O bună periodă de timp am crezut 
că ideile mele se vor întâlni cu 
cele ale altor oameni și, încet, vom 
putea constitui o echipă pentru 
schimbare, un colegiu invizibil care 
va creşte pe zi ce trece și va reuși 
să facă ceva. Dacă nu va putea să 
răstoarne munții inerției, măcar va 
ajuta ca lucruri mici să se întâmple, 
pornind de la o idee modelată pe 
hârtie, Pentru că scrisul este caun fel 
de piatră, care nu zboară în vânt, ca 
vorba, el rămâne undeva în Univers, 
Poate fi luat de fiecare și folosit ca 
o armă sau ca o cărămidă cu care 
sunt construite marile lucruri și 
evenimente. Prima schimbare este 
una mică, dar importantă, cea în 
care începi să vezi diferit unele 
lucruri din jurul tău și începe 
să-ți pese. Contabilizezi și alte griji, 
te doare suferința din jur și nu te 
mai gândești la comunitate ca la o 
ghenă și nici la patria ta ca la o hartă 
agățată pe peretele clasei întâi. 

Eseuri de sociologie critică 


Politically incorrect 


Îmi iubesc țara când nu merg pe stradă şi când nu mă uit la televizor. 
Acest gând al lui Octavian Paler mă urmăreşte în ultima vreme, acum, 
când de fapt realizez că au trecut 10 ani de când am reînceput să scriu 
eseuri de critică a realității sociale şi politice. Au trecut 10 ani, aceasta 
este a treia carte, cinci ani nu am scris nici un rând pentru că am fost 
membru al Guvernului sau în conducerea unui partid de stânga, 10 
ani în care am încercat să trasmit idei, să critic, să sensibilizez, să 
conving, să visez la schimbarea la față a României, cum spunea Cioran 
în tinerețe. Am participat direct la realizarea a două obiective pe care 
le consideram epocale, istorice pentru România: acceptarea patriei 
noastre în NATO şi semnarea integrării în familia țărilor europene. 
Am fost şi în mijlocul acțiunii pentru un alt obiectiv politic important: 
democratizarea PSD prin eliminarea prin vot a lui Ion Iliescu din 
fruntea PSD şi începutul unui proces de reformă profundă, cum l-am 
numit atunci, poate amăgindu-mă singur. În fiecare dintre momentele 
menționate pe care le consider încă istorice, am crezut că istoria nu 
face paşi înapoi şi că patria mea, odată lansată pe o orbită, pe un trend 
al istoriei, îşi va putea valorifica potențialul şi va putea deveni o 
societate normală şi prosperă. Am crezut că Europa este o locomotivă 
care ne va trage şi pe noi spre modernitate. 

Nu s-a întâmplat asta, nu mai cred că Europa ne va salva, chiar 
fără voia noastră, cum credeam acum câțiva ani. După douăzeci de ani 
de la ceea ce am numit atunci revoluție, suntem o țară fără speranţă, 
fără resurse şi fără de proiect. Din democraţia noastră a rămas doar 
populismul, restul s-a dizolvat în corupție, nepotism, şmenuri sau 
orice altceva. 


Politica de scandal. 

Scandalul de corupţie este singura tema de spectacol politic. 
Politicienii adună case şi se afundă în scandalurile cu rubedenii. Toţi 
aşteaptă ca electoratul să se oripileze de scandalurile familei 


adversarului său politic dar acestea, în campanie, nu contează prea 


mult. Opinia publică s-a desensibilizat din cauza expunerii repetate la 
scandal, cu sau fără rost. Imaginea politicienilor este erodată, iar a 
instituțiilor politice şi administrative este la pământ. Oamenii nu mai 
au nicio speranţă în contribuția politicianului ca om, constiință, sau ca 
minte responsabilă. În fond, cei mai mulți oameni ştiu că dacă ar fi în 
locul politicianului X ar face aproape la fel: s-ar gând la rubedenii, la 
acumularea de case şi alte acareturi. La noi, umbrele din biografia de 
politician fac parte dintr-o ceaţă în care este învelit orice lucru din 
spațiul public mioritic. Presa nu se simte responsabilă în a aduce 
dovezi irefutabile în scandaluri, iar ca o consecință a scandalului 
politicianul nu se simte obligat să răspundă serios şi documentat, iar 
opinia publică, de regulă indiferentă, uită foarte repede. Mătuşa lui 
Adrian Năstase, soacra lui Mircea Geoană, băiatul lui Păcurariu, fetele 
sau fratele preşedintelui Băsescu sunt aproape personaje mitologice 
pentru că par a fi construcții cu rol de campanie sau producții 
conjuncturale. Puțin documentate, scandalurile mor repede şi nici 
instituțiile nu fac niciun efort pentru a căuta adevărul sau măcar un 
adevăr cât de cât bazat pe fapte. De aici, simularea generalizată în 
ritualul tuturor scandalurilor publice. 

Conducătorul unei cruciade recente se întreținea seara, cordial, 
la un pahar, cu presupusa victimă, iar unii „cu brand” anti-Băsescu, 
sună la Controceni, din când în când, pentru a vedea dacă nu a dat 
prea tare la televizor în şeful statului. Publicul a mirosit mascarada şi 
cred că se mulţumeşte să înjure din colțul gurii, nu mai crede pe 
nimeni şi prin asta, cred, actuala generaţie politică şi-a atins unul din 
scopuri: nu contează cine a fost comunist, securist, delator, hot, 
disident sau victimă, este bine să nu fie criteriu, să hotărască doar 
potențialul media şi resursele relaționale. 

Aici, în Balcani, funcţionarul şi familia lui sunt proprietarii 
funcției respective, uneori funcția respectivă a fost cumpărată pe patru 
ani, este o investiție pe care vrea s-o recupereze cât se poate de repede. 
În general, doar interesele directe şi campaniile electorale produc 
scandaluri şi investigații puternice în România, în rest ... mocirlă, o 
mlaştină care înghite totul. Se animă moralitatea doar când apare 
lupta pentru scaune. 


Românilor nu li se mai pregăteşte nimic. 

Avem campanii electorale dese, dar ofertele politicului sunt 
sărace şi total nerelevante. Politic lipseşte pozitionarea politică a 
candidaților, lipsesc alternativele de program, nu avem efort de 
reflecţie, doar scandal politic. O societate normală este cea în care 
candidații la fotoliul de preşedinte aduc viziuni despre viitor, viziuni 
fundate pe proiecte de societate. Cornel Nistorescu a inventat odată 
sloganul Români, vi se pregăteste ceva dar astăzi putem spune aproape 
sigur: Români, nu vi se mai pregăteşte nimic. Avem, în schimb consilieri 
străini care sunt priviți ca nişte mari specialişti, despre care se vorbeşte 
în şoaptă. Consilierii străini sunt mai mult sperietoare pentru 
adversari, decât utili în campanii. Ştiu multe lucruri despre campaniile 
negative, dar cunosc România de pe Internet şi pot fi uşor anticipate 
reacţiile lor. E o crimă să dai milioane de dolari unor agenţi de 
influenţă ipotetici, în timp ce sute de tineri specialişti români să nu fie 
nici măcar băgați în seamă. Uneori la master sau la doctorat, corectez 
referate la disciplina marketing, şi comunicare politică, mai bune din 
punctul de vedere al conceptelor strategice sau inventarului de mesaje 
decât tot ceea ce vedem în campanie, făcut pe bani grei. 

Partidele nu au cadre pregătite pentru că nu au o politică de 
resurse umane. Niciunul nu este în stare să îşi organizeze un 
departament de cadre. Lipsesc institutele de formare a militanților, 
PSD a avut la Institutul Ovidiu Şincai nişte secții acreditate de master, 
dar nu ştiu dacă mai funcționează. În rest, doar instituția Şcolii de vară, 
un fel de ocazie pentru ca să se dea bătrânii partidului în stambă la 
sfârşitul verii şi pentru a cunoaşte prospăturile organizaţiei de tineret. 
Un partid care nu are structuri de formare politică nu poate nici să 
atragă specialişti tineri. Ei au nevoie să se adauge inteligenței 
partidului, să fie acceptaţi de partid. La nesfârşit vom visa că experți 
independenți vor fi promovați de partide, dar acest lucru nu se poate 
întâmpla, decât ca excepție. Partidele nu acceptă decât oameni pe care 
îi consideră de-ai lor, din gaşcă, sau cel mai simplu rubedenii. Este o 
teribilă suspiciune în partid, ceva comparabil cu rasismul, cei din alte 


tabere sunt respinşi. La fel şi independenții, nu au nicio valoare în 
ochii partizani, cât de deştepţi or fi. 

Dar este şi o altă deficiență de organizare, inexistenta instituției 
simpatizantului. Un partid ar trebui să aibă în organizarea sa şi un 
compartiment pentru simpatizanți, să-i accepte pe aceştia ca şi cum ar 
fi membri. Simpatizanții sunt trecuți în caiete speciale, nu plătesc 
cotizații, nu sunt stresaţi cu sedințe, dar sunt considerați o zestre a 
partidului. Aici sunt mulți specialisti, experţi care nu se simt bine să 
fie conduşi de preşedintele chelner sau şeful cu multe dosare panale 
sau NUP-uri, dar sufleteşte este legat de o cauză şi vor să activeze 
politic. Aceasta este o mare problemă pentru PSD în Transilvania, 
unde sunt mulți oameni care sunt simpatizanți de stânga, dar nu vor 
să fie colegi de partid cu Vanghelie, de exemplu. Dar pe aceşti oameni 
nimeni nu-i invită, nu le cere părerea, nu-i organizează. lar cei care 
sunt deja membri se feresc să caute oameni valoroşi pentru ca să nu se 
împartă prea tare plăcinta politicii. Eventual, se aduc prieteni şi 
neamuri, pentru că resursele pe care le oferă partidele sunt limitate. 

Eu recunosc că nu am încurajat pe nimeni dintre cei apropiați să 
se apuce de politică, deşi am văzut că unii vroiau. Am considerat că 
sunt dator să le spun tinerilor că este nevoie să se formeze într-un 
domeniu şi abia apoi să încerce o carieră politică. Pentru că mai exista 
şi următoarea explicaţie: sistemul politic şi cel administrativ nu sunt 
pregătite să se folosească de capitalul de inteligență al oamenilor care 
ar ajunge acolo. 

Din nefericire, există şi o serie de stereotipuri şi mituri care îi fac 
pe intelectuali să stea deoparte, în tribuna politicii. Ideea că un 
specialist trebuie să fie neutru, să nu se implice, să îşi facă doar treaba 
lui la serviciu, în laborator, la universitate. Dacă vrei să ai etichetă de 
neutru, poți face asta, dar într-o zi o să te întrebi cui foloseşte, doar 
ştiinţei, în general? Poate este prea puţin, comunitatea ta are nevoie de 
creiere. Societatea civilă rămâne un mit la noi, ea nu va face nimic în 
locul tău, angajarea este unica soluţie. Fiecare se poate duce acolo 
unde simte. Dacă eşti competent şi crezi că ai ceva de spus, de ce să 
laşi nişte proşti sau ticăloşi să nenorocească ţara la infinit? 
Neparticiparea este o formă de laşitate. Măcar trebuie să încerci, dacă 


nu-ți iese te poți întoarce la scris, la studiu sau la cercetare. Nu trebuie 
să fii membru de partid, important este angajamentul pentru o cauză. 
De multe ori o să găseşti în alte partide oameni cu care ai să rezonezi, 
nici ei nu s-au născut membri de partid, oameni cu care o să poţi face 
proiecte comune pentru a schimba starea de lucruri. 

Sistemul politic este construit cu fundul spre oameni, cu fața 
spre conducători. Prima consecinţă este că loialitatea este cel mai im 
portant criteriu de apreciere a oamenilor. Despre un om de partid se 
spune prima dată al cui om este. Asta este prima definire, primul cerc 
identitar de heteroidentificare. Când un conducător pleacă de la 
cârmă, el trebuie să fie urmat de o cohortă de apropiați, dacă nu l-au 
trădat înainte, o altă tradiție românească. 


Un alt motiv, sistemul politic din Romania încă nu a descoperit 
la ce sunt buni specialiştii. Doar lupta electorală este valorizată, în rest 
nu contează altceva. Partidele nu sunt interesate de o bună guvernare, 
ci de resursele bugetare. Nu vedeți că după ce se termină bătălia 
pentru buget în România se face brusc linişte, se aude doar un ronţăit 
prelung. În afara unui electoralism greţos nu prea existau alte politici 
publice urmărite strategic la noi în țară. 


Tânăra generație de politicieni nu este o speranţă. 

Cu toate acestea o melodie pe care o auzim tot mai des este 
plângerea că nu avem tineri valoroşi care să schimbe sistemul politic. 
Aşa o fi, dar din laşitatea unei generaţii terminate nu poate răsări o 
generatie eroică. Poate doar una mai spilcuită, mai telegenică sau mai 
neruşinată. Nu are cum să schimbe lumea o generaţie de tineri, tinerii 
pot doar să se conformeze sau să aducă mici retuşuri de cârcotaş. Între 
tinerii din politică nu există romantici sau naivi, ei de regulă au 
proiecte personale articulate comunicațional şi relațional, au venit în 
urma unei relații cu un senior, iar în promovarea lor a prevalat relația 
de rudenie, relația afectivă sau loialitatea. Printre acestea se poate 
strecura şi inteligența sau buna intenţie, dar schimbarea structurală a 
sistemului nu se poate face decât cu barda sau luptând în echipă. Nu 
cred că politica este o ocupație pentru tineri, ci una pentru oameni 
maturi, serioşi şi responsabili. Tineretul este important în politică 
atunci când se luptă pentru condiţia socială a celor tineri, pentru 


condiții mai bune de studiu sau pentru protecția sau condiţiile bune la 
prima angajare în muncă. Dacă le cerem tinerilor prea mult cădem în 
păcatul ipocriziei. Dacă ar fi să le cer ceva tinerilor care fac politică le- 
aş cere să nu repete modelele de rele practici ale bătrânilor de la care 
învață acum. Atât! Este de ajuns, încă nu se cunoaşte în istorie o 
societatea condusă de tineri! Totuşi, între bătrâni ipocriți ori retrograzi 
şi tineri superficiali şi oportunişti, îi prefer pe ultimii. Haideţi să nu 
tragem în tinerii care sunt înfrânți de politică, să ne uităm la lipsa de 
voință de schimbare ce caracterizează întreaga noastră societate. În 
fond, nimeni nu i-a ajutat pe tineri serios în politică pentru că le-a dat 
doar funcții, dar nu le-a oferit modele viabile. 


Un politician şi un proiect ar putea face ceva să ieşim din 
pesimismul social. 

Comunist sau necomunist, bătrân sau tânăr, bărbat sau femeie, 
contează mai puţin. Primul politician care va avea sentimentul 
predestinării sale va putea schimba decisiv această țară tristă. Este 
vorba de sentimentul care te face să uiţi de poftele tale pentru a 
îndeplini o misiune, îţi lasi familia plină de pofte sau partidul căutător 
de funcții şi bani din buget şi te dedici progresului unei societăți. Dar 
nu un progres simulat, superficial, bun de arătat în campanie, ci unul 
esențial, de profunzime. Un politician care va avea curajul să viseze la 
schimbarea la față a României, cum spunea Cioran în tinerețe, cred că 
va găsi încă zece bărbaţi care să i se alăture. O idee serioasă privind 
modernizarea României va găsi baionetele necesare, problema este că 
omul acela trebuie să creadă în ea, cu putere şi cu sacrificiu. 

Nu ştiu dacă omul acela există, de câteva ori am crezut că l-am 
întîlnit, de câteva ori am rămas trist cu gîndul că mi s-a părut. 
Câteodată glumesc cu prietenii mei şi spun că o să candidez în 2014 
pentru funcția de Preşedinte al României, dar este, desigur, un mod de 
a alina o amărăciune. Dacă aş candida la Preşedinţie le-aş vorbi 
oamenilor sincer, deschis, despre toate suferințele mele din cei zece 
ani de politică. Aş propune o altă formă de agregare politică, probabil 
un partid nou, de expresie civică, fără justificări istorice sau 


demagogie patriotardă. O formaţiune care să se constituie în chiar 
acțiunea de comunicare politică şi mobilizare. l-aş îndemna să uite tot 
ce ştiu despre politică şi să se gândească atunci când votează la 
oameni pe care ar avea curajul să-i lase să doarmă la ei acasă şi să-i 
împingă de la spate pe aceşti oameni spre politică, căci noi, românii, 
avem păcatul de a aştepta să fim propuşi. Oamenii pot învăţa să iasă 
din pesimismul social în care ne aflăm azi, încă mai pot valoriza şcoala 
mai mult decât învârteala şi munca mai mult decât comerțul cu 
vechituri. 

Le-aş spune oamenilor că trebuie reiventată şcoala românească, 
nu doar formele de examinare şi că acest lucru trebuie să ne coste pe 
fiecare, după puteri, nu doar bugetul statului. Temele importante 
pentru o campanie adevărată ar fi modalităţile echitabile de a împărți 
costurile sociale, astăzi plătite doar de cei săraci, reconstrucția 
mecanismelor comunitare de solidaritate colectivă sau necesitatea 
unor forme de economie solidară sau de comerț echitabil. Nu aş vrea 
însă s-o mai lungesc cu această joacă dea politica, nu cred că aş câştiga 
cu asemenea idei. Săracii României sunt momiți în campanii cu ulei, 
zahăr, bere sau rachiu, primarii cu fonduri de la Guvern pentru 
biserici fără enoriaşi sau şcoli care nu se vor termina niciodată. 
Pregătisem pentru anul acesta scheletul unei lucrări cu scop de ghid 
electoral, ceva de genul „500 de întrebări pentru candidați” sau „500 
de idei pentru România” dar m-a lovit un soi de descurajare, de 
lehamite şi am lăsat-o la faza de proiect, gândindu-mă că nu va 
interesa pe prea mulți în cadrul noilor obiceiuri electorale din 
campaniile noastre. 


O democraţie bolnavă sau a cum ne bucurăm de liberatate pe 
furiș. 

Influenţa cetăţenilor în politică rămîne minimă, iar spaţiul public 
românesc se caracterizează printr-o distanță imensă între cetățeni şi 
putere. Un spațiu pe care nu avem cu cel să-l umplem decât poate cu 
nesimtirea funcționarilor publici care îl umilesc pe cetățean în fiecare 
moment al interacțiunii lor. Auzim cîteodată de cetățenie civică sau de 
participare civică şi atunci ne este clar că se vorbeşte despre altă țară. 
Oamenii nu ştiu la ce foloseşte informarea iar speranţa lor ca ar putea 


schimba ceva prin votul sau activitatea lor civică este firavă. Semnele 
clare că democraţia noastră este bolnavă vin din lipsa de încredere a 
cetățenilor în instituții sau în reprezentanții aleşi de ei în administrație. 

Politicienii fac apel la voința majorității şi la poporul suveran, 
dar este poporul suveran? În niciun caz, poporul nu participă la 
niciuna din deciziile importante, pur şi simplu, a fost exclus din 
spaţiul public. O nouă aristocrație provenită din capitalismul de 
cumetrie teoretizat de Ion Iliescu a pus mâna pe putere. O elită surdă, 
rapace şi arogantă a blocat toate intrările în sistemul de putere. 
Democraţia excluderii funcționează cu o tot mai sistematică frecvență 
în toate situațiile în care decidem câte ceva. O Constituţie croită să 
rezolve situaţii de distribuție a puterii între un prim ministru şi un 
preşedinte care s-au apucat s-o modifice la un moment dat este siluită 
în fiecare zi chiar de judecătorii puşi să aducă lumină. Cine conduce 
Romania, ne întrebăm în multe situaţii, Preşedintele sau Premierul. 
Niciunul, pentru că Premierul are putere şi bani, iar Preşedintele are 
doar fani, simpatizanți la care poate face apel când începe un conflict. 
România se balansează între un regim prezidențial şi unul 
parlamentar, iar românii se uită năuciţi la acest spectacol şi îşi aleg pe 
cel cu care vor ţine, ca la fotbal. 

Absenteismul masiv nu este un blam la adresa oamenilor 
politici, nu este un gest conştient de revoltă aşa cum îl prezintă unii 
analişti prin presa noastră. Este un gest de abandon, un semn de 
abrutizare a cetățeanului care nu mai caută soluții, nu mai crede că ar 
fi cineva capabil să facă ceva pentru el sau pentru România. Votul 
exprimă cetățenia politică, iar atunci cînd doar 30% din bucureşteni se 
prezintă la urne este semn că poporul nu are în nici un fel dorința de a 
se simți suveran. Absenteismul nu este nici grevă electorală, ci o formă 
de fraudare din partea publicului aşa cum era furtul din proprietatea 
socialistă. Românii declară în toate sondajele din ultimii zece ani că 
sunt foarte interesați de alegeri, că vor merge să voteze cu siguranţă, 
de regulă, în jur de 70%. De ce mint atunci, de ce nu spun adevărul ca 
să transmită clar o atitudine? Ştiu că nimeni nu are cum să-i 
pedepsească, iar bietul operator de interviu s-ar bucura să audă 


adevărul, în sfârşit, ca să nu-l mai critice şeful că a contabilizat 


minciuni. Dar nimic, cetățeanul nu se revoltă când nu merge la vot, el 
fură pur şi simplu ceva din edificiul democraţiei, nişte timp pentru el. 
Politicianul îl minte firesc, cetățeanul face la fel, dar nu ca să se 
răzbune, o face din convingere şi pentru că aşa a fost obişnuit să se 
comporte cu tot ceea ce nu poate fi cuantificat doar în dreptul lui. El, 
sigur, ştie că are dreptul de a nu merge la vot, dar nu îşi ia acest drept 
conştient, deschis, ci îl fură, îşi ia această libertate pe furiş. 
Absenteismul, la noi, nu este unul de protest, adică politic, ci este unul 
cultural sau social, comportament învățat din dezinteres față de 
participarea şi actiunea colectivă. Nu avem absenteism de protest, ci 
vot de protest: voturile pentru un Vadim, Becali sau chiar Oprescu 
sunt voturi împotriva partidelor, politicienilor şi guvernărilor de toate 
culorile. Avem o proporţie interesantă de vot antisistem, partide 
antisistem şi un lucru ciudat... preşedinte antisistem. 

Analiştii se întreabă doct de ce nu merg oamenii la vot, iar alții şi 
mai docți, spun că aşa este şi în Europa. Dar nu e aşa, nu merg din 
lene, plictiseală, indiferență şi lehamite. Nu e niciun program filosofic 
sau civic în spate, pur şi simplu cei mai mulți nu merg pentru că nu le 
„iese” nimic. De aceea la locale a plouat peste satele româneşti cu bani, 
ulei, zahăr, telefoane mobile, beri, mici, pături, cizme, găleți şi alte 
tipuri de mesaje cu un conținut adânc de program politic european. 
Guvernanţii liberali au câştigat alegerile la sate, semn că mesajul lor a 
fost perfect integrat de o conştiinţă civică şi o cultură politică evoluate 
şi modernizate peste noapte? Nu merg oamenii la vot şi pentru că 
sunt dezamăgiți de alegerile proaste pe care tot ei le-au făcut în trecut. 
Au votat de multe ori aiurea, la mişto, l-au votat pe unul că e mai 
diliu, au taxat cu sictir pe unii intelectuali care îşi încercau şansa, iar 
acum văd că lucrurile nu merg bine, dar nu ştiu de ce. În ruptul 
capului nu ar putea să accepte că ei sunt cei care au greşit când au 
votat hoți, caricaturi sau şmecheri care le-au promis fântâni 
cântătoare, şosele suspendate sau cine ştie alte fantasmagorii. Din 
păcate, mergem spre mai rău, candidaturile sunt tot mai demagogice, 
mai lipsite de substanță iar modul în care oamenii cântăresc 
candidaturile tot mai defect. Din păcate, cu prezență mică sau mare, 
calitatea politicienilor este neschimbată. 


Parlamentul nu este o oglindă, el nu reflectă diversitatea socială. 
Este o oglindă deformată reuşind doar să stimuleze sentimentul de 
excludere a celor care nu reuşesc să se vadă reprezentați. După două 
decenii de parlamentarism, niciun țăran nu a ajuns în Parlament, desi 
trăitorii de la ţară sunt aproape jumătate din populaţia României. 
Excludere şi subreprezentare sunt sentimente care pot fi resimțite de 
multe categorii sociale, femeile, de exemplu, şi tinerii sunt excluşi din 
politică, dar mai ales sunt excluşi cei peste 90% din populaşie de 
nemembri de partid. Independenţii nu pot pătrunde în Parlament, ei 
neputând nici măcar să se înscrie în cursa zisa uninominală în colegii, 
un candidat independent trebuie să depună 100.000 de semnături, iar 
unul de partid doar... 5.000 de semnături. Printre excluşii din politică 
sunt şi muncitorii sau funcționarii publici. 

Pentru a le folosi ca grup de manevră minoritățile naționale au 
un grup parlamentar format din 18 reprezentanţi, dar şi două 
minorități inventate: rutenii (care sunt ucrainieni toată ziua) şi 
macedonenii slavi (o minoritate contestată de Republica Macedonia). 
În schimb, avem multe categorii de vârstă, habitat sau profesie care 
sunt minoritățile politice nebăgate în seamă, uitate de toată lumea. Nu 
avem ecologişti în parlament şi nici regalişti, regionalişti, țărani, 
muncitori, tineri şi femei. Un parlament format din jurişti (mulți 
făcuți la apel de seară), ingineri (inclusiv agronomi) şi... politicieni de 
profesie, mulți politicieni care devin automat şomeri, dacă nu mai sunt 
aleşi. 


Ca un meci de fotbal, politica. 

Am scris destul de mult despre politică şi fotbal. Mă fascinează 
asemănările şi mai ales modul în care acest sport vulgar şi plin de 
manelişti este o ciumă emoțională care ne robeşte sufletele. Fotbalul 
seamănă cu politica, aşa cum toate lucrurile dintr-o societate sunt 
înlănțuite. Dacă în politică nu contează întotdeauna cine votează, ci 
acel care numără voturile, în fotbal de multe ori contează doar cel care 
suflă şi cine ridică steagurile pentru off side. Şi în politica noastră, ca în 
fotbal, se vorbeşte mult, dar rezultatele sunt tot mai proaste, politica şi 
fotbalul sunt paradisuri ale valizelor cu bani şi multe posturi se 


moştenesc. Copiii arbitrilor devin arbitri, nevestele, copiii sau nepoții 
politicienilor devin politicieni. Conducătorii de cluburi se întâlnesc la 
DNA cu politicieni de marcă, transferul de jucători nu este diferit de 
migrația politică şi galeria îți strigă numele în politică, dar şi în fotbal, 
doar dacă plăteşti. Bucureştiul trebuie să câştige mereu, iar Provincia 
trebuie să tacă şi să se mulțumească cu firmituri. Deocamdată, Clujul 
le strică şmecheriile dâmboviţene la politică şi fotbal, iar eu mă bucur 
că am fost primul care a avut curajul să sară la bătaie. Mandatul de 
antrenor sau cel de ministru de Interne e la fel de scurt, iar Mitică 
Dragomir, Hrebenciuc, Becali, Copos, Pinalti şi alții activează în 
culisele comune ale fotbalului şi politicii, hotărând scorul. 
Absenteismul din tribune seamănă leit cu cel electoral, iar cei care fac 
rost de bani nu retrogradează, îşi pot mereu cumpăra locul în Divizia 
Naţională. Sintetic: politica este un joc de fotbal asemănător cu cel din 
Occident, unde câştigă mereu cei care au bani pentru ca să merite 


victoria. 


Am fost membru al unui Guvern. 

Nu ştiu nici acum prea bine ce căutam. Am plecat la Guvern 
după multe framântari şi cu promisiunea că voi rămâne independent. 
Şi, dincolo de faptul că am ajuns chiar vicepreşedinte PSD, am încercat 
să rămân aşa. Am fost convins de Năstase că integrarea în NATO şi 
negocierile cu UE nu au nicio şansă fără oameni din România, nu doar 
din Bucureşti. Ne-a sugerat că oamenii lui Iliescu nu o să accepte 
vreodată sa dea frânele țării pe mâna străinilor, că sunt obişnuiţi să 
pescuiască în ape tulburi şi încă nu s-au consolidat economic. Am 
plecat în echipă cu doi prieteni (în grup şi crimele sunt mai uşor de 
făcut) loan Rus şi Vasile Puscas. 

Am lucrat doi ani încheiați pentru asta, într-un guvern de stânga 
cu toate că atunci şi acum, prietenii mei îmi spun că eu sunt de 
dreapta. Nu eram pregătit pentru politică şi nici acum nu sunt. Mi-e 
ruşine, nu-mi plac băile de mulțime, nu ştiu să tac, nu pot să mă 
conformez unei linii de partid. Nu am făcut nimic care să mă facă să- 


mi fie ruăine, mi-am sacrificat patru ani pentru iluzia că îmi servesc 


țara. Eu am fost mulțumit atunci să fac asta şi am putut să trec peste 
proiectele Doamnei Năstase, peste comportamentul unor colegi. 

Sigur, ajuns la Bucureşti am mai înţeles un lucru: statutul de 
membru de partid te încurcă mai mult decât te ajută, dar încă pentru a 
face politică nu se poate din alt statut. Partidele sunt însă din 
nefericire puţin dezvoltate la noi. Centralizate, la discreţia liderului, 
favorizează loialitatea în locul competenţelor. Sunt organizate cu fața 
spre lider şi cu... spatele la popor. Spre el se întorc doar în campanie 
electorală. Dar discreditarea partidelor este totuşi o greşeală. Avem 
datoria să le modernizăm, să căutăm grile de selecție şi mecanisme de 
democrație internă. Încă nu există formulă de democraţie fără partide, 
cu toată utopia votului uninominal. Societatea civila şi presa ar trebui 
să facă planuri de invadare a partidelor de către oameni serioşi, 
competenți, cu spirit nou şi să-i discrediteze pe cei cu atitudini 
bolşevice. Antipartidismul ajuta partidele să rămână la cheremul unor 
lideri mici în proiecte şi slabi la atitudine. 


Grupul „de la Cluj” a fost, cred în continuare, cea mai 
interesantă încercare de reformă a PSD. 

A fost ideea mea, la îndemnul lui Rus să facem ceva. Primul 
document l-am scris în 2001 şi l-am prezentat lui Năstase, erau 40 de 
întrebari despre Transilvania la care trebuie să răspundă PSD. Toţi mi- 
au spus că PSD este nereformabil, eu m-am încăpățânat să nu cred. 
Nici acum nu sunt convins cu totul. Am scris apoi documentul cu care 
l-am bătut pe Iliescu, Reforma profundă a PSD şi nu mă aşteptam ca 
Geaonă, după ceva câştiga, să-i aducă înapoi pe toți bolşevicii şi 
securiştii. Dar, dincolo de toate acestea, Grupul de la Cluj a fost o 
izbucnire de luciditate a stângii româneşti şi, mai ales, a provinciei. A 
fost şi o perioadă de euforie, aproape doi ani în care am visat cu toții şi 
am realizat câteva lucruri. Grupul de la Cluj a fost un nume dat nevoii 
de schimbare, renunțării la imobilism şi centralism de tip bolşevic. 

Acum este greu să fie vizibil, căci toți ochii sunt îndreptaţi spre 
„femurul porcin“ al guvernării. Sigur, am făcut şi noi unele erori, mai 
ales în identificarea unor oameni care să materializeze ideile noastre, 
în credinţa că istoria nu face paşi înapoi şi în ideea că, în fond, 
comunismul a murit, el nefiind niciodată prea implementat în 


România. Am greşit şi în modestia de a crede că nu noi trebuie să ne 
urcăm la volan după ce am construit maşina. A fost şi un accident 
neprevăzut: loan Rus s-a îmbolnăvit când ar fi fost momentul să luăm 
puterea. 

Am militat pentru un partid deschis, în care să vină tineri, să 
vină intelectuali, o stângă care să se ocupe de proiecte pe termen lung 
şi care să fie respectată. Am dorit o stângă care se adresează unor 
oameni concreți, nu unor scheme ideologice de la începutul secolului 
XX, denumiri generice: muncitorii, țăranii, săracii etc. Nu va trece mult 
şi aceste idei vor învinge. Grupul de la Cluj nu este un mit al presei 
cum a spus un coleg, ci un nume dat nevoii de schimbare în PSD, dar 
şi în alte partide. Este un vis al majorităţii încă tăcute. 

Social democraţii din Transilvania (mă includ şi pe mine) nu au 
înţeles următoarele lucruri: primul este că atunci când cineva se luptă 
să schimbe ceva nu ajunge să-l aplauzi, ci trebuie să-l sprijini, să-l 
împingi de la spate, să pui umărul, să-i iei o parte din greutate. Alt 
lucru ar fi că nu ajunge să vrei să fii şeful PSD ca să se schimbe toate 
lucrurile în acest partid. Fiecare dintre noi trebuie să adoptăm 
schimbarea şi să participăm la ea chiar dacă ne afectează. Dacă loan 
Rus devenea preşedinte al PSD, cum vroiau mulți dintre colegii noştri, 
problema reformei nu se rezolvă de la sine. Rezolvarea presupunea să 
ne schimbăm fiecare dintre noi o parte din proastele obiceiuri şi 
reflexe. Colegii noştri ar fi trebuit să se prindă că este necesar să mergi 
până la capăt, nu poți face pauze de o bere între etapele reformei şi 
modernizării. Noi nu puteam şi să centrăm şi să dăm cu capul, aşa 
cum ne cere câteodată mai ales presa. Am făcut un proiect, am lansat 
direcții de acțiune, am argumentat şi am fost consecvențţi în sprijinirea 
lui. Dacă majoritatea credea că este necesar atunci trebuia să se pună 
pe lucru. Presa confundă reforma internă cu votul ca experiență de 
evaluare internă. 

Cel mai important lucru pe care lumea nu l-a observat este că nu 
trebuie să confunzi o idee cu purtătorii ei. Meritul nostru este că ne- 
am bătut pentru modernizarea stângii, eliminarea bolşevismului, 
descentralizarea şi respectul diferențelor dintre regiuni. O doamnă 
editorialistă a scris că doar am vorbit, că am făcut doar proiecte. Dar 


ce să faci altceva, trebuia să chemăm minerii în sprijinul ideilor 
noastre? l-am chemat pe toți pesediştii şi timp de două congrese ideile 
noastre au produs efecte. Suntem noi vinovați pentru că conducerile 
alese pe baza acestor programe s-au folosit de ele doar electoral? Nu 
este normal să ni se reproşeze nouă activitatea celor care ne-au scos 
din joc. Noi putem fi criticați pentru proiect. 


Dar stânga, nici măcar ea? 


Este întrebarea pe care mi-o pune destul de des câte un student. 
Nu cred că stânga adevărată se poate naşte prin imitație sau prin 
implant. Din nefericire, în România comunismul a fost adus pe tancuri 
ruseşti, iar urmele se văd mai tare după 1989. Reconvertirea 
comuniştilor în democraţie este o jalnică imitație a stângii sau dreptei. 
În legislatura 2004-2008 senatul era condus de un fost şef din 
nomenclatura comunistă, iar Camera Deputaţilor de nepotul unei 
ilegaliste torționare. 


Un comunism terorist nu putea naşte decât un hibrid cu o 
ciudată înfăţişare şi abilități cameleonice. Nimeni nu are nevoie de o 
stângă curată şi nici de o dreaptă cinstită, adică unii au nevoie, dar ei 
sunt prea mici, iar strigătul lor de disperare a fost înăbuşit de 
televiziunile zgomotoase sau ziarele făcute să ascundă adevarată față 
a realității. Suntem un popor care îşi vinde votul pe ulei şi zahăr sau 
mici şi bere, la alegere. Ce înseamnă pentru oamenii flămânzi şi 
speriați ideea de solidaritate sau cea de echitate? Ce să facă ei cu ideea 
de toleranță cînd cel mai simplu este să întinzi mâna, să aştepţi 
pomeni, să urăşti sau să te pleci pentru a primi o dregătorie. În 
momentul în care mi-am dat demisia din toate funcțiile am simţit cum 
unii dintre colegii de luptă cu țigănia din social democrație sau cu 
bolşevismul dâmboviţean au răsuflat uşuraţi şi s-au îndreptat spre 
aeroport să-i aştepte aliniați pe Geoană şi Vanghelie, care puteau 
aduce ceva avantaje. Am învățat multe despre politică în cadrul 
organizației de Cluj a PSD. 


Când am demisionat împreună cu loan Rus din toate funcțiile, o 
parte dintre colegii noştri erau obositi de o luptă de uzură cu baronii 
locali şi vroiau şi ei o afiliere cat mai aproape de cămara politicii, 
principiile reformei nu aduc funcții publice. Am înțeles acest lucru şi 
am plecat pentru că pentru acel timp lupta nu mai avea sens, ne 
apropiam de formarea guvernului cu PDL şi ei aveau nevoie să se 


supună celui care împarte tortul. PSD Cluj pornise prost după 
revoluție şi doar în 2004, o excepţie, am reuşit să câştigăm primul loc 
în judeţ, învingând Alianţa DA. PDL a reuşit să urce pe o criză de 
identitate a comunității noastre. Nu cred că o comunitate care 12 ani 
votează Gheorghe Funar se poate trezi dintr-o dată. A votat din nou 
nevrotic, o iluzie şi nişte fraze demagogice. Oferta noastră a fost 
serioasă şi oamenii pe care-i avem pot fi puşi la concurs cu pedeliştii, 
om cu om, am câştiga fără nicio problemă. Dar politica nu se face cu 
cântarul de farmacie sau testul de inteligență. Avem şi noi, pesediştii 
clujeni, defectul că nu suntem capabili să facem orice pentru victorie, 
uneori asteptăm prea mult doar de la lideri. Vom câştiga atunci când 
nu vom mai putea fi atacați generic pentru baroni corupți sau 
comunişti. Este o explicaţie pe care, în campanie, am auzit-o de mii de 
ori de la alegători. Vremea stângii va veni în Transilvania când 
oamenii îşi vor fi dat seama că țara nu o fură ungurii, ci un capitalism 
românesc sau străin, irațional şi corupt, condus de la centru. Când vor 
vedea că ei contează doar prin energia care şi-o vând, poate vor căuta 
nu o variantă de frondă, ci candidați intelectuali care au şi alt proiect 
decât îmbogățirea proprie. Sper că asta să se întâmple înainte să ajung 
la vârsta „patriarhului” Iliescu, după expresia lui Viorel Hrebenciuc. 


Sensul principal al reformei era dispariția monopolului 
Bucureştiului şi a unei conduceri puse prin numire şi vot în 
unanimitate. PSD avea douăzeci şi ceva de vicepreşedinţi din 
Bucureşti şi doi sau trei din țară. Judeţele erau paraşutate cu clienți 
politici, nu exista vot intern secret, totul era o variantă îmbunătățită a 
vechiului PCR. Năstase predase conducerea, iar noua generație era 
umilită de revenirea oamenilor vechiului PSDR. Vechea generaţie de 
politicieni este obişnuită cu monopolul resurselor şi distribuirea lor cu 
țârâita spre teritoriu. Dar aici PSD cu toți baronii locali reali sau 
imaginari este un mic începător față de Guvernul Tăriceanu, iar 
actualul guvern a dus la perfecțiune distribuirea de resurse în mod 
clientelar, la modul cum distribuie ar putea să stea la putere şi zece 
ani, dacă nu ar fi Constituţia care să ceară alegeri din patru în patru 
ani. Miza de belire a unor organizaţii din Transilvania a fost în 
principal de a închide gura privind cererile de descentralizare, fiscală 
mai ales. 


Multi oameni mă întreabă obsedant, de vreo trei sau patru ani 
dacă nu e cazul să începem construcția unui nou partid. Nu m-a 
interesat niciodată viața de partid şi nici structurile noi care s-ar putea 
înființa. Am considerat activitatea mea politică drept o etapă 


SI 


tranzitorie, o „armată”, în fiecare zi visam că mă întorc la studenții 
mei, la scris şi la cărțile mele, la cercetare, la fotbal şi la berea cu 
băieţii. Îmi făceam AMR-ul. Nu-mi place să caut sponsori (mor de 
ruşine!), nu vreau să mă lupt pentru a pune pe funcții în administrație 
tot felul de netalentaţi şi neterminați. 

Îmi repugnă toate acestea, inclusiv aroganța celor care se aflau 
de partea cealaltă a baricadei, mulți veleitari, fără de însuşiri (ah, 
Musil) care se uitau la mine ca la un bolşevic, ca la un prost sau chiar 
ca la un... animal. Unul dintre scriitorii mei preferați din adolescență 
(Groşan), a scris despre mine ceva de genul ... unul din „Ferma 
animalelor”. 


Compromisul nostru. 

Nu trebuie să fii taliban, trebuie făcute compromisuri în politică. 
Sigur, înțegem, compromisul trebuie să fie principala problema atunci 
când faci un partid sau conduci unul. Compromisul însă este o formă 
de justificare a mizeriilor mai mari sau mai mici. Compromisul este 
renunțarea la o valoare până mai ieri sfântă. Ne resemnăm şi începem 
să ne reconstruim universul fără acea valoare. Lumea noastră devine 
tot mai săracă în valori, stima de sine este afectată fără să ne dăm 
seama, intrăm într-un lanț al slăbicunilor. Ajungem să ne scăldăm în 
ceea ce numim pragmatism, viața se goleşte, încep să dispară oameni 
din viața noastră, fiecare prieten pierdut ia cu sine o valoare în care 
credeam odată. Nu te mai poți întoarce la viața normală, te 
influențează o culpabilitate şi o incapacitate de a te uita în urmă, în 
ochii celor dragi, te împinge mereu înainte... Nu ştii practic spre ce 
mergi, dar te chinui să contabilizezi succese sterpe. 

Marele compromis al românilor este încercarea de a nu plăti 
costuri sociale. Lupta noastră pentru reformă în PSD m-a convins că 
asteptăm să facă alţii lucrul pentru noi, pentru că beneficiile se întind 
oricum asupra tuturor. Când vin unii la mine şi îmi spun că nu 
trebuie să cedăm, să ne luptăm pentru modernizarea partidului, le 
spun că atunci când cineva se lupta să schimbe ceva nu ajunge sa-l 
aplauzi, ci trebuie să-l sprijini, să-l împingi de la spate, să pui umărul, 


să-i iei o parte din greutate. Fiecare dintre noi trebuie să adoptăm 
schimbarea şi să participăm la ea chiar dacă ne afectează. 

Machiavelli a fost concediat şi timp de şapte ani a devenit țăran, 
s-a retras la țară unde prindea sturzi în capcane şi vorbea cu tăietorii 
de lemne. Şi-a terminat acolo Arta războiului şi Principele. Chiar dacă a 
eşuat în marele lui vis de a trezi măreţia în sufletul Principelui, 
perioada de retragere i-a folosit, cel puțin pentru fixarea posterității. 

Nu vreau să las ceva la mijloc, sunt mulți oameni care mă opresc 
pe stradă, îmi scriu sau îmi telefonează, unii vin la mine cu proiecte de 
schimbare a României. Nu cedez, voi face în viitor multe proiecte, dar 
concretețea lor va fi determinată şi de receptivitatea celor din jur. 
Vrem să lucrăm la o serie de rapoarte despre starea națiunii şi mai ales 
la o publicaţie care periodic să lanseze temele de dezbatere publică pe 
care le consider necesare pentru ca România să iasă din stagnare şi 
această cacofonie care ţine loc de dezbatere publică şi proiecte politice. 
Vom avea câteva teme urgente: Ce este social-democraţia de tip vest 
european şi cu ce se deosebeşte ea de ceea ce avem acum? Ce trebuie 
să facem urgent pentru ca România să ia, din mers, ritmul Europei? Ce 
se întâmpla în Transilvania din perspectiva descentralizării şi relației 
cu Centrul? Starea identității şi solidarității ardelene. Cât de realiste 
sunt şi ce lipsuri au strategiile regiunilor de dezvoltarea din zona 
noastră? Mă interesează şi mecanismele prin care statul român îşi 
poate încă păstra anumite prerogative absolut necesare, zone în care se 
încearcă a fi înlocuit de reţele de corupţie sau grupuri de interese 
nelegitime. Studiem mecanisme de inovaţie politică şi modul în care 
think tank-urile pot schimba starea de lucruri. 


Românie de unică folosinţă. 

Sunt convins că nu putem arde etapele şi nu putem schimba 
destinul istoric, decât rareori. Popoarele se cunosc după modul în care 
îşi asumă înfrângerile, iar istoria noastră iînvățată la şcoală nu 
consemnează niciuna. Nu sunt tâmpiţi, sunt smecheri şi nu au avut 
niciodată ocazia să-şi descopere demnitatea, astfel că nu au ce pierde. 
Nu sunt mândri, sunt doar orgolioşi. Au fost atât de umiliți încât nu 
mai cred într-un Dumnezeu doar al lor. Cred că Dumnezeu se uită pe 


vizetă la ei doar duminica şi în sărbători religioase, când sunt pregătiți 
să-l primească. 

Românii au încercat să păcălească istoria retrăgându-se în 
păduri din fața duşmanului. Nu am construit cetăți şi orase căci era 
pericolul să ni le strice năvălitorii şi imperiile ce se luptau pe-aici. Dar 
acum nu mai avem unde să ne ascundem, acum trebuie să facem ceva, 
nu putem să scăpăm fără muncă şi fără jertfă, cum spunea Eminescu. 
Nu ne mai putem fofila (ce verb!). 

Nu suntem superficiali, cei care am trăit înainte de 1989, ştim că 
este posibilă şi o altă Românie. Sub dictatură, românii găseau 
mecanisme de evaziune în literatură, artă, filosofie. Acum însă 
oamenii sunt supusi unui proces de decerebralizare prin televiziune şi 
presă, sunt reduşi la instincte şi pofte. Se distrug miturile colective şi 
se înlocuiesc cu mituri de consum. Se uită prea mult la televizor şi 
televiziunea le dă iluzia că înţeleg, ce se întâmplă. Au intrat în cursa 
distincției şi comparației cu ceilalți şi atunci umblă după bani şi prin 
consum vor să demonstreze că sunt... cineva. Din păcate, nu suntem 
americani, că să ne permitem să fim proşti sau superficiali, pe noi nu 
ne apără statul, noi am făcut cea mai mare greşeală când am ucis statul 
român, greşeală pe care o facem zilnic. Nu suntem mai superficiali 
decât alțiiş dar noi nu avem mecanisme colective de control al prostiei. 

Nu suntem nici poporul eroic care ne credeam, noi ne-am trimis 
copiii sa moară la Revoluţie, apoi ne-am dat seama că nu iubeam 
libertatea, doar ne uram conducătorii. 

Cred tot mai mult că politica este necesară ca aerul pentru o 
societate. Cred că politica noastră încă nu s-a desprins de nevoile 
fundamentale, cele de la baza piramidei lui Maslow. Nu a ajuns la 
nevoile superioare, mai ales cele privind stima de sine. Politica noastră 
se va schimba când o să înțelegem că lipsa de organ pentru interesul 
de grup ne conservă sărăcia şi rămânerea în urmă. Dar, am 
sentimentul că facem paşi înapoi cu politica de astăzi. aşa că m-am 
săturat să mai fac planuri, să mai vorbesc şi chiar să critic. 


Nevoia de sociologie critică. 


Sociologul este martor şi actor social şi are dreptul (datoria?) de 
a exprima un punct de vedere în spatiul public şi fără a aduce 
justificări ale chestionării altora sau contabilizării statistice. Sociologul 
poate să facă diferența dintre punctul său de vedere şi punctul de 
vedere al ştiinţei. Dar în nici un caz nu trebuie să tacă sau să se 
limiteze a publica două-trei studii pe an în reviste ISI. Citesc lucrări ale 
unor colegi sociologi pe teme sociale importante, dar pe care nu le 
cunoaşte nimeni sau doar studenții lor, nici măcar colegii de breaslă. 
Dar, ce este mai trist, este că nici ei nu cred în forța lor intelectuală, 
scriu doar ca să promoveze dintr-o treaptă didactică în alta. iar vocea 
lor de intelectuali şi-au ucis-o demult. Se revoltă câteodată la vreun 
pahar de vodcă, dar în rest se uită la televizor şi rareori comentează cu 
studenţii ce au văzut. 

Acum 10 ani am scris o carte împotriva pasivității intelectualei şi 
cu credinţa că avem nevoie de contraideologii. Acum cred însă că stăm 
mult mai prost. Nu mai avem o sferă publică unde să se lovească 
ideologiile. Am devenit o societate decerebralizată care a renunțat să 
mai dezbată. În loc de dezbatere aruncăm cu înjurături, iar 
talibanismul este în floare. S-au împlinit 90 de ani de la realizarea 
statului național român, iar noi nu am fost în stare să organizăm o 
sesiune solemnă a Parlamentului României, nici Academia Română a 
făcut nimic, iar la Alba lulia nu s-a deplasat nici un politician 
important de la Bucureşti. Doar Presedintele Traian Băsescu a 
organizat un cocktail la Palatul Cotroceni cu ocazia Zilei Naţionale. 
Am trecut cu masina prin oraşul Unirii în acea zi de sărbătoare şi am 
avut senzaţia că văd o Românie pustiită şi fără de vlagă, fără suflet şi 
fără energia de a păstra valorile. Vorbesc cu profesorul Liviu Maior, 
un istoric de mare forță şi mare angajament, ne întrebăm cum este 
posibil să fim atât de insensibili. Mi-e ruşine că nu suntem în stare să 
ridicăm privirea mai sus de portofel. 

Când sunt departe de ţară, de televiziunile moguleşti, de ziare şi 
cunoştinţe de politicieni, încerc să vizualizez România. Să mi-o 
inchipui, fără aceste proptele, fără aceste ferestre prin care ne uităm 
zilnic spre lume. Revăd o serie de lucruri halucinante, lucruri care m- 


au şocat, rănit sau doar m-au pus pe gânduri. Despre acestea am scris 


în această carte, părți dintr-un tablou care pare ireal, apocaliptic 
uneori. Îmi aduc aminte de unul din poeții copilăriei mele, astăzi 
dramaturg la Paris, Matei Vişniec, şi de al său Oraş cu un singur 
locuitor. Mă gândesc la un titlu pentru acest text: fară cu un singur 
locuitor. Văd românul simbolic ca pe un om abătut, deznădjduit, trist şi 
costeliv, un popor care nu creează nicio sinergie. Fiecare român are 
România lui, nu se întâlneşte niciodată cu ceilalți români, nu pun 
nimic împreună, se urăsc dincolo de garduri şi pereți, îşi târăsc singuri 
prin istorie o Românie ca pe un sac petecit şi plin de lucruri inutile. 
Fiecare îşi poartă identitatea ca pe o povară. Ca o rană. În străinătate 
românii fug de români, iar copiii plecaţi caută să uite limba maternă. 

lar acest jurnal al meu nu ia fapte cu intenţia de a le pune în 
ordine. Nu încerc să dau vreo rațiune, vreo tematizare, vreun tablou 
sintetic. Nu, eu preiau evenimentul, îl filtrez şi îl pun acolo de unde l- 
am luat. Poate că am scris aceste trei cărțiii pentru a scăpa de temele lui 
Cioran din Schimbarea la față a României, pe care am citit-o pe ascuns, în 
tinerete, când comunismul încă nu lăsase după el iluzia libertății. Au 
trecut peste țara noastră câteva decenii de totalitarism bolşevic 
devastator şi, totusi, parcă nimic nu s-a schimbat. I.L. Caragiale este la 
fel de adevărat ca acum peste 100 de ani. Uneori intelectualii se simt 
încântați că au descoperit această constantă, pare singura dintr-o lume 
a nesiguranţei şi lipsei de suprafaţă a valorilor. Ce tristeţe, sigură este 
doar nesiguranța!Au trecut 100 de ani de destin ghebos şi o singură 
rază de lumină, în 1989. Repede învinsă, iute distrusă de cei care s-au 
pişat pe flacăra speranţei unor tineri speriați deşertul care îi aştepta în 
viitor. 


Noiembrie 2009 


Politica fără mesaj 


A Tribute to Paraziţii 


Politica noastră este surdă, mioapă dar mai ales... mută. Nu 
transmite niciun mesaj, doar simulează, în campanii, diverse mesaje 
cu ajutorul unora care se pricep la publicitate. Dar nici în campanie 
electorală comunicarea nu are loc, căci oamenii nu sunt obişnuiţi să 
asculte deoarece nu au o relație de comunicare inițială, începută cu 
mai mult timp înainte. Deşi în fiecare zi gălăgia politică este 
asurzitoare, mesajul este aproape nul. 

Nu vorbesc aici despre ceea ce spun profesorii la şcolile de 
ştiinţe politice, despre cum se construieşte mesajul în discursuri sau 
programe ale partidelor politice. Această scolastică ţine de observație 
şi de didactică, poate o fi bună pentru a învăţa pe alţii, dar abilitatea 
de a face politică adevărată nu se prea învață la şcoală. Cred că şi eu le 
spun studenților de la cursurile de marketing politic că mesajele 
trebuie să întâlnească orizontul de aşteptare al publicului, că trebuie să 
fie simple, scurte, uşor de reținut şi cât mai vii, mai emoționalizate. 
Dar asta este teorie pentru cercetători sau analişti. Până una, alta, 
politicienii nu se nasc la facultățile de politologie sau sociologie. 

Politicienii adevăraţi sunt purtători de cuvânt ai unor atitudini 
colective pe care le fructifică sau chiar le creează în unele cazuri. 
Fiecare moment social şi politic se structurează pe scheletul unor 
atitudini sociale şi politice, date subiective pe care încearcă să le 
descopere sociologii prin sondaje, interviuri sau focus-grupuri. În 
unele cazuri, ei chiar reuşesc, dar asta nu înseamnă că, în mod 
automat, rezultatele studiilor se transformă în mesaj politic în care 
oamenii să se recunoască şi pe care să-l poată urma. Pentru a 
reformula în comunicarea politică ceea ce ai găsit printr-o schemă de 
cercetare este nevoie de multe lucruri asupra cărora nu voi insista aici. 
Aici vom vorbi doar de personajul politic care va spune mesajul. 
Acesta trebuie să aibă talent şi empatie în comunicarea cu oamenii. 
Unii pot să fie buni actori şi simulează foarte bine chiar şi emoțiile. 
Dar majoritatea nu au decât şansa să fie sinceri, să se identifice cu 
mesajul şi să-l transmită o dată cu credinţa că este o cauză cu care se 
identifică şi ei. Fără aceasta, oamenii simt falsul şi simularea, iar 
credibilitatea nu apare. Sunt lideri politici care nu pot citi decât 
discursuri goale, formate doar din jargonul politic şi administrativ al 
campaniilor sau ideologiei de partid. Am avut experiența să văd 
oameni care ocoleau tocmai cuvintele cele grele, adevărate, cele care 


conțin sânge şi sudoare din discursul scris de alții. Aşa cum am văzut 
politicieni care nu puteau spune decât cu jumătate de gură cuvântul 
prieten, alţii care se speriau pur şi simplu de cuvântul justitie sau lideri 
care preferau să se refugieze după un limbaj de lemn, asociat cu un 
zâmbet fals. 

Liderul care are o poveste de spus sau care este sincer, atât cât se 
poate, are mult mai mare şansă să găsească rezonanţă la ceea ce spune. 
Oamenii simt falsul şi sunt greu de păcălit. De multe ori, din lipsă de 
alternativă, ei votează cine ştie ce caricatură, dar asta nu înseamnă că 
i-a convins. 

Oamenilor trebuie să le vorbeşti despre ei şi despre viaţa lor, nu 
despre tematicile abstracte sau despre macropolitică. Nu doar că nu 
sunt pregătiți pentru discursuri savante, dar vor să vadă ce poate face 
politica pentru ei, măcar pentru că li se cere ceva în schimb, adică 
votul. 

Mi-a venit în gând să scriu aceste rânduri nu pentru a teoretiza 
despre semiotica sau pragmatica mesajului politic, ci pentru că am 
discutat azi cu un prieten jurnalist, un băiat inteligent care învaţă în 
fiecare zi câte ceva, şi mi-a confirmat o senzație pe care o am tot mai 
acut şi eu: mesajul politic este tot mai slab, dacă nu cumva tinde chiar 
să devină inexistent. M-am odihnit grozav în campania pentru 
euroalegeri, îmi spunea prietenul meu jurnalist de politică, pentru că 
nu a fost nicio comunicare, nicio polemică şi nici măcar un dialog pe 
care să fiu nevoit să-l urmăresc. Este adevărat, se pare că tot mai mult 
politicienii comunică încercând să valorifice anumite reflexe ale 
populaţiei, îl loc să caute să comunice cu electoratul. De aceea, sunt 
îndreptățit să spun că partidele nici nu prea au electorat fidel, poate 
doar publicuri captive prin poziție şi condiţie socială, publicuri care au 
dobândit nişte reflexe aproape condiționate. 

Să luăm doar campania de euroalegeri, unde nu am auzit nimic 
despre spaimele integrării, nici urmă de eurosceptici sau eurorealişti 
măcar. Toți candidatii au spus că promovează România şi interesele ei, 
dar nu au spus care interese şi ce legatură au aceste interese cu nevoile 
omului de pe stradă. Sigur, toţi au spus un lucru incorect şi mincinos: 
că viitorii deputați europeni vor aduce fonduri europene pentru țară şi 
popor, lucru pe care nu are cum să-l facă niciun eurodeputat. 

Televiziunile de ştiri născute ca ciupercile în ultimii ani îi 
urmăresc pe politicieni peste tot de dimineața până seara şi nu fac 
decât să dilueze şi mai mult o esenţă care nu prea există. Se discută 
multe ore pe zi despre cele mai banale gesturi şi despre fapte fără nicio 
semnificație pentru economia globală a comunicării dintre politicieni 


şi populație. Politicienii ajunşi la televizor vorbesc despre factualitatea 
politică, despre războiul dintre palate şi votul uninominal, stereotipuri 
repetate la infinit şi golite de sens spre disperarea jurnaliştilor care îşi 
dau seama că nu primesc răspunsuri care să aibă sens sau să facă 
istorie. 

Dar mesajul politic nu se produce doar în politică şi de către 
politicieni. Mesaje politice şi sociale trimit şi literatura sau arta. 
Mesajele politice se produc în fiecare dintre straturile societății şi de 
cele mai multe ori ele exprimă atitudini veritabile, născute din trăire şi 
din experiență. De mai multe ori ele apar pentru că mesajul 
politicienilor pe aceste teme lipseşte. Cu ajutorul unor limbaje 
specifice, oamenii îşi comunică atitudinile şi emoțiile generate de 
interacțiunea lor cu politica sau cu problemele pe care şi politica este 
obligată să le abordeze. 

În acest sens, vă propun să analizăm fară a cădea în 
pudibonderii de doi lei, textul Mesaj către Europa, una dintre ultimele 
piese ale trupei Paraziţii. Am fost şi eu apostrofat de unii când am 
vorbit despre realitatea dureroasă a unor moşteniri lugubre ale 
comunismului în politica românească de azi. Cei supăraţi şi cu musca 
pe căciulă au spus că limbajul a fost dur, de mahala sau nepermis. Dar 
s-au ferit să combată sensul, adică mesajul. Am primit sute de mesaje 
de încurajare atunci şi doar o critică pe e-mail, încurajată de 
Organizația PSD din Focşani. Haideţi să citim împreună textul 
băieților de la Paraziţii, mai bine ar fi să-l ascultăm sau să vedem 
videoclipul excelent îmbogăţit vizual, fără false pudori şi fără a încerca 
să dăm vina pe cuvinte. Fără să folosească toate cuvintele şi temele 
specifice hip-hop-ului, politicienii care se ocupă de relația cu Europa, 
ar putea lua ca bibliografie aceste versuri. Nu vă luaţi după unele mici 
derapaje, nu doar lingvistice, dincolo de fascinația pentru Europa sau 
dorințele de a câştiga bani la Madrid sau Roma, milioane de oameni 
din România se recunosc cu siguranţă în strigătul de demnitate al 
băieţilor de la Paraziţii: 


Mesaj pentru Europa 


Nu suntem ciori, 

nu stăm în corturi 

facem eforturi 

să ne elevăm şi nu cântăm pe străzi 

în Viena la acordeon 

Noi nu cerşim cu handicapul la vedere 


să facem avere 

şi nu ghicim viitorul în palmă în dughene mizere 
Noi nu purtăm fuste înflorate 

şi nu furăm din buzunare 

Nu emigrăm în Suedia cu 7 copii 

să ne dați ajutoare 

Pentru cei care sunt mai pudici 

sau care strâmbă din nas 

la întâlnirea cu viața adevărată, 

exemplificarea se opreşte aici. 


(Pentru oamenii vii, mesajul complet în albumul Slalom printre cretini) 


11 ianuarie 2007 


Un adversar pentru preşedinte 
Cetăţeni speriaţi, politicieni morti de frică 


De câțiva ani mă obsedează un text scris de un călător străin 
despre Ţările Române. Este descrisă acolo o situație în care se mazilea 
un domn la Bucureşti, undeva la mijlocul secolului al XIX-lea. Sultanul 
trimisese un călău care să anunțe mazilirea şi să-l dea jos pe unul 
dintre domnitorii cu numele de Şuţu de pe tron. Spune acel martor 
străin că sultanul trimisese un călău negru care l-a prins pe Domnul 
Ţării Româneşti de gât cu un lat şi l-a târât pe jos prin sala tronului în 
faţa întregii Adunări a Ţării şi nimeni nu a intervenit, deşi erau acolo 
boierii şi... gărzile, cu siguranţă bine plătite. Şi mai notează acel călător 
că toată lumea era înghețată de frică şi acel harap, dacă vroia, ar fi 
putut ucide tot Bucureştiul, pentru că nimeni nu ar fi ripostat. Un 
terifiant tablou despre noi, un tablou pe care îl resimt, cu ruşine, 
aproape ca pe o problemă de biografie personală. Ca urmaş al unor 
grăniceri năsăudeni care timp de aproape trei secole au fost obligați de 
istorie să fie soldaţi, acest episod îl car după mine cu o ruşine 
percepută aproape fizic. O ruşine care nu este spălată de episodul 
bătăliei strămoşilor mei năsăudeni cu Napoleon de la podul de la 
Arcole unde, se spune, împăratul a fost impresionat de vitejia 
grănicerilor, fiind blocat timp de trei zile. Resimt această laşitate din 
istoria noastră ca şi cum ar fi o mare infirmitate a familiei mele. 

Îmi aduc destul de des aminte de acest episod pentru că în viața 
politică ne lovim des de aspecte ale laşității generale. Exemple? 
Recent, Ion Iliescu a jignit toată conducerea PSD, dar nimeni n-a 
ripostat. Toţi s-au făcut că nu observă, alții şi-au şters scuipatul discret 
şi altii, mai rău, şi-au pus scuipatul în albumul foto de familie... doar 
venea de la un personaj cunoscut al istoriei noastre. Acum câteva zile, 
preşedintele României, Traian Băsescu, s-a ridicat deasupra tuturor şi 
atacat din nou echilibrul politic, fragil oricum, prin referendumul 
simultan cu alegerile europene. Trecând peste ticăloşia transpartinică 
a multor parlamentari care nu vor în niciun caz votul uninominal, 
grup în care PD şi preşedintele sunt reprezentați consistent, gestul său 
este o sfidare comparabilă cu excursia acelui negru la Bucureşti pentru 
a mazili un Domn. Nu mă refer la umilirea lui Tăriceanu care face 
orice să rămână la putere cu mai puțin de 20%. Premierul merită orice 
umilire pentru că a dovedit că nu este în stare să facă altceva decât să 
servească interesele unui grup economic. 


Dar forțarea preşedintelui este o încercare de a elimina orice 
formă de opoziţie şi de a rămâne singur cu PD pe scena politică. 
Preşedintele forțează un viitor guvern monocolor şi o preşedinţie 
bonus, sfidând toate partidele, politicienii şi simţul echilibrului pe care 
ar trebui să-l aibă un conducător. Deşi este evident că un partid care 
acum trei ani avea doar 7% din intențiile de vot nu are cadre şi 
specialişti pentru o majoritate în România, căci niciun partid nu 
posedă asta, nici măcar hulitul partid-stat PSD. Traian Băsescu simte 
lipsa de bărbăţie a conducerii celorlalte partide şi vrea să le dea o 
lovitură mortală. Este clar că aceasta este soarta meritată de actuala 
clasă politică, în mod normal ea trebuie schimbată, dar cu siguranţă că 
nu printr-o asemenea lovitură, în care nomenclatura actualelor partide 
este înlocuită cu oastea de strânsură a Partidului Democrat. Niciunul 
dintre actualele partide nu poate să-şi aroge dreptul de a elimina pe 
toate celelalte, de aceea atacul preşedintelui, justificat în fond, este 
foartre periculos prin posibilele lui efecte. 

Văzând reacţiile palide ale staff-urilor politice la adresa inițiativei 
preşedintelui, nu poți să nu te întrebi de unde vine lipsa aceasta de 
bărbăţie a politicienilor români. Mă întreb de câţiva ani de când 
hălăduiesc şi eu prin codrul politicii care sunt mecanismele prin care 
sistemul îi controlează pe politicieni de îi face aşa mieluşei. De multe 
ori am crezut că am găsit o cauză unică, dar apoi mi-am dat seama că 
nu era singurul mecanism. Am văzut mai întâi că multor politicieni le 
este frică de şefii lor sau de adversarii lor de la guvern pentru că sunt 
santajabili. Unora le este frică de propriul lor trecut. Am auzit şi de 
lideri politici care făceau dosare penale principalilor colaboratori şi, 
din când în când, îi chemau pentru a le aduce aminte de ele. 
Dulapurile multor conducăori de partid şi de stat poate mai gem de 
dosare ale adversarilor, dar mai ales ale colaboratorilor apropiați. Alții 
poate că nu vor să fie demni într-o lume de ticăloşi, pentru a nu 
rămâne ei fraierii care plătesc factura. Unii tac şi înghit orice umilire 
pentru că vor să rămână în cărți. Ei ştiu că dacă nu dau lupte inutile 
sistemul îi protejează şi vor căpăta şi ei un os de ros pentru loialiatate, 
mult mai importantă decât specializarea sau atitudinea corectă. Cei 
mai mulți sunt lipsiți de imaginație şi atunci sunt cei mai fericiți când 
primesc ordine de la centru. Atunci se simt băgaţi în seamă şi trebuie 
să execute, deci pot greşi mai putin decât atunci când ar trebui să 
gândească cu capul lor. Indiferent de cauze, o mare de laşitate se 
întinde peste politica românească. 

Şi cetățenii merg la vot sau apreciază politica tot prin ochelarii 
fricii. În şaptesprezece ani au fost mereu puşi în situația să se teamă de 


ceva şi să voteze în funcție de acea spaimă. Au fost speriați cu nişte 
terorişti pe care nu i-a văzut nimeni mai apoi. Imediat după aceea s-a 
transmis masiv ideea pericolului ruperii României, după exemplul 
iugoslav. A apărut şi omul adecvat liniştii noastre, iar după el au venit 
cohorte de mineri naivi, pe post de salvatori pentru nişte instituții care 
aveau arme şi nesfârşite depozite de gloanţe dar, culmea, nu se puteau 
apăra singure. Au votat românii de spaima ungurilor care ne fură ţara 
şi de spaima moşierilor care ne vor fura fabricile şi ogoarele patriei. 
Alţii au venit apoi şi au arătat pericolul comunismului (ca şi cum 
comunismul nu era prezent peste tot). Au mai fost speriați oamenii cu 
corupția - pericol real - dar un proces la care fiecare dintre noi, 
românii, prin tăcere sau acceptare, participam în fiecare zi. Ultimele 
sperietori au fost cele cu oligarhii şi prin acesta oligarhii au primit 
buletin de identitate şi drept de şedere. Speriați de un viitor nesigur 
pentru ei şi copiii lor, cetățenii se agaţă de oamenii care se află în vârf 
sau de cei pe care-i văd zilnic la televizor. De aceea, bătălia pentru 
notorietate este cea mai tare în România, încrederea sau credibilitatea 
nemaifiind criterii care să intre în calcul atunci când toți şefii de 
partide au încredere de sub 30 de porcente din populaţie. 

Am fost unul dintre puţinii care s-au opus aventurii în care o 
combinaţie formată din rămăşiţele nomenclaturii roşii s-a unit la un 
referendum cu oligarhia noilor îmbogăţiți cu dosare la DNA ca să-l 
elimine din joc pe preşedintele României. Nu pot fi de acord însă nici 
astăzi, când ofensiva preşedintelui, chiar pentru o cauză dreaptă, se 
duce cu arme pe care pot deşertifica viața politică de la noi. Sper că 
într-o zi preşedintele va înțelege că nu poate, la infinit, să dea bătăliile 
politice în locul Partidului Democrat. Prea mult protejat, partidul său 
va rămâne în cărucior, ca un copil bolnav de poliomielită. În mijlocul 
laşităţilor de tot felul, preşedintele României are nevoie de un 
adversar veritabil, nu de scheme de carton sau duşmani inventati. 
Reformarea clasei politice trebuie să se desfăşoare într-o luptă grea cu 
trecutul, în care oamenii să înțeleagă ce se întâmplă şi ce viitor vom 
avea, nu printr-o şmecherie şi pe furiş trebuie făcută înlocuirea celor 
care au blocat uşile politicii româneşti. Ei trebuie trimişi de electorat la 
muzeul politicii sau, după caz, la tomberonul istoriei, printr-un proces 
conştientizat, în care nu fricile de toate felurile să fie catalizatorul. Nu 
va ajunge înlocuirea lor cu o altă nomenclatură de partid, căci s-ar 
întoarce înapoi la viitorul ciclu electoral. Votul uninominal este vital 
dar el trebuie să fie însoţit de proiecte care să dea sens viitorului 
României, să aducă soluții în care oamenii să creadă, eliberându-se de 
diferitele forme de frică care le-au fost induse sau pe care le-au 


moştenit. Preşedintele României are nevoie de un adversar real care să 
vrea să ducă România înainte, nu să salveze diferite interese de grup. 
Un bărbat care să vină cu un proiect de schimbare a României din 
temelii. Atunci am putea vedea o competiţie în care luptătorii nu şi-ar 
mai prinde picioarele în ițele partidelor şi ar câştiga România. Fără 
adversar, preşedintele a început să se autoaccidenteze. Fără adversar, 
victoriile preşedintelui, oricâte ar fi, îşi vor pierde din strălucire 
devenind doar victorii ale unui partid asupra altor partide. 


26 octombrie 2007 


Avocatul îngerului 


De multe ori, dacă suntem trişti sau cinici atunci când vrem să 
facem o contra argumentație mai mult sau mai puțin gratuită, ne 
plasăm pe poziţia diavolului. Câteodată poate o inexplicabilă cruzime, 
dospită undeva în subteranele ființei noastre, ne face să ne asumăm 
poziția de diavol sau cel puţin de avocat al diavolului în contestarea 
lumii sau a argumentaţiei celorlalți. 

Puţini ştiu însă că Avocatul diavolului este o instituție pe care a 
inventat-o Biserica Catolică. Ca şi propaganda, de altfel, Avocatul 
diavolului a fost un birou creat de Biserica Catolică în 1587. Structura a 
fost activă aproape 400 de ani, până în 1983, când Papa loan Paul al 
II-lea a decis desființarea sa. Rolul acestei instituţii era să militeze 
împotriva canonizării oamenilor, prezentând toate argumentele 
posibile pentru a împiedica acordarea titulaturii de sfânt. Atunci când 
avocatul diavolului nu a mai fost prezent să-şi exercite urâta 
îndeletnicire s-au realizat 500 de canonizări şi 1.300 de beatificări, în 
numai 22 de ani, cât în secole întregi. Sunt mândru că un papă ce 
venea din estul Europei a înţeles primul că exista atâta rău şi atâta 
suferință încât era prea mult să mai păstrăm în interiorul bisericii 
instituții ale denigrării. Avocatul diavolului făcea tot posibilul să 
întineze viața de sfânt a unor creştini, cu siguranță respectaţi de cei 
din jur, oameni care au dat multe probe de sfințenie de-a lungul vieții. 
Însă cea mai importantă activitate a acestui avocat era contestarea 
minunilor făcute de candidaţii la sfințenie. 

Dar îngerul, el nu are pe nimeni, este el singur? Şi îngerul are 
avocat. Avocatul îngerului ne ajută să trecem peste momentele în care 
ne copleşeşte suferința şi nicio cale pare că nu se mai deschide spre 
lumina zilelor următoare. Când totul în jurul tău pare că îţi este 
potrivnic, când i se pare că ai pierdut şapte ani din viaţa ta crezând că 
poți schimba o lume strâmbă şi acum observi că mulți dintre tovarăşii 
tăi ieşiseră alături de tine la drum doar pentru că asta le oferea un bun 
camuflaj pentru a tâlhări, avocatul îngerului vine şi-ţi spune la ureche: 
bucură-te că ai fost sănătos, bucură-te că în aceşti şapte ani ai cunoscut 
şi oameni adevărați, iar familia îți este întreagă, alături de tine! Când 
fiica ta îţi spune că eşti un tată denaturat, că nu stai destul acasă, că nu 
comunici cu cei dragi, poți merge pe mâna avocatului de înger care 
zice: aşa erai şi tu la vârsta ei, fii recunoscător Dumnezeirii că ţi-o 
poate spune prin viu grai, iar când vine târziu acasă, mulțumeşte-l că 


se întoarce şi nu este undeva pe străzi, ori prin canale. Când te obosesc 
miile de SMS-uri de sărbători, nu face scandal, fii fericit că ai atâția 
prieteni, pentru că se vor strecura şi prieteni printre miile de 
transmiţători de felicitări pentru care politețea ţine loc de relație. Dacă 
vezi că unii oameni te înjură câteodată şi pe tine, la grămadă cu 
hienele şi viermii din politică, bucură-te că există posibilitatea de a 
spune liber ce gândim în spațiul public fără să fii arestat a doua zi. 
Dacă îți pare că nu mai e nicio speranță, că astăzi s-a pierdut o ocazie 
minunată, poate ultima, de a scăpa lumea de un ticălos imens, ascultă- 
| pe el, avocatul îngerului, o să-ți spună că astăzi s-au născut 10 de 
copii în maternitatea din micul oraş în care tu ai văzut lumina zilei şi 
cantitatea de umanitate poate dilua răutatea sau ticăloşia care nu a 
dispărut azi. 

Priveşte copacii şi iarba, o să-ți spună îngerul, sunt lucruri atât 
de rare pe acest pământ, unde marea şi deşertul acoperă cea mai mare 
parte. Bucură-te de prieteni şi apropie-te mai mult de cei dragi, 
ascunde-te de blazare rătăcind prin cărțile celor care şi-au transcris 
utopiile. Caută-i pe cei năpăstuiți şi alină-le durerea, chiar decă gestul 
tău îți apare mic şi insignifiant. Tu, singur, poți face minuni, fapte mai 
demne de laudă decât victoriile cruciaților. Poți crede, poţi să-i ajuţi şi 
pe alţii să descopere bucuria de a trăi, frumosul sau chiar fericirea. Fii 
fericit că ai tineri în jurul tău, ajută-i să crească drept, arată-le cum 
trebuie să ridice fruntea spre stele şi cum să nu se sperie de nisipul 
deşertului care le acoperă urmele ca să nu se mai poată întoarce. Eşti 
plămădit din iubire, îți va spune avocatul îngerului, ai fost dăruit cu 
un sâmbure de lumină, caută-l înlăuntrul tău, e acolo, o să-l descoperi 
într-o zi. 

Uneori suntem propriul nostru avocat al diavolului, contestăm 
chiar minunile pe care am putea să le facem, dar şi cele care ni s-au 
întâmplat. Minunea cea mare este viața, faptul că ne trezim în fiecare 
dimineață, mai veseli sau mai trişti, că iubim, că putem să fugim 
desculți prin iarbă, că simțim ceasornicul de carne al inimii cum ne 
măsoară zilele. Câteodată suntem tentaţi să vedem răul peste tot, 
suferința ne înfrânge şi ar veni sfârşitul nostru dacă nu ar apărea 
avocatul îngerului. 

Bine ai venit, îngere! La capătul cărării s-a stins luminița şi 
zgomotul infernal al ronţăirii fericirilor de zahăr ars ne acoperă bătaia 
de aripă a inimii şi nu mai ştim, vorba poetului, 

mai trăim. ... 

mai murim... 


19 iunie 2007 


Intelectuali prinşi în maşinăria politicii 


S-a scris atât de mult despre intelectuali şi politică, încât este 
greu sau inutil să mai scrii ceva. Poate este mai bine să nu te raportezi 
deloc la textele cunoscute, dacă ai propria experiență de martor, 
subiect sau observator. O să încerc să fac abstracţie de tot ce am citit, 
deşi ani de zile am avut obsesia pozitivă a construcției unei sociologii 
a intelectualilor, şi de faptul că am deja o jumătate de carte (lăsată în 
ciornă de la intersectarea mea cu politica) pe care provizoriu am 
numit-o Sociologia ideologiilor noastre cele de toate zilele. Voi elimina chiar 
şi tentaţia de a face referire la neîncrederea lui Paretto în intelectuali, 
pe care îi numeşte „intelighenţia flotantă” şi ne spune că ei vor ține 
mereu partea celor care dețin resursele de putere. 


Nimeni nu-i iubeşte pe intelectuali în politică 

Militanţii nu se bucură când se anunţă că un intelectual a intrat 
în partidul lor pentru că partidele sunt un fel de echipe de căutători de 
aur care nu văd cu ochi buni creşterea numărului de guri ce trebuie 
hrănite din prada de după câştigarea alegerilor. Sunt considerați 
profitori sau chiar naivi. Vechii militanți vor avea întotdeauna 
justificarea următoare: votul ţăranului simplu sau şomerului este egal 
cu cel al academicianului, deci lăsați-o mai moale cu sfaturile pentru a 
câştiga intelectualii de partea noastră. Toate partidele au intelectuali, 
profesori universitari sau artişti, dar rareori o să-i găsiți pe liste de 
parlament sau de guvern. 


Intelectuali la pachet 

Din când în când, în situaţii în care ar trebui să existe o serioasă 
dezbatere publică pe teme importante, apare o listă cu aproape 100 de 
intelectuali care susțin ceva ce nu poate impune vreun preşedinte, 
premier sau partid. Aceste liste ne aduc aminte de adeziunile regizate 
pentru proiectele împuşcatului, dar şi de aprigele dispute dintre CDR 
şi FSN. Lista de stânga este mai rară, nu s-a structurat niciodată, căci 
atunci când s-a încercat opunerea ei dreptei, de regulă, ar fi trebuit să 
se lupte pentru susținerea lui Ion Iliescu or sunt mulți intelectuali care 
se consideră de stânga, dar nu-l pot susține pe Iliescu. Lista de dreapta 
de 15 ani începe cu Andreescu şi se termină cu Zub şi ea conţine o 
parte de intelectuali cunoscuți, dar şi nişte intelectuali de care auzim 
doar din aceste liste. În loc de dezbatere publică a ideilor, de toleranţă, 


intelectualii au preferat încolonarea în spatele unor lideri politici. S-au 
livrat la pachet, la legătură, în loc să-şi expună ideile pe tarabă. 


Vitrina cu intelectuali 

Intelectualii sunt buni de arătat, sunt un fel de vitrină pentru 
alegeri. De aceea ei sunt căutați mai ales în jurul alegerilor, cu iluzia că 
aduc voturile altor intelectuali. Dar, din nefericire, greu vom găsi la 
noi intelectuali care să poată funcționa ca directori de opinie, lideri 
transmiţători de influență, cum spunea un sociolog acum mai bine de 
50 de ani. Ei nu au cum să aducă voturi pentru că partidele nu îi lasă 
să îşi impună propria voce. Puşi să recite discursuri de partid, chiar 
dacă o fac cu talent, ei nu pot fi convingători pentru că masa 
intelectualilor votanti, colegii lor, îi consideră de regulă nişte trădători. 


Ar trebui să devină invizibili 

Liderii nu suportă notorietatea unor intelectuali din jurul lor. Şi 
mai ales se enervează la gândul că pot fi considerați „produsul” 
acestora. Chiar dacă au beneficieat mereu de „punctajele” acestora. Nu 
vreau discurs, îi spune liderul intelectualului, vreau doar punctaje 
scurte de idei, de acolo încolo mă descurc. Dar faptul că presa ţine 
partea intelectualului şi nu a marelui conducător, dacă izbucneşte un 
mic diferend sau o dispută, este de nesuportat pentru lider. Când un 
intelectual din partid dă un interviu apreciat de colegi sau de breasla 
lui profesională, Marele Conducător o să-l felicite ironic şi o să-i 
explice că există o ordine de precădere: lucrurile importante le spune 
el. Dacă în sondaje intelectualii ajung la niveluri de notorietate sau 
încredere care pot fi luate în seamă, aceasta este deja o aroganță şi 
urmează să fie pedepsită. Marele Conducător de partid începe să 
scoată cărți pe bandă rulantă şi atunci dispare ultimul atuu al 
intelectualului. Soluția intelectualului: să devină, pe zi ce trece, tot mai 
invizibil. 


Scribi inutili 

Intelectualii sunt buni să scrie documente privind modernizarea 
partidelor, bune de invocat la presă cu ocazia congreselor sau a altor 
foruri. Atunci mapele celor din teritoriu şi cele pentru presă trebuie 
umplute cu texte lungi, complicate sau cu strategii desenate în Power 
Point. Aceste texte rămân moarte, nu le citeşte nimeni şi nu vor deveni 
niciodată programe politice. De ce? Simplu, partidele nu sunt echipe 
organizate cu scopul de a moderniza România, de a construi proiecte 
pe termen lung. Citiţi definiția partidului politic din orice dicționar de 


politologie şi o să înţelegeţi că intelectualii sunt folositi pentru a 
argumenta bunele intenţii, nu pentru a scrie programe de pus în 
practică. 


Învins de demagogia faptelor 

Conducătorul politic ajuns lider de partid începe să creadă în 
predestinare şi în organicitatea ascensiunii sale şi atunci caută să 
şteargă urmele traseului său. Întotdeauna în şedintele de partid când 
unul sau altul dintre intelectuali vor face apel la valorile fundamentale 
sau la moralitate sunt pregătiți să se ridice unii lideri din popor care 
vor demonstra indirect, dar cu mare subtilitate, inutilitatea 
intelectualilor din partid. Aceşti militanți care câştigă de mult timp 
alegerile în sătucul sau orăşelul lor vor spune cu voce tare şi răspicat 
că trebuie să mergem în mijlocul oamenilor, că vorbim prea mult în 
birouri şi folosim cuvinte prea meşteşugite, că programele de acțiune 
politică sunt o prostie şi că trebuie să ascultăm doleanțele oamenilor 
amărâți. Vor bate cu pumnul în masă şi vor spune că sunt unii care 
stau prea mult la televizor în loc să-l însoțească pe marele lider în 
satele şi oaraseşle patriei. De aici încolo vor da exemple sugestive cu 
dublarea procentelor după ce a trecut liderul pe-acolo, cu scrisori de 
mulțumire pentru ultima vizită primite de la un grup de pensionari. 
Ce ironie, tocmai el, intelectualul, este învins de demagogie. 


Fără capital 

Ultima slăbiciune a intelectualului este aceea că el nu poate 
aduce bani la partid. Şi nici prietenii lui, alți intelectuali, nu au bani de 
donat. Când vin campaniile, în jurul liderului se nasc gărzi pretoriene 
formate din foşti chelneri, drumari, benzinari sau alte forme de 
capitalişti ce investesc în politică. Ei sunt dați ca exemple de dăruire, 
schimbă strategii de alianţe şi intelectualul simte cum banii înfrâng 
ideile. 


Şi totuşi... 

Dincolo de aceste detalii de funcționare, intelectualii care fac 
politică ar trebui să fie din ce în ce mai mulți. Pentru că nu ne este 
indiferent cine face politică şi pentru că ar fi singura formă prin care s- 
ar putea crea diferența dintre stânga şi dreapta sau ar putea să fie puse 
în practică valori în politică. România nu va avea nicio şansă dacă 
doar comuniştii reconvertiti, securiştii, băieții sub acoperire, chelnerii, 
inginerii de nota 5, cântăreții, dansatoarele, contabilii de CAP, 
schimbătorii de valută sau alte tipuri de aventurieri vor face politică. 


Clasa politică de astăzi, croită în laboratoarele încă nedesființate din 
1990, este una care ocupă fraudulos biroul de comandă al societății 
româneşti. Progresiv, ea trebuie schimbată dar nu cu fiii, nepoții sau 
cărătorii de geantă ai actualilor conducători politici. Dacă intelectualii 
le vor schimba compoziţia, ciorba va începe să aibă un alt gust. Cât 
timp nu vom avea o societate civilă solidă, despărțită de partide, 
intelectualii vor trebui să facă politică în partide. Cu toate problemele 
despre care am vorbit mai înainte. 

Prins în maşinăria politicii, intelectualul poate defecta sistemul 
prin mai multe moduri: prin influenţa sa, prin faptul că poate deveni 
un pol pentru nemulțumiți sau pentru că se poate ridica dincolo de 
cerințele burții. În cel mai rău caz, ca un şoarece rătăcit prin panoul 
electric, poate roade la cabluri sau produce scurtcircuit prin sacrificiul 
său fără de voie şi neobservat decât de electricieni. 


26 iulie 2007 


Ultima redută 


Un uriaş ritual al autoflagelării şi urii de sine parcă a fost montat 
în aceste şase săptămâni care au trecut din ziua în care Patriarhul 
Teoctist a fost chemat la Domnul. Am citit cutremurat zile întregi 
forumurile ziarelor şi alte grupuri de discuție de pe Internet. 
Inimaginabil cât de mulți oameni tineri îşi exprimau un sentiment de 
greață, dezgust şi chiar ură față de preoți şi biserică. Nu o să înțeleg, de 
unde se poate aduna atâta energie pentru distrugere față de instituția 
cu cea mai mare încredere pentru români. 

Dosarele preoților au devenit un ţel național, mulți au vorbit 
despre preoți fără nicio dovadă şi fără a face distincţie între pădure şi 
uscăturile ei. M-a şocat modalitatea în care analişti improvizați pe la 
televiziuni vorbeau cu nonşalanţă despre păcatul de a viola taina 
spovedaniei de către preoții care cică ar fi informat la Securitate. Te 
cuprinde oroarea când vezi că nimeni nu aduce nicio dovadă, că nu 
am avut vreodată, un singur caz măcar, vreo confirmare cât de 
aproximativă că vreun preot ortodox s-ar fi folosit de împărtăşanie 
pentru a aduna informații. Zilele acestea, departe de casă, am căutat 
pe forumuri să văd cum priveşte lumea dezbaterea pornită în presă 
privind alegerea de Patriarh. Am văzut cum sute de tineri scriau nişte 
texte inspirate doar de lipsa de modele şi valori, de rătăcirea careia îi 
sunt victime nevinovate. Am văzut repetate stereotipuri jalnice din 
presă şi înjurături imunde la adresa unei instituţii şi a unor lucruri pe 
care ei nu au apucat să le cunoască. 

Cu ruşine mi-am adus aminte că de multe ori am gândit strâmb. 
Reflectând la Max Weber şi etica protestantă pe care o leagă de spiritul 
capitalist, am gândit că o parte din nefericita noastră rămânere în 
urmă de civilizație se datorează şi bisericii noastre pentru că nu ne-a 
împins de la spate şi nu ne-a oferit un model de muncă, economisire şi 
dezvoltare. Probabil că este falsă legătura, doar o iluzie de cauzalitate. 
Biserica noastră s-a adaptat la sărăcia noastră seculară. Noi ne-am 
construit biserica după chipul şi asemănarea noastră şi cu gândul la 
Dumnezeul pe care l-am putut închipui şi iubi. Nu ne-a cerut dări 
grele aşa cum au făcut alte biserici şi nici nu ne-a bicuit sau băgat la 
temniță dacă nu le puteam plăti. Nu ne-a pus să plătim indulgente şi 
nu ne-a obligat să-i facem lui Dumnezeu palate în timp ce noi locuiam 
în case de lemn cu pământ pe jos. Biserica noastră nu s-a înălțat 
singuratică spre cer, a rămas aprope de pământul în care îşi vărsa 
sudoarea şi sângele țăranul român. A stat cuminte lângă noi, iar 


preotul ei a fost şi cosaş, tăietor de lemne sau... nuntaş la bucuria celor 
care se căsătoreau. Preotul nostru avea doar credința în Domnul şi 
iubirea de oameni, pe când la alte biserici proprietățile erau şi sunt ale 
clerului. Preoţii altor biserici deveneau baroni sau grofi, preoții noştri 
umblau desculți. Pur şi simplu, aceasta este biserica pe noi am 
construit-o, cu posibilitățile noastre şi cu uşurătatea noastră de a trece 
prin lume. Biserica noastră ne-a dat hrană pentru suflet, dar nu s-a 
ocupat de sitematizarea localităţilor. Biserica noastră nu ne-a ars pe 
rug şi nici nu ne-a schingiuit prin pivnițe atunci când ne-am rătăcit ori 
am fost păcătoşi şi nevrednici. 

Biserica ortodoxă nu excelează în pedepse pentru că am fost 
destul de pedepsiți de vremuri. E adevărat, nu avem o biserică 
războinică, nu ne-a trimis copiii în cruciade şi nici nu a luptat pentru 
cucerirea de noi teritorii. Dumnezeul bisericii noastre se arată bun şi 
blând căci pentru români în multe secole vremurile au fost potrivnice 
şi traiul amar. Biserică isihastă, ortodoxia nu s-a luat la trântă cu regi şi 
voievozi pentru averi lumeşti, a rămas aşteptându-ne să-i batem la 
poartă, înfricoşați căutând o speranţă. Preoţii ei nu erau baroni sau 
grofi, noi până şi pe Sfânta Fecioară am îmbrăcat-o în ie pe icoanele de 
sticlă sau pe cele pictate pe scânduri de brad. 

Biserica noastră a fost cuminte, mereu ne-a însoțit, nu ne-a 
condus, a fost pentru noi un prieten sau un frate, nu institutoare 
nemţoaică. În Ardeal, sute de ani biserica noastră nu a avut dreptul de 
a se aşeza în oraşe. Românii le-au construit la margine de codru sau 
departe în munti, acolo unde ne-au fost aprinse de trimişii altor religii 
surori. 

Este acum momentul ca biserica noastră să se aşeze în mijlocul 
cetății, nu doar în Ardeal, peste tot în țară. Să nu mai stea deoparte 
cuminte, biserica rebuie să vină să-şi ceară drepturile neglijate de 
decenii şi secole. A fost de peste un mileniu alături de oamenii acestor 
meleaguri şi trebuie să fie şi acum când vrem, nu vrem, intrăm într-o 
nouă istorie. Trebuie să ne integrăm în Europa cu biserica noastră cu 
tot. Să ducem acolo ce avem mai bun şi să păstrăm ceea ce alții ar 
putea să dorească să distrugă. Dar cele mai multe trebuie să le facă 
acasă. Trebuie să se ocupe de protecție socială, de spitale, de şcoli, de 
alinarea suferințelor sufleteşti. 

Patriarhul Daniel este omul pregătit să facă asta. A văzut lumea 
şi a înțeles ce ne lipseşte. S-a întors acasă şi a înteles ce lipseşte lumii şi 
ce lumină putem noi duce celorlalți. Este primul Patriarh ales atât de 
biserică, dar şi de mireni şi poate să pună capăt destinului de biserică 


timidă. Este un moment în care vigoarea unui bărbat încă tânăr poate 
ajuta la tăierea nodului gordian. 

Se deschide o nouă lume pentru România, mai bună sau mai rea, 
nu ştim. Biserica nu are aquis comunitar şi nici plan cincinal de pre- 
aderare. E numai a noastră, a rămas singura noastră merinde pe 
drumul cuceririi unei vieți mai bune. Înverşunarea de a compromite 
biserica ortodoxă ne arată că ea este ultima redută. lar o națiune, 
spunea un filosof, poate fi salvată dacă se întâlnesc zece bărbați. 


15 septembrie 2007 


Politica şi dictatura emoțiilor 


Televiziunile găsesc aproape în fiecare zi un fapt politic care să 
ne facă să clătinăm din cap cu disperare, să dăm cu pălăria de pământ 
sau să sărim în sus de doi metri. Miniştrii sunt puscăriaşi pentru o zi, 
mor oameni în explozii de blocuri după ce sistemul neperformant s-a 
privatizat, cum ne-au cerut învățătorii noştri occidentali. Politicienii se 
plâng că sunt ascultați de SRI - pentru a contracara ştirea de mâine, în 
care ei sunt considerați hoți - sau ne speriem o zi că întrăm într-un 
dezastru demografic. Dar totul durează o zi sau două, adică atât cât 
poate ține tensiunea unei emoții. Nu urmează nimic apoi, ca şi cum 
viața noastră politică ar avea la bază regulile de aur ale mondenităţii: 
totul trebuie să fie facil şi, dacă se poate, în fiecare zi trebuie să găsim 
ceva nou, căci publicul monden se plictiseşte foarte repede. Şi poate că 
nu este o exagerare comparația, viața noastră politică este un soi de 
mondenitate frivolă pentru că se desfăşoară doar sub semnul emoției. 
Nu se pot impune teme de discuţii, reforme sau strategii, deoarece 
totul păleşte în fața emoțiilor care însuflețesc totul. 

Pe scena politică evoluează doar oamenii purtători de emoții şi 
sentimente puternice. Năstase îl urăşte pe Băsescu după ce acesta l-a 
bătut în campanie. Iliescu este supărat pe Băsescu pentru că inițiază 
dezbaterea despre revoluție, lustrație sau mineriade, Băsescu îl urăşte 
pe Tăriceanu pentru că acesta nu şi-a dat demisia când a promis. 
Pediştii nu pot colabora cu pesediştii pentru că aceştia au vrut să-i 
desființeze, peneliştii se feresc de pesedişti pentru că sunt urmaşii 
comuniştilor şi nasul fin al electoratului lor este deranjat de mirosul de 
salopetă, pediştii îi urăsc pe penelişti pentru că i-au dat afară de la 
guvernare. Geoană este supărat pe Băsescu pentru că l-a bătut la 
capitală, Patriciu îl urăşte pe Băsescu pentru că i-a pus nişte cătuşe reci 
pe mâini, Iliescu este supărat pe Geoană pentru că l-a bătut la alegerile 
din PSD s.a.m.d. La nivel local se multiplică aceste relații emoționale 
în sute şi mii de dueluri şi respingeri, astfel încât totul se întâmplă în 
țara noastră în funcție de emoțiile politicienilor. 

Emoţia şi sentimentul sunt singurele motoare care mişcă scena 
politică, singurele care alimentează şi ghidează acțiunea politică şi 
activitatea celor mai multe instituții ale țării noastre. Majoritatea 
politicilor publice le-am făcut sub presiunea integrării europene, dar 
am lăsat totul baltă după închiderea dosarelor de negociere. Am uitat 


repede de dramele din spitalele de psihiatrie care arată ca nişte lagăre 
de concentrare. Sărăcia romilor nu mai este subiect al politicii şi nici 
viața din zonele monoindustriale miniere nu ne impresionează decât 
dacă are loc vreo explozie care ucide mai multe vieți. Am uitat de 
copiii care se sinucid de dorul mamelor plecate în străinătate la lucru 
şi de cei care stau în corturi în urma inundațiilor de anul trecut. 

Orice dramă socială îi impresionează pe politicieni doar atât cât 
durează spectacolul de televiziune al vreunui caz spectaculos. Politica 
a devenit o telenovelă cu nesfârşite episoade. Trecem de la un episod 
la altul, vine noaptea şi a doua zi viața politică va fi impresionată de 
altceva. În urma acestei emoții nu rămâne nimic, totul se uită şi a doua 
zi o luăm de la început. 

Singurele lucruri durabile sunt emoţiile conducătorilor. Ele 
rămân ca să structureze viața şi dezbaterea politică, precum ne-a 
arătat învăţătoarea din clasa a treia că se mişcă pilitura de fier după 
câmpul magnetic. Emoţiile conducătorilor sunt criterii şi far 
călăuzitor, țin loc de programe şi politici. În funcţie de ele se fac 
alianțe, guverne şi coaliții. Ca şi bunăstarea conducătorilor, mai 
importantă decât bunăstarea naţiunii, emoția conducătorilor devine 
doctrină şi program politic şi se transmite la cei de jos mai ceva ca 
focul prin preerie. Înlocuim rațiunea cu emoția şi pe specialişti cu fete 
frumoase sau cu tineri imberbi. De accea dictatura emoţiei în politică 
nu poate decât să privilegieze efemerul, instantaneitatea, clipa şi nu 
durata, forma şi nu fondul. În politică, emoția învinge şi umileşte 
rațiunea în fiecare zi. 

Facem teledonuri fastuoase şi ne emoționăm pentru soarta 
bătrânilor sau a sinistraţilor. Dar nimic nu urmează emoției decât... 
uitarea. Nu transformăm emoția în politici publice, nu căutăm să 
facem ceva pentru schimbarea unor stări de lucruri. Politicienii 
reacționează doar în campaniile electorale sau atunci când media îi 
trage de mânecă. Dar campaniile electorale sunt rare, iar media 
înlocuieşte tot mai mult informația cu emoția, fiind un partener tot 
mai bun pentru politicieni. 

În aceste condiţii chiar şi publicul este educat încet, încet să ceară 
doar telenovelă politică şi nu proiecte politice serioase sau rezultate 
palpabile. Înţelegem campania electorală ca spectacol emoţional în 
care aproape totul este permis, dar în restul timpului oamenii politici 
ar trebui să se ocupe de administrarea societăților. Să caute soluții, să 
meargă înaintea comunităților pentru a descoperi căi noi spre 
bunăstare sau măcar soluții durabile la crizele tot mai dese. Oamenii 
politici trebuie să fie cei care conduc societățile spre descoperirea unor 


sensuri şi direcții de dezvoltare. Ei trebuie să încerce să înțeleagă 
viitorul şi să-i tragă şi pe ceilalți după ei. În schimb, majoritatea celor 
de succes în România se luptă pentru o notorietate obținută cu orice 
pret, pentru prezențe televizuale fără mesaj, cu mimarea îngrijorării, 
zâmbete cât mai multe şi privitul cât mai des spre camera unde se 
aprinde becul roşu. 

Cotropiți de emoţii, vânzători de sentimente, simulând afecte, 
supuşi dictaturii publice a emoției, oamenii politici români au pierdut 
deja sensul politicii. 


25 septembrie 2007 


Politica întrebărilor fără răspuns 


În aceste zile, Dinu Patriciu a vândut 75% din Rompetrol şi a 
devenit cel mai bogat român, intrând şi în clasamentul Forbes. Mulți 
prieteni m-au sunat nervoşi spunând că nu este posibil aşa ceva, ieri 
era cu cătuşe pe mâini şi lacrimi în ochi, iar astăzi este cel mai bogat 
român cinstit. 

Ce s-a întâmplat de câteva luni, şi-a dovedit nevinovăția sau a 
fost o victima a heirupismului unor politruci care îi urăsc ca bolşevicii 
pe toţi cei care reuşesc să facă ceva? Judecând după experiența 
ultimelor două decenii, nu sunt şanse să aflăm vreodată. Aşa cum nu 
vom şti cine au fost teroriştii de la Revoluţie sau dacă măcar au existat. 
Nu o să ştim nici care au fost subteranele conflictului de la Târgu 
Mureş, din martie 1990. Nici cine este vinovat pentru mineriade nu 
cred să aflăm şi nici cine sunt vinovații pentru falimentarea unei părți 
importante din sistemul bancar românesc. Dacă ne-ar interesa, nu vom 
şti dacă preşedintele României este vinovat de dispariția flotei şi nici 
dacă Ion Iliescu a chemat sau nu minerii. Nu vom şti ce a fost cu 
Ţigareta I şi II şi nici câți dintre actualii lideri politici au fost 
informatori sau securişti. Nu vom afla nici câți dintre tinerii politicieni 
sunt „sub acoperirea” numeroaselor noastre servicii secrete. Nu vom 
şti câtă minciună este în zvonul că Adrian Năstase are două miliarde 
de euro şi nici ce este cu penibilele termopane chinezeşti. Nu vom afla 
nici dacă marile scandaluri de corupţie au fost hoţii monumentale sau 
doar răfuieli între politicieni şi nici nu vom afla de ce „băieţii deştepţi” 
sunt mai tari decât preşedintele României. 

Nimeni nu dă răspuns la întrebarea privind ce se întâmplă cu 
30% din bugetul României, pe care guvernul îl împarte după bunul 
plac, fără control parlamentar şi fără a prezenta măcar rapoarte 
publice de execuție bugetară. Deşi ar părea simplu să găseşti 
raspunsul, nu o să aflăm dacă am avut o aşa de periculoasă gripă 
aviară (pandemie, ne-au spus guvernanţii fără să se uite în dicționar) 
sau a fost doar o pseudopestă aviară, cum ne-a spus profesorul- 
specialist, repede dat afară dar nesprijinit de colegii lui, din cauza 
laşității. Ne-am mulțumit cu circul spălării cauciucurilor cu apă 
chioară, vânătoarea moțatelor prin curți şi gazarea lor în tomberoane, 
în timp ce un apartament din laşi filtra milioane de euro. În schimb, 
avem convingeri aproape în toate cazurile amintite mai sus. Dar pe ce 


se bazează ele? Doar pe intuiţii, pe frânturi de informații sau pe 
interpretări subiective sau manipulări mediatice interesate. 

Politica şi politicienii ar trebui să dea raspunsuri dar, tăcere. O 
linişte mormântală sau o hărmălaie cacofonică se aşterne peste orice 
întrebare, peste orice caz. Sistemul îți sugerează că este mai bine să 
taci, să te uiţi în blid ori să-ţi acoperi ochii, urechile şi gura. Sau poți să 
urli după răspunsuri... oricum nu o să te asculte nimeni. Instituţiile 
statului român, cele care ar trebui să dea răspunsuri, nu au reuşit 
decât să sporească şi mai tare ceața. 

În logică se spune că o întrebare bine pusă conţine mai bine de 
jumătate din răspuns, dar în România întrebarea ține şi loc de răspuns. 
La noi, niciun politician nu se simte obligat să dea raspunsuri nici 
măcar la întrebările pe care el însuşi le-a lansat. Campaniile electorale 
sunt doar întreceri în care totul se pune sub semnul întrebării, dar 
niciodată nu au continuări care să dea şi răspunsuri pe măsura. În 
fiecare zi se adună întrebări peste întrebări la care nimeni nu se 
oboseşte să caute răspuns. Toate acestea se adună ca nişte facturi de 
curent electric în cartierul Zăbrăuți, facturi pe care cel care le emite 
este convins că nu o să primească niciodată banii. El le trimite totuşi, 
din inerție şi visând poate că într-o zi se va face dreptate sau lumină. 

A pune întrebări în România este un fel de ritual cotidian care a 
fost golit de sens, dar rezistă ca formă simbolică, ca o formă de 
asemănare cu societățile moderne ce caută dreptatea sau adevărul. 
Este un fel de simulare a căutării adevărului prin seriozitatea cu care 
punem întrebarea. De ce se întâmplă asta? 

Nu vrem adevărul, nu ne interesează să se facă lumină. Ne 
convin minciunile călduțe pe care le spune în fața oglinzii sau în 
politețea reciprocă. Dacă am vrea răspunsuri, atunci nu am mai vota 
politicieni demagogi, javrele care înjură şmecher sau hoţii care dau 
mici şi bere în ziua alegerilor. Dacă am dori răspunsuri, atunci am 
verifica dacă primarul ce a spus verzi şi uscate în campanie a făcut 
ceea ce a promis şi nu ne-am lăsa păcăliți de faptul că pune asfalt peste 
afalt în centrul oraşului de două ori pe an sau agaţă trei ghivece de 
flori pe stâlpi ori, de Crăciun, nişte beculeţe pe pomii care mai rezistă 
pe bulevarde. Mă înfioară discuţiile cu studenţii mei despre căutarea 
fericirii în altă țară. Cei mai mulți pleacă pentru că nu mai pot suporta 
ceața întrebărilor fără răspuns. Nu se poate construi România viitoare 
pe ceaţă, ei au nevoie de minime certitudini. Lor încă nu le-a intrat 
minciuna în sânge şi nici simularea nu ține lor de comportament 
social. Ei simt că a pune întrebări în ficare zi, fără a mai căuta şi 
răspunsul, nu este căutarea adevărului, ci doar simularea căutării lui. 


Ei simt că fără lumina adevărului viața pe aceste meleaguri este doar 
agonie. Ei simt că trebuie să fugă cât mai departe de un loc în care 
întrebarea înlocuieşte răspunsul, banii ţin loc de virtute şi nebunul 
regelui strigă în van. 


25 octombrie 2007 


Tragedia romilor, drama noastră 


În faţa problemelor pe acare le avem în Italia, cel mai grav lucru 
ar fi să devenim mai rasişti decât suntem vis-ă-vis de populaţia roma. 
Şi aşa, există un lucru care în orice cercetare sociologică despre 
minorități îi uneşte pe români şi unguri: atitudine egală de respingere 
a populației roma. Nu ne onorează acest lucru, însă este posibil de 
explicat. 

Acum îi găsim pe romi peste tot în Europa în situaţii care ne 
dezavantajează şi ne strică imaginea. Acest lucru trebuie însă tratat cu 
luciditate, realism şi pragmatism. Am lansat împreună cu o echipă de 
experți romi prima Strategie guvernamentală pentru îmbunătățirea 
situației romilor, în 2001, şi am constatat cu ocazia studiilor de teren pe 
care le-am făcut cât de greu este să încerci schimbarea situației. Dar 
nici tragedia lor nu trebuie să o minimalizăm. Romii trăiesc într-o 
cultură tradițională care nu este prea deschisă la nou, deci nu-i ajută să 
evolueze. O cultură care nu valorizează şcoala şi, mai ales, o cultură 
dizidentă, opusă culturii majoritare - ceea ce de multe ori favorizează 
naşterea unei subculturi delincvente. Este un adevăr tragic de la care 
trebuie să plecăm. Trebuie însă inventate proiecte guvernamentale 
finanţate pentru a-i duce pe romi la şcoală şi pentru a integra această 
populaţie pornind de la tineri. 

În ultimii ani, fără presiunea Uniunii Europene, s-au făcut 
puţine lucruri pentru romi. Ne-am bucurat în secret că au plecat în 
Europa şi am scăpat noi de responsabilitate. Am lăsat doar fundațiile 
şi societatea civilă să facă programe pentru multiculturalism. La Cluj 
există un centru național pentru diversitate etnică, fostă filială a 
fundației Soros, care oferă expertiză şi coordonează multe programe 
printr-o muncă entuziastă a unor sociologi, psihologi, economişti, dar 
este nevoie de intervenție guvernamentală serioasă. Este nevoie de 
bani mulți şi de atitudine constantă timp de două, trei decenii. 

Tragedia unui copil născut într-o familie de romi este totală: are 
75% şanse să nu meargă la şcoală şi tot atâtea să facă puşcărie. 
Aproape nu are nicio şansă, indiferent cât este de dotat de la natură. 
Nu putem lăsa destinul să acționeze orb în cazul acestor oameni. 
Guvernul va trebui să se lupte pentru apărarea acestor oameni. 
Europa trebuie făcută să înțeleagă că problema romilor este o 
problemă europeană. Romii sunt ai tuturor şi nu are nicio relevanţă că 
un popor prin excelență nomad a fost surprins de tragerea unei 
Cortine de Fier în această parte a Europei. Trebuie să afirmăm clar în 
relatia cu UE: nu este normal ca resursele să le punem împreună, iar 


problemele să rămână doar în seama noastră. Pentru integrarea 
romilor este nevoie de foarte mulți bani pe care România nu-i are în 
acest moment. Păcat că la noi guvernanţii negociază în genunchi. 
Să nu ne căutăm tapi ispăşitori pentru propriile noastre slăbiciuni. 
Deşi este adevărat că la romi există o mai mare incidență a 
infracționalității, acest lucru se datorează faptului că trăiesc la 
marginea societății, sunt mai săraci şi au o cultură tradițională. O 
anumită cultură delinventă au şi unii români plecați peste hotare: 
boxerii ce au furat la Chicago nu erau romi şi nici alte cazuri de 
sportivi care ne-au făcut de râs peste hotare. Şi noi va trebui să ne 
delimităm cultural de o oarecare „populară economie a hoției", cum 
inspirat spunea un jurnalist. 

Au fost robii noştri şi sunt frații şi surorile noastre. Va trebui să 
trecem peste orice resentiment sau stereotip negativ, să-i sprijinim să 
se elibereze de delincvenţă, analfabetism şi violenţă. Tragedia lor este 
totală şi nu ne poate lăsa indiferenți. Este o primă criză serioasă de 
adaptare la modernitate. Tragedia lor trebuie s-o privim ca drama 
noastră. Stânga românească va trebui să producă proiecte politice 
serioase pentru romi. Sunt sigur că alături de colegii mei din PSD şi 
societatea civilă vom îmbunătăți strategia lansată tot de noi acum 6 
ani, strategie pe care dreapta de la putere a lăsat-o baltă. 


4 noiembrie 2007 


Imposibila poveste de dragoste 
dintre Miriam Garbini şi Romulus Mailat 
Politica bolnavă de marketing 


Politica s-a îmbolnăvit de marketing în ultimele decenii. S-a 
fardat tot mai mult cu ajutorul vopselelor oferite de cercetare şi a ajuns 
să fie periculoasă pentru societate, în lipsa valorilor şi a conştiinţei. În 
multe cazuri, campania electorală este o întrecere a unor povestitori 
care spun pe scenă poveşti ce le sunt şoptite din culise. Cei mai mulți 
consultanţi politici consideră, asemeni lui James Carville, strategul 
care l-a calăuzit pe Bill Clinton, că putem face preşedinte orice actor de 
la Hollywood cu condiţia să aibă o poveste de spus, o poveste care să 
spună oameniilor ce este țara şi cum o văd ei. Specialiştii în 
comunicare, acei spin doctors creați de neuroştiințe, sociologie şi 
semiologie, nu băieții universal-neşcoliti de la noi, au transformat 
personajele politice importante ale ultimelor decenii în adevărați 
naratologi. Ronald Reagan sau Bill Clinton au fost înconjurați de 
experți de la Hollywood, iar G.W. Bush foloseşte şi acum cuvântul 
story mai des decât orice alt cuvânt. Ceea ce azi se numeşte The 
storytelling management este deja o teorie ce se predă la şcolile 
exclusiviste de economie. Noua tendință se opune managementului 
napoleonian propunând o abordare de tip Tolstoi pentru că, spun 
aceşti specialişti, managementul trebuie să motiveze, deci să 
influenteze emoțiile angajaţilor sau publicului şi cel mai usor mod de 
a te apropia de inima oamenilor este dacă spui o poveste. Şi reporterii 
au început să fie influențați de ceea ce se numeşte Jurnalismul narativ, 
iar psihanaliştii au pus la punct deja terapii narative. Până şi sociologia 
a inventat un capitol al sociologiei povestirii vieții, cu tot mai mare 
succes la tinerii cercetători. 


Maşina electorală de spus poveşti 

Dar politicienii nu au motivațiile pe care le au specialiştii descrişi 
aici. Prin această tehnică de a influența, ei urmăresc doar să 
manipuleze conştiințele naive şi să umple astfel golurile din 
programul lor politic sau chiar golurile de cultură sau inspiraţie. Unul 
dintre ultimele exemple de storytelling de succes a fost campania lui 
Walter Veltroni în campania pentru câştigarea primăriei Romei. Fără 
prea multe soluții şi încercând să unifice o stângă pulverizată şi 


măcinată de scandaluri, Vetroni le-a spus romanilor o poveste simplă, 
dar sugestivă, veche şi... rasistă. De regulă era o poveste de dreapta, 
dar lovea doi iepuri dintr-o lovitură - devenea cel care îi putea 
reprezenta pe toți. Veltroni a vorbit despre ce paradis ar fi Roma dacă 
nu ar fi români. Ar fi putut spune direct „imigranţi” dar era o placă 
destul de învechită şi uzată şi de strămoşii lui fascişti, aşa încât a 
preferat să le dea o identitate acestor ameninţări. Românii, prin 
varianta gitană, erau cei mai buni agenţi electorali căci erau mai 
vizibili decât agentii de marketing direct prin ceea ce sociologii 
numesc „criminalitatea de vitrină”. Adică se ocupă de cerşetorie sau 
vânzare de produse de contrabandă în locuri publice sunt mai 
degrabă vizibili decât periculoşi. 


Tapul ispăşitor 

A inventat şi o statistică cu care se poate minți cel mai bine: două 
treimi din fărădelegile din Roma le fac imigranții românii, cifră care sigur 
este un fonfleu jurnalistic, este imposibil acest lucru la un oraş de trei 
milioane de locuitori. Poate doar dacă nu cumva populația cetății 
eterne este formată doar din călugări şi călugărițe. Nimeni nu a 
verificat această statistică şi nici n-o s-o verifice, deşi Guvernul şi 
Ministerul de Interne din România ar fi trebuit din prima clipă să-i 
ceară precizări oficiale ambasadorului Italiei în România. Nici acum 
nu ar fi poate prea târziu. Povestea lui Vetroni este veche de mii de ani 
şi conține mecanismul ţapului ispăşitor, este cum spune René Girard, 
o formă violentă colectivă primordială. Violenţa colectivă originară 
transferă toate vinile, toate păcatele asupra unui singur personaj şi îl 
ucide. Comunitățile cu probleme caută adesea să dea vina pe altcineva 
- este mai uşor să ne controlăm emoțiile învinovățind pe alții. De 
aceea, istoricii observă că rasismul este mai violent în timpul 
recesiunilor economice, când şomajul creşte şi scad standardele de 
viaţă. 


Miriam şi Romulus 

Presa este amatoare de asemenea poveşti şi a început să dezvolte 
cu talent acest subiect, iar cititorii nu au cum să nu muşte din 
asemenea momeli. Efectul Veltroni a fost puternic, demagogul italian 
a câştigat cu peste 75% primăria şi a devenit şi seful unui partid nou 
(zis Democrat) dar societatea a început să se îmbolnăvească de ură. 
Presa românească nu a scris decât fragmentar că o romancă a fost 
împinsă de... o italiancă, Miriam Garbini, sub roţile unui metrou care 
oprea într-o staţie. Românca se întorcea obosită de la lucru, o chema 


lulia Pantelimon şi nu omorâse, nici nu violase pe nimeni, eventual 
ştersese la fund vreo odraslă de italian. Italianca a mărturisit că nici 
măcar nu o cunoştea pe româncă şi nici măcar nu-şi poate explica de 
ce a făcut asta. Presa din România şi autoritățile noastre nu au instigat 
la alungarea italienilor din România. Mailat este deja celebru, dar a 
auzit cineva de Miriam Garbini? Miriam şi Romulus au intrat în scenă 
după ce Veltroni şi-a spus povestea. Miriam auzise povestea, Romulus 
Mailat nu cred că ştia ceva despre asta. Dacă ar fi fost la Verona 
povestea cei doi s-ar fi putut cunoaşte... La Roma însă povestitor este 
Veltroni, nu Shakespeare. 


România - mamă vitregă? 

Povestea rasistă a lui Veltroni ne-a impresionat şi pe noi, ne-a 
culpabilizat, aşa că am plecat capul, am închis ochii şi asteptăm 
cuminţi pedeapsa. Nu este normal şi, mai ales, nu este normal să avem 
un guvern care promite că o să-i pedepsească aspru pe cei osândiți la 
sărăcie ce pribegesc prin Europa. Delincvenţii nu au etnie şi nu le 
poate fi asociată una, decât abuziv, iar un asemenea abuz nu-l poate 
accepta o țară independentă. 

Conform rapoartelor UNICEF, Italia se află printre primele trei 
din lume, într-un clasament de 26 de țări considerate bogate, în 
privința procentajului de copii care trăiesc sub pragul de sărăcie 
(16,6%), iar rata sărăciei la cei sub 21 de ani este de aproape 25%. 
Despre acestea şi despre multe asemenea cifre ar fi putut vorbi un 
politician de stânga care vrea să conducă un partid şi un mare oraş al 
lumii. Dacă însă ne uităm la statisticile italiene, vedem că românii 
produc peste 10 miliarde de euro din PIB-ul Italiei, că au un grad de 
ocupare superior băştinaşilor, vreo 60% dintre ei au studii finalizate, 
față de doar 33% dintre italieni. 

Domnul Veltroni a preferat să spună o poveste care produce 
victime. A dat drumul la maşina de spus poveşti a politicii şi a câştigat 
victorii facile. Noi, românii, nu avem niciun motiv să lăcrimăm la 
poveştile lui Veltroni. România trebuie să-şi apere toți cetățenii, 
indiferent unde se află, indiferent de situaţia în care se află. România 
nu poate fi o mamă vitregă pentru unii dintre copiii ei. 


6 noiembrie 2007 


Oraşul fără frică 
Despre cum nu seamănă Madridul cu Clujul 


Am primit un semnal discret de remember de la un portal din 
Cluj, la Madrid, după o noapte în care am scris continuu în camera de 
hotel din Piaţa Castilla, comodă şi uşor de transformat în birou. Eram 
oarecum obosit şi dornic să privesc oraşul ca un spectator detaşat. Nu 
era prima dată când treceam prin Madrid, dar acum aveam aparatul 
de fotografiat cu mine şi m-am gândit să caut români. Semnalul 
tinerilor mei prieteni clujeni mi-a dat încă o sarcină, haide să vedem ce 
asemănări aş putea să găsesc între cele două oraşe. 

Am hoinărit câteva ore căutând figuri, ascultând cu ureche 
ascuțită ce vorbeau, dar mai ales muzicala spaniolă vorbită în zeci de 
dialecte. M-am uitat direct la figurile oamenilor, am încercat să 
compar femeile noastre cu spanioloaicele astea micuţe (şi obosite cum 
spune Beigbeder în ultimul lui roman). Toată după-masa nu am 
întâlnit nici măcar un bărbat care să treacă de 1,90 de metri, astfel că 
aveam şi o ciudată perspectivă de sus, ca un foişor mişcător care se 
mută de ici colo prin furnicarul madrilen. Am tot căutat să ghicesc în 
mişcarea buzelor unora mai albi ceva cuvinte româneşti dar... am auzit 
aşa ceva mult mai târziu. 

Primul aspect care m-a şocat a fost naturaleţea cu care oamenii 
intrau în contact vizual cu mine. Lucru rar chiar şi în alte oraşe 
europene, madrilenii comunică cu deschidere din priviri cu toți cei 
care le ies în cale. Deşi au trecut prin războaie civile şi tot felul de alte 
cruzimi şi, regulat, prin atentate distrugătoare, oamenii acestui oraş 
nu sunt înfricoşati. Nu se uită disperaţi în stânga şi în dreapta doar, 
doar vor descoperi un terorist, cum fac locuitorii Londrei. Nu se 
impacientează dacă un străin se apropie şi-i întreabă ceva într-o limbă 
pe care nu o cunosc cum se întâmplă uneori în vreun oraş german sau 
austriac. M-am plasat ca japonezul pe un traseu turistic de făcut cu 
metroul şi am înţeles cum se apărau de frică majoritatea madrilenilor: 
mulți dintre ei aveau cărți în mâini. Nu ghiduri turistice şi nici romane 
polițiste sau horror, cărți de beletristică serioasă, eseuri şi chiar 
filosofie. M-am apropiat obraznic de mai mulți să văd autorul şi titlul 
şi ei nu s-au ferit, îmi zâmbeau larg şi se ofereau să-mi spună ceva 
despre carte. Din păcate puţini ştiu engleza sau franceza, iar spaniola 
mea este săracă din cauza fotbalului pe care-l jucam în timpul orelor 
de la Filo, în studenție. 


Mi-am adus aminte de un text al meu despre spaimele clujenilor. 
Am primit zeci de telefoane şi sute de e-mail-uri de confirmare, am 
făcut şi o emisiune de televiziune maraton despre asta. Vorbeam acolo 
despre spaimele celor veniți în timpul industrializării forțate, care 
după 1990 erau paralizaţi de frica de a nu fi daţi afară din oraş. Lipsa 
locurilor de muncă şi frământările haosului tranziției nu aveau cum să 
le înțeleagă decât ca o încercare îndreptată împotriva lor. Atunci 
spaima lor a primit un răspuns şi o explicație, valabilă mai bine de un 
deceniu: de vină sunt ungurii care vor să ne ia Transilvania. La fiecare 
15 martie, echipe de zgomot încercau să trezească aceste spaime şi 
reuşeau, chiar dacă maghiarii erau greu de mobilizat, greu de scos din 
muțenia lor de un secol. Între biserici şi credincioşii lor s-au tras 
garduri grele. Intre maghiari şi români s-au construit cazemate de 
hârtie şi celuloid. 

Şi Emil Boc a folosit o sperietoare a sistemului ticăloşit, a 
neocomunismului sau partidului-stat. A câştigat până la urmă cu 
ajutorul peremiştilor, căci oamenii îşi recunoşteau cel mai uşor frica. 
Le era familiară, trăiseră deja cu ea de 15 ani. Frica unora de alții în 
Cluj este paradoxală, căci aici nu au fost violenţe între locuitori, nici 
măcar în timpul războaielor. Toată istoria lui, Clujul a fost un oraş 
liniştit, nu a cunoscut măceluri sau atentate, chiar şi perioada 
ocupaţiei horthiste a fost liniştită la Cluj. Şi, totuşi, încă îmi stăruie în 
minte imaginea unor bătrâni unguri din cartierul Grigorescu care au 
venit la o adunare electorală a UDMR, unde eram şi eu cu loan Rus, şi 
cărora nu le venea să creadă ce au auzit despre armonie şi comunicare 
româno-maghiară: Adică, domnule Dâncu, a zis o bunicuţă cu ochi 
albaştri, dumneavoastră nu vreţi ca noi ungurii să părăsim acest oraş. 
Deci, putem rămâne? Am văzut-o plângând şi îmi pare rău atunci că 
mi-a fost ruşine să plâng şi eu, oprindu-mi lacrimile în gât, bărbăteşte. 

Românilor încă le este frică de unguri, iar ungurilor le este frică 
de români. Celor care sunt clujeni de trei generații le este frică de 
hoarda de țărani ce vin peste ei, ortodocşii se tem că greco-catolicii îşi 
pot lua bisericile înapoi, universitățile se ascund unele de altele şi nu 
pot crea un spaţiu academic comun de manifestare, iubitorii lui U Cluj 
se tem că rivalii lor de la CFR vor deveni campioni, toți se tem că 
securitatea (sau securitățile) încă îi mai urmăresc. 

Ar trebui să vină cineva care să nu-i mai sperie pe clujeni, să nu 
le mai zgândărească vechile răni. Poate cineva care să vrea să-i 
conducă cinstit, vorbindu-le despre câte mai au de făcut împreună, 
despre cum trebuie să se îngrijească fiecare de vecinul şi aproapele 


său, despre cum să se salute în fiecare dimineaţă unii pe alţii şi cum să 
nu-şi bată reciproc în calorifere. 

Pe madrileni poate că violența extremă i-a lecuit de frică. Sau 
poate cărțile acelea pe care le poartă în mâini peste tot le dau o altă 
viziune asupra vieţii, poate că, vorba bătrânului meu dascăl de 
filosofie: această disciplină, băiete, te ajută să te pregăteşti pentru 
moarte. Bine, bine, profesore, am doar 18 ani i-am spus eu! Ştiu, ştiu 
mi-a spus profesorul meu, dar dacă laşi frica să-ţi intre în oase, atunci 
mori în fiecare zi câte puţin. Mi-am adus aminte astfel de profesorul 
meu de filosofie, Grigore Găzdac, la Madrid, într-o seară arămie de 
noiembrie în timp ce constatam care este privinţa în care Clujul nu 
seamănă deloc cu capitala Spaniei. 


7 noiembrie 2007 


Monica Frassoni sau despre femei in politică 


Ne tot mirăm de ce parlamentele din ţările nordice au mai mult 
de 50% femei şi guvernele de asemenea. E un moft, e o activitate 
nerentabilă, bărbaţii lor de ce se lasă conduşi? Spre asta merge lumea? 
Bărbaţii mioritici mârâie sceptici, dar nici femeilor mioritice din 
politică nu le vine să creadă că acesta este viitorul, ele s-au obişnuit cu 
masculinizarea politicii de la noi şi după ce au intrat în politică se simt 
mai bine alături de bărbați. 

Mi-am readus aminte de aceste lucruri luni seara, în Parlamentul 
European, când am participat la confruntarea româno-italiană privind 
decretul de expulzare al guvernului de la Roma. Comisarul Frattini a 
venit cu o lungă polologhie în care a amestecat programele pentru 
romi, situaţia lor de neincluziune, cu prevederile Directivei nr. 38 din 
2000 care permite expulzarea unui cetățean european. A căutat să ne 
spună că decretul va trece prin parlamentul italian, că se vor face 
modificări, că se va vedea ce va ieşi. Evident, a încercat să nu facă 
nicio evaluare, să tragă de timp şi ne-a testat şi vigilenta, indicând o 
serie de interpretări abuzive ale Directivei nr. 38, de exemplu 
posibilitatea de expulzare a unor cetățeni inactivi care sunt o povară 
pentru sistemul de asigurări dintr-o ţară europeană. Evident, şefii de 
grupuri, înscrişi la cuvânt, căci era rost de vizibilitate, nu l-au criticat 
pentru aberaţiile spuse, ei aveau discursuri retorice pregătite dinainte. 
Mulţi parlamentari au vorbit frumos despre România şi despre faptul 
că romii nu pot pune o etichetă doar bazată pe omofonie, nici pe 
România, dar nici pe Roma, capitala Italiei. S-a vorbit mult şi 
demagogic despre drepturile omului. Italienii au încercat să salveze 
imaginea Italiei prin două strategii discursive: atacându-l pe Frattini, 
cu care au şters pe jos din cauza unui interviu cioroianian (vine de la 
Cioroianu, nu de la Cioran, Doamne fereşte!) sau atacând guvernul 
italian. De fapt au atacat guvernul pentru că nu a fost destul de promt 
în a alunga țiganii înainte de scandal. Prin ambele stratageme au făcut 
toate eforturile să ascundă xenofobia italienilor şi ultimele acte de 
violență îndreptate împotriva românilor. Majoritatea celor care au 
vorbit au fost bărbaţi, luptători adică, conform unei definiții sexiste a 
politicii contemporane. Cu toții au încercat penibil, mai ales colegii de 
stânga, să-l ascundă în spatele vorbelor lor pe demagogul rasist Walter 
Veltroni. La un moment dat, italienii s-au încurcat în itele demagogiei 
şi au început să se certe între ei. Românii care au vorbit au vorbit bine, 
răspicat şi, doi din trei, în engleză (singurii care nu au vorbit în limba 


lor), au vorbit corect politic, dar nu au sărit calul, au arătat că sunt 
europeni. Am văzut cum nici bărbații români, nici italienii nu nici sunt 
pasionali, nici sinceri, jucau un joc destul de penibil al corectitudinii 
politice. În acele momente, s-a ridicat la cuvânt o femeie mărunţică, 
negriciosă, cu expresie de studentă sau asistentă robace, Monica 
Frassoni, preşedintele Grupului Verzilor din PE. A vorbit conclavului 
de bărbaţi care îşi înnodau limbile în şmecherii lingvistice despre 
ipocrizia lor şi despre o meteahnă a lui Frattini: a spune altceva în 
funcție de auditoriu. Dar ultimele propozitii au căzut ca un trăznet 
peste întregul conclav al ipocriziei: cum îşi permite Italia, o ţară unde 
mafia are o cifră de afaceri de 80 de miliarde de euro, să facă atâta 
scandal pentru nişte amărâți de emigranţi români şi să jignească 
România. Vorbea despre ţara ei cu durere, dar cu sinceritate. S-a făcut 
o linişte de mormânt, bărbații politicieni ipocriți care nu aveau curajul 
nici să spună adevărul, nici să se lupte deschis fiecare pentru 
dreptatea poporului său, au început să se uite pe sub mese, prin mape 
sau pe pereți. Monica Frassoni a primit aplauze, dar după ea 
discursurile au continuat să curgă la fel, gestul ei de curaj şi demnitate 
a fost îngropat din nou de hărmălaie. 

Am văzut atâția bărbaţi fără bărbăţie în politica națională sau 
europeană, încât aştept clipa când femeile vor fi mai multe în politică. 
Vorbesc de femei adevărate, cu vocaţie, nu secretarele promovate de 
politicieni, amantele sau nepoatele. Sunt sigur că politica atunci ar fi 
preocupată să facă lumea mai bună şi chiar ar reuşi să facă asta. În 
acea seară mi-aş fi dorit să fiu preşedintele României pentru a putea 
să-i dau cea mai mare decorație a țării mele femeii aceleia firave, care 
într-o seară de noiembrie, prin curaj şi sinceritate, a recâştigat 
demnitatea politicii, pentru trei minute. 


13 noiembrie 2007 


Sfârşit de campanie - între Africa şi America 


Campania electorală nu a avut loc! Am putea spune asta fără să 
căutăm un efect de stil. Pur şi simplu, dincolo de afişe şi câteva 
emisiuni în care s-a şters pe jos cu nişte candidați din coada listei, 
trimişi pentru a ostoi setea de sânge a televiziunilor, nu a fost nimic. 
Nu s-a transmis vreo idee, nu s-a operaționalizat vreun concept. Poate 
doar Partidul Naţional Liberal, uzând de bani mulți şi outdoor menit să 
complexeze, a avut o oarecare coerență stilistică, nu a fost ceva 
deosebit de creativ, dar s-a lucrat corect şi decent. Dincolo de asta, am 
văzut doar încercări penibile şi realizări de amatori. Niciunul dintre 
partide nu a reuşit să transmită o idee pe care să o pună într-o poveste 
simplă, care prin imagini şi tipologii de personaje să transmită ceva 
despre oameni, despre Europa sau despre partidele implicate, măcar. 
Pînă la urmă tot ideea vechii securități că ea promovează România în 
afară a fost cea mai clară poveste spusă în această campanie şi s-a şi 
potrivit accidental pentru că scandalul cu Italia a arătat că bravii noştri 
liberali au un concurent puternic în promovarea ţării: țiganii noştri 
rătăcitori prin Schengen. 

Mi-am adus aminte că mai toate partidele au experți străini, 
plătiți cu milioane de euro sau experți români pe care îi schimbă între 
ei ca echipele pe fotbalişti. Recent am citit mai multe studii despre 
campaniile electorale din Africa şi am observat că marii lideri africani 
aveau în echipele lor, dar şi au şi acum, experți în magie, un fel de 
luptători cu spiritele, clarvăzători, numiți nganga. Bokassa, Sekou 
Toure sau Mobutu au avut la dispoziție un fel de witch doctors, 
meseriaşi puşi să influenţeze ocult masele în favoarea lor. Desigur, 
dacă Mama Omida sau alte vrăjitoare de pe lângă Bucureşti ar vorbi, 
am afla cu surpriză că şi mari politicieni români le-au trecut pragul, ei 
personal sau nevestele lor grijulii. Tot mai mult, în ultimii ani, 
cercetători occidentali în comunicare demonstrează că luptătorii 
africani cu spiritele şi vrăjitoarele nu sunt cu mult deosebiți de spin- 
doctorii care sunt priviți ca salvatorii candidaților, mai ales în America, 
experți în publicitate capabili să schimbe radical imaginea candidaților 
şi să ghidoneze opinia publică spre a vedea vultur acolo unde e cioară 
sau tigru acolo unde, în realitate, avem doar un pisoi alăptat de curva 
politică. 

Cultura politică de la noi predispune la o apropiere mai mare a 
consultanților politici de ngangi din Africa, decât spin-doctorii 
americani. Consultanţii apar la televizor şi spun că totul ţine de bani, 


cine bagă mulți bani în opera lor are cele mai multe şanse de câştig. Şi 
în Africa interviurile făcute de sociologi în Camerun sau Nigeria arată 
o explicaţie asemănătoare: cine a avut mai mulți bani să-şi ia cei mai 
tari nganga, va câştiga orice alegeri. 

Atât consultantii politici, cît şi clarvăzătorii africani îşi creează o 
mitologie bine alimentată prin prietenii lor din mass-media. Una 
dintre ele este că sunt creatorii adevărați ai personalităților politice sau 
cei care i-au reinventat. Un lucru care-i apropie şi mai mult pe toți 
consultanții politici, africani americani sau români este mitologia 
echidistanţei ideologice: ei sunt amorali, obiectivi şi neatinşi de vreo 
ideologie, deci pot lucra cu oricine şi mai ales pot lucra chiar simultan 
cu candidaţi care sunt în competiție. A fost şi cazul marelui James 
Carville şi al soţiei lui, care au lucrat pentru Clinton şi George Bush în 
acelaşi timp. La noi sunt cazuri destule, chiar şi în campania aceasta, 
dar în România funcționarea este şi mai interesantă, sunt consultanţi 
care anticipează crize şi atacuri ale adversarilor, pe care ei înşişi le 
produc, prin sfaturile date celorlați. Îşi spun mercenari şi afirmă peste 
tot că absenţa convingerii ideologice face parte din meserie şi doar aşa 
pot păzi un candidat de capcane, ceva apropiat de teoria eunucilor 
care păzesc haremul. La noi, de la cazanul lor de înțelepciune încearcă 
să-i hrănească pe toți combatanții: în această campanie, un slogan 
destul de prost a fost vândut unui alt partid. 

Ca şi nganga, care pleacă din localităţile lor, şi consultanții 
politici sunt meseriaşi nomazi: fie călătoresc departe de profesia care 
le-a oferit diplomă şi specializare, fie se mută de la un partid la altul, 
fie umblă de la ţară la ţară. Ngangii africani spun că au încă o pereche 
de ochi, dobândiţi prin iniţiere în vrăjitorie, spin-doctorii americani fac 
previziuni pe baza sondajelor secrete (şi în general sunt sociologi sau 
politologi) la noi sursa specializării este la fel de secretă ca a ngangilor. 

Dar ceea ce-i apropie pe spin-doctori sau pe ngangii din România 
sau Africa de spin-doctorii americani este că îşi părăsesc stăpânii care la 
un moment dat nu mai pot plăti (şi Clinton a recunoscut) şi apoi scriu 
cărți, mărturisesc pe blog sau la televiziune multe lucruri penibile 
despre foştii stăpâni. Ngangii de peste tot au transmis o idee pe care o 
cred şi clienţii lor, dar şi publicul: ei sunt sursa secretă de putere a omului 
politic. Şi îi mai apropie ceva, fie că sunt nganga, consultanţi, consilieri, 
spin-doctori sau clarvăzători: ei niciodată nu sunt responsabili pentru 
eşecuri, nu îşi asumă responsabilitatea. Mereu este de vină partidul, 
candidatul sau opinia publică. Ei nu-şi contabilizează eşecuri, doar 
presupusele victorii. Campania electorală nu a avut loc, dar ngangii și- 
au luat cu siguranță banii şi fac deja proiecte pentru locale. 


26 noiembrie 2007 


Vânătorii de voturi 


Partidele politice din România sunt nişte animale ciudate. Se 
unesc sau se mută de la stânga la dreapta cu o uşurinţă ameţitoare. 
Dacă ai face o analiză de discurs, probabil că foarte puţine ar putea fi 
încadrate în vreo tendință ideologică din cele tradiționale. Pentru 
analişti, politicul este şi mai complicat căci reacțiile partidelor sunt 
imprevizibile sau dictate, de multe ori, doar de interesele câtorva 
lideri. De cele mai multe ori, mişcarea cosmică a acestor partide este 
dictată de gândirea totală şi totalizatoare a şefului celui mare. Când 
vezi PNL-ul, cel mai recent exemplu, făcând cu ajutorul unor pesedişti 
„de bine” un populism de stânga cu pensionarii, în timp ce finanțiştii 
penelişti spun că nu sunt bani, te întrebi la ce mai foloseşte eticheta 
liberală dacă ea nu este respectată. Consultanţii politici de la noi, cu 
nivelul lor de expertiză mioritică, vor spune mereu că este important 
doar să obţii cât mai multe voturi, indiferent prin ce ticăloşie sau 
minciună ordinară. 

Imperativul voturilor cu orice preț introduce şi o paradigmă 
falsă asupra democrației: voi trebuie doar să votaţi, restul îl facem noi şi 
bunăstarea va veni, cu siguranță. Această teză demobilizează electoratul 
şi blochează participarea politică neconvenţională pe tot parcursul 
timpului, inclusiv în perioadele neelectorale. Chemarea doar la urne a 
oamenilor şi iluzia că doar acesta este rolul lor, duce la o variantă de 
democrație reprezentativă, şchioapă şi limitată. 

Mişcările PD din ultimii doi ani şi mai ales fulgerătoarea unire 
cu PLD au arătat că justificările ideologice nici măcar nu mai merită a 
fi căutate, căci au renunțat la ele chiar şi protagoniştii. Valorificarea 
maximă a potenţialului pe care-l are încă preşedintele României sub 
raportul popularității este principala grijă a tuturor oamenilor lui Boc 
şi Stolojan. De fapt, aceasta a fost şi greşeala majoră pe care au făcut-o 
la europenele din 2007, ceea ce a dus la un rezultat cu aproape 15% 
mai mic decât potenţialul măsurat prin intenţie declarată de vot din 
studiile electorale. Pediştii s-au ascuns în spatele preşedintelui, au fost 
puţin prezenţi în presă, s-au ferit de expunere şi justificări, crezând că 
totul va merge de la sine. În plus, l-au lăsat pe Stolojan să acționeze pe 
lângă ei, cu culoarea lor portocalie şi chiar şi cu ideile din programul 
lor, astfel că au mai pierdut ceva voturi şi aici. 

Partidele noastre au ajuns astfel să fie mai mult nişte agenți 
electorali, agregati în jurul unor interese de grup, comunități politice 
cu identitate slabă şi care se bazează mult pe confuzia din mintea 


oamenilor şi se feresc să-şi consolideze o identitate de stânga sau de 
drepta cu iluzia că lipsa de identitate poate ajuta la culegerea de voturi 
de pe întregul spectru politic. De la această primă derivă pornesc toate 
celelalte elemente pe care le putem privi ca elemente de patologie 
politică: absenteism şi lipsă de mobilizare, migraţie politică, turism 
electoral, soluții imorale denunțate chiar de inițiatorul imoralității 
ş.a.m.d. Şi tot de aici vine şi cauza celei mai mari boli a politicii noastre 
din ultimii ani: populismul deşănţat de stânga sau de dreapta. 

Măcar liderii partidelor politice ar trebui să ţină cont de faptul că 
rațiunile de existenţă ale partidelor şi funcționalitatea lor nu se reduc 
la a fi vânători şi pescari de voturi. Câteva funcţii la care ar trebui să 
ne gândim, totuşi, după aproape douăzeci de ani de democraţie ar fi 
următoarele: 

Partidele politice au, evident, o funcție electorală, dar această 
funcţie nu se referă doar la atragerea de voturi. Ele trebuie să selecteze 
şi să propună candidați pentru alegeri, să recruteze aderenți, să 
formeze opinia alegătorilor. Trebuie să caute aprobarea socială, dar 
mai ales să fie laboratorul în care se creează şi specializează cei care 
vor conduce societatea. La noi, din păcate, amatorismul celor 
promovați de partide este în floare şi prea puţine gesturi se fac pentru 
educarea şi specializarea viitorilor funcționari propulsați de partide. 
Nu ajunge să ne dorim votul uninominal, ca soluţie la această 
problemă, nici în societatea civilă nu există resurse prea mari de 
specializați în management societal şi politic. 

Formarea culturii şi responsabilităţii civice este o funcţie la fel de 
importantă. Partidele îndeplinesc astfel o importantă funcție de 
socializare politică. Atunci când se dă vina doar pe adversar sau pe 
conjuncturi, când nu are loc o dezbatere publică serioasă, societatea 
române handicapată şi este greu să chemăm oamenii la acțiuni şi 
responsabilități civice. Cultura politică şi civică se formează cu greu şi 
în timp, dar trebuie să fie un scop direct şi precis asumat de politicieni. 
De ce ne mirăm că Nicolae Ceauşescu este după două decenii de la 
revoluţie liderul providenţial pentru acest secol? Nu are rost să ne 
prefacem că nu înţelegem de ce este, în mod contradictoriu, cel mai 
detestat de o parte egală de populaţie. Românii încă bâjbâie, în frunte 
cu marii lor politicieni, este un popor răstignit între trecut şi viitor şi 
nu ştiu de ce li s-a întâmplat ceea ce li s-a întâmplat rău, dar nici nu 
pot să-si proiecteze mijlocele pentru o viitoare normalitate. Aşteaptă 
încă oameni providenţiali, care să facă minuni pentru ei sau poate unii 
dintre ei, se roagă doar la bunul Dumnezeu. 


Partidele sunt intermediari între populaţie şi putere. Fie că fac 
proiecte şi programe de dezvoltare, fie că propun proiecte alternative, 
din opoziție, partidele au rolul de a crea laboratore care să proiecteze 
dezvoltarea programată a societății. Eliminând utopia planificării 
totale promovată de comunişti, nu putem, totuşi, lăsa societăţile să se 
dezvolte haotic, fără proiect şi lăsând totul la mâna capriciilor pieței şi 
competitiei, ca singură paradigmă structurantă a tendințelor sociale 
viitoare. O importantă funcție a partidelor este de a crea ideologii, 
platforme politice sau programe politice şi de a le difuza. Aici nu este 
vorba de texte politice încifrate ori copiuțe după ce spun partidele 
europene surori. Partidele trebuie să creeze poli de atracție pentru 
cetățeni, unde să regăsească valori politice şi sociale şi să participe la 
punerea lor în practică. 

Funcţia de control al puterii executive şi de echilibrare a puterii 
este un scop important şi se realizează prin raportare la valorile 
grupurilor de referință, dar şi la programele prin care şi-au asumat 
anumite partide sau grupări de guvernare exercițiul de conducere. 
Această ultimă funcție pare că este îndeplinită de continua ciorovăială 
politică din parlament sau de la conferințele de presă, dar este 
îndeplinită doar aparent în România. Când partidele din opoziție 
oscilează, făcând odată la trei luni proiecte comune cu colegi din 
opoziție şi apoi cu cei de la putere, rolul de control nu este îndeplinit 
de partidul respectiv. Nici coaliţiile ad-hoc din parlament care nu 
respectă distincția formală dintre putere şi opoziție, făcute pe baza 
satisfacerii unor interese private, nu stimulează realizarea aceste 
importante funcții de echilibru. 

Nu este vorba de teorie politică în aceste câteva simple remarci, 
chiar dacă acestea au aparența unor notații dintr-un curs de sociologie 
politică sau politologie. Este o explicaţie la confuzia generalizată ce 
domneşte în toată societatea noastră politică: actori politici, analişti, 
jurnalişti, militanți sau votanti. Nu înțelegem pe ce criterii se fac 
coaliții sau fuziuni şi nici spre ce se îndreaptă tendinţele de 
popularitate sau încredere. Va trebui ca politicienii responsabili să facă 
examene realiste ale evoluţiilor propriilor partide pentru a vedea şi în 
ce măsură răspund acestor criterii funcționale. Aceste funcții s-au 
dezvoltat pe măsura modernizării politice şi avansului spre civilizația 
pluralimului politic. Dacă rămânem la stadiul de pescari şi vânători de 
voturi, stadiul de dezvoltare a societății politice va fi tot comuna 
primitivă. Sau, cel mult, sclavagism pe moşia unor demagogi fără 
proiect şi morală. 


7 decembrie 2007 


Mi-ar fi plăcut să fiu sculptor, pictor sau arhitect 


Interviu acordat săptămânalului Ghimpele de Cluj 


R.: De ce credeți că Dumnezeu a creat mai întâi bărbatul şi nu 
femeia? 

V. D.: Pentru că odată cu bărbatul, Dumnezeu a inventat singurătatea 
şi, probabil, a vrut să-l încerce pe bărbat, cât este de puternic, şi aşa a 
văzut că e slab, că nu e bine să fie singur omul pe pământ. Femeia a 
adus pe pămant iubirea şi acesta este lucrul care i-a ieşit cel mai bine 
Creatorului. 


R.: Cum arată femeia din spatele unui bărbat de succes? 

V. D.: Depinde de rolul care l-a avut în construcția lui. Femeia care l-a 
ajutat pe bărbat să facă o carieră de succes nu poate fi decât fericită şi 
împlinită. Celelalte, femeile care au vânat un bărbat de succes sau cele 
ai căror bărbaţi sunt loviți de norocul conjuncturilor de tranziție, 
trebuie să fie destul de nefericite pentru că acei bărbați care nu au 
lucrat cu toată ființa lor la un proiect - şi din ființa noastră face parte şi 
jumătatea-femeie, sunt nesiguri şi schimbători, caută să-şi facă mereu 
cadou alte femei. Mulţi oameni care n-au cunoscut succesul social la 
timp nu au înălțimea spirituală pentru a gestiona această situație nouă 
fără a-şi bulversa viața complet, încercând o rupere de trecut, ceea ce 
constituie o dramă pentru cei apropiați. O spun asta ca minoritar - 
nedivorțat, într-o echipă guvernamentală formată din 24 de bărbați. 


R.: Cum ar fi arătat viața dumneavoastră dacă v-aţi fi născut italian 
sau neamt şi nu român? 

V. D.: Familia mea, se spune, a venit din nordul Italiei în ţara 
Nasăudului cred că prin secolul XVIII, la început. Nu cred în 
stereotipurile etnice prea mult, dar cred că fiecare cultură are 
dominante de excepționalitate care o individualizează. Mi-ar fi plăcut 
să fiu sculptor, pictor sau arhitect. Poate cel mai mult mi-aş fi dorit să 
fiu arhitect al splendidelor grădini medievale italiene. 


R.: După ce judecaţi, calificaţi, o persoană la un prim contact? 
V. D.: De multe ori greşim la primul contact, dar cel mai important 
lucru este privirea, ochii. Când întâlnesc pe cineva care la primul 


contact încearcă să se ascundă după cuvinte, mă uit în ochii lui. Aici 
pot sa te înşele doar marii actori, ori aceştia sunt puțini. 


R.: Cum aţi vrea să muriti, sau mai elegant, în ce circumstanţe aţi 
dori să părăsiți această lume? 

V. D.: Aş vrea să fiu la capătul unui ciclu de viață, când n-o să mai am 
nimic de spus în scris, când n-o să mai pot crede în schimbarea lumii 
prin cuvânt şi imagine şi n-o să mai am proiecte. Aş vrea să nu fie 
primăvară, să nu fie soare, să fie noapte. Să nu fiu singur acasă şi, dacă 
nu cer prea mult, să fi băut un pahar de cognac înainte. 


R.: Vă rugaţi? Dăca da, ce-i cereți Divinităţii şi pentru ce-i 
mulțumiți? 

V. D.: Mă rog câteodată, niciodată cerând ceva, doar uneori 
mulțumind că sunt om şi nu piatră, că am mulți prieteni şi puțini 
duşmani, că am o familie frumoasă care mă înconjoară cu dragoste şi 
mă obligă să-i iubesc atât de tare încât uneori prin hotelurile Europei, 
îmi dau lacrimile gândindu-mă la ei şi simt că mi se taie respirația. 


R: În ce situaţii vă simtiti neputincios? 

V. D.: Cred că se poate face totul dacă ai credință cât un bob de 
muştar, dar în schimbarea lumii politice am început să simt că nu mai 
pot. Am visat să schimbăm generaţia de bolşevici care au deturnat 
Revoluţia din 1989, împrăştiindu-se prin partide, am făcut paşi uriaşi, 
dar în aceste zile am senzația că am pierdut, că va mai trece un ciclu 
politic al ticăloşiei şi corupție şi Brucan, bolşevicul pocăit, a fost prea 
optimist atunci când noi îl înjuram de zor pentru pesimism... 


R.: Proză sau poezie, muzică clasica sau folk, ţuică sau coniac, 
Băsescu sau Tăriceanu? 

V. D.: Poezie, pentru că este mai tare, mai concentrată, folk - pentru că 
mi-a încălzit copilăria şi adolescenţa, țuica lui tata - pentru că mi-e dor 
de el, Băsescu - dă senzația de autenticitate şi curaj, Tăricenu este mai 
serios, iar eu l-as alege pe Tony Blair. 


R.: Mai au studenţii de azi idealuri, mentori, modele de urmat? 

V. D.: Studenţii de azi sunt adaptaţi lumii lor: o lume fragmentată, 
dinamică şi căutătoare de senzații tari, comercială. Idealurile nu se 
poartă, iar modelele pe care le pot oferi mass-media comerciale sunt 
derizorii. Profesorii aleargă tot după bani, mentoratul nu se normează 


şi atunci... şcoala este un loc tot mai pustiu deja. Mai sunt puțini 
profesori care fac apostolat academic. M-aş bucura să mă înşel. 


R.: De ce nu ascultați sfatul marii majorități a blogger-ilor cu care 
intrați în dialog virtual, acela de a vă retrage la catedră? 

V. D.: Îl ascult, dar încă nu-mi vine să cred că nomenclatura roşie 
înfrățită cu clica unor nouveaux riches au câştigat definitiv bătălia 
împotriva celor care vor o nouă Românie şi o altfel de politică. Mă 
retrag, încet spre catedră, dar cu spatele înainte şi cu fața la politică. 
Mai pun o grenadă, mai trag câte-o o rafală, comportament naiv de 
Rambo... 


R.: Poezia, versurile pe care le iubiți cel mai mult... 

V. D.: În funcție de stare, de anotimp, de suflet. Iarna îmi place Esenin 
(Nu regret, nu mă jelesc, nu strig/Toate trec ca floarea spulberată/Veştejit de- 
al toamnei mele frig/Nu voi mai fi tânăr niciodată) şi Adrian Păunescu cu 
oamenii lui de zapadă care s-au sleit din lipsa de iubire. Toamna îmi 
place Radu Stanca sau Cezar Ivănescu, Lucian Blaga sau Emil 
Brumaru. Îl port în suflet şi pe Matei Vişniec, de pe vremea când era 
poet, pe Constantin Preda de la Craiova sau pe îngerul Traian Furnea. 
În orice anotimp sau stare îmi place Nichita Stănescu (Leoaică tânără, 
iubirea...), Mircea Dinescu (de pe vremea cand nu era clovn şi moşier 
(mai ştii cum te strigam pe-atunci/icoana cu picioare lungi). Sunt sute de 
poeți pe care îi iubesc ca pe nişte frați de-ai mei mai mari, răspândiți 
prin lume de mama asta vitregă pe care, îndeobşte, o numim Viaţă. 


R.: Ce gust avea deja uitatul „nechezol” de la deja defuncta cafenea 
„Croco” înainte de 89? 

V. D.: Nu sunt nostalgic, trăiesc doar în prezent şi în viitor. Dar nimic 
nu se compară cu gustul tinereții şi al studenţiei. Nici culorile, nici 
lumina, nici verdele - e ceva despre care poetul Dorin Tudoran spune: 
Numai copilăria e glorioasă, în rest totul e agonie. 


R.: Dar poezia pe care o scriaţi atunci, unde e acum? 

V. D.: Poezia de atunci... Pentru oricine, poezia tinereții moare odată 
cu acea vârstă... este îngropată acolo unde ne-am îngropat acei ani. 
Undeva prin ființa noastră, însă greu de găsit. 


R.: Vă simţiţi provincial? Dacă da, unde şi în ce împrejurări? 
Nu mă simt provincial pentru că am acces la lumea ideilor şi pentru că 
doi ani şi jumătate petrecuţi în Parlamentul European mi-au 


demonstrat că Bucureştiul, nu cu mult timp în urmă o adevărată 
capitală, azi este provincilizat total. Este sediul manelelor, a kitsch- 
ului, vulgarității şi comercialului. Transilvania şi Banatul se îndreaptă 
spre Europa, Bucureştiul se încăpățânează să rămână balcanic. 


R.: Care dintre următoarele calificative sunt reale: ideolog, strateg, 
manipulator-şef al PSD? 

V. D.: Niciunul, fiecare cuprinde doar o parte de adevăr şi o parte de 
iluzie (a mea sau a celorlalți). Sunt un intelectual de stânga care, nepot 
de grănicer fiind, încearcă să păzească granița social-democraţiei de 
invazia țigăniei, granița valorilor în care trebuie să credem, de 
presiunea baronilor ce caută doar câştigul, iar ca ardelean sunt dator 
acestei părți de lume cu o luptă pentru emancipare şi recâştigarea 
demnității colectivităților noastre. 


R.: De ce miniştrii ardeleni au eşuat la Bucureşti? Mă rog, nu e cazul 
dvs., dar lista poate fi completată de Marga, Miclea, Hărdău sau 
Maior? Sunt ardelenii prea lenți pentru aceste vremi? 

V. D.: Nu au eşuat, am participat toți la o lucrare de desțelenire. Au 
creat un model pe care încă Bucureştiul îl refuză, dar nu o va mai 
putea face mult timp. Faptul că ardelenii nu sunt acuzati de corupție şi 
nici nu sunt etichetați ca baroni locali a fost deja prea mult pentru 
mediul politic de la Bucuresti şi afluenții moldavi, olteni sau 
dobrogeni. În acest prim deceniu al noului mileniu, Ardealul şi-a făcut 
datoria din acest punct de vedere. 


R.: Aceeaşi încetineală explică şi amânarea momentului în care 
clujenii vor prelua frâiele PSD? 
V. D.: Clujenii nu vor să conducă acest PSD, vor să-l schimbe şi asta nu 
se poate face din foişorul de sus. 


R.: Câte cure de slăbire aţi tinut până aţi ajuns la actuala formă 
fizică? Ne dezvăluiţi şi nouă rețeta? 

V. D.: Am ţinut una, dar hotărâtă, de vreo 45 de zile, în care m-am 
programat mental pentru a slăbi, lucrul cel mai important, am făcut 
sport, mişcare şi un regim disociat. Câte o zi lactate, una cartofi, una 
fructe, orez, carne albă şi weekend liber, dar cu masură, şi cel puțin 
doi litri de apă plată la care am adăugat cel puțin 1 litru de ceai verde. 
Am slăbit 32 de kg. 


R.: Care e cel mai mare compromis pe care l-ati făcut în viaţă? 


Cel mai mare compromis a fost acceptarea de a intra în Guvernul 
României... pe baza unui proiect de necesitate şi împotriva 
sensibilităţii şi gândirii mele critice. Şi apoi am şi rămas să rătăcesc 
prin politică visând la cai verzi pe pereți. 


R.: De ce ar trebui să revină în ţara tinerii care studiază acum în 
străinătate? 

V. D.: Pentru că numai aici se pot bucura de succese şi pot să afle 
alinare la eşecuri şi înfrângeri. Dincolo sunt condiții minunate pentru 
studiu sau chiar pentru o viață cu frigider mai plin şi vacanțe mai 
bogate, dar solidaritatea şi prietenia sunt mai rare. lar noi am trăit într- 
o cultură patriarhală în care de generații mamele ne-au ţinut la sân, 
ne-au mângâiat, bunicii ne-au spus poveşti. Am văzut, în străinătate, 
români realizați dar niciunul fericit. Este drama noastră că suntem 
copaci cu rădăcinile în pământ, nu avem rădăcini în aer. 


R.: Ce le-aţi spune copiilor dumneavoastră dacă mâine ar pleca „în 
lume”? 

Ce mi-a spus bunicul meu când aveam vreo 13 ani şi mă pregăteam să 
plec în lume, cu un geamantan de carton plin de iluzii. Mi-a spus să 
fiu om de cuvânt, acesta este lucrul cel mai important al familiei 
noastre de când ne ştim. Şi să nu joc jocuri de noroc căci, mi-a spus 
bunicul, tu semeni cu mine, eşti pătimaş, mergi până la capăt şi asta 
te-ar putea pierde. 


R.: Vă menţineţi declaraţia scrisă: România nu va avea nicio şansă 
dacă politică vor face doar comuniştii reconvertiți, securiştii, băieţii 
sub acoperire, chelnerii, inginerii de nota 5, cântăreții, dansatoarele, 
contabilii de CAP, schimbătorii de valută sau alți aventurieri? 

V. D.: Da, România este condamnată la subdezvoltare durabilă de 
actuala clasă politică. Politicienii nu se pot desprinde de înguste 
interese individuale sau de partid şi nici măcar nu au curajul să facă 
proiecte de viitor. Modul în care a fost reconvertită vechea 
nomenclatură comunistă şi securistă în oamenii capitalismului de 
tranziţie este de vină pentru asta. 


R.: Unde se ascund intelectualii de stânga şi, mai ales, care este 
definiția „intelectualului", dincolo de dicţionar? 

V. D.: Intelectualii de stânga se feresc de partide pentru că nu pot 
accepta definiția dată stângii de foştii comunişti: stânga se opune 
restiturii proprietăților, condamnării comunismului sau lustraţiei. 


Electoratul dependent de stat nu este neapărat de stânga, el migrează 
spre putere, indiferent care este aceasta, iar exemplul lui Băsescu şi al 
PD este grăitor. Sunt zeci de mii de tineri, de intelectuali sau lucrători 
din servicii care cred într-o societate mai dreaptă, care sunt de acord 
că piaţa liberă nu poate fi un arbitru între lupi şi miei şi care sunt 
convinşi că impozitele trebuie plătite diferențiat, după puterea 
economică - mai mult de la bogați, mai puţin de la săraci. Intelectualii 
de stânga sunt timoraţi, dar nu va trece mult şi vocea lor se va auzi tot 
mai tare, căci avem deja primul guvern de dreapta adevărat şi efectele 
sociale ale acestei guvernări ne vor obliga să ieşim din indiferenţă sau 
apatie. In general, intelectualii sunt cei care au un contact cu lumea 
abstractă a ideilor şi vor, prin experienţa câştigată acolo, să facă ceva 
pentru majoritatea care trăieşte mai ales pe baza instinctelor primare. 


R.: Cum credeţi că veți arăta la 75 de ani? Nu doar fizic. 

V. D.: Aş vrea ca în dimineaţa acelei zile de 25 noiembrie să vină 
Maria, soția mea, să mă trezească cu aburul de cafea proaspătă, cu 
acelaşi furişat discret, cu care o face deja de peste 20 de ani de când 
suntem căsătoriți. Sper să am un raft de cărți scrise de mine şi să fiu la 
fel de fericit că începe o nouă zi. Să fiu nefericit că vine noaptea şi 
trebuie să şi dorm şi să nu contabilizez nicio secundă de plictiseală, 
nici până la acea vârstă. Sper să am pe birou două sau trei cărți 
adevărate, scrise de mine: adică nişte cărți care vorbesc oamenilor 
direct, care să le transmită o anumită cunoaştere, care să încerce să 
ajute să traiască mai uşor sau mai bine această viaţă tot mai încâlcită 
pe care o abordăm fără a avea rețetă sau instrucțiuni de folosire. Sper 
să fiu la 75 de ani un bătrân de care nu fug cei tineri. 


Interviu realizat de Georgeta Todoruț, 11 decembrie 2007 


Dreptul la iarnă 


Tot mai frecvent, dacă ninge în timpul iernii, Capitala României 
ne oferă cel mai jalnic spectacol al funcționării administrației 
româneşti. Este de vină Dumnezeu! Nu ne putem lupta cu stihiile naturii. 
Ce vreți, nu putem să scoatem zăpada din oraş, aşteptăm primăvara. Nu 
avem contracte decât pentru 30% din străzi... Incredibil, asta spun 
primarii din Bucureşti, ce apar bronzați, în timpul nopții, de prin 
Dubai sau Brazilia, atunci când sunt întrebaţi de ce nu îşi fac datoria 
de a curăța oraşul de zăpadă. S-ar putea crede că a trecut un tsunami 
peste Bucureşti, dar nici vorbă, a fost doar o ninsoare de vreo 24 de 
ore. 

De şapte ani de când fac politică, nu reuşesc să găsesc un fir 
logic în funcționarea administrației Capitalei. Azi am ajuns însă la o 
concluzie care pare uşor exagerată sau absurdă însă, din păcate, alta 
nu pot să găsesc: corupția şi politicianismul sunt cele mai importante 
rațiuni de a fi şi a funcționa. Tot ce se face pentru oraş are conotații şi 
etichete electorale. Dacă ne uităm în parcurile puţine şi prost îngrijite 
vedem inscripții cât copacii: Acest parc a fost refăcut de Primăria 
Sectorului X, Primar X-ulescu. Primăriile şi unii primari îşi afişează 
realizările ca şi cum ar fi nişte Mecena sau niste sponsori, nu 
funcționari în slujba cetățenilor. Am văzut că unele partide nu au 
candidat serios, am văzut situaţii incredibile în care consilierii unor 
partide sunt retraşi pentru ca primarul general să aibă majoritate 
uşoară. Totul în timp ce, în declaraţii, bătălia politică pare 
necruțătoare. Rezultatul votului este uneori ciudat, candidații 
câteodată nu sunt cei mai buni pe care un partid sau altul i-ar putea 
arunca în luptă. Bordurile se schimbă în fiecare an, centrul şi arterele 
principale se asfaltează în fiecare vară. Bugetul însă se cheltuie fără să 
rămână urme prea consistente, deşi este imens. Când vine o ploaie mai 
serioasă, Capitala este sub ape şi e dezastru național. Dacă este cald 
vara, cum ar trebui să fie, Bucureştiul rămâne fără curent. De fapt, în 
ultima vreme, întreaga noastră societate a devenit parcă tot mai 
meteosensibilă. Am tot dat vina pe odioasa moştenire comunistă peste 
un deceniu şi jumătate, dar acum nu mai este normal să facem asta. 
Au trecut aproape două decenii, timp în care unele țări europene s-au 
schimbat radical. 

Tot ce se întâmplă la noi are o cauză clară: incompetenţa celor 
care se ocupă de administraţie şi serviciile publice. La ce se pricep 
totuşi primarii şi şefii departamentelor din primăriile noastre: la 


politică. Sunt meseriaşii talk-show-urilor, excelenți colectori de voturi, 
organizatorii de vanghelioane, proprietarii funcției şi... potențiali 
miliardari. Luptători pentru imagine şi angrenați doar în acțiuni care 
pot aduce profit politic, majoritatea primarilor generali şi sectoriali se 
ocupă de imagine. De fapt, Capitala se ocupă mai mult cu politica. Şi 
cu producerea de... bani. Încep să-i înțeleg tot mai bine pe locuitorii 
acestui mare oraş: nervoşi, agresivi, neîncrezători, violenți, grăbiţi, 
individualişti şi necooperativi dacă administraţia le propune ceva. 
Este un adevărat supliciu să fii locuitor al acestei capitale. 

În copilărie şi în tinereţe ştiam sute de poezii despre iarnă. Multe 
nu le-am uitat nici astăzi, dar îmi par a face parte dintr-o altă lume. Un 
spectacol al neputinței noastre de a organiza o viață urbană civilizată 
ne ia fericirea de a ne bucura de zăpadă. Ce trebuie să-i răspund 
copilului de şapte ani care se repede la geam şi strigă fericit: Tată, afară 
ninge!? 

Măcar să interzicem pastelurile de iarnă din manualele şcolare, 
ele pot crea confuzie în rândul copiilor care s-ar putea să nu înțeleagă 
că iarna este un adevărat dezastru pentru țară şi mai ales pentru 
Capitala ei. În general, poeţii trecutului, nostalgici ai iernii, ar trebui 
interzişi. 

Promit şi eu să uit toate poeziile despre iarnă spre care greşit am 
fost îndreptat de profesoara de română şi de tatăl meu. Aş vrea să 
salvez, totuşi, o poezie a îngerului Nichita care, dragi edili ai Micului 
Paris, nu este decât aparent o poezie despre iarnă sau, dacă n-o să mă 
credeti, atunci recunosc: e vorba despre iarnă doar în munți, nu în 
oraşul nostru minunat, terorizat de acest adevărat flagel. Este o filă din 
Noduri şi Semne: 


M-am însingurat 

pentru că am simțit că tu nu mă mai iubeşti, - 
lacrima mamei mele de gheață era, - 

stăteam şi rânjeam şi o rugam să plângă, 

dar iarnă se făcuse în munti. 

M-am dat de mâncare lupilor, 

dar lupii erau friguroşi şi bolânzi. 
Mâncaţi-mă! am strigat la ei, am strigat. 

Noi nu, mi-au răspuns, 

noi nu mâncăm om înghețat! 


Am ştiut că atunci când ne exercităm dreptul de vot pierdem o 
parte din fragila noastră libertate, dar acum am aflat un lucru mai 
grav: dacă votăm cu ochii închişi ne pierdem şi dreptul la iarnă. 


30 decembrie 2007 


2007 - Ultima tristețe 


Am fost plecat o săptămână din ţară şi, alături de fiul meu, m- 
am uitat la televiziuni străine pentru copii. Mai peste tot am văzut 
fragmente din filme cu diferite feluri de a spune povestiri eroice. În 
fiecare zi vedeam eroi americani care salvează lumea, gimnaste care 
câştigă medalii olimpice după ce au fost accidentate grav, bolnavi de 
cancer care salvează oraşe şi apoi se vindecă miraculos. Copiii găseau 
formule chimice sau matematice care aduc mari beneficii țării, iar 
profesorii lor erau nişte genii retrase departe de lumina reflectoarelor 
pentru că iubeau mai mult şcoala decât laboratoarele de la NASA. 
Peste toate, cu siguranţă, steagul american fluturând deasupra tuturor 
acestor poveşti despre miracolul de a fi american, adică inteligent, 
curajos, luptător, erou, membru al unei echipe mereu câştigătoare. 
Identitatea se creează la focul lent al acestor mituri pe care tânăra 
generație le interiorizează şi pe baza lor îşi construieşte modele şi vise. 
Imaginea pe care o comunitate o proiectează asupra ei înseşi este 
importantă nu doar pentru copii, ci mai ales pentru ei. Marile mituri şi 
motivații se creează acum când copilul interiorizează aceste standarde 
colorate cu ajutorul imaginarului şi emoției. În copilărie şi în 
adolescență copilul îşi creează mecanismele de  autoprotecție 
psihologică, mecanismele de apărare ce-i vor permite să depaşească 
mai târziu obstacolele subiective sau obiective. 

Ce poveşti spunem noi copiilor noştri? Nu, noi nu spunem 
copiilor noştri nicio poveste! Ne-am perfecționat se pare în anii din 
urmă tendinţa filmică a unui sănătos neorealism românesc privind 
dictatura comunistă. E un lucru bun acesta şi am putea să ieşim în 
lume cu asemenea poveşti artistice despre suferință şi înfruntarea ei 
printr-o sporită umanitate. Mungiu, Porumboiu, Cristi Puiu sau 
Nemescu pot să fie continuatorii unor Pintilie, Pita, Danieliuc sau 
Liviu Ciulei şi pot arăta lumii că avem o cultură încă vie, o cultură 
care renaşte ca o floare a soarelui din gunoiul istoriei. Dar, chiar dacă 
ar lua Oscarul, filmul lui Cristian Mungiu nu poate servi ca poveste de 
identificare pentru tinerele generaţii. Pentru educație avem nevoie de 
alte tipuri de ficțiuni literare sau cinematografice. 

Istoria era artificială şi falsă, am rescris-o şi o eliminăm uşor din 
programe. Editurile de carte pentru copii au murit şi azi doar cărți de 
colorat mai editează editurile străine. Concursurile de proiecte 
cinematografice le câştigă în fiecare an nepoții lui Sergiu Nicolaescu, 
nu cred că are şanse cineva cu vreun proiect educațional. Ministerul 


Educaţiei este condus de un inginer penibil şi banii pentru educaţie se 
dau doar pentru firmele de construcții care să sifoneze din proiecte de 
repararea şcolilor. S-ar putea ca unii să sară în sus, să spună că nu 
trebuie să ne ocupăm de imaginarul si identitatea copiilor. Bun, să 
zicem că refuzăm ficțiunile eroice şi spunem că sunt ideologie, dar 
avem destine de români excepționali care ar putea să înflăcăreze 
mintea şi să încălzească sufletul copiilor români. Nadia şi destinul ei 
este subiectul a zeci de filme de ficțiune americane, doar noi nu facem 
nimic. Ilie Năstase, care a pornit cu tenişi rupți, şi Ion Țiriac, copil 
rămas fără tată, au cucerit o lume întreagă şi au reinventat un sport. 
Brâncuşi a reiventat arta contemporană, lonescu sau Cioran au uimit 
Parisul, Eliade a descoperit profunzimile ascunse ale religiilor şi 
miturilor universale. Sunt sute de destine care ar constitui poveşti 
exemplare care depun mărturie că nu suntem doar ucigaşi de femei 
sau hoți de supermarket-uri. Nici doar cei ce aruncă fetuşi în budă, 
roboți ce lasă bătrâni să moară în stradă sau şpăgarii planetari, că 
suntem o națiune normală, care are mult de muncit, care trebuie să 
facă mult pentru a deveni 100% europeană, dar în niciun caz nu 
suntem nişte mutanți nemernici la care umanitatea de la Cannes se 
uită cu groază. 

Nu mă interesează ce ar putea să spună ideologii unor programe 
internaționale care vor să ne dezvolte doar abilitățile manuale în şcoli 
de tip Waldorf. Mă sperie viitorul pentru care nu vrem să facem nimic. 
Să nu spui copiilor, prin moduri diverse, de unde venim, spre ce 
mergem şi ce misiune avem noi pe pământ, să nu le spunem că avem 
oameni care sunt admirați de toată lumea sunt moduri de a 
lobotomiza tânăra generație. Dar azi este ultima zi a anului 2007 şi 
poate la anul ne vom trezi. Măcar o noapte să pâlpâie flacăra galbenă a 
speranței. La mulți ani! 


31 decembrie 2007 


Ieşirea din tăcere 


Un prieten italian, înțelept şi sensibil, mi-a trimis azi un mesaj de 
felicitare pentru alegerea mea într-o funcție politică, având următorul 
text: Un şef politic nu trebuie să-i asculte pe toți cei care vorbesc, trebuie să 
aibă capacitatea de a asculta la cei care nu pot să vorbescă. l-am mulțumit în 
gând şi am stins televizorul ruşinat. Mi-am dat seama că de trei ani ne 
uităm la spectacolul sinistru al unei politici de gălăgie şi ceartă, cică 
pentru interes național şi legalitate. Constituţia şi legile sunt pretexte 
pentru cei care se prefac a reprezenta diferite categorii de cetățeni. De 
fapt, politicienii puterii se reprezintă doar pe ei, iar de vorbit vorbesc 
mai ales în numele unui pseudo-capitalism în care democrație 
înseamnă numai libertatea de vot. Televizoarele sunt pline de teme 
care nu interesează pe nimeni, iar din ziare aceleaşi mutre nu ne mai 
spun nimic. Lipsa unei culturi de stânga face să nu mai avem 
politicieni sau intelectuali care să ne îndemne să visăm că lumea poate 
fi schimbată. 

Am ajuns să-i credem pe apologeţii dreptei care spun că legile 
pieţei pot face ordine între lupi şi miei, când ei se amestecă în libertate, 
deşi avem în față un adevăr incontestabil: viața este un infern pentru 
tot mai mulți oameni. O mamă se aruncă de la etaj cu copilul în braţe, 
în timp ce din revistele colorate ne zâmbesc trist tinere femei frumoase 
care îşi pierd copiii în tribunale după ce s-au lăsat păcălite de 
capitalişti care vroiau doar să se înmulțească pentru a avea copii 
„frumoşi ca ele şi deştepţi ca ei”. Primii 300 dintre bogaţii României au 
deja 20% din PIB, primii 1000 probabil au 50%. Problema este că toți 
am plecat acum 17 ani de la aceeaşi linie de start, cu bagaje puţine şi 
cu buzunare goale. Oamenii sunt o marfă pentru ei. L-am uitat cu toții 
pe sindicalistul Săhleanu care a fost ucis la comanda unora dintre 
primii noştri capitalişti. Noi toți suntem şi o să fim o marfă pentru 
capitalism dacă nu reuşim să ne solidarizăm pentru a rezista. Cei din 
top vor institui pe zi ce trece, tot mai puternică, democrația bâtei şi vor 
pune un zid de sticlă între ei şi săraci, pentru a se vedea numai de- 
afară înăuntru, căci nu pot trăi fără exibiționism. 

Acum 10 ani, loan Rus m-a invitat la biroul lui de partid, nu ştiu 
pentru ce, nu aveam sigur o chestiune politică. M-am plimbat o 
jumătate de oră printre oamenii de pe o stradă principală din Cluj, m- 
am uitat în stânga şi în dreapta, să nu mă vadă cineva, şi am intrat în 
viteză. Printre colegii mei de la Universitate şi studenţii mei era o 
mare ruşine să faci parte dintr-un partid sau să fii văzut pe-acolo. 


Recunosc acum că atunci mă înşelam, nu ştiam că nu trebuie să aştepţi 
ca alții să schimbe lumea în locul tău. Cu ce drept le ceri altora să facă 
asta sau îi critici, dacă tu nu faci nimic? Când eşti parte a nepăsării 
generale, nu meriți nimic. Îți meriți soarta! 

Trebuie să ne dorim să schimbăm lumea şi să credem că acest 
lucru este posibil. Dacă nu participăm la schimbare, ea se va face 
oricum, dar fără noi. Nu cred în ideea că a triumfat capitalismul şi că 
acest sistem politic şi economic nu mai trebuie pus în discuție, iar cei 
care o fac devin duşmanii poporului. În România mai ales, nu mai 
contează cine şi cum a obținut capitalul atâta vreme cât oamenii găsesc 
la aceşti capitalişti un loc de muncă. 

Cei mulți nu pot să vorbească, nu mai are cine să-i audă şi nici ei 
nu mai cred că merită să-şi strige nefericirea şi cel mai greu este să-i 
scoţi pe oameni din tăcere. Să-i convingi să caute o cale de a vorbi, de 
a protesta, de a se exprima. Unii pleacă aiurea în lume, alții rămân aici, 
în liniştea cea aducătoare de amorțeală, de marasm şi de iluzia că totul 
e bine şi trăim în cea mai bună dintre lumile posibile! Anana Stratulat, 
femeia care a primit un Bentley de culoarea ochilor ei, a descoperit că 
durerea în tăcere este mai mare şi unele vise ne costă scump. Cristina 
Datcu nu a mai descoperit nimic, ea a murit în tăcere, poate cu mult 
înainte de a se strivi de caldarâm, alături de fetița de doi ani. 

În fiecare zi ar trebui să facem un mic pact între învinşi, cum i-ar 
zice Sabato: adică să ieşim din tăcere, să refuzăm a mai fi parte a 
nepăsării generale! 


30 ianuarie 2008 


Sfântul Valentin al politicienilor 


În ziua în care m-au ales preşedinte de organizaţie judeţeană, 
tinerii din organizația noastră m-au invitat la o acțiune politică: să 
distribuim prezervative în căminele studenteşti şi felicitări de 
Valentine's Day. Nu mi-a displăcut ideea măcar pentru că mă 
considerau destul de nebun să o fac, dar cred că nu o să mă duc. O să 
fac altceva în această zi, nu pentru că sunt scorțos sau pentru că mi-ar 
fi ruşine ori pentru că aş crede că este un lucru vulgar. Din contră, 
pentru tinerii dintr-un partid această sărbătoare este o ocazie să arate 
că sunt normali sau poate chiar mai normali decât s-ar crede, dacă fac 
un spectacol simpatic dintr-un fost tabu. 

Ei, tinerii, se definesc prin iubire şi este normal să gândească un 
asemenea proiect pentru că pot să-l ducă la capăt cu sinceritate şi cu 
bucuria de a crede că, pentru o zi, au înzestrat cu suflet păpuşa 
gonflabilă care este politica. Mă îndoiesc însă că trebuie să ne aruncăm 
cu disperare şi cu toată conducerea partidului pe această sărbătoare 
pentru că ne creează iluzia că am depăşit handicapul de imagine pe 
care-l avem încă şi mai ales ne ajută să ne mințim asupra faptului că 
lumea ne priveşte cu bunăvoință pe noi, politicienii, şi că, iată, politica 
s-a integrat în viața normală a oamenilor. Nici pe departe! Politicienii 
caută încă orice ocazie pentru a pune în practică toate formele de 
demagogie, iar cei care nu sunt capabili de altceva nu sunt de 
condamnat. Mulţi politicieni nu au nici sensibilitate socială, nici idei, 
nici voinţa de a face ceva pentru oameni şi este normal să participe cât 
pot de des la spectatcolul simulării bunăvoinţei şi grijii față de ceilalți. 
Ei pot să se ocupe de spectacole ieftine sau să facă diferite evenimente 
de pomeni electorale. 

Sfântul Valentin al politicii are buzunare pline de cadouri şi ar 
trebui să vină în parcările guvernelor, parlamentelor sau primăriilor 
cu camioane grele şi remorci pentru că unii politicieni nu pot trăi fără 
ca fiecare zi să le aducă ceva în schimbul funcției şi grijii afişate față de 
oameni. Sfânt al prevestirii primăverii, Valentin trebuie să schimbe 
garderobele doamnelor şi să aducă bijuterii grele pe trupurile 
nevestelor sau şefelor de cabinet. Pentru unii politicieni această zi 
ajunge să le aducă şi ceva mai spiritualizat, adică imaterial, dar nu vă 
grăbiţi, nu e vorba de iubire sau linişte sufletească. Este vorba de 
puterea pură, uneori pierdută de mersul istoriei sau inventarea 
votului. Puterea pură, chiar neînsoțită de alte daruri, ca un drog care 


oferă plăcere prin umilirea celor slabi sau din consumarea voluptăţii 
de a asculta muzicalitatea cuvântului „şefu'”. Pentru putere în forma 
ei pură, mulți devin dinozauri capabili de orice ticăloşie, doar pentru 
ca să nu iasă niciodată din funcții, indiferent de vârstă. Pentru aceştia, 
masca puterii pe care au purtat-o li s-a lipit de chip şi nu sunt capabili 
să mai accepte o altă viață, de fapt nu mai pot să trăiască normal. În 
politica noastră, mulți dintre aceşti politicieni au rămas ancorati într- 
un trecut glorios pentru ei, dar trist şi mizer pentru noi, şi acum se 
încăpățânează să țină România ancorată în acel timp. Au atâta 
nonşalanţă şi simulază atât de convingător utilitatea lor, ținându-se de 
scaune, dizgrațios, încât noi stăm prostiți, ne uităm la ei şi nu facem ce 
ar fi normal: să le tragem scaunul de sub cur şi să-i scoatem afară în 
stradă. Ne-au păcălit spunându-ne că suntem tineri, că avem timp şi o 
să vină şi rândul nostru, dar între timp vedem că România rămâne la 
coada Europei, iar ei şi-au adus deja odraslele lângă jilțuri, iar nepoții, 
secretarele, amantele, până şi şoferii lor se pregătesc să-i înlocuiască 
pentru a păstra intact vechiul sistem. Ei, păzitorii puşcăriei noastre, au 
început să declare neconstituțională firava libertate câştigată de iluzia 
născută în nişte zile călduroase de decembrie 1989. Ei, care ne 
fugăreau cu miliția prin căminele de fete dinainte de 1989, acum se 
uită la noi cu înțelegere mimată şi probabil că trimit şoferii să cumpere 
flori pentru secretare sau soțiile uitate acasă. 

Dragobetele nu era bun probabil pentru politicieni căci era neaoş 
şi trimitea doar la iubire. Dragobetele nu este sărbătoarea cadourilor, 
ci un personaj al iubirii cosmice, logodnicul păsărilor. De Dragobete 
flăcăii şi fetele se îmbrăcau frumos şi, beți de primăvară, îşi căutau 
perechea pentru toată viața. Nu se potriveşte asta politicienilor care 
divorțează cu uşurintă şi viteză. De Dragobete, în satele româneşti, 
băieții îşi crestau brațele şi se făceau frați de cruce, pecetluind cu sânge 
prietenii care durau până în ceasul ultim. Şi din acest motiv 
Dragobetele nu era interesant, în politică sunt doar interese, 
parteneriate de afaceri, cumetrii sau alte forme de relații economice, 
nu crede nimeni în prietenie sau tovărăşie. 

Sfântul Valentin era normal să-l facă praf pe flăcăul Dragobete 
acolo unde oamenii nu au încredere în valorile lor pentru că au fost 
învățați că ura de sine şi autoflagelearea sunt căile izbăvirii. Inimile de 
carton şi pluş sunt mult mai vizibile decât fiorul năucitor al iubirii care 
ne îmbată sau ne îmbolnăveşte, uneori pentru o întreagă viață. Unde 
mai pui că iubirea poate răni atât de tare încât o viaţă întreagă să nu 
găsim leac. De ce să aleagă politicienii un băiat de la țară când puteau 
să se orienteze spre un sfânt creat de firmele de marketing, sfânt ce 


etalează pe tarabă prezervative, inimioare sau flori de cristal? Cadoul 
ca semn al dragostei naşte reciprocitate, poate imediată, poate chiar 
consumată pe loc. Sfântul Valentin ne cere doar o zi din an, este, ca şi 
politica, un angajament limitat. Nu e Valentine's Life, ci doar 
Valentine's Day. Mandatul de o zi al sfântului cu inimioare era cel mai 
uşor de acceptat şi de către politicieni. Nici ei nu se gândesc la strategii 
sau angajamente pe termen lung. 

Am întâlnit bărbaţi şi femei care fac politică cu sufletul, de 
regulă la nivelurile de jos, şi care alimentează plăpânda flacără a 
speranţei că politica noastră va putea face lumea mai bună. Sunt însă 
prea puţini. Sunt încă prea puțin influenți. Mulţi sunt încă prea tineri, 
ceilalți sunt, după buletin, prea vârstnici. 

Dacă politica ar fi decentă, nu s-ar amesteca în viața celor care 
pot să-şi mai acordeze sufletul să cânte, chiar şi pentru o zi, căutand 
un celălalt cu care să îmbrăţişeze eternitatea. Tinerii pot să facă asta şi 
ei sunt singurii care pot trece peste comercialul care invadează totul. 
Mi-ar plăcea să nu-i bruiem în această zi cu Valentinul nostru 
politicianist. Mă simt tânăr şi aş merge alături de ei, dar ceva mă 
opreşte. Nu mai pot împărtăşi iluzia că putem, într-o singură zi, să-i 
montăm suflet păpuşii gonflabile numită politică. 

Happy Valentine's Day! 


14 februarie 2008 


Nimic despre Kosovo 
Eseu despre prietenia dintre popoare 


Am ascultat ca sociolog multe poveşti triste în verile petrecute 
alături de studenții mei în comunitățile interetnice din Harghita, 
Covasna sau în tristele maghernițe din cartierele sărace ale ţiganilor 
ori în sutele de sate părăsite pe unde am făcut cercetări timp de 10 ani. 
Dar niciodată nu am ascultat poveşti pe care nu poți să le uiţi, ca cele 
ale românilor de pe Valea Timocului. Nu poti să le uiţi pentru că nu 
sunt spuse cu revoltă, sunt relatate simplu ca dramele pe care le aduce 
un destin implacabil. Am ascultat români de toate vârstele, de la tineri 
studenți la bătrâni împăcaţi cu soarta şi din toate poveştile lor răzbate 
un aer de tragedie antică: încremenire, tăcere surdă, deznădejde. 
Povestesc parcă lucruri întâmplate demult altora, nu lor. Nici măcar 
nu vor răzbunare, totul este ca şi cum şi-ar fi pierdut demult orice 
urmă de speranță. Nu poveştile despre moartea unora pentru limba 
română sau pentru vina de a fi români impresionează - acestea ei nici 
nu le mai povestesc - în aceste locuri sunt prea obişnuiţi cu moartea. 
Poveştile lor sunt despre viața trăită cu vina de a fi român, despre 
stigmatul cu care prietenii noştri sârbi, bulgari sau greci i-au însemnat 
de câteva sute de ani pe vlahii de pe Valea Timocului şi în general pe 
toți frații noştri aflați la sud de Dunăre. 

Românii de pe Valea Timocului sunt în jur de 250 de mii. Nu au 
drept la şcoală, nici la biserică şi nici la nume. Poveştile lor 
cutremurătoare sunt greu de repovestit. Să primească sare şi alte 
produse strict necesare gospodăriilor, vlahii erau obligaţi să-şi 
schimbe numele. Toţi prietenii noştri veniți de-acolo ne povestesc că 
mereu li s-a indus ideea că a fi român este ceva similar cu a fi țigan sau 
chiar mai rău. În manulale lor de istorie şi lingvistică, scrise de sârbi, 
se spune că vlahii sunt de origine necunoscută. Adică vin de niciunde, 
sunt ai nimănui. O jurnalistă mi-a povestit că în momentul când a 
ajuns la Bucureşti într-o excursie când era elevă de liceu şi a văzut un 
oraş modern, cu clădiri înalte şi lumini, cu maşini scumpe, a început 
să plângă de bucurie, a simţit că fața ei de copil este năpădită de 
lacrimi. Se bucura imens văzând altceva, pentru că i se spusese toată 
grădinița şi şcoala că România este o țară de cocioabe şi țigani. 

Un vlah cu faţa arsă de soarele Balcanilor mi-a povestit o noapte 
întreagă despre biserica din casă. Fiind interzisă slujba în limba 
română, timp de vreo două secole românii din Timoc au ajuns să-şi 


mute biserica în casă, capul familiei devenind preotul care oficiază. O 
biserică ascunsă de autoritățile dintr-o țară prietenă, unde religia şi 
ritualul s-au schimbat foarte mult, iar Isus a devenit unul de-al casei. 

Recent, o rezoluție a Adunării Parlamentare a Consiliului 
Europei semnalează că Serbia trebuie „să ia măsurile necesare pentru 
a le oferi valahilor/românilor din estul Serbiei (pe Văile Timocului, 
Moraviei şi Dunării) accesul la învățământ, la presă şi la administraţie 
publică în limba lor maternă şi să le permită acestora să țină servicii 
religioase în această limbă”, precum şi să ia măsuri pozitive în 
favoarea persoanelor aparținând minorităților, inclusiv minoritatea 
valahă/română, şi să urmărească eradicarea oricărei discriminări 
împotriva membrilor lor”. Recomandarea amintită se referă şi la mass- 
media şi cere „să identifice şi să aplice soluții tehnice care să le permită 
persoanelor din estul Serbiei să recepționeze emisiunile în limba 
română difuzate în Voievodina”. Prigonirea Bisericii Ortodoxe 
române este un alt subiect al raportului: „Conştientă de criticile cărora 
a fost supusă Legea din anul 2006 privind Bisericile şi organizaţiile 
reglioase din Republica Serbia şi în special de chestiunea 
(ne)recunoaşterii prin această lege a Bisericii Ortodoxe române, 
rezoluţia îşi exprima uimirea privind influența covârşitoare a Bisericii 
Ortodoxe sârbe în cazul recunoaşterii altor Biserici şi/sau comunități 
religioase. Raportul invită autoritățile sârbe se dea importanță acestei 
chestiuni şi să suprime referințele la canoanele unei Biserici în raport 
cu alte Biserici sau comunități religioase. Doar în august 2007, românii 
timoceni au ajuns „minoritate etnică recunoscută" în Serbia, doar din 
2004 există o biserică unde se slujeşte în limba română. De ani de zile 
România şi UE au fost surde la semnalele liderilor organizaţiilor 
româneşti din zonă, care au reclamat faptul că învățământul în limba 
română încă nu a fost instituit în rețelele şcolilor din cele peste 134 de 
localități cu populaţie sută la sută românească şi alte 24 cu populatie 
mixtă, iar slujbele în bisericile din aceste sate se oficiază numai în 
limba sârbă. 

Azi am văzut la televizor sârbi care strigau Thank you, Romania. 
În mod normal m-aş fi bucurat, dacă nu aş fi citit în presa 
internațională că în data de 13 ianuarie, anul acesta, într-un restaurant 
din Camenita Mică un român a fost omorât de către un sârb bosniac 
pentru că a ţinut să se cânte în limba română la o petrecere a 
românilor, de ziua lui. Tragicul incident a avut loc cu complicitatea 
preotului sârb Djordje Jokic, din satul Meilovat, care a instigat 
împotriva românilor ce-şi serbau o zi de naştere a unuia dintre ei. 


Thank you, Romania! Mi-au venit în minte multe dintre poveştile 
triste ale vlahilor noştri din Balcani pe care România i-a uitat, pe care 
prietenii noştri de peste Dunăre îi terorizează de sute de ani. Nu mi-a 
venit să-l îmbrăţisez pe prietenul sârb pentru că este asupritorul 
fratelui meu. 

Thank you, Romania! Dacă tinerii sârbi nu ar fi fost parte din 
grupul asupritorilor surorilor mele de pe Valea Timocului, aş fost 
fericit şi entuziast la ideea prieteniei dintre popoare. Şi i-aş fi spus bun 
venit Preşedintelui Republicii Serbiei care vine la Bucureşti. 


20 februarie 2008 


Societatea tuturor disfuncționalităților 


Cu ceva vreme în urmă, prestigioasa publicație Financial Times 
ne dedica un dosar special de prezentare a situației economice sociale 
şi politice. Am experienţa lecturii presei internaționale din perspectiva 
lobby-ului economic sau politic internațional şi pot să detectez 
eventualele derapaje. Nu este cazul numărului la care ne referim, cel 
puțin datorită unui lucru simplu: acele lucruri le spunem în Senatul 
României, de multe ori cu o precizie mai mare sau cu însutite 
argumente. 

Verdictul publicaţiei este necruţător: „Unul dintre cuvintele care 
descriu probabil cel mai bine procesul politic din România, la ceva mai 
bine de un an de la aderarea ţării la Uniunea Europeană, este 
disfuncționalitatea”, notează Financial Times. 

Imaginea ţării care se proiectează în acel dosar nu este generată 
doar de Guvernul României. Să fim cinstiți şi să recunoaştem că 
fiecare dintre noi, cei aflați în vârful piramidei sociale, avem ceva 
contribuţie la tabloul imaginii României. 

Un fragment dintr-un articol cuprins în respectivul dosar 
argumentează diagnosticul: „Un guvern minoritar este obligat să 
compileze un buget extravagant cu sprijinul instabil al oponenților 
declarați. Un parlament venal votează pentru protejarea de 
investigație membrii săi. Partidele politice refuză să se supună 
ordinelor liderilor lor aleşi. Un preşedinte populist blochează deciziile 
şi numirile premierului, dar este lipsit de puterea de a-l demite. Însăşi 
birocrația este paralizată de teama de a lua vreo inițiativă şi de frica de 
a nu fi acuzată de gradul înalt de corupţie pe care şefii săi politici 
refuză să o recunoască. Totul pare să conspire pentru a submina orice 
speranţă de luare a deciziilor coerente.” 

Totuşi, în mai multe articole din dosar apare o aberaţie: 
funcționari de la diferite niveluri vorbesc de frică de corupție, prin 
care explică lipsa de decizii coerente. Cea mai mare problemă o 
reprezintă lipsa de experienţă în management şi realizarea proiectelor, 
complicată de aversiunea la nivel de birocraţie în ceea ce priveşte 
luarea de initiațive, parţial din teama de a nu fi acuzat de corupție. 
„Functionarii civili sunt personal răspunzători de orice decizie pe care 
o aprobă privind cheltuielile. Acest lucru poate suna ca o măsură anti- 
corupție, dar înseamnă că nimeni nu ia o decizie.” 


Ca o ironie a sorții, suntem criticați pe bună dreptate pentru 
lipsa de metodă în planificarea dezvoltării, după ce am venit dintr-o 
societate a controlului şi planificării şi ne-am chinuit să scăpăm de 
trecut atât de hotărât încât am pierdut şi lucrurile bune: „Totodată, nu 
există o tradiţie a planificării anticipate. UE lucrează cu programe pe 
trei ani, însă la nivelul ministerului român de finanțe nu există 
capacitatea de a realiza un proiect multianual de buget”, scrie ziarul 
britanic. 

De la microfonul tribunei Senatului am vorbit cu toții despre 
insuficiența fondurilor pentru infrastructură sau despre un sistem de 
justiție aflat în suferință şi confruntat cu o corupție larg răspândită. 
Din păcate, de câte ori vorbesc specialiştii din țară despre deficitul de 
cont curent, ne uităm cu nepăsare, ca şi cum nu ar fi vorba despre noi. 
Actualul deficit de cont curent s-a majorat de la 5% din PIB în 2002 la 
14,2% în 2007. Şi ar fi fost chiar de 20% dacă nu ar fi fost banii trimişi 
acasă de românii din străinătate. Actualul deficit de cont curent este 
tot mai mult finanțat de datoriile private, care s-au triplat în ultimii 
trei ani. 

Mai aflăm din articolele invocate că aproximativ 40% din 
recentele influxuri de investiții străine sunt, de fapt, împrumuturi în 
interiorul aceleiaşi companii - care ar putea contribui, mai degrabă, la 
îndatorare. Majoritatea investițiilor străine din ultimii ani s-au 
îndreptat către retail, domeniul imobiliar şi bănci - sectoare care 
stimulează consumul. Dar, cel mai îngrijorător este faptul că România 
şi-a pierdut simțul direcției pe care îl avea în procesul de aderare. Ne 
spune analiza un lucru pe care îl înțeleg acum chiar şi naivii: Cota 
unică este un proiect eşuat! La capitolul venituri, revenirea la o cotă 
progresivă de impozitare, combinată cu reduceri mari de impozite 
pentru servicii precum educația şi sănătatea, ar redirecționa 
consumul. 

Citind paginile pe care le-am invocat aici, am simțit un 
sentiment de frustrare generat de multe stări de lucruri. În primul 
rând, ceea ce scriu ziariştii străini nu este deloc nou pentru noi. Aud 
nenumărați colegi senatori spunând aceste lucruri de mai multe ori pe 
zi. Evident, nu este vorba de colegii care susțin - cu tot mai mare 
stânjeneală, ce-i drept - guvernul, ci de majoritatea care, în democraţia 
noastră originală, se află în opoziţie. 

Din păcate, nu avem o organizare eficientă a Senatului României 
care să ne permită ca dincolo de participarea la fabricarea de legi să 
putem oferi expertiza reală societății româneşti. Trebuie să căutăm 
resurse pentru a transforma Senatul în Camera Superioară în sensul că 


oferă expertiză competentă tuturor instituțiilor. Senatul francez are un 
sistem de rapoarte privind starea diferitelor domenii pe care le face 
prin intermediul senatorilor, al experţilor, dar şi prin colaborare cu 
experți plătiți, firme de consultanță, Academie sau universități. 
Trebuie să investim mai mult în expertiză decât în maşini sau birouri. 
Din păcate, noi nu avem nici măcar reflexul de a ne folosi de experții 
noştri angajați, nu avem luciditatea de a le recunoaşte specializarea lor 
şi de multe ori îi folosim ca şoferi sau secretare. 

În al doilea rând, cred că trebuie să avem mai mult curaj pentru 
a ne adapta regulamentul la cerințele tot mai complexe legate de 
munca noastră. Nu cred că suntem un parlament venal însă, din păcate, 
aşa se vede din afară, iar în viața politică percepțiile sunt echivalente 
cu realitatea. De aceea, cred că ar trebui să luăm exemplul 
Parlamentului European şi să aducem anumite modificări 
Regulamentului Senatului pentru a introduce un program de lucru 
similar celui din Parlamentul European, structurat pe săptămâni de 
plen, săptămâni de comisii, săptămâni de grup politic şi săptămâni de 
circumscripții electorale şi pe care să-l putem stabili cu mult timp 
înainte. Am putea să ne structurăm un program mult mai serios, mai 
ales pentru munca în comisii de specialitate, dar şi pentru munca în 
circumscripție. 

În al treilea rând, cred că tabloul făcut de Financial Times este real 
şi noi ne uităm cum se extinde marea de disfuncționalități fără să 
facem nimic. Unii spun că aşa e democrația, alții că trebuie lăsați 
guvernanţii să arate ce pot. Cinicii pot spune că trebuie să-i lăsăm sau 
să-i împingem chiar să-şi rupă gâtul. Să luăm un exemplu, am 
promovat un proiect de lege privind pensiile private obligatorii care 
peste câțiva ani va putea exploda ca un nou Caritas sau FNI. De ce să 
nu reacționăm de acum eventual promovând un amendament privind 
introducerea unui randament minim anual garantat al pensiilor din 
Pilonul II, egal cu rata anuală a inflaţiei. Grupul de Economie Aplicată 
(GEA) a lansat un document public în acest sens şi o petiție pe care 
personal am semnat-o şi vă invit şi pe cei dintre dumneavoastră care 
sunteți convinşi că trebuie să scăpăm de metafora difunctionalității să 
faceți la fel. Acoperirea acestei garanţii trebuie să cadă în sarcina 
administratorilor de fonduri de pensii private obligatorii, pentru că ei 
sunt cei care gestionează aceste sume şi, implicit, ei trebuie să îşi 
asume riscurile acestei activități. În prezent, românii contribuie în mod 
forțat la aceste fonduri şi tot ei sunt cei care suportă riscurile unei 
proaste gestionări a banilor sau riscurile unei piețe financiare instabile. 


Societatea tuturor disfuncționalităților este un verdict încă 
suportabil. Dacă nu vom face nimic, raportul din 2009 va găsi o altă 
metaforă pentru situația din România: o societate a haosului. 


11 martie 2008 


România şi complexul Cenuşăresei 


Am aşteptat să treacă isteria cu tenorul nostru amator, Don 
Costel, pentru a putea să judec cu fruntea rece o parte a unui şoc 
emoțional care nu s-a născut întâmplător. Au fost câteva zile de isterie 
în care Costel Busuioc, zidarul emigrant din Spania a creat o emoție 
națională care a bătut în rating orice subiect. Deşi a câştigat un concurs 
de amatori, cu audienţă limitată doar la emigranţi, Costel a devenit 
peste noapte erou național. Preşedintele României l-a sunat, ministrul 
Culturii l-a declarat brand național, a devenit peste noapte cetățean de 
onoare în comunele pe unde a trecut. The Times a scris despre el, câțiva 
jurnalişti s-au luat la bătaie în căminul cultural din Ghilad pentru 
exclusivitatea transmisiei, a avut emisiuni speciale şi numere de 
revistă dedicate şi a fost comparat cu Nadia, Hagi sau Ilie Năstase. I s- 
au dedicat ode, reportaje (Întâmplări adevărate din adolescența lui 
Costel). Un jurnalist a scris o propoziţie în care l-a inserat pe zidarul 
emigrant într-o evoluție a cosmosului şi a destinului nostru istoric: 
Costel Busuioc a pus busuioc în părul de român, să-i placă primăverii din 
viitor. Faptul că mass-media a făcut un eveniment din asta este normal 
şi provine din logica spectacolului şi a urmăririi valului de emoție care 
se naşte spontan şi trebuie neapărat călărit. Nu m-am mirat că 
politicienii au intenţia să-l folosescă drept agent electoral în Spania. 
Politicienii au un grad de oportunism care-i face să reacționeze prin 
acte de tip reflex la orice posibilitate de a câştiga voturi sau simpatie. 

Pe de altă parte, am stat şi eu conectat sufleteşte la subiect. Am 
stat cu toată familia să vedem show-ul final şi am sărit în sus de 
bucurie la victoria lui Costel. Cred că mi s-au umezit ochii văzând 
interviurile cu soţia lui şi cu copiii rămaşi acasă, deşi ştiam că un 
asemenea spectacol este făcut să ia banii emigranților din SMS-uri şi să 
aducă ceva voturi la alegerile care urmau în Spania. Deşi ştiam că 
programul nu are audienţă în Spania şi nici notorietate sau că este 
doar un concurs de amatori unde, totuşi, Costel avea trei ani de canto 
la Şcoala Populară de Arte din Timişoara, m-am bucurat şi era cât pe 
ce să scriu un articol pe blog cu ideea că zidarul Costel nu a câştigat 
un premiu pentru România, ci contra României. Era să mă plasez şi eu 
în curentul celor care se plâng de faptul că România l-a alungat pe 
Costel în Spania, că nu i-a oferit şanse să facă un Conservator sau să 
cânte pe scena Operei Române dar mă bucur că m-am gândit să scap 
de emoția spontană şi mai aştept să vedem cât va dura mirajul. 


M-am hotărât să scriu şi să reflectez asupra acestei situații atunci 
când am citit forumul de discuţii al unui articol scris de lon Cristoiu. 
Sincer să fiu, în ultima vreme nu mai sunt un fan al cunoscutului 
jurnalist, chiar dacă odată aveam o mare simpatie pentru domnia sa. 
Mai ales înainte de 1989, dar şi după, cel puțin pentru că este 
absolvent al aceleiaşi facultăți ca mine şi este născut într-o zi cu mine, 
doar ani deosebiți. Însă, de ceva vreme, îmi trage câte una de câte ori îi 
trece numele meu prin față. În maniera lui de gicăcontrist, Ion Cristoiu 
a scris un eseu profund despre mândria de a fi Costel. Citind forumul 
am rămas însă şocat. Deşi articolul era scris decent, fără pasiune, cu 
rigoare analitică, pe forum am citit cele mai grozave şi mai unanime 
înjurături pe care le-am citit vreodată. Era o indignare spontană, 
mustoasă, nu una aranjată, cum sunt multe dintre cele orchestrate de 
echipe de campanie. Nu vulgaritatea era şocantă, ci emoția implicată, 
nivelul fizic de contact invocat de participanți, scandalurile născute 
între forumişti. M-am întrebat de unde vine acest val de proteste, de ce 
a ajuns jurnalistul să fie în mijlocul unui asemenea vertij de protest? 
Ce a atins Ion Cristoiu din sensibilitatea publică față de acest subiect? 

Sutele de mesaje pe care le-am citit pe forumuri exprimau 
bucuria că am fost răzbunați față de un Occident care îl luase pe 
Romulus Mailat drept model pentru românii rătăcitori prin Europa şi 
lume. Un catharsis colectiv a părut că uneşte românii frustrați de 
discriminarea pe care deja o consideră istorică. O seară în care ne-am 
răcorit şi ministrul Culturii a dat glas emoției printr-o pastişă după 
celebra aselenizare: un pas mare pentru România, un pas mic pentru 
Costel. Costel părea eroul salvator, omul care le salvase onoarea celor 
care se cred dezmoşteniți ai sorții pe care unii se bucurau să-l felicite: 
Costel, n-ai să mai pui mâna pe lopată!, cum titrează un cunoscut 
cotidian. Mitul reuşitei şi norocului există peste tot, în diferite variante 
şi nu ne putem opune credinţei că, oricând, printr-o minune, soarta 
noastră s-ar putea schimba radical, că fericirea ne aşteaptă după colt. 

Problema noastră este alta, transformarea lui Costel în erou s-a 
făcut simultan cu stigmatizarea României. Patria a devenit un fel de 
mamă vitregă, ea nu i-a oferit nicio şansă lui Costel şi nici altora dintre 
milioanele de români răspândiţi prin Europa. Sigur că România este 
departe de a fi un paradis, dar artiştilor le oferă ceva şanse să se 
formeze. Toate filarmonicile şi operele europene sunt populate de sute 
de muzicieni români pe care noi cu generoizitate îi pregătim pentru 
alții. Ei însă nu pot fi modele de o asemenea intensitate pentru noi, 
românii, pentru că ei au obținut celebritatea prin muncă şi efort. De ce 
nu le aplaudă o ţară întreagă pe Angela Gheorghiu, pe Mariana 


Nicolesco, de ce nu sunt astfel de persoane eroi naționali? Pentru că au 
reuțit cu trudă, cu muncă şi talent or, pentru aceste lucruri, nu există 
clienţi. Costel este eroul care ne salvează de muncă şi sudoare, de 
efortul extenuant pe care-l presupune o asemenea carieră. 

Mi-am dat seama în aceste zile că România este atinsă de 
complexul Cenuşăresei, al fetei frumoase fără de noroc. Cenuşăresei 
nu i se oferă nimic bogăţiile familiei, românilor nu li se potriveşte 
niciun regim, nicio ipostază istorică. 

Capitalismul vechi a fost feudal şi venal. A venit comunismul cu 
dictatura şi fărădelegile uniformizării şi nedreptățirii. Eliberarea de 
comunism ne-a adus nenorociri şi mai mari: statul a murit şi România 
a devenit o mamă vitregă pentru fiii ei talentați. Tot timpul a suflat 
vântul istoriei şi ne-a blocat dezvoltarea; nu ne-a lăsat timp, la 
răscruce de drumuri, să ne durăm casă şi obiceiuri solide şi serioase. 
Ca Cenuşăresei, României nu i se potriveşte niciun pantof, decât acela 
al norocului, cel al minunii săvârşite de imaginarul bolnav de 
complexe. 

Cel mai interesant lucru din toată această perioadă l-a spus 
totuşi Costel în acele zile: am cântat ca un învins! E adevărat, destinul 
de cenuşăreasă este un destin de învins, iar victoriile ei sunt victorii 
mici, indiferent cât le-am gonfla noi prin televiziune sau participare 
empatică. 


24 martie 2008 


Ce cred proştii despre politică? 


Politica, crede prostul, este locul unde oamenii pe care el îi 
simpatizează sunt încurcați de oamenii pe care nu-i simpatizează să 
facă Binele Națiunii. Despre Binele Națiunii prostul nu ştie prea multe, 
dar se emoționează când se vorbeşte despre el la televiziune sau în 
campanie. El este convins că politica îi împarte pe oameni în buni şi 
răi, iar el îi simpatizează exclusiv pe cei buni. Prostul crede că țara asta 
ar fi fost un paradis dacă am fi reuşit să alegem un anumit om în 
fruntea statului. Dar, mai grav, crede prostul, este faptul că omul 
providenţial l-am avut sau îl avem, cu siguranță, dar a fost blocat de 
consilieri, mințit de sfetnici, oprit de securişti, influențat de nevastă. 
Nu se gândeşte cum ar aduce bogăția peste țară un singur om, dar 
dacă îl întrebi îți spune: ar veni investiţii străine cu nemiluita, 
americanii ar aduce ajutoare mai multe, nemţii ne-ar da bani pentru 
apa noastră minerală pură, oamenii ar munci mai cu spor şi ar plăti 
impozite de bunăvoie etc. Prostul se entuziasmează de câte ori vede 
pe unul care vine în campanie cu parul şi spune că va eradica, va băga 
în puşcărie, va beli, va pune mitraliera pe ei. Este bucuria prostului să 
se gândească la viitoarele măceluri sau la puşcăria pe care o vor 
înfunda cei care nu-i plac. Ce-i drept, de fiecare dată a văzut că în 
urma promisiunilor nu s-a întâmplat nimic, dar el a uitat acest aspect. 
El se uită mai departe cu nesat la televizor să-şi găsească politicianul 
care-l va salva de la sărăcie şi țara de corupție. Se uită prostul la 
televizor şi îi simpatizează pe cei care nu se lasă, vorbesc repede, peste 
interlocutori şi peste moderator şi au răspuns la orice. Se loveşte 
prostul peste ceafă şi spune cu voce tare: Uite, tu, muiere, ce bine 
combate, ce al dracului e tipul ăsta, e bun că-i diliu! De regulă, prostul 
nu vorbeşte despre politicieni decât cu domnul, chiar şi atunci când nu 
sunt prezenți şi chiar şi atunci când nu votează cu ei, e o formă de 
respect şi este ca şi cum ar fi servitorul lor, ca şi cum le-ar duce 
cafeaua la pat cu ocazia respectivă. Se simte şi el făcând parte din 
societatea politică, atunci când vorbeşte despre politicianul domn X. 
Dacă s-a întâmplat să participe la vreo baie de mulțime şi politicieni 
de la Bucureşti au trecut la mai puțin de trei metri de el sau l-au atins 
cumva, atunci omul nostru este în al nouălea cer. Prostul se uită la 
televizor la cât mai multe emisiuni politice şi crede că acolo este locul 
în care se face politica, acolo se dau pensii, se măresc salarii. Prostul 
este sigur că prețurile se pot stabili la guvern şi că nimic nu ne 
împiedică să facem salarii cât casa, totul este să nu se prindă cei de la 
UE, NATO sau FMI. Ei sunt cei care nu ne lasă. În multe situații, 


amicul nostru crede că ar fi bine să interzicem partidele politice şi, 
eventual, să lăsăm un singur partid la putere, partidul pe care îl 
iubeşte el, căci opoziţia nu are rost, prea îi încurcă pe cei care vor să 
facă treabă. Prostul se uită în spate şi crede că scrutează viitorul. Îşi 
aduce aminte ce bine era demult şi se chinuie să trezească morții, cu 
credinţa că soluțiile vechi care i-au avantajat demult vor fi valabile tot 
timpul. Pentru orice se întâmplă negativ el va căuta mereu vinovați 
dinafara grupului său, a partidului sau a ţării. În general, el este sigur 
că nu se poate face nimic dacă nu va rămâne în politică. 

Prostul, când ajunge la putere, o înfulecă pe nerăsuflate, vrea 
totul şi nu acceptă s-o împartă cu nimeni. Vrea să ia toate resursele şi 
toate funcţiile. Se aruncă asupra funcționarilor şi vrea să-i aducă pe 
toți în partidul său ori îi lasă fără serviciu. Se vede doar pe el în toate 
oglinzile şi vrea ca el şi ai lui să ocupe toate vitrinele. Când câştigă, 
începe să-şi exibe rănile şi cicatricile ca semne de noblețe. Vorbeşte 
doar despre luptele duse şi se plânge cât de mult a fost năpăstuit. 
Măsoară eroismul în dosare penale, cine nu le are înseamnă că nu s-a 
luptat pentru partid, spune el, sau a pactizat cu duşmanul. Prostul 
vorbeşte în numele unui electorat fix, care nu se schimbă, nu pleacă, 
nu moare, nu emigrează. Este o schemă mentală pe care o perpetuează 
ca pe un abțibild lipit de creier. Categoriile sociale pe care le percepe a 
nu-l vota, prostul le urăşte sau le ignoră, pur şi simplu. El nu 
recunoaşte niciodată că a pierdut şi de aceea nici cauzele nu pot să-i 
fie clare. Sunt câteva cauze principale: a fost furat de adversari, 
sondajele trucate au influenţat electoratul sau electoratul lui nu a mers 
la vot, pe când electoratul adversarului a avut un comportament 
electoral exact pe dos. Prostul se revoltă împotriva celor care cred că 
este important să ai o strategie sau un plan bun de campanie: trebuie 
să mergi între oameni, să vorbeşti cu ei, să afle mesajul tău, restul este 
o prostie, la naiba cu intelectualii, cu cei care merg la televizor sau au 
pretenţia ca politica trebuie să fie făcută şi cu inteligență, nu doar cu 
şoşonari. Prea mulţi intelectuali vorbesc în politică, spune el, dacă ai 
bani şi poti umple cât mai multe pungi cu ulei, zahăr şi un kil de făină, 
alegerile sunt rezolvate. Dacă prostul este complet şcolarizat, atunci 
este valabil cunoscutul catren: Cu prostul neşcolarizat,/te lupti puțin şi ai 
scăpat/dar duci o luptă colosală/cu prostul care are şcoală. 

Poţi întâlni diferite tipuri de proşti mai ales la nivelul de 
leadership politic. De exemplu, prostul solemn este un gen de prost 
care se încruntă cu gravitate de câte ori spune câte-o banalitate şi nu 
este aplaudat. Nu-şi aduce nimeni aminte să fi spus vreodată ceva cu 
sens, dar îşi asortează corect pantofii la cureaua pantalonilor şi geantă. 


Prostul slugarnic este periculos pentru că se teme de orice schimbare 
şi trebuie să fie mereu ecoul unui şef. Prostul fudul se visează orice şi 
candidează oriunde. Nu lasă nicio ocazie fără să se autopropună, să 
pretindă, să ceară ori să se simtă frustrat pentru că există mereu cineva 
mai mare în funcție, în grad sau în avere. Nu se simte bine fără birou, 
secretară, gardă de corp care să-l apere. Să-l apere de ameniţări 
imaginare, căci de disprețul oamenilor nu te poate apăra decât bunul 
simţ. Prostul nevrotic are senzația că nu a fost integrat în echipă, că se 
petrec în spatele lui maşinatii, că mereu cineva vrea să-i ia locul, că se 
întâmplă multe lucruri fără el. Prostul ajuns, destul de uşor de găsit, se 
luptă să-şi schimbe vocabularul, maşina, casa, nevasta, ţigara şi 
prietenii din tinerețe Mai este şi prostul destept, cel care se încurcă în 
propria ştiinţă şi în sfaturile consilierilor şi ajunge să facă prostii mai 
mari decât ar face şoferul sau bucătăreasa lui. Probabil sunt multe 
tipuri ideale de prostie în politică, dar putem să le rezumăm într-o 
categorie amplă: proştii de ceilalți. De regulă, prostul crede că toți 
alegătorii sunt proşti. Nu îşi dă seama că şi mama lui e alegător şi 
soția, chiar şi el... cel puţin atunci când merge să se voteze pe sine. 


27 martie 2008 


Introducere în summitologie 


Summitologie? Încă nu există în dicționare un asemenea cuvânt 
sau o asemenea disciplină științifică, dar cred că nu este mult până se 
va breveta. Ar fi ştiinta organizării summit-urilor, NATO sau de alte 
tipuri. De doi ani aşteptăm summit-ul NATO care ar trebui să ne 
schimbe destinul istoric. Cu asemenea aspirație am putea breveta o 
ştiinţă a întâlnirilor de nivel înalt, summit-uri, pe englezeşte. Cred că 
ni se potriveşte acest lucru şi oricum nu ne-am ales alte specializări 
pentru mult discutatul brand de ţară. Am fi putut persevera în 
meteorologie, mineralogie sau oenologie. La un moment dat am fi 
putut să ne specializăm în apologie (pentru Conducătorul iubit) sau în 
gerontologie, când Ana Aslan lansase vise farmaceutice contra 
îmbătrânirii. În virusologie, căci am avut destui specialişti, iar 
politicienii aliați au simulat cu neruşinare o pandemie (aviară, ați 
uitat?), care era să ne izoleze de lume. Suntem însă mult mai talentați 
în summitologie, deşi este o disciplină aflată la început. Ne plac 
simulările, le facem cu o mare plăcere. Nimeni nu mai circulă, nimeni 
nu mai face nimic. Pot să moară oameni în mașinile salvării, noi avem 
un cult pentru blocarea circulației în cinstea conducătorilor iubiți. Am 
simulat mereu și vom simula și de acum încolo. Vă aduceţi aminte? 
Statul se face că ne plătește, noi ne facem că muncim! Summitologia 
este bună şi pentru că ne scapă de muncă. O săptămână liberă pentru 
bucureşteni, iar pentru parlamentari chiar două săptămâni de 
libertate. Simularea cu tinerii atlantiști, dincolo de scurtcircuitele ce ne 
aduc aminte de cămine studențești, ne place pentru că este 
comparabilă cu organizarea din cuțite și pahară de care vorbea 
Eminescu. E adevărat că Bucureştiul este expert în a gafa. Fără taxiuri, 
fără acreditări, fără sunet — bine ați venit în România, gazda Summit-ului 
NATO 2008! Sub acest titlu, Reuters vorbeşte despre organizarea 
Summit-ului NATO. Dar nu e nicio problemă, Bucureştiul are un 
obraz mai gros decât talpa bocancului sovietic. În summitologie avem 
zeci şi zeci de specialişti, analişti sau jurnaliști. Repetă cu gesturi 
savante cuvinte goale, banalități de gospodină, dar spun mereu 
cuvinte care îi legitimează: securitate, scut antirachetă, strategii, Rusia, 
SUA, marile puteri, doctrine militare, poziție geostrategică etc. E atât 
de dezvoltată știința lor, încât nici nu ştiu dacă Putin vine sau nu la 
Bucureşti a doua zi. Dar vorbim sigur despre ce va face țarul roșu ori 
Imperiul său. De fapt, când vorbim despre relaţii internaționale, 


NATO sau geopolitică, se uită de nivelul de trai, politici fiscale, coşul 
minim de trai decent, productivitatea industrială sau balanța 
comercială ori cea de plăți. Analiştii noştri destepți au cravate mai 
frumoase decât ceilalți, laptopurile noastre sunt la fel de mici şi 
uşoare, conceptele sunt la fel de goale. Când se ocupă de summit-uri, 
România poate face achiziţii fără să respecte termenele de licitaţii şi 
atunci funcționarii guvenamentali sunt fericiți. Cumpărăm veceuri ce 
costă cât laboaratoare informatice sau maşini scumpe ca elicopterele. 
La summit-uri lumea ne bagă în seamă, când nu cred că Bucureştiul e 
Budapesta, iar orgoliul nostru este satisfăcut. Acceptăm să nu putem 
vorbi la telefoanele mobile cu zilele, să nu deschidem geamurile, să nu 
ne apropiem de perdele şi să nu lăsăm copiii să se joace cu puştile de 
jucărie. Ne place să fim umiliți, avem experienţa servituții voluntare în 
gene. La summit-uri căutarea de anarhişti și ruperea lor în bătaie 
poate să satisfacă orgoliul unor milițieni care se bucură că ordinea şi 
disciplina de dinainte se poate reinstaura pentru măcar o săptămână. 
Păcat că nu am fost pregătiţi, fiind primul summit adevărat, altfel am 
fi înscenat o bătaie cu anarhiştii, un blat eventual, în care ne-am fi 
putut folosi de galeria lui Gigi Becali sau de debrasatorii lui Copos. Ne 
place şi pax americana, nu ne săturăm să-i filmăm pe trăgătorii de pe 
acoperișuri sau pe falnicii agenți americani. Jurnalistele noastre 
juisează vorbind despre cel mai puternic preşedinte sau despre Marele 
Licurici. Maşinile şi coloanele cu girofar ne bucură ca o liturghie de 
înviere şi transmitem mereu în direct, pe toate posturile de 
televiziune. E bine la summit! Preşedintele nostru își face poze cu şefi 
de stat și în loc de răpirea din Serai, în spatele pozei cu George Bush, 
americanii ne-au învățat să punem Marea Neagră, un prieten sigur, 
cum zicea Iorga. În acest timp, pe plaiurile mioritice, România se 
transformă în hotel de lux iar summitologia face uriaşe progrese. 


3 aprilie 2008 


Când jurnaliştii aplaudă.... 


Am văzut un moment jenant al Summit-ului NATO de la 
Bucureşti. Nişte jurnaliste povesteau, la un post de televiziune, ce 
minunat a fost momentul în care au participat la conferința de presă a 
lui Putin, unde la venirea Ţarului au aplaudat în picioare de li s-au 
umflat palmele. Au şi explicat că este un conducător puternic pe care-l 
admiră foarte mult. De altfel, timp de o săptămână am tot auzit 
jurnalişti ce povesteau cu mândrie că vin la Bucureşti cei mai puternici 
oameni ai planetei. Poate o fascinație normală a unui popor umilit, 
generaţie de generaţie, față de un adevărat Tătuc, urmaşul lui Ivan cel 
Groaznic, Petru cel Mare sau Stalin. La Bucureşti, regia descrisă 
perfect de Serge Ciahotin, într-o analiză psihanalitică a fascismului, a 
funcționat ca la carte. În primul rând, venirea lui Putin la conferința de 
presă a fost dată ca nesigură, ca şi venirea la Bucureşti. Apoi s-a 
anunțat că vine ministrul de Externe. Apoi jurnaliştii au fost lăsaţi să 
aştepte aproape o oră creându-se tensiune, mai ales că uşile s-au închis 
şi sentimentul de izolare creştea. Nimeni nu îşi părăsea locul pentru că 
urma să nu mai poată reintra în sală şi pierdea acest moment istoric al 
întâlnirii cu Ţarul Vladimir. Apoi a apărut Putin prin surprindere, pe 
o altă uşă decât cea pe care era aşteptat. Surpriză totală, deus ex 
machina, salvarea fericită a situaţiei îi face pe jurnalişti să se ridice în 
picioare şi să aplaude intrarea teatrală a preşedintelui Putin. După 
aceasta, situaţia era perfect controlabilă. Jurnaliştii devin nişte păpuşi 
şi mulți nici nu mai observă că Putin este intermediat de purtătorul de 
cuvânt, iar întrebările sunt puse aproape exclusiv de jurnaliştii ruşi. 
Când se infiltrează o întrebare indiscretă, preşedintele o pasează, 
jurnaliştii cred că nu a înțeles-o. Cum să nu o înțeleagă, când ştie 
perfect germana şi engleza, meseria lui trecută purtându-l mulți ani în 
străinătate? Nimeni nu mai observă că jurnaliştii ruşi erau deja 
instalați în toate poziţiile privilegiate pentru a pune întrebări. 
Preşedintele pleacă în trombă şi fiecare jurnalistă crede că a fost un 
moment, o fracțiune de secundă, în care Putin s-a uitat doar la ea. 
Seara pe la televiziuni jurnaliste încântate povesteau despre marea 
întâlnire, deşi avea puține de spus despre mesajele transmise de Tigru, 
cum îl numea un alt jurnalist. Era mai mult o senzaţie, un fel de 
lumină, ceva ca şi cum Isus s-a arătat pe drumul spre Emaus. 

Peste doar câteva zile, ziarul rusesc Moskovski Korrespondent, care 
scrisese că preşedintele rus Vladimir Putin a divorțat şi urmează să se 
căsătorească cu o gimnastă de două ori mai tânără decât el, a fost 


suspendat „din motive financiare”. Ziariştii care s-au ridicat în 
picioare în fața autorităţii lui Putin şi au aplaudat frenetic au uitat că 
în ultimii ani jurnalişti care l-au contrat pe preşedintele Rusiei au 
murit asasinați: Anna Politkovskaia, Ilias Surpaiev, Pervai Kanal, 
Gadji Abasilov. Sala plină de jurnalişti aplaudaci chiar nu ştie că din 
2000 până astăzi, în Rusia, după unele statistici, au fost ucişi 13 
jurnalişti? Sau poate că nu sunt interesați de asta, iar sindromul 
Stokholm, al pactizării victimei cu călăul să fie atât de prezent? 

Un emigrant din Canada studiind psihologia românilor ajunşi 
acolo o descria ca similară sindromului amintit şi o numea „complexul 
imigrantului” ca sumum de sentimente de culpabilitate, înjosire, 
inferioritate, supunere şi  slugărnicie voluntară,  autodesconsiderarea 
nejustificată, autoimpunerea acceptării nonvalorilor etc. Se simt jurnaliştii 
imigranți într-o lume străină care le blochează spiritul critic şi dorința 
de obiectivitate, făcându-i să apaude şi să se ridice în picioare ca act 
reflex? Ce se întâmplă cu jurnalismul în democrațiile consolidate şi 
neconsolidate ar trebui să ne preocupe pe toţi, jurnalişti sau nu, simpli 
cetățeni sau responsabili sociali. Noii câini de pază, cum îi numeşte pe 
cei care fac jurnalism de reverență un sociolog important francez, sunt 
peste tot, iar Jjurnalismul de piață a invadat societatea. Presiunea 
economică şi concentrarea proprietății sunt tot mai puternice şi la 
nivel mondial tirajul ziarelor scade sistematic, an de an, cu 2%. 
Televiziunile fac tot mai mult spectacol şi credibilitatea tuturor 
mediilor scade în fiecare an. Audienţele şi tirajele scad şi la noi, în 
fiecare an, jurnaliştii câştigă puţin şi nu pot fi apăraţi atunci când 
constiința ar putea să le joace festa de a nu mai accepta presiunile 
patronatului. 

Suntem în campanie electorală şi toate efectele sindromului 
imigrantului se văd din plin. Nu mă încântă să-i văd pe jurnalişti 
solidarizându-se când nu au dreptate sau când mai asistăm la vreun 
linşaj mediatic. Mai grav este însă atunci când jurnaliştii aplaudă în 
mod reflex. Atunci libertatea noastră a tuturor este în pericol, atunci 
cetățeanul rămâne absolut singur şi fără de putere în fața colosului 
puterii. 


10 aprilie 2008 


Baia de mulțime a politicienilor 
Ţările în care politicienii fac băi de mulțime sunt democrații jalnice 


Departe de oameni, închişi după garduri de sârmă ghimpată şi 
apărați de zeci de gorile înarmate, preşedinţii şi alți politicieni se 
pogoară din când în când în stradă să facă ceea ce ei numesc băi de 
mulțime. Pentru un om normal, o baie de mulțime trebuie să fie 
văzută ca un fenomen ciudat, oricum o rămăşiţă a trecutului 
îndepărtat. O readucere în actualitate a unor comportamente gregare 
din epoci barbare sau cel mult primitive. Din altă perspectivă, acum 
problema contemporană a leadership-ului este cum se pot manipula 
aşa-zisele mulțimi inteligente (smart mobs) nu poţi decât să te miri că 
politicienii mai pot apela la această jenantă tehnică de manipulare. E 
adevărat, nu este România singura țară europeană unde politicienii 
apelează la acest procedeu, dar la noi totul poartă amprenta 
inconfundabilă a şarlataniei şi spectacolului ieftin. 

De ce apelează politicienii la starea de mulțime? Au spus-o 
Gustav Le Bon, Gabriel Tarde sau Sigmund Freud, dar pentru secolul 
XXI parcă e nevoie de a căuta şi alte explicaţii, mai ales legate de 
supraviețuirea acestei tehnici. Starea de mulțime este diferită de 
caracteristicile individuale ale celor care o compun. Nu este nici o 
sumă a lor. În mulțimi oamenii acţionează automat şi pot alterna de la 
violenţă la entuziasm. Scăpând de inhibiții şi responsabilitate, oamenii 
se comportă prin imitație şi folosindu-se de impulsurile creierului 
reptilian. Individul din cadrul unei mulțimi suferă o importantă 
modificare a activității psihice, raționalul fiind eclipsat de emoțional, 
sugestia fiind principala modalitate prin care se poate comunica. 


Simulări şi oameni aduşi cu arcanul 

Dar în cazul băilor de mulțime nu se ajunge la veritabile mulțimi 
psihologice. Avem mai degabă situații în care mulțimi artificiale se 
comportă ca şi cum ar acționa hipnotizate de marea personalitate a 
liderului. Oamenii sunt aduşi peste tot în lume la vizitele prezidenţiale 
de către patroni, partide sau de către agenţii plătite care mobilizează 
şi plătesc oamenii cu ora. În unele cazuri se foloseşte ocazia unor 
sărbători religioase sau alte prilejuri pentru a se arunca un lider în 
bazinul de mulțime transpirată. Dacă am studia bugetele locale ale 
unor oraşe mici sau comune din cele mai sărace zone ale țării, am 
vedea că peste tot primarul consumă o mare parte pentru a sărbători, 
de regulă mai multe zile, ceea ce se numesc Zilele Oraşului X, ocazii 


cu care se mănâncă mici, se cântă manele şi se fac băi de mulțime. 
Localitățile n-au canalizare sau gunoaiele sunt cât casa, însă edilii se 
întrec în sărbători fastuoase. Dar victimele cele mai frecvente ale unei 
băi de mulțime sunt elevii de la şcoli. Ei sunt un public captiv care de 
cele mai multe ori foloseşte ca maşină de simulat entuziasmul public 
la vederea politicianului. 


O minciună grozavă 

Baia de mulțime are multe funcții în societate. Dar este în 
principal ocazia pentru o minciună complexă. Potentaţii locali îi 
cadorisesc pe protectorii lor de la centru sau din capitală. O baie de 
mulțime se dă ca o şpagă. O şpagă semiotică, dar tot şpagă, până la 
urmă. Organizatorul arată forța lui de mobilizare, cât este el de 
ascultat de oameni dar, mai ales, îi arată şefului lui politic cât de iubit 
este el de mase, ce venerație suscită. Mă plimbam uneori în spatele 
puhoiului deschis de preşedintele sau premierul României, la câțiva 
zeci de metri în spate şi am descoperit mereu cum oamenii se 
întorceau cu dispreț sau indiferență, cum le dipărea brusc de pe față 
zâmbetul de entuziasm forțat. 

Dar băile de mulțime sunt mai prezente şi datorită televiziunii, 
căci pe baza lor se pot construi minciuni mediatice. Mulțimea este 
prezentată ca un fel de eşantion pentru un sondaj de opinie. Este 
văzută ca un fel de Românie în miniatură. Dacă aplaudă, se minte 
politicianul, înseamnă că mă iubesc. Sunt un eşantion reprezentativ 
pentru țara noastră, îşi spune politicianul obişnuit cu sondajele, asta 
înseamnă că România mă iubeşte. Eşti mare, şefu”, se gudură primarul 
sau parlamentarul pe lângă şeful lui. Dar nu întotdeauna politicienii 
cred în minciuna băii de mulțime. Unii privesc cu dispreț la oamenii 
simpli care se înghesuie să le pupe mâna, se uită de sus la ei, le spun 
„bizoni”. Am cunoscut mulți politicieni care fugeau repede în hoteluri 
după o baie de mulțime pentru a se dezinfecta cu spirt. 

„Este un semn de putere, face bine la psihic şi la imagine”, mi-a 
spus odată un baron local, detestat de o Românie întreagă, dar 
îmbrăţisat de nişte bieți pensionari aduşi de primarul unui târg 
moldav. 


Conducători populişti şi elite ignorate 

Conducătorii care trec prea des prin piscina mulțimii se bizuie 
pe un populism primitiv şi, de regulă, nu respectă elitele. Cu ştiinţă 
sau fără să-si dea seama se opun evidenţei după care civilizația 
modernă se constituie de către elite şi nu poate progresa decât prin 


ele. Din păcate majoritatea conducătorilor noştri se limitează la a căuta 
în perimetrul partidului propriu pentru a promova personalități care 
să constituie elita românească. Elita românească veritabilă este, din 
nefericire, săracă. Elita intelectuală săracă este inofensivă. Guvernul 
face cadouri masei şi vrea să cumpere elita care-i cântă în strună. 
Argumentarea populistă prin mulțimile adunate să performeze 
conduite aplaudative este o dovadă de simplism sau chiar de 
ticăloşie. Fără un program de promovare a unor elite veritabile, clasa 
politică deschide loc naşterii unor elite opulente, formate din 
caricaturi ale poporului român. Cei care se uită zilnic la televizor sau 
prin revistele noastre şi se delectează cu viata lui Iri şi Moni, 
Țânţăreanu şi obsesia sexului obosit sau odiseea  Bahmuţeanu- 
Prigoană înţeleg că elita românească se ocupă doar cu shopping-ul, 
digestia, orgasmul povestit. O zgură formată din elite tâmpite şi 
maneliste se naşte peste ligheanul în care fac baie politicienii, iar 
națiunea şi valorile ei se sufocă dedesubt. Tinerii îşi pierd speranţa şi 
se pribegesc în cele patru vânturi, dorind să scape de România ca de 
un vis urât. 


Omagiu 

Nici eu nu mai pot crede cu toată tăria că vom putea scăpa odată 
de băile de mulțime şi de cei care abuzează de ele. Totuşi, îți aduc un 
omagiu la coada acestui text al meu, ție, Isaiia Faur, nebunule ce le 
strici regia de îmbăiere politicienilor. Tu eşti mult mai lucid decât noi, 
ceilalți. Tu şi cerneala ta sunteți singurul pericol pentru liniştea şi 
competențele liturgice ale organizatorilor de mulțime. Păcat că nu 
folosesc şi intelectualii cerneala pe care o au la dispoziție... Am mai 
mare încredere în hoţii de buzunare care, din când în când, le fură 
ceasurile navigatorilor prin marea fără valuri a prostiei adunate sub 
formă de mulțime. 


7 iunie 2008 


Spălătoria politică 


Traian Băsescu a ieşit la televizor să laude votul uninominal şi 
succesul ultimelor alegeri, dar a spus un lucru cu care nici dânsul nu 
ar trebui să fie de acord: votul uninominal i-a spălat de păcate pe o 
serie de baroni locali care erau înainte acuzaţi de diferite fapte de 
corupție. 

„Au obţinut voturi, sunt legitimi”, părea a spune preşedintele. 
Moderatorul i-a replicat palid că justiția ar trebui totuşi să fie singura 
care se pronunţă, dar preşedintele nu a mai auzit asta şi a rămas la 
ideea lui. În euforia odelor adresate uninominalului, mulți dintre noi 
au uitat că a fi ales prin vot direct este doar un pas spre onorabilitate 
politică. Ceilalți paşi trebuie făcuți prin activitate avizată, prin 
dedicare față de interesul public şi prin moralitatea actului de servant 
al celor care te-au ales. Şi jurnaliştii greşesc masiv dacă spun că nu s-a 
schimbat nimic, că au fost aleşi doar baronii, că uninominalul nu a 
adus nimic. S-a schimbat foarte mult prin acest vot uninominal. 

A crescut aroganta celor care vor fi confirmaţi la comanda 
consiliilor județene şi peste puţin timp o să vedem că nimeni nu îi va 
mai putea controla. Mai ales că legalitatea la noi este ca un fel de 
manual alternativ. Au crescut sumele implicate în campanie, inclusiv 
pentru cumpărarea votului. La Ştefăneşti am văzut doar o parte a 
interesului instantaneu şi sincer pentru vot şi democrație. Am întâlnit 
personal zeci de comune în care candidați la primărie sau județ au dat 
bani pentru voturi. Zeci de camioane cu obiecte de uz casnic sau plase 
cu zahăr şi ulei au fost basculate peste bietele sate sărace ale României. 

Am intrat în epoca unei adevărate economii politice a votului. 
Vom vorbi de acum încolo despre investiţii electorale, preț mediu al 
votului pe mediu de rezidenţă, rentabilitate, turnover, rentabilitatea 
capitalului angajat, credit furnizor electoral. Şi electoratul sărac a 
început să saliveze deja la această abordare tranzacționalistă a votului. 
Am auzit în multe cămine culturale pe unde am trecut în această 
campanie întrebarea timidă, dar destul de distinctă: Voi ce ne-ați adus? 
Liberalii ne-au dat găleți, pedeliştii, ulei şi zahăr. 

A dispărut şi cerința de morală minimă pentru candidați. Mulţi 
primari de oraşe mari sau şefi de consilii județene sunt burduşiți de 
dosare penale sau fapte penale prescrise. În condiţiile ineficienţei 
justiției şi demagogiei luptei împotriva corupției, chiar cerința 
moralității pare caducă. Au fost aleşi pentru că sunt puternici, 
cunoscuți. Am avut de multe ori discuții amicale sau duşmănoase cu 


colegi de partid care considerau dosarele penale un fel de decorație, 
un semn al faptului că s-au luptat cu puterea. Spuneau în subtext: nu 
ai dosare penale, nu eşti luptător, ele sunt cicatricele pe bătrânul trup de 
pesedist, penelist, pedelist... 

Au apărut trupele de asalt de bodyguarzi sau trupele de asalt 
pregătite să blocheze ieşirea oamenilor din case sau să descurajeze pe 
adversari. Votul a devenit o afacere personalizată, un război personal 
ca şi viața descrisă în manele prin cuvinte ca bani, duşmani, valoarea 
mea etcetera. Partidele foloseau multe mijloace instituționale şi aveau 
o oarecare birocraţie în abordarea campaniei, uninominalul mioritic 
este o înfruntare de street fighting. 

În fine, parcă nu mai este nevoie de specialişti. Nu ingineri sau 
profesori care vin cu proiecte, ci oameni cu discurs agramat sau gureşi 
fără de proiect plac din ce în ce mai mult. Popularitate ieftină şi 
machiaj strident de  borduristă. Mediocrii votează mediocri, 
majoritatea decentă - dacă nu este un mit - nu mai merge la vot. 

Spălătoria de pete funcționa şi până acum. Prin ajungerea la 
putere, politicienii îşi blocau dosarele, presau justiția, poliția sau 
parchetul. Alţii şi-au făcut televiziuni sau ziare, investiții politice 
perfecte pentru şantaj, dar mai ales pentru a presta servicii de 
spălătorie publică. Spălătoria funcționa şi prin migraţia continuă spre 
cei care ajungeau la putere. Cred că dintre politicienii de pe Scena 
Mare a Circului Politic, cei mai mulți sunt cei care au trecut pe la cel 
puțin două partide. Erau spălătorii mai mult sau mai puțin automate, 
unele funcționau cu centralistă, altele cu bani, ca tonomatele. 

Votul uninominal este o practică nouă şi în viitor s-ar putea 
dovedi a fi o grilă mai bună de selecţie pentru politicieni. Însă euforia 
noastră de acum poate să strice, dacă nu suntem realişti. Preşedintele a 
greşit; votul, chiar uninominal, nu dă nicio valoare politicianului şi 
nici nu-i spală de păcate pe cei care au avut câteva milioane de investit 
în aceste alegeri. Într-un sistem de democraţie neterminată, cum este 
al nostru, uninominalul la consilii a fost proiectat şi împins înainte 
chiar şi de unii care voiau să găsească o spălătorie politică ecologică: 
baia de mulțime prin vot este un argument de imunitate la acte de 
justiție, superior celor tradiționale, care aveau un grad mai mare de 
risc de recidivă sau de decolorare. 


10 iunie 2008 


România ce înfloreşte departe 


Înaintea meciului Italia-România de la Zurich, am simțit 
imboldul unei stranii inspirații de a face o surpriză fiului meu, luând 
bilete la acest meci şi făcând prima călătorie în străinătate fără mamă, 
o călătorie inițiatică în care era doar alături de tatăl său. Nu ştiam că îl 
voi pune pe Adrian Sebastian în fața unei lecţii pe care aş dori totuşi 
ca astăzi să n-o înțeleagă. Sper să şi-o aducă aminte peste vreo 20 de 
ani, când va fi capabil s-o descifreze şi să nu-l demoralizeze 
adevărurile ei. În oraşul care a câştigat de şase ori titlul de cel mai 
bogat oraş din lume, mai exact oraşul cu cel mai înalt standard de 
viață, ceea ce este uşor diferit, mă gândeam că o să descopăr un 
contrast major între sărăcia noastră şi eleganța helvetă. Eram un pic 
îngrijorat pentru ce o să vadă copilul, eu fiind vaccinat la miile de 
cerşetori şi hoți pe care i-am văzut în desele mele călătorii prin 
Europa. În dimineața meciului însă o maree galbenă se revărsa peste 
tot. Românii apăreau de peste tot cu steaguri, tricouri şi însemne 
tricolore. Mulţi tineri, familii cu copii şi bunici colorau oraşul cu 
arhitectură austeră. Nicio gălăgie inutilă, niciun urlet nelalocul lui. 
Parcă românii erau de-acolo, din civilizatia europeană şi doar acest 
meci i-a pus să joace rolul de român. 

În timpul meciului au cântat imnul şi au încurajat echipa noastră 
acoperindu-i pe italieni. Când unul a încercat să-l înjure pe antrenorul 
nostru, toată tribuna s-a întors spre el şi suporterul mai înfocat a 
amuţit până la sfârşitul meciului. De câteva ori, peste zece mii de 
români s-au ridicat în picioare şi au strigat ritmat: Mândru - că — sunt — 
român! M-am întrebat atunci cui spuneam asta. Jucătorilor? Poate, dar 
în mică măsură. Strigam oare acest lucru Occidentului, cel pe care-l 
facem obiect al nerecunoaşterii iluzoriei nostre contribuţii la apărarea 
civilizației? Nu cred, ei nu înțelegeu oricum limba română! Totul era 
cred reflexul unei stări de bine, ideea că România poate să existe şi în 
altă formulă decât cea nefericită de-acasă. Vorbeam de fapt cu noi 
înşine şi cu disperarea noastră de a nu putea construi o Românie 
acasă. Ne încurajam unii pe alții, constituiam pe loc o Românie 
normală, cea din visurile noastre. La început unii n-au reacționat la 
această strigătură, părea un text uzat, ideologizat. Apoi s-au uitat în 
stânga şi în dreapta şi a început să nu le mai fie ruşine, erau departe 
de casă şi puteau să se comporte liber, fără inhibiţii. Eram zece mii de 


cetățeni ai unei Românii de aer, fără graniţe şi fără preşedinte, fără 
partide, securişti, 322 sau alte forme ale mizeriei. O Românie care nu 
are nicio şansă să existe la noi, acolo unde statul a eşuat în a se 
constitui şi a asigura instrumentele şi simbolurile pentru a ne ajuta să 
trăim o identitate nefalsificată. 

Cu ochii umezi, lovit de un sentimentalism ieftin, al copilului de 
țăran care mulţumeşte lui Dumnezeu îngenunchind pe brazdă, mi-am 
dat seama că teritoriul dintre graniţele aşa-zisului stat român nu face 
decât să ucidă visele a generații întregi. Într-o societate fără urmă de 
solidaritate internă şi coeziune socială, niciun talent veritabil nu este 
promovat de o birocrație unde reflexele mafiote sau nepotimele 
veştejesc entuziasmele de orice fel. Mi-am adus aminte de ipocrizia 
noastră de a ne revendica valori ca Brâncuşi, Eliade, lonesco, Cioran, 
Palade. Aceşti oameni au găsit departe de România un mediu social 
care i-a înscris definitiv în cartea marilor valori. România din mintea 
noastră, cea pe care au omagiat-o cei 10.000 de la Zurich, este un 
mozaic reconstruit din cioburile a ceea ce spargem zilnic la noi. Nu 
avem societate acasă, adică o minimă formă de solidaritate mecanică 
măcar, dacă organică nu se poate. Şi comunitatea este doar o imitație, 
pentru că mecanismele unei autonomii funcționale, constituite prin 
consens, ne lipsesc cu desăvârşire. În timp ce acasă se cumpărau 
voturile ţiganilor sau oamenilor săraci de la ţară, cu bani sau cu 
pachete de mâncare, la 2.000 de kilometri distanță, 10.000 de români 
scăpați de stigmate îşi permiteau să-şi strige iubirea față de o Românie 
care nu există. În timp ce în teritoriul numit România se întorc 
umbrele trecutului şi torționarii noştri şi ai părinţilor noştri fac băi de 
mulțime transpirată, de emoție şi de spaime, acumulate de secole, în 
capitala comercială a Elveţiei zece mii de români au format o Românie 
de nouăzeci de minute. 

Pentru o seară, cei 11 fotbalişti români nu au mai fost singuri în 
fața a 30.000 de străini, iar în faţa televizoarelor din teritoriile numite 
România, milioane de români, mult mai singuri, se bucurau fără a 
înțelege prea bine ce se întâmplă. Am înţeles că România adevărată 
încă nu poate să existe între „graniţele ei fireşti”, vorba ideologilor 
unui patriotism ieftin, fiind o floare ce se înfloreşte doar departe, 
printre străini. 


23 iunie 2008 


Reportaj cu ştreangul de gât 
Pagini de jurnal 


O primă lovitură de baston. A doua. A treia. Să le număr? 
Nu cred că voi avea vreodată nevoie de această statistică. 
Julius Fucik în Reportaj cu ştreangul de gât 


Sâmbătă, 28 iunie 

Note de la o execuţie 

Bine ați venit la propria decapitare!, m-a salutat un jurnalist la 
intrarea în hotelul Malibu. Am spus că era normal să vin la propria 
execuție, pentru că nu am fost prezent la naşterea mea politică. 

Citesc un articol scris de lon Cristoiu. Născut în 25 noiembrie ca 
mine. Altădată om serios şi intelectual de rezistență. Acum... trist. Sper 
că Guvernul lui Oprişan îl va pune şef la TVR, cum se spune că își 
doreşte. Maestre, mult succes în lungul drum spre TVR! Vă trimit 
numărul lui Dragnea? 

Când mă gândesc că se întamplă, deşi pare absurd, ca fiica şi fiul 
meu să trăiască într-o Românie în care Nicuşor Constantinescu, 
Oprişan sau Dragnea se visează miniştri îmi vin în minte doar două 
gânduri: emigrația sau haiducia. Înseamnă că statul este complet 
absorbit de grupări şi clanuri, iar politica nu mai are sens. Are loc o 
tribalizare a politicii. Am vrut ca Politica inutilă să se termine cu 
cuvântul SPERANȚĂ. Chiar şi cuvintele pot să moară. 

Participarea lui Mircea Geoană. Discretă, perfectă, profesionistă. 
S-a luptat să evite votul pentru sancțiuni, dar nu a vrut să supună la 
vot propunerea majorității de a nu se sancţiona nicio organizație. A 
folosit însă un procedeu de falsificare a votului intitulat falsa 
alternativă: adică, a pus să se aleagă între procentul de 20% pentru 
sancțiuni sau cel de 25%. Obligându-i pe amărâţii aflați între 20% şi 
25%, adică majoritatea, să voteze împotriva noastră. Am sărit să-i apăr 
de Iliescu, Răzvan Theodorescu, Mitrea, lorgovan, Oprescu de zeci de 
ori. Şi eram singur în acele situații. 

Am un defect de neiertat: de câte ori vorbesc cu Mircea îl cred. 
Cred că este un reflex emoțional al vechilor speranțe puse în el. Sau 
disonanța cognitivă, reflexul de a nu recunoaşte o mare înfrângere. E 
atât de firesc în fiecare moment, încât nici nu ştiu ce aş putea să-i 
reproşez. 


După patru ore în care Grupul de la Constanţa a încercat să ne 
curețe pe ardeleni, îndeosebi pe mine, fără a pronunța numele meu 
sau al județului, când au votat, tuturor li s-a făcut urgent foame. Nu s- 
a mai discutat nimic, toți se gândeau doar la mâncare şi vorbeau 
despre această senzaţie. Era o foame care se transmitea bioenergetic, îi 
vedeam salivând. Oare aşa se întâmpla şi în Evul Mediu, după 
participarea la execuții? O fi un mod de a alunga greața? O fi o formă 
de bulimie nervoasă? Rămân cu imaginea unor oameni care se 
grăbeau pe scări să uite gustul sângelui îndesându-şi pe gât ciorbă de 
burtă şi mici. Coborând pe scări mi-era frică să nu alunec pe vreo dâră 
de bale. 

Mai bine dizolvați decât asimilați, am scris pe un şervetel. Un 
prieten de la masă mi-a scris, completând: nedizolvabili si insolubili. Cu 
tot catalizatorul roşu folosit, i-am răspuns. Nu înţeleg cum a putut 
participa Miron Mitrea la acestă înscenare. El este un om inteligent şi 
cu un simţ de orientare ieşit din comun. El gândeşte bine prospectiv şi 
ştie că guvernele făcute la beţie, de dinainte de alegeri, nu au şansă. 
Nu cred că a vrut să-si sacrifice prietenii, dar nici nu înțeleg cum l-au 
convins să se bage. 


Marţi, 8 iulie 2008 

Încă n-am murit 

În aceste zile, când împreună cu loan Rus mi-am dat demisia din 
toate funcțiile deținute în PSD, prietenii mi-au trimis zeci de articole 
despre mine şi Grupul de la Cluj, cunoscând probabil obiceiul meu de 
a nu citi presa în situații în care sunt pus pe masă pentru lecţia de 
anatomie. Unii dintre prieteni le trimit pe cele pozitive sau neutre - 
analitice, cum îți plac tie, zice un amic. Am şi prieteni care le 
selecționează doar pe cele mai dure, pentru că i-am obişnuit eu cu 
aceasta cândva, mai demult. 

M-am obişnuit să nu fac spume când mă înjură cineva în presă, 
doar eu am ales să ies în față. Notorietatea se plăteşte mai scump decât 
prostia, ea îţi ia liniştea şi îti poate devia mersul spre lucruri de care 
nu ai nevoie. 

Am colecționat trei articole negative care m-au surprins (pentru 
că sunt încă destul de naiv) prin virulența atacurilor, prin 
raționamentele încâlcite ori prin faptul că veneau din partea unor 
jurnalişti pe care am ajuns să-i respect sau îi citesc constant din diferite 
motive. Unul dintre motive era şi faptul că sunt jurnalişti de dreapta - 
cu limitele definirii dreptei noastre - adică jurnalişti care apără, de 


regulă, cauza lui Traian Băsescu şi sunt antipesedişti cu state vechi. 
Am reuşit să am un dialog decent cu ei de câte ori ne întâlneam pe la 
emisiuni de radio şi TV, chiar dacă întotdeauna am avut senzația că 
vor de la mine un discurs scris de ei la care pot, eventual, să dau doar 
din cap a aprobare. Dar, mereu am avut controverse în care ei nu au 
făcut la final sinteza fără să țină cont de ceea ce am spus eu şi asta m-a 
făcut să-i respect. 

Am privit întotdeauna cavalereşte înfruntarea noastră cu 
dreapta. Mi-am dorit chiar o dreaptă puternică pentru a ne putea 
defini şi noi, cei de stânga, prea tributari trecutului. Am ajuns să mă 
împrietenesc (nu să fac afaceri) cu unii intelectuali sau politicieni care 
se revendică de la acest curent politic. Nu cred nici azi că trebuie să 
ducem competiția politică dincolo de sfera publică. Nu cred că trebuie 
să ne dăm viața pentru partid, cred doar că trebuie să fim consecvenți 
doar, să fim ceea ce ne dorim cu adevărat şi să respectăm propriul 
proiect. 

Cele trei articole cu iz de analize critice caută să construiască 
teorii incoerente despre mine şi dinamica PSD. Principala critică este 
că ziarele sunt pline de mine, că de două săptămâni fac rating. Ceea ce 
mi se impută nu ține de voinţa şi acțiunea mea şi eu m-am săturat de 
asta, fiind unul dintre motivele pentru care ne-am dat demisia. Am 
ales să răspund doar la trei interviuri acordate domnului Paul 
Grigoriu, Revistei 22 şi Academiei Caţavencu, motivate de seriozitatea 
celor care mi-au pus întrebări şi pentru că nu cereau nimic de la mine, 
decât detaşare de subiect. Nici eu nu mai suport hărmălaia cu titlul 
„Scandal în PSD”, mi-am închis telefonul, nu am apărut pe la 
televiziuni, am vrut să vorbească doar gestul. 

Am vrut şi eu să rup un cerc vicios care nu producea rezultate, 
am vrut să scap de această dezbatere pentru că nu mai vreau nici să-l 
critic pe Iliescu, nici pe baroni, nici pe Geoană, fiindcă nu întrevăd 
niciun rezultat. În plus, îmi repugnă scandalul, de cele mai multe ori 
am răspuns, nu mă bucur să sar la gâtul nimănui, nu îmi face plăcere 
să dau cu pietre în geamurile bisericuțelor construite în curtea 
partidului. Fraţilor, nu mai scrieți despre mine, nu merit, nu mai sunt 
important, lăsați-mă în pace! Nu sunt narcisist, doamnă, cum ar zice 
Oprescu, de o săptămână nu mă uit la televizor, nu citesc ziare. Să te 
cerți cu unii dintre colegii tăi este o suferință, o înfrângere. Refuz a mai 
face spectacol din suferința mea. Scriu câteva rânduri pe blog, din 
când în când, fără pretenții, fără a respecta stilistica şi retorica 
declarațiilor politice. Doar pentru prieteni, adică prietenii din afara 
politicii: foştii mei studenţi, colegi, amici, cititorii de pe vremea când 


scriam în presă. Blogul meu nu vă invadează viața personală, nu 
intrați pe el. 

Am observat apoi că logica aritmeticii voturilor a fost uşor 
asimilată de aceşti analişti. Au dreptate cei care au mai multe voturi, 
ca la fotbal, spun ei. Preluarea acestei logici contrazice însă melodia 
veşnică a faptului că PSD trebuie reformat din temelii. Când îi aplaudă 
pe baroni pentru marile lor performanțe de culegători de voturi, 
analiştii dreptei nu fac decât să se contrazică în justificarea respingerii 
PSD ca partid nereformat. Dar nu doar atât, cred că unii fac şi calcule 
pragmatice acum. Baronii pot fi buni acum, poate sunt indispensabili, 
au nişte voturi prin care dreapta poate rămâne la putere. Pe ei îi poate 
anexa uşor, ei nu sunt greu de asimilat ideologic, vor doar bani de la 
guvern. Posibila coaliție va fi, evident, una pentru interesele României, 
scumpa noastră țărişoară, şi când este să-ți serveşti țara nimic nu este 
imoral. 

Am înregistrat apoi satisfacția că Ion Iliescu a învins. Chiar 
nedisimulată, spusă direct, chiar cu corolarul că PSD nu merită nimic 
şi că PSD este un cadavru care nu poate fi reanimat. Unii m-au criticat 
pentru că polemizez cu Iliescu. Am înțeles în aceste zile că Ion Iliescu 
este necesar ca aerul şi pentru detractorii săi din presă. Este un bun 
național. Nea Nelu, cum îl alintă unii, este pentru mulți analişti de 
dreapta necesar pentru că, dacă ar dispărea, ei nu ar mai şti să 
înțeleagă lumea. Este şi un mod prin care îşi explică propria lor 
neputinţă. Vor să-l vadă mereu tare, o explicaţie pentru contra 
performanţele lor şi ale dreptei. 

În buna tradiţie interbelică a afacerilor cu statul, dreapta noastră 
nu reuşeşte să se instituționalizeze. Citesc textele interesante ale lui 
Valeriu Stoica, dar nu cred că cei care se autodefinesc de dreapta şi 
scriu în consecinţă sau că militanţii lor fac acest lucru. Valeriu Stoica 
este un ideolog pentru discuții rare la televizor, nu cred că alergătorii 
după profit din dreapta au crăcănat vreodată, măcar din curiozitate, 
cărțile sale. Dreapta noastră s-a remarcat prin borduri, băieți deştepti 
ce ne vând curent şi utilităti scumpe, mită electorală, luptă pentru 
resurse, abandonul cetățenilor plecați în pribegie prin lume, 
inventarea unei gripe aviare cu aspect de pandemie. Şi la ei, cei câțiva 
ideologi, liberali mai ales, pe care îi respect, dar care n-o să se 
întâlnească prea curând cu trupele. 

Unii m-au înjurat pentru că am creat senzația că PSD este 
reformabil. Eu chiar am crezut şi mi-am pus pielea la bătaie pentru 
asta. Am avut şi aparența unor rezultate, cel puțin la congresele în 
care l-am învins pe Iliescu şi Oprescu, am scris un statut nou, am creat 


forme care ar putea primi şi fond. Au fost şi momente în care am 
crezut că PSD nu se poate moderniza. Acum, ca să fiu cinstit, nici eu 
nu ştiu. Ştiu doar că mi-ar plăcea să se întâmple asta şi sper că nu am 
pierdut degeaba câţiva ani. Am o singură certitudine: cea mai proastă 
veste ar fi pentru adulatorii dreptei este cea că PSD ar fi reformabil. 

Dar cum să se modernizeze PSD, dacă celelalte partide sunt în 
situații asemănătoare? Au un singur candidat la alegeri interne, îi dau 
afară pe cei incomozi care ar putea ajunge la putere. Îşi desființează 
filiale în mod nestatutar sau fac tansferuri de candidaţi fără jenă, de la 
alte partide. Te uiţi pe site-urile lor şi vezi imagini doar cu 
preşedintele şi doar informări despre vizitele preşedintelui, 
declarațiile preşedintelui. L-am văzut o ţară întreagă pe Flutur 
distribuind bani la o biserică, iar deontologii nu au sărit să-l linşeze, 
pentru că acesta este în garda preşedintelui. Văd că justiția stă 
mulțumită sub umbrela dreptei, jumătate din guvern e cercetat, dar se 
întâmplă ceva? Ce spun deontologii despre asta? Tac mâlc, pentru că 
ea este patronată simbolic, alături de DNA, de preşedintele României. 

O doamnă pe care o respectam până ieri, scrie că deşi suntem 
populari, lumea trebuie să afle că este un nonsens să crezi că există un 
pesedist decent. Adică din cei 500.000 nu găsiți niciunul care să fie om 
normal, om decent? Am citit câteva pasaje de zeci de ori şi nu-mi 
venea să cred. Pot încasa cu decentă poşete în cap din partea unor 
doamne care se apără de proprii gărgăuni, dar parcă acest mod de a 
eticheta grupuri sună a rasism, intoleranţă, extremism. Aşa a fost şi 
judecata față de evrei, unguri, ţigani. Când spui nici unul şi te referi la 
sute de mii, va fi mereu o posibilitate să existe măcar un individ pe 
care nu-l cunoşti destul de bine. 

Am înregistrat şi mustrarea că am stat alături de colegii noştri 
pesedişti în multe momente nepotrivite. Cu siguranță că nu am 
umblat tot timpul cu cuțitul în dinți să ucidem baroni. Am crezut şi 
noi în reguli şi proceduri, în statut ca o Constituţie a partidului. Am 
avut momente de solidaritate selectivă sau totală cu tovarăşii de drum. 
Este prima condiţie a asocierii. Dar am încercat să ne păstrăm 
demnitatea şi în multe momente am căutat variante sau am criticat. 
Am făcut-o şi pentru faptul că în PSD s-a putut asta în ultimii ani, alte 
partide te exclud la prima crâcnire. Şi s-a putut, pentru că noi am 
convins în 2005 că acesta este un lucru indispensabil. Dar cei care ar 
vrea să vorbească despre laşitățile noastre ar trebui să tacă, atunci 
când tu însuți nu ai avut vreun moment de demnitate, nu ar fi moral 
să judeci laşitățile altora. 


O doamnă scrie că nu am făcut niciun proiect, că de fapt nu am 
făcut nimic. O să mă gândesc ca altădată să-mi fac un CV politic şi să-l 
pun pe blog. Am făcut câte ceva, de multe ori mai puțin decât mi-am 
propus. Ce poate să facă un om, doi, trei într-un sistem politic ca al 
nostru. Ne-am zbătut să nu ne facem de râs, să ne impunem ideile pe 
care le considerăm raționale şi decente, să ne păstrăm verticalitatea. 
Am vorbit în numele celor de acasă, am răbdat, am muncit ca la galere 
pentru obiectivele României. Unii ne-au criticat că nu vrem să luăm 
puterea la Bucureşti în PSD, alții că ne-am luptat pentru putere. Dar 
cred că am făcut ceea ce puteau face nişte oameni cu mâinile goale şi 
cu ceva minte. Fără să fi privatizat fabrici, uzine sau conducte cu 
petrol, fără armate de agenți (ai schimbării), fără dorințe de revanşă 
sau moşteniri colosale de recuperat. Am folosit doar energia pe care 
viața a înmagazinat-o în trei copii de țăran, ajunşi fără de pile 
profesori universitari şi aduşi în politică de un lider care a încercat să 
scape de sistem. Nimic mai mult. 

Şi chiar aşa, prietene de pe terasă, dacă crezi într-un proiect, 
pleci de lângă copiii tăi aproape zece ani şi până la urmă conjunctura 
te învinge sau nu e momentul astral pentru realizare sau nu-l poți 
duce până la capăt, ce să faci? Să-ţi faci harakiri? Te retragi şi cauţi o 
altă cale, dacă esti obsedat de idee sau alte mijloace dacă încă mai crezi 
în acea luptă. Ce să facem, să mergem în tabăra inamicului, să ne 
transformăm în trădători buni de scuipat şi de arătat că PSD are doar 
lichele, chiar şi printre cei care păreau normali? Ne înfrângem gustul 
amar şi mergem mai departe. 

Ce înseamnă asta? Că nu vom face parte dintre laşi şi golani, nici 
dintre oportuniştii care tac şi înghit în aşteptarea vreunui os de ros. Că 
nu ne vom schimba şi vom putea fi de găsit pe aceleaşi baricade şi la 
aceleaşi numere de telefon. Pentru că, dragi analişti de mână dreaptă, 
cu tot respectul vă spun că nu am făcut nimic pentru ca să ne slăviți 
voi. Absolut nimic. Ba chiar e destul de trist când te laudă adversarii şi 
nu te poți înțelege cu colegii. Puţinul pe care ne-am învrednicit să-l 
facem în politică a fost consecința unei stări de conştiinţă. Am vrut să 
nu-i dezamăgesc pe foştii şi actualii mei studenţi, pe bătrânii de la PSD 
Cluj care, într-o seară din decembrie 2005, după ce a fost grațiat Miron 
Cosma, m-au implorat să fac ceva pentru că le este ruşine pentru 
faptele unuia din generaţia lor. Dacă voi mai face politică o să fac 
pentru tata şi pentru copiii mei, pentru unii dintre foştii mei colegi de 
la masa BPN care tac şi rabdă, pentru miile de ardeleni care ne-au 
trimis mesaje de încurajare în aceste zile, pentru că sunt convins că nu 
este normal să lăsăm să se întindă laşitatea şi frica, ca nişte buruieni 


rezistente la formele de eroism individual. Ca orice om, aş vrea poate 
şi eu să demonstrez că am avut dreptate deşi nu cred că aş putea să 
mă mai bucur. 

În plus, o să vedeți, încă n-am murit! 


Vineri, 11 iulie 2008 

Numai de bine 

Ce să spui, când vorba Bibliei, „Urâciunea pustiirii” dansează în 
lumina de iulie şi îți spune că va aduce o primăvară peste lume? Când 
golul sună tare şi reuşeşte să ascundă Oda bucuriei cântată de şoferi şi 
chelneri, când sutele de vechili asudă de emotie la gândul că vor primi 
o slujbă nu poţi decât să te minunezi şi să bei o nişte beri din ultimii 
bani cu mutul care păzeşte terenul de tenis. El măcar dă doar din cap, 
nu ştie să scrie, nu ştie să citească. Dă grav din cap, parcă spune că nu 
e bine sau aşa înţelegi tu. Îți pune mâna pe umăr şi tu crezi că îţi spune 
că eşti un bărbat demn şi tare. Mutul se ridică şi face semnul cuţitului 
la gât şi te gândeşti că vorbeşte despre adversarii tăi, iar la a treia bere 
eşti chiar fericit cu noul tău prieten. La televizor se transmite în direct 
evenimentul festiv iar telefonul tău pus pe silent zbârnâie din cinci în 
cinci minute, mesajele te întreabă: Cum comentaţi ce a spus ... ? 

Nu comentezi, iar televizorul transmite fără sonor ceva ca o 
coridă, un spectacol roşu pe care nu-l consideri nici măcar trist. Numai 
de bine, numai de bine... ce să spun, parcă se schimbă ceva dacă spui. 
Peste drum, un copil plânge pentru că mama nu are bani pentru o 
Fanta cu fructe de pădure. Mâine ne dă banii de concediu şi îţi 
cumpăr, spune mama roşind când întâlneşte privirea ta. Vreau acum, 
plînge copilul şi tu nu ştii cum să faci să-i cumperi tu o Fanta, fără să o 
jignesti pe mamă. Te uiţi disperat la mutul ce păzeşte frigiderul şi el 
înțelege că o să plătesti tu, ţi-a văzut portofelul cu euro. Copilul râde 
când vede sucul, iar femeia bagă capul în barbă, fără forță de a 
protesta, porneşte pe cărare plângând usor. Parcă a trecut o veşnicie 
până s-a urnit mutul spre frigiderul legat cu un lanţ peste burtă şi ai 
uitat de televizorul care transmite festivitatea aceea. Vincero, Vincero, 
cântă la televizor hora încinsă de petrecăreți. Cineva vine din spate şi 
îți strigă: Te bagi? Răspunzi speriat: niciodată, niciodată, niciodată! 
Apoi îți dai seama că erau prietenii tău care a venit şi nu vorbea de 
politică, ci de o partidă de dublu. Te uiţi după femeia cu copil care se 
pierde pe cărarea din parc şi te apropii agale de prietenii care te 
aşteaptă gălăgioşi, dar racheta îți pare mai grea... 


PS: 


Mircea Dinescu 
Dodeskaden 


Ce-ați făcut cu nebunii din gări? 
Măcar ei n-aveau limba de cârpă. 
Saci cu pâine,sudoare, țigări 

şi tăcerea complice şi târfă. 


I-au cam tras spre polul lor cald 
institutele de binefacere? 

Le-au extras de sub țeasta smarald, 
i-au păpat chiar în faza de coacere? 


Om-vagon, bou vagon, palid tren 
cu baloturi de silă şi ură. 

Sunt copilul din Dodeskaden 

cu Ziare aprinse în gură. 


Revanşa lui Iliescu 


Interviu acordat Revistei 22 


R.: Care este adevărata miză a redeschiderii conflictului în PSD cu 
doar câteva luni înaintea alegerilor generale? 

V. D.: În primul rând, cred că a fost o mare greşeală a conducerii 
centrale, care s-ar putea să aibă consecințe pentru toamnă. Se încearcă, 
de fapt, a se regla, în perspectiva unei posibile guvernări, relațiile de 
putere din interior. Sigur, organizațiile din Transilvania au fost 
sacrificate de la început, în discuțiile pe care le-am avut, atunci când s- 
a votat uninominalul la consiliile județene într-un singur tur. A fost 
sacrificiul pe care ardelenii l-au acceptat până la urmă, pe principiul că 
pot fi maximizate câştigurile mari în perspectiva ajungerii la putere. Şi 
atunci, într-un fel sau altul, oamenii au acceptat acest lucru, deşi nu 
uşor. Cred că acesta a fost mai degrabă folosit ca o revanşă împotriva 
ardelenilor şi a Grupului de la Cluj. Pentru că, dincolo de faptul că nu 
există în statut asemenea aberaţii - dizolvarea conducerii de către acel 
Consiliu Executiv Naţional sau retragerea mandatului preşedintelui, 
acestea sunt atributele congresului sau ale conferinţei județene, asta 
scrie foarte clar în statut -, cred că a fost vorba de o poliţă plătită celor 
care au militat pentru reformă şi modernitate la Congresele trecute, în 
care Mircea Geoană a câştigat. Chiar ne-au fost reproşate direct aceste 
lucruri. Evident că am senzația că este o mişcare mai largă. Absorbția 
totală a statului, din ultimii ani, are reflexe şi în partide. S-a văzut că 
apropierea puterii îi face pe cei care se vor gândi că fac următoarea 
ordine în stat să facă ordine în primul rând în partidele lor. Modul 
cum a fost trimis Orban în afara conducerii este un reflex, seamănă cu 
ce s-a întâmplat şi la PSD. Poate că această coaliție tăcută care există 
între PNL şi PSD a găsit aceleaşi soluții. În orice caz, asta cred că 
afectează foarte grav capitalul simbolic al partidului. 


R.: Dar, până la urmă, miza tuturor acestor mişcări de pe scena 
politică este dată de fixarea celor două partide, PSD şi PNL, pe un 
aliniament anti-Băsescu, cu proiectul clar de a guverna împreună. 

V. D.: Traian Băsescu este folosit, mai degrabă, ca un pretext pentru 
unele partide de a face un fel de surogat de politică de opoziție. Cred 
că noi ar fi trebuit să facem un program alternativă şi la Băsescu, şi la 
Tăriceanu. 


R.:Faptul că Grupul de la Cluj este perceput ca fiind apropiat de PD- 
L, faptul că Orban a lăsat deschisă portița negocierilor cu PD-L şi 
Traian Băsescu şi toți aceştia sunt acum sancționați, atât în PNL, cât 
şi în PSD, e o pură întâmplare sau aici e vorba de nişte tacticieni 
care pregătesc rândurile oştilor pentru bătălia finală din toamnă? 

V. D.: Nu cred că este o cauzalitate iluzorie. S-ar putea să existe nişte 
tacticieni în spate, care încearcă să defrişeze terenul politic pentru 
toamnă. Problema este însă că nu cred că există asemenea strategii 
foarte bine puse la punct şi tacticieni ascunşi în cabinete capitonate. 
Pentru că modul în care se face aceasta, cel puţin la noi, nu este gândit, 
s-a făcut nestatutar. Or, cu personajele scoase în față, care compromit 
imaginea partidului, mi se pare că... Nu ştiu, poate că strategia există, 
dar tacticile folosite, dacă există, atunci sunt greşite, pentru că s-ar 
putea să afecteze aritmetica electorală din toamnă, aritmetica simplă 
pe care o văd unii, după care se poate face uşor o majoritate de 50 şi 
ceva la sută. Strategic se greşeşte cu decapitarea Transilvaniei, căci, în 
Moldova şi în Sud, PSD a valorificat, în iunie, în proporție de 95%, 
indicele de favorabilitate şi intenţie de vot. În Transilvania suntem pe 
la 60%, deci este loc pentru a aduce voturi în plus în toamnă. Dar un 
asemenea comportament față de filialele ardelene va îndepărta 
oamenii, îi va demotiva şi demobiliza. 


R.: Sunteţi dezamăgit de Mircea Geoană? Ce partitură a jucat el în 
tot acest scandal? Pe blog vorbiţi cu tristeţe despre vechile speranțe 
puse în el. De ce l-aţi susținut atâta timp pe Mircea Geoană? 

V. D.: L-am susținut pe Mircea Geoană pentru că a acceptat un 
program de modernizare a partidului, a acceptat să se lupte pentru 
asta, pentru că e foarte greu să găseşti în România pe cineva în stare să 
se lupte cu Ion Iliescu. Există un reflex conformist în fața luptei cu 
sistemul. Mircea Geoană a avut toate atuurile în acel moment. De 
asemenea, Mircea Geoană a promovat, chiar dacă n-a putut duce până 
la capăt, toate proiectele. A promovat la început descentralizarea, a 
făcut un nou statut, pe care noi acum îl călcăm în picioare, care ne 
acorda autonomie individuală, am început o descentralizare a 
partidului. Foarte mulți au mârâit atunci. Am început un proiect şi 
Mircea Geoană s-a comportat, în acel moment, ireproşabil. Sigur, 
acum presiunea asupra lui Mircea Geoană creşte şi, în fața acestei 
presiuni, poate că el nu poate să reziste. Probabil că e pus în situația 
de a fi dependent mai degrabă de unii decât de ideile reformatoare. 
Poate că e un fel de acceptare tacită... Poate că este obiceiul la 


Bucureşti să te pui în fruntea valului atunci când vine, indiferent de 
unde provine, cel mai bine e să te urci pe val. 


Se împart portofolii înainte de câştigarea alegerilor 


R.: De trei ani vorbiţi de descentralizarea partidului. lar acum, că 
Oprişan, Constantinescu, Dragnea, lideri locali, au devenit influenţi 
la nivel central graţie descentralizării şi rezultatelor obţinute la 
alegerile locale, dvs. cădeți victima politicii pe care ați promovat-o. 
V. D.: Descentralizarea cred că e necesară şi în Vrancea, ca şi în Cluj... 
Nu este vorba de descentralizare aici. Este vorba de competiția care se 
naşte la un moment dat între regiuni şi monopolizarea centrului de 
anumite zone. Pentru că nu am nicio problemă, pot să-i respect pe cei 
care obţin voturi. E vorba de procente, că voturi obținem mai multe la 
Cluj decât la Vrancea, chiar dacă avem un procent mai mic. Însă 
problema este alta aici. Trebuie să se înțeleagă că există un capital 
simbolic al unui partid care ți-aduce, până la urmă, voturi şi care se 
compune din mai multe forme: din capital electoral direct, din cei care 
aduc sprijin material, din cei care aduc programe, din militanții care 
vin cu sufletul şi cu timpul lor la partid. Deci este vorba de echilibru. 
Sigur că este mai greu de cerut un echilibru atunci când ai o zonă 
descentralizată şi ai mai multe regiuni care, inevitabil, ajung şi în 
competiție unele cu altele, atunci trebuie să fie centrul puternic. Altfel, 
singura formă de echilibru stabil este un centralism puternic, cu un 
lider providenţial în frunte. Dar asta nu cred că va mai ţine în 
România foarte mult. 


R.: Oprişan, Constantinescu, Dragnea sunt inițiatorii acestui conflict 
cu grupul de la Cluj sau ei sunt doar instrumentele altora? 

V. D.: Sunt şi instrumente, dar şi subiecți. Vor să se apropie de 
manetele puterii înainte, de exemplu, de a ajunge la ele Adrian 
Năstase. Dincolo de asta, este şi apropierea puterii. Au spus-o şi direct 
aceşti oameni, au cerut direct ministere, la prima întâlnire a noastră, 
când i-au cerut şi lui Ion Iliescu să termine cu sărăcia ca stindard. Au 
spus: de-acum înainte, toate ministerele vor veni la noi, pentru că noi 
am câştigat alegerile. Deci, poate că este şi o bătălie în perspectiva 
viitoarei guvernări, a viitorului nucleu care distribuie şi redistribuie 
resursele. Deci, cred că asta ar fi în principal şi e până la urmă un lucru 
normal. Partidele sunt structuri de competiţie. Este normal, aşa se face 
selecția până la urmă. Sigur, ar fi bine dacă s-ar respecta regulile 
fundamentale prin care oamenii s-au asociat în aceste partide, regulile, 


regulamentele şi celelalte lucruri. 


R.: Din ce spuneţi dvs. înţeleg că mai degrabă ar fi un joc propriu al 
celor trei: Oprişan, Constantinescu, Dragnea, poate ajutați şi de 
Miron Mitrea. Deci, n-am avea de a face cu o capacitare a acestor 
lideri de filiale împotriva grupului de la Cluj. 

V. D.: Cred că se pot înţelege două lucruri. Este şi o revanşă pe care 
Ion Iliescu o visa împotriva noastră. Pentru că a venit şi el să ne atace. 
Şi mai este lupta pentru putere din partid. 


R.: Ce-l mai mână pe Ion Iliescu, la 78 de ani, în luptă? Ce proiecte 
politice mai are preşedintele Iliescu? 

V. D.: A spus că nu vrea să iasă din politică decât cu picioarele înainte. 
Şi că nu-şi doreşte funcţii. La vârsta asta, administrație nu cred că mai 
vrea să facă. În jurul oricărui lider, după ce a fost preşedinte atâția ani, 
există o mare echipă de oameni care i-au fost fideli şi i-au rămas fideli 
şi care trebuie să-i ducă mai departe ideile, o anumită idee de ordine şi 
stabilitate, să-i apere moştenirea istorică şi, mai presus de toate, să-şi 
păstreze scaunele. Deci, nu este aşa de simplu, când un om care a făcut 
numai politică toată viaţa şi care nu a mers la serviciu în altă parte, să 
spui că nu mai are proiecte. Are proiecte, cu siguranţă, şi pot fi chiar 
mai puternice decât dorința de funcție. Dorinţa pură de a consuma 
puterea cu care a fost învățat înainte poate fi mai tare decât o 
motivație banală, vulgară de funcție. Deţinerea puterii şi spectacolul 
supunerii celorlalți produce în creier dopamină şi vasopresină, 
adevărate droguri naturale pentru creier. 


R.: Poate că şi anchetele procuraturii, dosarul revoluţiei, mineriadele 
şi acestea pot fi o motivaţie destul de solidă care să-l ţină activ în 
politică. 

V. D.: Îl enervează foarte tare de fiecare dată când se vorbeşte despre 
asta. Mai degrabă pentru că furia generată de contestare, contestare a 
autorității lui. Pentru că, din punctul meu de vedere, nu cred că se mai 
gândeşte Ion Iliescu la posibilele consecințe. Domnia sa se simte cu 
mult deasupra ordinii sociale sau politice. Dar nu contest că asta ar fi 
principala motivaţie. S-ar putea să fie. 


PSD şi Transilvania 


R.: De câţiva ani tot spuneți că PSD are nevoie de un program 
special pentru Transilvania. Cine v-a împiedicat să concepeți acest 


program? 

V. D.: Eu am lucrat mai mult la acest program. După congresul din 
martie 2005, m-am dus la Târgu Mureş la Consiliul Naţional cu un 
asemenea program. Şi atunci, şi Mircea Geoană, şi colegii mei mi-au 
zis că este prea mult, că trebuie să ne stabilizăm. Mi s-a spus: o să ne 
apucăm să facem o strategie, ardeleneşte, să o punem în practică. De 
mai multe ori am discutat despre asta, despre necesitatea unui proiect. 
Nu era un proiect secesionist acesta în niciun fel. Era un proiect care să 
ne ajute să ne întâlnim undeva cu societatea din Transilvania, un 
proiect pe care mulți dintre ei după aceea l-au lansat ca proiect al meu 
la Cluj. Era vorba de o Transilvanie a comunităților puternice. Dar 
mereu s-a spus: bun, dacă facem asta va fi interpretat ca regionalism, o să 
creăm 0 emoție puternică în societate, nu avem nevoie de asta. În general, ni 
se recunoaşte nouă, ardelenilor, acest declic al diferenței pe care îl 
avem. Noi nu ne considerăm mai buni. Întotdeauna ni s-a spus: iară vă 
credeți voi mai buni? Uitaţi că nu obţineţi rezultate electorale. Este respins 
acest reflex al diferenţei. Noi de fapt nu vrem să facem niciun fel de 
autonomie. Doar că nu ne place - şi am spus în proiectele mele - astea 
sunt linii ale mentalității transilvane şi dacă noi nu suntem atât de 
deştepţi (am spus asta colegilor mei de mai multe ori) să facem un 
proiect în interiorul PSD, atunci îl vor face alții în alte partide sau o 
vor face în afara partidelor. Am spus câteva lucruri simple. Am avut 
discuţia de foarte multe ori cu colegii mei. Sunt câteva lucruri care nu 
ne plac. Nu ne place centralizarea excesivă, pentru că noi ştim să ne 
autoorganizăm în comunități. Există această tradiție în Transilvania. 
Aici, în Trasilvania, ne-am luptat pentru asta. Apoi, nu ne place să se 
aranjeze la Bucureşti contractul nostru social cu alte etnii. Nu suntem 
conflictuali, noi nu am avut războaie interetnice în 700 de ani în 
Transilvania. De aceea, modul în care mereu s-a făcut ceva de la 
Bucureşti, pentru ca să ni se regleze de acolo relația noastră cu ceilalți, 
i-a deranjat pe oameni. Am avut în programul meu lucruri care țin de 
respectarea înțelegerilor, de descentralizarea efectivă, europeană. Am 
visat în 2005 că lucrurile se vor schimba, am primit garanții, am 
început descentralizarea, am pus vicepreşedinţi pe regiuni, dar nu am 
fost destul de pragmatici să continuăm lupta şi după 2005. Am rămas 
apoi singur, iar singur nu poți face mare lucru. 


R.: Şi, totuşi, PSD face scoruri modeste în Transilvania. De ce? 

V. D.: Este o situație complexă şi o societate diferențiată cu adevărat 
social, etnic religios. Votul se împarte, nimeni nu primeşte puterea 
absolută. Degeaba dăm vina pe lideri, degeaba decapităm întregi 


regiuni istorice. Pentru că ține de conjunctura istorică, ţine de 
mentalități, de anumite sensibilități ale ardelenilor. În primul rând, 
probabil, din faptul că unii dintre reprezentanţii PSD provin din 
vechiul sistem, au legături cu vechiul sistem, iar anticomunismul este 
prezent în Transilvania şi în Banat. Oamenii sunt sensibili la anumite 
personalități din vârful partidului nostru. Procentul maxim de 13% 
obținut de Ion Iliescu la Cluj-Napoca este un indiciu pentru un tip de 
explicație. În schimb, cu Adrian Năstase preşedinte, care a obținut 
peste 100.000 de voturi în județul Cluj, noi am reuşit să batem Alianţa 
D.A. în județ, dublându-ne scorul. Am multe studii de brand politic 
unde am observat foarte pregnant acest lucru. Apoi, este un reflex 
împotriva centralismului. Funar a câştigat 12 ani nu pentru că a 
practicat un naționalism exagerat, nu pentru naționalismul lui a fost 
votat la Cluj, ci pentru faptul că se opunea Bucureştiului, care are 
mereu tendința de a nu avea încredere în Transilvania. Funar a fost 
primul primar ales în sec. XX de către clujeni. Şi aici a fost un reflex. 
Tema tradării Bucureştiului era tema principală, mementoul cu 
tricolorul declanşa doar un asemenea tip de asociere. Tot ce s-a ales 
după 1989 a fost ales după acest reflex. Sunt lucruri care țin mai 
degrabă de modalitatea în care se articulează programele politice. Noi, 
în materie etnică, de exemplu, am încercat în 2004, chiar am făcut 
marea împăcare la Cluj, împreună cu UDMR, cu maghiarii, cu toată 
scena politică maghiară, şi rezultatele au fost foarte bune. Sunt foarte 
multe explicaţii. Sunt lucruri pe care trebuie să le studiem cu atenție. 
Eu am propus de mai multe ori să facem nişte studii empirice foarte 
serioase să vedem ce înseamnă autonomia comunităților pentru 
transilvăneni. De exemplu, făceam studii în România, în toată ţara şi 
era comparaţia între Muntenia cu Moldova şi Transilvania. În 
Muntenia şi Moldova oamenii cereau în mod cert de la puterea 
politică resurse, în Transilvania cer mai degrabă libertatea de a-şi 
cheltui propriile resurse. Sunt tipuri de filosofie diferite. De aceea, noi, 
aici, în Transilvania, am avut un mare handicap în această perioadă, 
prin faptul că la Bucureşti PSD susținea guvernul liberal, în timp ce 
autostrada Transilvania era blocată; un proiect pe care noi l-am 
susținut în 2004 a înaintat numai cu 10 km, în 4 ani. Modul cum se 
distribuie resursele este important în politică. 


„Nu sunt imbecil!“ 


R.: Ce caută în politică un om care scrie pe blogul său: „Sunt un 
subiect politic autonom care gândeşte liber şi se conformează 


propriilor convingeri“? 

V. D.: Eu cred că în partide nu este nevoie numai de oameni care 
execută ordinele. Partidele au produs foarte puţine idei în ultimii ani, 
au produs foarte puține programe şi proiecte. Eu am ajuns în guvernul 
PSD fără să fiu membru de partid şi având o înţelegere de a rămâne 
independent cu guvernul Năstase de atunci, pentru ca să-mi pot face 
meseria. Pe urmă, am văzut că nu se poate face acest lucru, că nimeni 
nu are încredere în tine dacă eşti independent. Eu am venit în PSD 
pentru un proiect societal, pentru un proiect politic, pe care nu poți să- 
l faci decât dacă ţi se respectă autonomia. Nu vorbesc de libertate 
absolută, nici de autonomie absolută. În interiorul unei credințe 
puternice de stânga, am nevoie, ca să pot să mă exprim, de această 
libertate. Am tăcut de mii de ori, atunci când multe lucruri nu mi-au 
plăcut, dar când este vorba de lucruri esențiale, nu pot să-mi anulez 
propria mea umanitate. Mi s-a spus, în câteva situaţii, de câte o 
jurnalistă de televiziune: „Vai, domnule, dar folosiți un limbaj nespecific, 
folosiți un limbaj foarte dur. Aşa ceva nu se poate“. Păi eu sunt viu în 
politică şi ăsta este primul lucru. În al doilea rând, dacă nu ne place 
limbajul, vă dați seama, realitatea este de o mie de ori mai dură. De 
aceea, eu cred că partidele care nu-i vor lăsa pe oameni să gândească, 
care nu-şi vor respecta membrii vor avea de pierdut. Mă gândesc la 
situația de la Consiliul nostru național din 11 iulie. PSD este în fața 
unei mari încercări. Dacă partidul va demonstra, menținându-și o 
hotărâre ilegală, nedreaptă, incorectă, atunci populația nu va putea 
avea încredere într-un partid care nu-şi respectă propria legitate, 
propria legalitate. Ce încredere va mai putea avea în viitor? Revenind 
la limbaj, la autonomie şi indepedenţă, cred că trăim în populism, 
există un limbaj de lemn, totul sau majoritatea lucrurilor se desfăşoară 
sub semnul ipocriziei şi al dublului discurs. Eu cred că politica 
românească se va schimba atunci când vom renunța la această 
rinocerizare, care, pe zi ce trece, este tot mai evidentă, când vom 
începe să punem etichete pe lucruri, să nu mai bâjbâim, pentru că, 
altfel, este imposibil să mergem înainte. 


R.: Poate să fie vorba şi de inadecvarea proiectului dvs. politic sau a 
tipului de acţiune? Când vorbiţi de reforma în PSD nu vă întrebaţi 
dacă PSD poate fi reformat. Problema asta nu v-o puneţi. Veniţi şi 
spuneţi că vreţi să reformați, după care plecaţi repede la Cluj. L-aţi 
lăsat pe Geoană „singur acasă“. A rămas în braţele lui Hrebenciuc şi 
acum vă mirați că nu mai vorbeşte de reforma din PSD. 


V. D.: Vă răspund la această întrebare după 11 iulie, după Consiliul 


național, când o să am un diagnostic, cu toate că îl văd eu de acum. 


R.: Plecaţi din PSD dacă se va confirma decizia Comitetului 
executiv? 

V. D.: Nu plec din PSD, dar aş putea fi alungat din PSD. Se spune de 
multă vreme că vreau să plec. Mai mult, au încercat să mi se pună tot 
felul de etichete negative că plec la un partid sau la altul. Eu nu mi-am 
pus niciodată problema să plec din partid decât dacă mă las de 
politică. Nu sunt imbecil, ca atunci când scap dintr-o cazarmă să fug 
repede într-o alta. Asta ar fi o mare tâmpenie. Pe de altă parte, nu 
avem ce face, destinele țărilor sunt legate încă de viața partidelor, 
orice am spune noi. Sunt legate de democratizarea din partide, de 
energia pe care o pot filtra partidele şi de buna credinţă a partidelor. 
Cred că destinele țărilor sunt legate de asta. În ultima vreme, foarte 
multă lume vorbeşte de partide regionale. Nu vreau să fac un partid 
regional. Unii spun că ăsta este proiectul meu. Dar Transilvania nu se 
poate dezvolta fără un proiect politic care să-i gândescă dezvoltarea. 
Nu unul secesionist sau federalist, dar unul care să ne permită să ne 
dezvoltăm elementele de individualitate şi să ne folosim eficient 
resursele. Din păcate, acum ei nu mai merg la vot. Emil Boc, de 
exemplu, a câştigat majoritatea din 30% prezenți. Pe de altă parte, cum 
să-i mobilizezi pe ardeleni pentru stânga, dacă te desființează Oprişan 
sau Nicuşor Constantinescu, oameni care reprezintă ceva care îi 
enervează pe ardeleni, aroganță şi netransparența acumulării lor 
materiale. 


R.: S-a tot speculat asupra relaţiilor dintre grupul de la Cluj şi PDL. 
Nu veți trece la PD-L? 

V. D.: Astea sunt zvonuri lansate de țucălarii de la conducerea 
partidului nostru, care încearcă să le facă pe plac şefilor. Asta este o 
jignire care ni se aduce nouă. Din acest punct de vedere, vreau să vă 
spun că adversarii ne respectă mai mult decât colegii noştri, câteodată. 
Nu avem cum să umblăm cu traista-n băț dintr-un partid în altul. Ceea 
ce vrem noi este ca partidul în care suntem acum să se modernizeze şi 
să-şi asume destinul României, dar să-şi asume şi destinul 
Transilvaniei, în acelaşi timp. Să-şi asume destinul Transilvaniei într- 
un mod coerent. Pornindu-se de la ceea ce vor oamenii. În acest 
moment este un mare dispreț din partea partidelor pentru ceea ce vrea 
Transilvania, ce vrea Moldova sau Banatul sau alte regiuni. Fiindcă 
există în mintea lor o Românie politică abstractă. De aceea România 
bate pasul pe loc de două decenii. 


Ambiguitatea PSD 


R.: Sunteţi împotriva alianței cu PNL şi a ideii unui guvern de 
coaliție PSD-PNL? Nu de putine ori, aţi reproşat conducerii PSD că 
sprijină guvernul lui Popescu Tăriceanu, în loc să facă opoziție. Nu 
vă place PNL? 

V. D.: Ceea ce am făcut noi aici la Cluj, proiectele comunitare le-am 
făcut deocamdată numai cu PNL. Deci am putut colabora cu liberalii. 
Tăriceanu îmi pare un prim-ministru serios şi sunt prieten cu mai 
mulți oameni din echipa guvernamentală. Dincolo de prietenia sau de 
simpatiile noastre personale, suntem constrânşi în politică să fim 
pragmatici. Noi suntem în opoziție. Opoziția este împotriva 
guvernului oriunde, aceasta este definiția opoziției politice, să le apere 
interesele oamenilor față de guvern. Or, noi am rămas într-o 
ambiguitate. Am fost şi eu la o întâlnire cu PNL. Se negociau diferite 
probleme ale unor proiecte de legi. Dar ne-am lovit de disprețul, de 
refuzul lor de a colabora, spunându-ne că electoratul lor nu ne 
suportă, nu suportă o legătură a lor cu noi. Or, dincolo de asta, mi s-a 
părut de asemenea greu de acceptat ca noi, un partid mare, să fim la 
remorca unui partid mai mic, a unui partid liberal, de dreapta, cu care 
avem foarte puţin în comun. Sigur că se poate gândi un proiect, un 
contract politic, cum se întâmplă în stânga şi în dreapta, în Germania, 
Austria şi în alte locuri, dar aici am o suspiciune, pentru că ani de zile 
- şi eu îi înțeleg pe prietenii noştri liberali - identitatea lor în spațiul 
public a avut ca pilon principal anticomunismul, antiiliescianismul, 
antipesedismul. şi, din dorința lor de a-şi păstra puterea - sper să 
greşesc —, cred că vor face toate eforturile ca în toamnă, după ce vom fi 
trecut peste această perioadă de opoziţie în care noi nu facem opoziţie, 
tare mi-e teamă că vor reface Alianţa D.A. 


R.: Luaţi în serios acest scenariu? 

V. D.: Este şi acesta un scenariu posibil pe care nu putem să-l lăsăm 
deoparte. Cred că judecăm superficial politica, de multe ori numai ca 
relaţii între oameni. E adevărat că politica noastră din Est e umorală, 
dar, când este vorba de interese, atunci cred că dreapta are mai mari 
şanse să se înţeleagă cu dreapta, sacrificând unul sau doi oameni, sau 
prefăcându-se că îi sacrifică, decât să facă o alianţă cu stânga. Cred că 
noi ar fi trebuit să fim mult mai consecvenţi făcând o politică de 
stânga, de opoziţie, în care să ne reconstruim şi partidul, să-l 
modernizăm şi cu siguranţă că aveam foarte mari şanse să revenim la 


putere fără să avem nevoie de alianțe cu dreapta. Din păcate, 
abandonul nostru de a lupta cu guvernul a consfințit un adevăr trist: 
societatea noastră este ideologic moartă, nu mai poate produce 
contraputeri. În schimb, avem doar centre de putere neinteresate de 
România. 


R.: În condiţiile în care reforma internă a eşuat, PSD este suficient 
de matur ca, în cazul în care revine la putere, să ducă o politică 
coerentă şi să nu mai repete erorile din trecut? 

V. D.: Reformarea PSD a mers mai greu sau mai uşor. Ceva tot s-a 
făcut. Una este să faci un proiect şi alta să-l pui pe teren, să lucrezi cu 
oameni. Viteza cu care faci schimbările trebuie gândită foarte bine. Eu 
cred că noi am transmis un mesaj de ambiguitate prin poziționarea 
incertă în spațiul politic. Asta este adevărat. Aş fi ipocrit să spun că 
descentralizarea nu a mers deloc. A mers până la un punct şi s-a 
terminat brusc. Dar puteam s-o ducem mai departe, în relaţiile cu 
oamenii. Poate că sunt şi puțin subiectiv după ce s-a întâmplat la 
Mamaia. Ce s-a întâmplat acolo e specific unei perioade care probabil 
este de dinainte de Adrian Năstase. Adică reforma a început odată cu 
Adrian Năstase, nu a început odată cu congresul din 2005. Adrian 
Năstase a adus oameni noi la partid, din societatea civilă, din 
universități, din ţară, a făcut documente principale de factură 
ideologică social-democrată europeană, care au depăşit chiar şi calea a 
treia. ştiu că avem din acea perioadă foarte multe lucruri care s-au 
făcut. Cred că şi modernizarea PSD va merge înainte, chiar dacă vor 
mai fi sincope, cum a fost aceasta. Partidul trebuie să alerge un pic 
pentru a ajunge la timpul prezent al politicii europene. PSD trebuie să- 
şi asume destinul României cu adevărat, adică să renunţe a investi 
energie în competiție internă şi în logici combinatorii şi să construiască 
o strategie durabilă pentru socieatea noastră. Dacă nu, vom rămâne la 
acest stadiu barbar în care politica a învins societatea. 


Interviu realizat de Armand Goşu, 3 iulie 2008 


Muschii sunt buni de etalat pe plaja de la Mamaia 


Interviu acordat publicației Academia Caţavencu 


Vasile Dâncu, cosmeticianul de serviciu al imaginii PSD-ului, a fost 
marginalizat în stil comunist la recenta reuniune de partid de la 
Mamaia. În replică, Dâncu poate vorbi acum liber de un PSD nefardat, 
cu alura retro-bolşevică, după chipul şi asemănarea lui Ion Iliescu. 


R.: Care-i legătura dintre Mamaia, unde a avut loc recenta reuniune 
a liderilor PSD, şi Bunicuţa, liderul etern al PSD? 

V.D.: Vreţi să spuneţi Mamaia cu Tataia? Nea Nelu e folosit ca 
paravan. Băieții reformişti din triunghiul  Vrancea-Constanţa- 
Teleorman au căutat să-l motiveze să participe la joc. Dacă pierdem 
cumva meciul la toamnă, el va fi următorul schimbat. Este foarte 
periculos pentru ei cu ideile săraco-cinstite. Nu a fost entuziast la 
ideea de a râde nişte prieteni, nu vorbesc de Cluj. Dar a acceptat, 
pentru că e bine să te pui în fruntea maselor şi în capul meselor. 


R.: S-a ales locul ca să se ştie cine-i tare în partid? 

V.D.: La Mamaia s-a tranşat între muşchi şi creier. Am stabilit că, 
pentru perioada de vară, muşchii sunt buni de etalat pe plaja de la 
Mamaia. O să vină toamna, începe şcoala şi o să ne dăm seama că este 
greu de extras radicali doar cu forța bicepşilor. 


R.: Vă simţiţi exclus din partid după incidentul „Mamaia“? 
V.D.: Nu mă simt foarte inclus. 


R.: Sper că nu sunteți fraier să ieşiţi din PSD când se anunță o 
toamnă rodnică pentru partid. 

V.D.: Nu sunt prea descurcăreț de felul meu. Şi la cămin îmi pierdeam 
mereu cartela de masă, dar mă salvau fetele milostive. 


R.: Ce are Iliescu cu Clujul şi ce are Clujul cu Iliescu? 

V.D.: Ion Iliescu a obținut la Cluj-Napoca 13%, cel mai tare rezultat. S- 
a lansat în politica democratică prin candidatura în orasul Huedin şi 
probabil este supărat pe noi pentru că l-am lansat într-un sistem care a 
întinat idealurile sfinte ale socialismului. La 7 martie 1965, l-am votat 
pentru Marea Adunare Naţională din partea Frontului Democrat 
Popular. Ne cerem scuze pentru voturile date în circumscriptia nr. 11 


Huedin, am fi lipsit de la vot, dar erau nişte tipi cu Kalaşnikov-ul care 
ne îndemnau cu duioşie să ne exercităm dreptul la vot, câştigat cu 
mari sacrificii. 


R.: Ce caută un sociolog de talia dvs. în politică? 

V.D.: E adevărat, la 1,94 metri ar trebui să fiu la coasă sau la montat de 
becuri fără scară. Am intrat cu promisiunea că rămân independent 
pentru a participa la două proiecte: integrarea în NATO şi în UE. 
Apoi, nu am mai găsit ieşirea, pentru că în politică se intră ca într-o 
pădure deasă. Mereu ai senzația că ieşirea este aproape dacă mergi 
înainte, deşi poate cel mai simplu ar fi să te întorci îndărăt. Apoi se 
întuneca şi te gândeşti că drumul din față trebuie să fie obligatoriu 
mai scurt decât cel parcurs deja. Şi poti rătăci, fără să ai curajul de a te 
întoarce, ani de zile. Mă rog, e şi faza cu prietenii care te aşteaptă de 
unde ai plecat şi ţi-e ruşine să te întorci - o să zică ei - cu coada între 
picioare. 


R.: Având fler profesional, aţi mirosit în ce direcţie o iau masele şi 
aţi ales în consecinţă partidul? 

V.D.: Masele nu merg în nicio direcție. Aşteaptă să vină maşina de 
pâine şi, între timp, la bufetul comunal, poate mai apare vreun fraier 
care să dea un monopol. Dacă trece caravana cinematografică, cască 
gura pe-acolo. Ştiu de la un scriitor american că, atunci când observi 
că majoritatea este de acord cu tine, este mai bine să te mai gândeşti o 
dată. 


R.: De ziua soției, alegeţi tot trandafiri? 

V.D.: Nu mai e la modă. Dacă şi alegătorii te aşteaptă acum cu bani 
cash, soţia nu e alegător? De ziua soției îi iau o bijuterie, când îmi aduc 
aminte copiii că urmează această zi. Sunt sigur că ea aşteaptă o poezie 
de la mine, ca atunci când am cunoscut-o. Nu în locul bijuteriei, dar 
alături de ea. 


R.: Tineți cu CFR Cluj? 

V.D.: Aveam alte preferințe înainte de a se relansa acest club. Am 
început să-i respect pentru performanțe şi apoi să-mi fie dragi pentru 
că începeau să-i urască alții. Imi plac ceferiştii pentru că sunt în stare 
să dea cu bucureştenii de gazon şi pentru că, nefiind români verzi, nu 
pot fi contactaţi la telefon pentru a face blaturi, pentru că nu citesc 
ziare româneşti şi se uită la televiziunile lor natale. Sunt fan pentru 
orice întreprindere clujeană sau ardeleană care reuşeşte: Dumitru 


Fărcaş, Grigore Leşe, Luna Amară, Augustin Buzura, Banca 
Transilvania... 


R.: Ca om care are viziunea jocului politic şi din teren şi privind de 
pe tuşă, cum se vede meciul alegerilor din toamnă? 

V.D.: Dacă nu lucrăm la legislatie, se va juca tot cu valizele de bani, 
jocul în afara terenului fiind mai important decât confruntarea din 
teren. Cei din opoziție vom avea din nou probleme cu rezultatele. Unii 
se grăbesc să anticipeze rezultatele, dar vor avea surprize şi un joc 
politic radical schimbat. Partidele îşi vor pierde din pondere, aleşii 
locali vor lua locul lor. În haloimaşul general nu vom mai distinge 
stânga de dreapta. 


R.: Va juca Adrian Năstase fundaş, vreau să spun mai în linia a 
doua sau e scos iar la înaintare? 

V.D.: Nu ştiu ce va face, dar a ieşit la încălzire şi are toate şansele să fie 
vârf de atac. Unii l-au lăsat să iasă la încălzire poate doar pentru a 
obosi, dar după accidentarea lui Cristi Diaconescu la antrenamente, 
este singur pe post. 


R.: PSD merge iar pe un joc 3-2-2 şi mizează că se va da din nou cu 
bricheta în cap Constituţiei? 

V.D.: Depinde dacă vom avea sau nu jucători suspendați, dizolvați, 
transferați. Dar, după cum s-a văzut la alegerile locale, la toate 
echipele au jucat mulți cu două galbene sau chiar cu cartonașe rosii. 
Deci vom ataca pe toate liniile, sudiştii şi moldovenii să se înscrie pe 
lista marcatorilor, iar ardelenii şi bănăţenii or să contribuie la joc prin 
taxe şi impozite cât mai mari. Faza cu bricheta nu cred că mai merge. 
Sunt sigur că arbitrul-jucător nu se va lăsa şi s-ar putea să tragă heblul, 
în buna tradiție rapidistă. Premierul va da sandvişuri la intrarea în 
stadion şi semințe gratis. Se vor rejuca mai multe meciuri decât la 
locale. Deocamdată, în această vară, exersăm autogolul, se trage la 
poarta ardelenilor, să le iasă din cap ideea că pot juca în Naţională, în 
Naţională joacă doar cei impresariați de frații Becali. 

R.: Cum sunt „sudiştii“ în politică? 

V.D.: Au buzunare la echipament şi nu au numere pe tricou, să nu 
poată fi identificați usor. Aleargă mai repede ca noi, ardelenii, se 
demarcă perfect, te lasă în ofsaid cât ai zice peşte. Dau pase cu greu, 
dar sunt fericiți dacă primesc. Schimbă uşor tricourile chiar şi în 
timpul meciului. Un fel de brazilieni din Balcani. Dar ce vorbesc eu? I- 


au lăsat perfect în ofsaid pe Mureşan şi Remeş la pasa lungă din 
Maramureş, cu caltaboşii şi pălinca. Reformulez: nici noi, ardelenii, nu 
suntem mai breji, toți suntem români! 


R.: Vă place varza à la Cluj? 

V.D.: Nu mănânc varză à la Cluj din cauza bucătarului din armată. Era 
oltean şi ne făcea o cotidiană varză chioară, după ce ofițerii duceau 
acasă slănina şi carnea. 


R.: O întrebare de la colegul Răzvan Cucui, de la Bucătaria pentru 
toți. Merge să pui pe farfurie „varză à la Cluj“ cu „crap la carton“, 
specialitatea Olteniei? 

V.D.: Merge, dar pe mese diferite ori la distanţă cincizeci de ani una de 
alta. Nu-mi place peştele de frica oaselor care îți pot rămâne în gât. Şi 
ca ardelean bătut în cap, dar obsedat de reguli şi eticheta, nu ştiu ce se 
mănâncă mai întâi: crapul sau cartonul? 


R.: Mai e de furat în ţara asta după 19 ani de politică devastatoare? 
V.D.: Nu furtul e cel mai mare necaz, ci lenea gândirii şi lipsa de 
proiect, simularea normalității. De furat se fură şi din pălăria orbului. 
Avem o dexteritate ieşită din comun, iar când avem probleme cu 
imaginația, să nu intrăm în sevraj, ne furăm căciula. 


R.: Merită Mircea Geoană eticheta de „prostănac“ pusă de Iliescu? 
V.D.: Nu merită, are alte defecte. 


R.: Vasile Dâncu, specialist în comunicare, ce supranume i-ar da lui 
Geoană? Să i se potrivească la fix, să-l reprezinte în mod evident şi 
să fie şi rapid preluat, aşa cum a fost preluată faza cu „prostănacul“. 
V.D.: Nu răspund la provocarea asta. Şi aşa sunt supăraţi unii colegi 
pe mine din cauza limbajului din cărțile mele sau de pe blog. Mircea 
are o misiune foarte grea şi nu vreau să-i complic şi eu existența. Mai 
ales că el vrea să mă elibereze de tot mai multe responsabilități, poate 
chiar de toate. Cuiva care vrea să-ți redea libertatea trebuie să-i 
păstrezi o amintire vie şi să-l pomeneşti cu drag. Se apropie clipa în 
care unul dintre noii lui prieteni o să-i ridice mâna şi o să strige: Mircea 
eşti cel mai bun! 


R.: Când apare o criză într-o organizaţie, generată de o mătuşă, cum 
vede profesionistul Vasile Dâncu că trebuie acţionat pe partea de 
comunicare? 


V.D.: Nu sunt întrebat în asemenea cazuri. Şcolile, doctoratele sau alte 
forme ale activității cu participare neuronală nu sunt prețuite prea 
mult în niciun partid. Sunt importante loialitatea şi ascultarea activă, 
adica datul din cap aprobativ. La noi, consultantii politici sunt amatori 
cu talent şi veleități. Comunicarea nu este panaceu, marii specialişti în 
comunicare, când sunt ascultați de nepoți, evită naşterea crizelor. 


R.: Ca doctor în publicitate, care slogan e mai bun: „Mai bine 
pentru mai mulți“ sau „Mai bine pentru toţi“? 

V.D.: A treia variantă. Eu l-am schimbat în campania din Cluj în „Mai 
bine pentru cei mulți“ să sune totuşi a slogan de stânga şi pentru că 
sintagma „cei mulți“ este uşor recognoscibilă şi are o retenţie bună. 
Dar nu sloganul e important în campaniile noastre, un primar mi-a 
povestit că încerca să facă un discurs într-o comună din judeţul Ilfov, 
însă a fost oprit după treizeci de secunde de un cetățean mai bronzat 
care i-a spus: „Nea primaru', lasă vrăjeala şi marcă banu'” 


R: E posibil să se meargă la formarea viitorului guvern, cum 
spuneaţi prin 2006, chiar pe o alianță PSD-PD, moment în care 
sloganul va fi automat „Să trăiţi mai bine pentru mai mulți”? Sau, şi 
mai inspirat, „Să trăiţi mai bine pentru toți”? 

V.D.: Varianta greu de imaginat, dar sloganul ar fi „Să trăiţi bine 
pentru liniştea noastră”. Deocamdată suntem în faza „Mai trăiti? 
Bine”. Dacă se va reface alianța de dreapta, vom fluiera a pagubă cu 
sloganul băcăuan „Băieți, încercați şi cu o femeie”. 


11 iulie 2008 


Societatea care nu se uită în oglindă 


Am realizat în această vacanță un sondaj despre percepția 
intelectualilor în România. Mă tot gândesc dacă să public raportul sau 
să păstrez pentru mine şi echipa mea de tineri amănuntele acestei mari 
dezamăgiri. Majoritatea românilor citează pe post de intelectuali mai 
mult politicienii aflați în jurnalele TV de fiecare seară. Dacă intrebi de 
poetul sau romancierul preferat observi că românii au rămas la 
lecturile din clasele V - VIII, adică la Eminescu, Creangă sau Petre 
Ispirescu. Politicieni expiraţi sau în curs de a expira, nostalgici ai 
trecutului comunist, ocupă topurile diferitelor genuri intelectuale. 
Când apar şi intelectuali veritabili este pentru că au fost împinşi în față 
de politica, într-o formă sau alta. E adevărat, 66% dintre români cred 
că intelectualii ar trebui să facă politică şi tot atâția cred că lucrurile ar 
merge mai bine dacă am avea mai mulți intelectuali în funcții publice, 
dar problema este că oamenii nu mai ştiu ce este acela un intelectual şi 
nici ce foloase am putea avea de pe urma lui. 


Cred că nici ei nu mai ştiu cine sunt şi ce vor. În țara unde 
narodnicismul este încă rege prin personalități longevive, roase de 
moliile istoriei, cu o populaţie fără prea multă cultură politică, ce se 
lasă fascinată de tot felul de personaje sinistre, intelectualii sunt 
singuri şi singuratici. Ideile lor au o tot mai slabă arie de circulaț ie. 
Forța gîndirii lor este diminuată de lipsa unor reale locuri de de 
expresie şi dezbatere publică. Din păcate, singurele forme de expresie 
au fost cele atitudinale, dar majoritatea circumscrise în două fronturi: 
neocomunism vs. occidentalism, stânga vs. dreapta (dar aici 
dezbaterea este firavă şi nu a prea avut loc), pro-Băsescu - anti- 
Băsescu. Formele atitudinale nu au însă întotdeauna şi consistență 
pentru că de multe ori se bazează pe emotie, pe trăiri. 

Lipsa unor curente şi mişcări de idei politice consistente cred că 
se datorează slăbiciunilor teoretice şi informaționale ale armăturii 
acestor dezbateri. La noi nimeni nu caută să argumenteze în 
dezbatere, iar dacă argumentează nu pare nimeni interesat. 
Semnificațiile esenţiale, toposurile dezbaterii publice le creează media 
şi unele personaje publice adulate sau nu, dar care au un nivel al 
expresiei argotice sau colorate emoțional, fiind produsul competiției 
dintre clanuri, triburi sau grupuri de interese, legitime sau nelegitime. 
Am „scăpat” şi eu nişte metafore ca să însuflețesc o dezbatere care era 
ternă din cauza conformismului tuturor față de platitudinile spuse de 


lideri vechi ai scenei politice. Au avut un ecou pe care nu l-aş fi putut 
obține nici dacă scriam douăzeci de tratate de sociologie critică. 

Societatea noastră nu acceptă să se uite în oglindă. Preferă să se 
amăgească cu umbre pe pereți. Nu vrea să-şi vadă imaginea pe care ar 
putea să o ofere datele sociologice serioase sau o dezbatere publică 
bazată nu pe impresii şi emoții, ci pe date şi analize. Nu vrea să-şi 
asculte vocile intelectualilor. 

Forţa gândirii intelectualilor este diminuată de lipsa unor reale 
locuri de expresie şi dezbatere publică. Sunt campanii electorale în 
care nu îşi face loc nicio idee veritabilă despre proiecte comunitare, 
dezvoltare şi devenire. Ba chiar se naşte o paradigmă zeflemistă care 
valorizează nimicul, vorbirea fără substanţă, figurile argotice de stil cu 
dorința ultimă de a plăcea. Mass-media şi alte instanţe de legitimare 
marginalizează gândirea şi proiectul în beneficiul spectacolului vulgar 
şi sterp. 

Cazul Oprescu este fascinant: în fața presei care observa 
inconsistența discursului şi lipsa programului, candidatul a început să 
exagereze cu vulgarizarea propriului discurs, dezacordurile au 
început să devină mult mai dese, iar expresiile argotice să ia locul 
structurilor discursive tradiționale în alegeri, la care Oprescu se 
pricepea. Ideea unei autostrăzi zburătoare a devenit un fel de metaforă 
pentru absurd şi atitudine antipolitică. Dar autostrada zburătoare, 
deşi considerată un proiect SF, a putut ține foarte bine loc de program 
politic. 

Dezbaterea socială fără consistență nu poate fi denunţată de 
către un singur om şi nici de mai mulți care sunt izolați. Este nevoie de 
ceea ce Pierre Bourdieu a numit un intelectual colectiv. Intelectualul 
colectiv este format dintr-o echipă de profesionişti din ştiinţele sociale 
care inițiază dezbateri publice pe teme importante, aduc abordări 
critice şi vehiculează informaţie ştiințifica serioasă în spațiul public. 

Unanimitatea discursului din media trebuie spartă cu analize 
critice şi forme de contestare, pentru ca gândirea critică să permită 
naşterea unei adevărate opinii publice diversificate. Difuzarea 
analizelor critice este principalul scop al activității asociaţiilor civice 
care, în urma proiectului Raisons D'agir, au început să se înfiripe timid 
în Europa. Discursurile dominante ale puterii, facilitate de complexul 
mediatic, pot fi contrazise doar de intelectualii care ştiu să lucreze în 
echipă şi care dispun de date serioase despre social. Sociologii, 
economiştii, psihologii, filosofii, istoricii şi alte categorii de intelectuali 
sunt cei care ar trebui să participe la acest tip de rezistenţă intelectuală 
pentru a schimba ceva în viața noastră politică. Spunem că oamenii şi- 


au pierdut încrederea în partide şi lucrul e adevărat în mare parte, în 
plus, cu cât o spunem mai des, cu atât fenomenul se accentuează. Dar 
ce punem în loc? Îi lăsăm pe oameni în brațele unor populişti care se 
prefac că sunt în afara sistemului, dar vin fără niciun proiect, doar cu 
ideea că sunt salvatori bine intenţionaţi. Vreunul din aceşti salvatori a 
făcut ceva pentru a schimba România în două decenii? În afara 
proiectului integrării europene, proiect construit la Bruxelles, 
oamenilor nu li s-a adus în față niciun proiect politic care să facă o 
schimbare masivă a cursului lucrurilor. Lucrurile se vor dilua şi mai 
mult o dată cu votul uninominal. Politicienii din spaţiul public se 
mulțumesc să reprezinte diferite categorii sociale, mai mult sau mai 
puțin imaginare: muncitorii, săracii, românii adevărați, ungurii obidiți, 
clasa de mijloc. Dar aceasta este paradigma luptei de clasă de genul 
Vin moşierii!, în două decenii nu am construit nimic pentru naşterea 
unui câmp de dezbatere politică adevărată. Intelectualii din partide 
oricum nu pot depăşi linia partidului şi necesara solidaritate interna 
numită loialitate. Dar nu ajunge să reprezinți, România are nevoie 
acum de refacerea unei solidarități organice sau mecanice, cum o să se 
poată, şi de proiecte de detaliu pentru o modernizare rapidă. Un 
proiect de societate se poate naşte doar în dezbatere politică sănătoasă, 
consistentă. 

Este timpul pentru intelectualul colectiv. Spaţiul virtual şi 
blogosfera oferă deja un topos generos la care nici măcar Pierre 
Bourdieu nu visa. Spaţiu la care nici media dominantă şi dominatoare 
nu rămâne surdă. Adevărul, datele despre realitate nu au nicio 
relevanţă. Nu veniți cu ele în studio că îmi stricați emisiunea, nu 
facem rating şi îmi pierd slujba, îmi spunea odată o jurnalistă 
inteligentă, dar adaptată perfect. 

România este o țară care nu vrea să se uite în oglindă, o societate 
nevrotică ce refuză contactul cu realitatea. Spaţiul virtual încă nu este 
cenzurat şi nici dominat de moguli, este încă un loc liber unde tinerii 
intelectuali specialişti în ştiinţe sociale ar putea să se manifeste. Dacă o 
să-i tot punem în față bătrânei fardate strident oglinda, poate într-o zi 
se va uita în ea şi va începe să se cutremure de groază la ceea ce a 
văzut. Să nu fie prea târziu! 


20 august 2008 


Oraş de nisip 


După Revoluţie, doi dintre cei mai importanți profesori 
universitari ai Clujului, magiştri ai mei, au plecat la Bucureşti şi nu au 
mai vrut, în ruptul capului, să se mai întoarcă. Şi-au vândut casele şi, 
la protestele noastre, ale celor care-i îndrăgeam, unul dintre ei mi-a 
spus că vrea să stea la hotel când vine, pentru că asta este relația lui cu 
oraşul. Mie mi-a plăcut Clujul pentru că răspundea, la început, cel mai 
bine unei timidități înnăscute şi pentru că era un oraş care nu te băga 
în seamă. Te ignora şi puteai să-l ignori. Poţi trăi o viață în Cluj şi să 
nu ți se ceară să fii clujean. 

În oraşele noastre, politicienii se luptă doar să nu acumuleze 
capital electoral celălalt, adversarul. Nimeni nu este interestat de 
proiecte comune, eventual, de proiecte în care să implice şi populația 
din cartiere. În marile noastre oraşe, oamenii cei mai importanţi sunt 
veniți din satele sau oraşele județului şi mai ales din județele 
învecinate. l-au adus aici universitățile şi au rămas să-şi facă meseriile 
aici. Şi-au format echipe de prieteni şi rețele sociale pe care le folosesc 
ca substitut pentru comunitate. Merg în concediu împreună şi 
inventează diplome sau premii prin care se gratulează reciproc, dar nu 
adaugă nimic comunității. Vin echipe la Primărie, la Prefectură, la 
universități, la conducerea spitalelor, care nu deschid instituțiile spre 
public sau spre constituirea unei elite locale care se recunoaşte pe sine, 
dincolo de bătălii şi competiție. Se concurează specialiştii între ei, 
instituțiile între ele. Aproape nimeni nu se gândeşte la oraş. 

Lista de cetățeni de onoare demonstrează perfect lipsa de 
preocupare şi respect pentru istoria oraşelor. Dincolo de tot felul de 
nulități sau iluştri necunoscuți, alături de personalități veritabile, îl 
avem încă, la Cluj Napoca, pe Molotov printre cei cu care ne mândrim. 
Primarii noştri nu sunt interesați să-i retragă, măcar post mortem acest 
titlu. 

Stemele oraşelor ne arată acelaşi lucru. S-au constituit birocratic, 
după priceperea unor primari sau consilieri locali, rareori au participat 
specialişti în heraldică. Stema o foloseşte doar Primăria, ea nu apare 
în brandurile orasului, în ocazii oficiale sau festive. Oricum oamenii 
nu şi-o pun pe tricouri, nici nu avem producţii pentru turism cu stema 
oraşului. Sunt steme despre care nu ştie nimeni ce conțin. 

Oamenii pleacă uşor din oraşele noastre în străinătate sau aiurea 
pentru că nu-i leagă mare lucru de comunitate. În oraşele noastre 
avem un război al ignorării, o lipsă de socialitate. Ne despărțim uşor 


de oraşele noastre pentru că nu există o memorie socială comună pe 
care s-o partajăm. Nu prea avem istorie comună, niciun prezent 
comun. Un prezent comun înseamnă să participăm la proiecte 
comune. Aşteptăm să le facă alţii sau ne mulțumim cu puțin. 
Acceptăm ca o serie de evenimente să ni se întâmple, fie că ne convin 
sau nu. Nici votul nu ne mai interesează. La ultimele alegeri locale au 
participat puţin peste o treime din cetățenii cu drept de vot în marile 
oraşe. Politicienii şi elitele veritabile trebuie să lanseze idei şi să caute 
sprijinul şi mobilizarea celorlalți. 

Nepăsarea generală trebuie spartă prin încercări repetate, prin 
depăşirea inerției şi fragmentării. Oraşele noastre sunt oraşe de nisip 
care nu rezistă în timp decât prin aparența materialității. Fără sufletul 
nostru şi fără lucrări comune, la care să punem ceva din gândurile şi 
energia noastră, oraşele se vor sfărâma după fiecare generaţie. Ne vor 
curge printre degete, fără să le înțelegem, fără să lase urme serioase în 
cultură şi civilizație, fără să ne intre în suflet. Ne trebuie proiecte 
identitare în fiecare oraş, opere în care ar trebui să ne vedem şi să ne 
recunoaştem cu toții, ca într-o oglindă. 

Primul pas, primul proiect trebuie să fie, în viziunea mea, 
pregătirea existenței unei memorii colective comune, fără de care nu 
vom avea o identitate. Avem nevoie de o istorie a fiecărui oraş. Avem 
atâția istorici care şi-au pierdut funcționalitatea după 1989. Ei au 
datoria să scrie o istorie a comunității noastre. Satele îşi fac 
monografii, îşi adună fiii risipiţi prin lume, din timp în timp. Satul are 
instinctul supraviețuirii, oraşul nu îl are. Istoria comunităților urbane 
ar trebui să fie materie obligatorie de predare la şcoală în oraşele 
respective. O istorie evenimenţială, sinceră, fără ideologii. Fără asta, 
oraşele noastre nu vor avea o prezenţa vie în mintea locuitorilor. Vor 
rămâne locuri fără identitate, insule plutitoare în oceanul unei 
singurătăți cosmice. 


28 iulie 2008 


Colonizare mentală, dominație şi clientelism 


Proiectul distrugerii Parlamentului 

Votul deputaților în cazul Mitrea-Năstase şi indignarea publică 
ce a însoțit acest eveniment readuce în discuţie funcționalitatea şi 
imaginea unei importante instituții democratice, Parlamentul 
României. Pus în situaţia de a se pronunţa într-o problemă pe care nu 
ar trebui să o abordeze nicicum, fiind doar de resortul justiției, 
Parlamentul nu a făcut nimic special. Putem să-i înjurăm mult pe cei 
doi sau doar pe unul din ei. Adrian Năstase este deja țintă pentru toți. 
Nu vreau să-l apăr pe liderul PSD, dar trebuie să observăm 
mecanismul general. Parlamentul este de multă vreme tap ispăşitor. 
Se vede că este doar un instrument pentru apărarea unor interese 
individuale. Dar vreau să fie clar: nu este vorba de interesele clasei 
politice, aşa ceva este greu de conceput la noi. Este vorba doar de 
interesele unei oligarhii politice interesate să se folosească de 
parlament ca de o cârpă cu care să-şi lustruiescă pantofii când merge 
la talk show-ul de seară, adevăratul loc al desfăşurării vieții politice. 


Imaginea dezastrului politic 

Parlamentul României este privit de popor ca o instituție greu de 
suportat. Poate mai greu de suportat chiar decât vechile instituţii ale 
dictaturii. Parlamentul  hoţilor, parlamentul ruşinii naționale, 
parlamentul NUP, parlamentul adormiţilor şi țeparilor sunt cele mai 
blânde expresii, mult mai soft decât cele de pe forumurile ziarelor. În 
sondaje, încrederea în parlament scade continuu, dar pe nimeni nu 
interesează asta. Acum este în jur de 21%, dar neîncrederea este la 
peste 62%. Am scris odată un text în apărarea parlamentului care i-a 
emoționat pe mulți parlamentari şi cititori. Scriam atunci că, dincolo 
de defecte, este ultima barieră a democrației, că el semăna cu ţara, cu 
noi. De atunci au trecut doi ani şi am studiat cu atenţie şi din interior 
ce se întâmplă, m-am uitat mai atent la funcționarea acestei instituții. 
Nu este haos aşa cum ar părea la prima vedere. Fundamentale nu sunt 
interesele individuale care să se intersecteze şi să dea senzația de 
ignorare a interesului național. Nu este o impiedicare a instituției în 
lipsa de cultură politică sau lipsa de civilizație democratică. Din 
contră, Parlamentul României este o instituție controlată perfect de 
oligarhia politică transpartinică. Este o instituție care nu parazitează 
viața politică, cum cred unii, ea este un catalizator şi o întreprindere 
politică vie. Este, însă, o instituţie folosită perfect de o elită politică 


post-decembristă. Şmecheria politică a unei oligarhii transpolitice 
centrale, interesată de păstrarea dominării câmpului politic din 
România funcționează de fiecare dată. Control păstrat din 1990, când 
s-a tras pentru legitimarea unor personaje şi deținut în fiecare moment 
politic indiferent de cine se află la Cotroceni sau la Palatul Victoria. 


Colonizarea mentală 

Imaginea parlamentului e proastă şi nu se poate face nimic se 

spune mereu. Mass-media este peste tot în lume un prădător care-i 
atacă pe parlamentari, aceasta este imaginea pe care elita politică o 
transmite opiniei publice şi mai ales cadrelor politice şi membrilor 
parlamentului. 
Prin intermediul mediei de la Bucureşti se produce o colonizare 
mentală pentru restul țării, inclusiv pentru parlamentarii veniți din 
provincie. Să fiu clar, nu media este de vină. Ea face ce trebuie, 
acționând după modelul pieței jurnalistice, dă publicului ceea ce cere 
şi lucrează cu materialul clientului. Dar parlamentarii acceptă ca o 
fatalitate imaginea de coşmar a instituției unde activează, căci au 
pierdut controlul propriului lor destin. Încep să accepte orice şi de fapt 
să nu mai înțeleagă prea mult, se predau. Se bucură de micile 
elemente de trafic de influență pe care le oferă poziția de influenţă iar 
unii, destul de mulţi, se bucură doar de salariu şi de alte drepturi 
legale. Dar mitul că toți parlamentarii sunt proşti sau corupți este 
destul de bine implementat în opinia publică. 

Nicio revendicare nu este permisă, cine face ceva gălăgie este 
repede luat deoparte şi play maker-ul din fiecare partid îl întreabă care 
este problema lui şi îl rezolvă sau îi dă o compensație. Nici presa nu 
mai cere nimic parlamentarilor şi parlamentarismului. Parlamentul 
are pentru media o singură funcționalitate: să confirme stereotipurile 
negative. Când parlamentarii sunt nedemni de statutul lor, mass- 
media are o misiune usoară, reflectarea simplă a comportamentelor 
vine în întâmpinarea aşteptărilor publicului. Şi este normal să aştepte 
asta, este regula de marketing fundamenatală. Vă daţi seama ce ar 
risca un jurnalist dacă ar face un ciclu de emisiuni cu tema: 
Parlamentul - fabrica de decizii bune, pentru națiune? Dincolo de rima 
involuntară, este greu să justifici aşa ceva chiar dacă s-ar găsi multe 
argumente, dar într-un cadru de simbolizare negativă, ca jurnalist nu 
prea este simplu să contrazici publicul. De regulă, o pot face doar 
jurnaliştii cu mare prestigiu profesional, doar lor li se permit 
asemenea erezii. Societatea civilă nu are ce să facă pentru a distruge 
această colonizare mentală care induce ideea că Parlamentul este 


adevăratul rău politic. IPP, SAR, Transparency International au 
depăşit faza emoțională şi fac studii şi măsurători cantitative şi 
profesioniste asupra activității parlamentare, dar evident surprind şi 
multe deficienţe ale activității. 


Tap ispăşitor 

Ideea după care parlamentul este sursa disfuncțiilor din politica 
românească este menținută cu drag de către elita politică oligarhică, 
chiar de către conducătorii acestor instituţii. În primul rând, pentru că 
unei instituții slabe i se pot se pot impune orice interese economice. 
Un parlament care nu se respectă, care nu are ce mai apăra, face orice 
la comanda şefilor. Nu ne putem apăra imaginea, par să spună şefii, 
trebuie măcar să fim solidari. Orice am face, imaginea Parlamentului 
va fi proastă mereu, este un dat. 

Când am venit în parlament am încercat să le spun colegilor că 
este nevoie de o strategie de recâştigare a încrederii populației în 
această instituție a democraţiei. Am insistat că ne trebuie o strategie de 
transparenţă şi de parteneriat cu mass-media, că jurnaliştii au nevoie 
de informații şi de un centru de presă. La Senat, ei scriau ghemuiți pe 
sub scări, pe genunchi, grupurile nu aveau purtători de cuvânt şi nici 
evenimente fixe de comunicare. S-au schimbat puţin lucrurile astăzi, 
dar nu fundamental, cred că este încă un chin, o pedeapsă să fii 
jurnalist la Parlament. 

Am mai încercat să propun ca Senatul să instituie practica unor 
rapoarte specializate pe probleme de interes național, cum are senatul 
francez, rapoarte făcute de parlamentari sau de specialişti 
independenţi şi care sunt elemente importante pentru imaginea 
funcționării unei societăți şi elemente de ghid pentru reglementare. 
Am fost privit cu ură şi întrebat: Nu-ti place cum funcționăm? Facem asta 
deja de 15 ani şi lucrurile merg bine. 

Oligarhia politică acceptă situația mediatizării negative din 
partea mass-mediei şi mai ales imaginea publică deosebit de negativă 
a parlamentului. Conducătorii partidelor au resurse suplimentare 
pentru a se vizibiliza public şi a se exprima. Ei apar la ştiri, la talk 
show-uri (îndeosebi partidul-televizor are acest rol) şi îşi măsoară 
notorietatea prin sondaje. Parlamentul sunt ceilalți, par a spune ei în 
stil sartrian. În schimb, reuşesc să creeze o solidaritate a răniților în 
jurul lor. Masa parlamentarilor, care nu merg la talk show-uri şi care 
fug pe holuri când se apropie jurnaliştii de ei, sunt adevăratele 
victime, se simt mereu agresați de media, iar amenințarea externă îi 
face să se refugieze în braţele şefilor lor. Unii primesc premii de 


loialitate prin trimiterea la televizor în situații neconflictuale şi la 
televiziuni de nişă, unde îi vede doar familia şi doi trei prieteni pe care 
ei îi sună să se uite. În schimb, şefii politici se programează seară de 
seară, iar de la partid se trimit SMS-uri cu indicația: Astăzi, la emisiunea 
X, participă domnul Y. La aceste emisiuni ei nu se încoardă să apere 
imaginea instituției - eventual se vor justifica prin vot la nivelul 
conştiinţei fiecăruia, că este democraţie internă şi ăsta e nivelul 
politicienilor. Deşi parlamentarii comuni au apărat ca mieluşeii cauze 
ale unor lideri, indicaţii transmise de ei, niciodată aceştia nu vor 
recunoaşte, ci vor da vina pe bieţii parlamentari care votează aiurea şi 
nu pot fi controlați. 


Efectul de dominație 

Dominația politică a unei oligarhii centrale ar putea fi oprită 
doar de un parlament puternic. Acesta ar putea crea o solidaritate a 
unor interese provinciale şi ar disipa astfel nucleul puterii absolute 
exercitată de la centru. Dar nimeni nu este interesat de asta, dacă 
cineva încearcă este linşat repede, cu mijloace democratice. 
Parlamentul este instrumentul cel mai bun pentru formarea unei 
clientele politice. Elita centrală îşi poate crea cel mai bine aici rețele de 
clientelism politic. Dominația prin rețele clientelare este o metodă 
sigură care dă rezultate perfecte într-o societate ieşită prospăt din 
dictatură, obişnuită să aştepte ordine de la superiori şi mai ales 
semnale de la Bucureşti. Clientelismul este un raport de dependenţă 
personală care se bazează pe un schimb reciproc de favoruri între 
două persoane, patron şi client, care controlează resurse inegale. De 
cele mai multe ori ați auzit media vorbind despre parlamentari ca 
fiind „omul lui X sau Y”. Aproape nu pot fi descrise grupurile 
parlamentare fără a se face apel la o abordare prin rețele clientelare. 
Elita centrală din aproape toate partidele şi-a constituit o rețea 
puternică de clienți politici teritoriali, în funcție de care evoluează 
chiar şi raporturile de forță de la conducerea partidelor. Dar subiectul 
clientelismului face obiectul unui studiu mai sistematic, ştiinţific. 
Deveniti clienți, parlamentarii vor cere minimum necesar de la elita 
conducătoare. Clienţii cei mai cuminţi şi mai docili primesc diferite 
bonificaţii. Secretari de comisii permanente sau ocazionale, plecări în 
străinătate. În general, au secretare şi maşini (adevărate, nu Logan-uri, 
ca restul), primesc diferite sinecuri. La aprobarea bugetului clienţii vor 
cere câte ceva pentru oraşele sau judeţele lor, pentru a arăta 
preocuparea politică, dar nu vor exagera cu cererile. 


Premise pentru populism? 

Descalificarea instituției parlamentare foloseşte şi visului secret 
al politicienilor cu notorietate care cred că va veni ziua în care vor fi în 
centrul unui asemenea vârtej care s-ar putea să-i propulseze undeva 
sus. Exemplul lui Traian Băsescu, care a devenit popular în cadrul 
unor acțiuni anti sistem şi a unei comunicări agresive, a creat speranţe 
în capul multora din elita politică. Într-o politică de tip clientelar, 
orgoliul elitelor centrale este hrănit zilnic de supunerea aberantă şi 
loialitatea afişată, aşa încât mulți visează să ajungă pe un asemenea 
val. Ca salvatori fără soluţie, dar ca înlocuitori pentru nişte instituții 
politice care nu funcționază, vedem cu toții. Mulţi politicieni de vârf 
au recurs la cunoştintele mele de sociologie pentru a mă întreba dacă 
este adevărat că Băsescu avea doar 7% intenţie de vot în vremea în 
care Stolojan umbla prin ţară în calitate de candidat? Când le 
confirmam, am văzut pe fața multora mijind un zâmbet discret de 
speranţă şi coada cometei unui vis de mărire parcă le lumina fața. Un 
parlament puternic se opune întotdeauna derivelor populiste sau 
autoritariste ale premierului sau preşedintelui, deci nu foloseşte la 
nimic o asemenea instituție. 


O revanșă? 

Decredibilizarea parlamentului foloseşte şi emoţiei unora din 
elita politică moştenită de dinainte de 1989. Dispreţul unora față de 
democrație este evident în tot ceea ce fac sau spun în interiorul 
partidelor şi, uneori, chiar în public. Sunt veniți din comunism în care 
s-au simtit bine şi unde nu au reuşit să urce până unde şi-au dorit. 
Această frustrare le-a consolidat un sentiment al predestinării. Vedeți, 
domnule profesor, îmi spunea un bătrân politician, tot noi suntem şi 
acuma la putere, vezi că fără noi nu se poate cu toate teoriile şi 
tâmpeniile lor democatice. Pentru mulți dintre supraviețuitorii 
vechiului regim şi ajunşi în poziții cheie, crearea unor reţele clientelare 
şi distrugerea instituțiilor democrate este un ţel, un proiect sau chiar o 
revanşă. 

Proiectul distrugerii parlamentului este unul sistematic, condus 
cu migală, talent şi chiar emoție implicată. Nu trageţi în Parlament, el 
este deja o victimă! 


15 august 2008 


Limba de cauciuc 
Glosolalie şi tema fratelui în cultura politică românească 


Înfruntarea politică se dă mai mult prin comunicare decât pe 
terenul comparaţiei personalităților sau a faptelor lor. Arena politică 
este un spațiu construit din hârtie de ziar sau din panourile 
reflectoarelor de studio televizual. Oamenii politici vin din medii 
diverse în politica noastră şi se califică la locul de muncă. Învață de la 
cei mai bătrâni sau de la consilierii lor improvizați, jurnalişti sau cine 
ştie ce lucrători prin publicitate. Trag cu ochiul sau cu urechea, învață 
mecanismele impresionării sau persuasiunii. Nu se preocupă de 
consistenţa prezenţei lor în politică, de a învăța ceva despre 
planificarea strategică a dezvoltării comunităților sau despre 
construcția de politici sociale. Nu cred politicienii români în aşa ceva. 
Cred în schimb în nelimitata resursă de credulitate a electorilor şi 
caută doar metode de a impresiona. 

Modul de a vorbi este una dintre aceste resurse. În timp ce 
majoritatea politicienilor sunt creditați cu folosirea mult hulitei limbi 
de lemn, una dintre ultimele găselnițe este construcția unei 
credibilități ritualice prin împrumuturi de limbaj. Semioticienii 
vorbesc despre trei tipuri de eficiență a cuvântului în politică: magică, 
ritualică şi persuasivă. Cuvântul magic are pretenţia de a acţiona direct 
asupra realității, pronunţarea lui este singura condiţie a eficacității. 
Când te uiţi la unii dintre comuniştii rămaşi în noul sistem care 
lansează sentințe cu emfază, dar care nu au făcut ceva vreodată care să 
materializeze ce spun, înţelegi foarte bine eficacitatea magică. 
Ritualizarea se bazează pe o anumită configuraţie riguroasă şi 
repetitivă de formule şi sintagme. Încearcă să creeze cel puțin un 
sentiment al iluziei eficienței sau mai bine spus caută să 
îmbunătățească credibilitatea autorului. În fine, cuvântul persuasiv 
caută să convingă, să influenţeze atitudini sau comportamente. 

În cea mai mare măsură, prin dimensiunea ritualizată a 
cuvântului politicienii caută să-şi consolideze autoritatea retorică, 
adică legitimitatea şi carisma celui care vorbeşte. Legitimitatea este 
capacitatea auditoriului de a recunoaşte în orator o persoană 
autorizată de a spune ceva, fie ca având un rol social important sau ca 
fiind exponentul unei competențe importante pentru situația 
respectivă. Politicienii noştri nu prea beneficiază de competenţe 


lărgite, nu acesta a fost criteriul după care au ajuns în politică, aşa 
încât au nevoie de artificii semiotice pentru a crea o anumită 
competență percepută. 

Ritualizarea competenţei este mai uşoară la noi mai ales că este 
deja o modă ca dirigenţii noştri politici să meargă peste tot cu 
televiziunile după ei. Doldora de cameramani şi înconjurați de fătuțe 
purtătoare de microfon, politicianul român este mereu în priză directă, 
este mereu în comunicare cu electoratul lui real sau dorit. Acest lucru 
îi face pe politicienii noştri să simuleze, să mimeze, să se prefacă, 
jucând de multe ori un teatru de prost gust. 

Cei aflați la putere au pus deja în scenă două tactici de 
construcţie a legitimităţii în ultima vreme. O tehnică de ritualizare 
moştenită din vechiul regim este vizita de lucru. In tradiţie şi cu 
montare gen prim-secretar, mulți politicieni se înghesuie să-şi arate 
autoritatea, competența sau cuzismul. Cu jurnaliştii după ei, se 
înghesuie să arate că sunt diriginți de şantier. Lupta simbolică dintre 
Tăriceanu şi Băsescu la podul de la Mărăcineni a fost un caz care 
merită studiat. Preşedintele a pus presiune pe Guvernul Tăriceanu 
vizitând podul din ce în ce mai frecvent. Premierul a fost obligat să 
răspundă cu aceleaşi vizite, pentru a conota preocuparea. Meciul s-a 
terminat cu 16 la 10 pentru preşedinte care oricum arăta mai firesc 
printre muncitori şi căşti de protecție. 

Un al doilea procedeu este un fel de glosolalie politică. Adică 
adoptarea unor limbaje străine domeniului politic, dar şi politicienilor 
care le folosesc. Glosolalia îşi are originea în Biblie unde, pe baza 
versetului 4 din Faptele apostolilor, Cap. II, unele secte îşi găsesc 
originea în vorbirea în limbi căci se scrie: Şi s-au umplut toți cu Duh Sfânt 
şi au început a vorbi în alte limbi, precum le dădea lor Duhul a grăi. În 
căutarea de a părea cât mai autentici, mai familiari cu lumea reală, 
aceşti politicieni au adoptat un procedeu lingvistic prin care de fapt 
urmăresc un efect populist. Sunt unul de-al vostru, vor ei să spună, sunt 
alături de voi împotriva sistemului, nu mă simt bine în politica de 
salon, de fapt sunt un infiltrat acolo. Dincolo de asta, glosolalia 
politică românească, în realitate o grosolană mimare lingvistică, mai 
încearcă să legitimeze şi o duritate de prim-secretar (un „semn” 
pentru vremurile de dinainte când, se ştie, înainte era mai bine). 

Sorin Oprescu a fost unul dintre primii care au folosit un stil 
prin care a încercat să creeze un brand, dar şi să-şi legitimeze, prin 
naturalete, o serie de goluri din cultură şi din educație. Argoul este 
destul de răspândit în mediul medical de la noi, dar Sorin Oprescu era 
destul de cunoscut în mediul politic şi pentru dezacorduri flagrante. 


În timp, pe măsură ce presa a început să vorbească despre 
dezacorduri, Oprescu a început să le folosească tot mai des, în mod 
strategic. E treaba grămăticilor, vroia să transmită Oprescu, voi, 
bucureştenii mei, cu dezacordurile voastre gramaticale, sunteți 
partenerii mei în această luptă. Probabil candidatul Oprescu este un 
timid şi un introvertit, iar capacitatea de rezonanță empatică scăzută 
cu adversarii sau presa îl duce la ascundere după o perdea de 
grosolănie sau construcții argotice vulgare: „Eu acum mă lovesc de o 
groază de lucruri făcute la futu-i mă-sa", a spus Sorin Oprescu invitat 
la o emisiune la Realitatea TV. Altădată, întrebat despre o reacţie a 
PSD, Oprescu a spus amuzat: „Dacă vrei să faci să funcționeze un 
stabiliment schimbi fetele, nu paturile". Rememorând experiența din 
anul 2000, spunea: „Băi, eu am fost un bou în 2000, băi. Eu am crezut, 
primul lucru, că este un vot negativ la adresa mea” şi la fel şi-a 
exprimat părerea despre Romania Profundă, temă dragă oricărui 
politician: „Majoritatea neamului românesc se strânge şi se gândeşte 
cum să i-o tragă celuilalt”. În fine, traducând un slogan vechi al lui 
Băsescu a spus: „Nu pot să manglească ăştia, dacă voi veniţi la vot. Nu 
se poate, nu are cum“. 

Premierul Tăriceanu are imaginea unui domn liberal bogat, care 
nu coboară de pe Harley Davidson pe Mobra dar, pe măsură ce s-a 
avântat în succese electorale, comportamentul lui a început să fie 
infectat de glosolalie politică. Recent, alături de inspiratorul Sorin 
Oprescu, i-a spus unui muncitor, cu ochii la camerele de luat vederi, 
pe şantierul Pasajului Titulescu: „Ce te uiţi la mine cu privirea asta, 
fratele meu?". Spectacolul de management politic în direct l-a continuat 
primul ministru apelându-l pe directorul general al Companiei de 
Autostrăzi, Dorin Debucean. „Uite-l şi pe Debucean. Stă la distanță. E 
bine că stă la distanță", a strigat premierul. „Ai vreo treabă cu 
proiectul ăsta cumva? E, nu pot să cred! la vino-ncoace! Deci, fratele 
meu, vreau să văd un grafic de lucrări, o prezentare, ce aţi făcut până 
acum. Tu de ce ai venit aici? Pentru ce? Ca să stai să te uiţi de la 
distanță?”, l-a luat premierul în primire pe şeful companiei, care în 
tradiţie bizantină a tăcut mâlc, deşi poate că ar fi trebuit să-i lase pe 
muncitori în pace să-şi facă treaba. 

Suntem în plină schimbare. Limba de lemn care nu spunea 
nimic, dar arăta apartenenţă şi poate competenţă politică, începe să fie 
schimbată cu limba de cauciuc. Aceasta este mobilă, iar populismul 
are la nivelul expresiei verbale drept corespondent familiarismul. 

Nenicule, Nea Nelu, Băse, amice, “Tu-i ceapa mă-sii, Băi, fratele meu 
sunt expresii ale adaptării şi disimulării politicienilor. Limba de 


cauciuc se potriveşte perfect în situații pe care oamenii nu le pot 
gestiona firesc şi natural. Egalitarismul (politicianul vorbeşte de la 
egal la egal cu masele) deşi trădează doar impolitețea şi 
desconsiderarea, poate avea efect electoral pozitiv într-o cultură unde 
vechilul şi arendaşul au fost multă vreme prototipul „domnului”. 
Modul în care politicienii au adoptat limba de cauciuc arată că politica 
noastră nu se schimbă, maximum se ocupă de cosmetizări. 
Legitimitatea retorică a conducătorilor noştri este un joc mimetic pe 
care oamenii ar trebui să-l observe şi să-l taxeze. Mi-ar plăcea să văd 
mutra vreunui diriguitor de-al nostru într-o situație de vizită de lucru 
când vreun ardelean mai încet la minte şi mai necunoscător la 
convenții şi ritualuri răspunde mirat: Domnule X-uleanu, eu nu sunt 
frate cu Dumneavoatră! Aveţi cumva dovezi, mama nu mi-a spus 
niciodată... 

Frați politicieni, serviciile de documentare politică de la partide 
stau destul de prost, însă sunt disponibile pe Internet referințe 
importante pentru tema fratelui, o temă importantă din cultura la 
poarta căreia bateți cu speranţă electorală în ultima vreme. lată doar 
un fragment: 


Alo, frate am dat de necaz 
Poţi să m-ajuți? 


Refren: 
Nu există-n lumea asta frate ca al meu 
Şi la bine şi la rău e fratele meu. 


Nu există-n lumea asta frate ca al meu 
Şi la bine şi la rău e fratele meu 

Chiar de dau de greu în rău 

Mă scapă fratele meu 

Are bani, are putere 

Şi mă scapă de la rele. 

(Labirint - Fratele meu) 


22 august 2008 


Bărbaţi învinşi, femei singure 


În ultimii ani, bărbaţii români aduc tot mai puţină glorie țării. La 
Olimpiada de la Beijing femeile au luat şapte dintre cele opt medalii 
care au salvat onoarea României. În timpul Olimpiadei, pe toate 
canalele de sport erau aceleaşi personaje: Gigi, lancu, Mititelu, Turcu, 
Copos, Taher într-o nesfârşită şi agramată telenovelă fără urmă de 
poveste. Între certuri, înjurături, enormități logice se mai derulau pe 
croll ştiri scurte despre olimpiadă. Arareori, la puţine televiziuni, 
scurte interviuri cu fetele noastre de aur pe care dacă le-am întâlni pe 
stradă nu le-am recunoaşte. Au fost decorate la Cotroceni de 
preşedinte, dar erau înconjurate de o leotă de bătrâni, politruci, 
metodişti, maseori, delegați. 

România a rămas un teritoriu al vulgarității misoginismului de 
bodegă şi glumelor de şantier. Aproape anonime, femeile noastre 
campioane îşi vor temina viața sportivă, iar noi vom continua să 
fabricăm staruri de doi lei, să vorbim de Monica lui Iri sau de 
Bahmuţanca şi Prigoană. Ne-am obişnuit cu această mare de 
vulgaritate ce ne cuprinde pe toți şi pe care am răspândit-o peste tot în 
societate. O mocirlă în care ne afundăm în fiecare zi mai mult şi care 
cuprinde tot mai multă lume. 

Femeile din lumea noastră sunt victime ale indiferenţei noastre, 
nu sunt doar victime ale misoginismului. Ne uităm la femeile noastre 
cu indiferenţă. Le iubim indiferent sau le evaluăm cu intoleranță. Ne 
concentrăm pe sărbători şi gesturi simbolice, iar restul vieţii noastre cu 
ele este lăsat în paragină. lpocrizia prăznuirii simbolice este o 
dominantă a vieţii noastre. Ceea ce ar trebui să fie centrul vieții 
noastre împreună, am reuşit s-o izolăm în ritualuri vulgare. Valentine 's 
Day, 1 Martie şi 8 Marte, zilele onomastice sunt zile în care câştigă 
florăresele şi vânzătorii de nimicuri. Trăirea aceasta ritualică, redusă la 
câteva zile pe an, goleşte de sens responsabilitatea noastră în a cântări 
şi prețui exact resursele şi contribuţiile femeii în societatea noastră de 
ciobani şi cocalari. Un buchet de flori şi un parfum ne spală păcatul de 
a nu respecta femeia cele 360 de zile în care nu e onomastică sau 
sărbătoare marketizată. 

Un nefericit de ritual în care ne mințim şi cumpărăm indulgente 
ne face să rămânem o societate primitivă de patriarhi închipuiți, fără 
minte şi sensibilitate. Nu vedem că ritualurile acestea ale celebrării 
feminității abstracte ne mint şi ne înşală, iar simbolismele 


dulcegăroase ele le acceptă şi chiar se bucură, căci au cu noi răbdarea 
infinită a mamei şi puterea de a îndura a sclavei? 

Cumpărăm indulgente ca nişte păcătoşi fricoşi şi socotim uneori 
în bani meschina noastră libertate. Dar ritualul nu are viaţă, în cel mai 
bun caz poate să amintească de nişte emoții sau instincte demult 
adormite. Ce să facă ele în nopțile de singurătate, când noi uităm să 
venim, cum zicea Nichita, cu prăznuirea noastră simbolică? 

Bărbaţii din sport au pierdut bătălia cu lumea, aproape la toate 
probele. Bărbaţii din politică pupă mâna de aproape două decenii 
unor bolşevici răspopiţi şi nu au curajul să iasă de sub autoritatea unor 
securişti pensionați de mult, chiar de sistemul care i-a produs. Acum, 
securişti travestiți se chinuie să scoată afară din politică o femeie, pe 
Mona Muscă, care a turnat la instituțiile unde ei erau angajați. 
Bărbatul dizidenţei noastre anticomuniste, Doina Cornea, are şi acum 
embargo în apariții televizuale. Marii bărbați de stat nu au curajul 
viziunii şi schimbării, se mulțumesc să se căciulească la bieții 
pensionari şi la oamenii părăsiți de la sate, din patru în patru ani. 
Marii bărbaţi ai literelor au uitat să aducă romanele de sertar promise. 

Disperarea femeilor salvează încă steagul şi imnul la marile 
competiţii. Ele au instinctul perpetuării vieţii, al luptei şi ar trebui să 
facem pentru ele măcar gestul normal de a le recunoaşte ca egalele 
noastre. Pe peretele din coliba pescarului din Bătrânul şi marea, ne 
spune Hemingway, fusese o fotografie veche de unde îl privea chipul 
soției. Văzând cum se decolorează fotografia, personajului i se face 
milă şi pune fotografia pe un raft, sub o cămaşă curată. Nu, nu este 
vorba de nicio metaforă aici, scriitorul o spune într-o scrisoare către un 
prieten: „Nu exista în ea niciun fel de simbolism. Marea este marea. 
Bătrânul este bătrânul. Băiatul este un băiat şi peştele este un peşte 
(...). Tot simbolismul de care vorbeşte lumea e shit”. Gestul 
personajului de a ocroti fotografia şi chipul soţiei este unul de o 
tandrețe cosmică, nu e un ritual încifrat. Ar trebui să nu ne ascundem 
nici noi neputința după gesturi de celebrare simbolică a unei 
feminități abstracte. Ar trebui să fim, simplu, alături de ele, nu 
specialişti în întrupări simbolice ori în metafore înflorite. 

Cioran, scepticul scepticilor, în singurătatea lui de gheață, a spus 
la final că femeia este muzică rătăcită în carne. Nu e în această rostire 
vreo odă dulceagă şi nici vreun gând de sofistă profunzime simulată. 
Este ceea ce cred eu că pot iubi şi respecta femeile la noi: să nu le 
amăgim şi să nu ne amăgim nici noi prin ritualuri şi simbolistică 
impotentă. 


L-am văzut în zeci de cadre pe halterofilul neamt care se bucura 
ridicol la câştigarea medaliei de aur, dansând ciudat, căutînd 
îmbrăţisarea echipei ca un copil de câteva luni care caută acum să 
înveţe gesturile socializării, ca un om care a uitat îmbrățişarea. Era 
ciudat şi am înțeles de ce doar când s-a urcat pe podium având în 
mână o greutate mai mare ca haltera de 300 de kg: chipul soţiei ucise 
într-un accident de circulație. L-am văzut uitându-se cu lacrimi spre 
cer şi am descifrat în ochii lui cea mai mare tristețe şi cea mai neagră 
singurătate: singur pe lume, cu o cruce în spate în formă de halteră, un 
om care a văzut abisul de gheaţă al însingurării. Acolo, în fața unui 
miliard de oameni a vrut să spună ceva ce sigur nu are curaj să spună 
când iese la o bere cu băieții: iubirea nu se termină o dată cu moartea, 
ea poate dăinui, iar femeia este o parte din ființă fără de care nu 
suntem nimic. 

O ţară a bărbaţilor învinşi nu are cum să progreseze. Victoriile 
disperate ale femeilor ar putea fi tot mai rare, iar bărbații învinşi vor 
produce, în timp, doar femei tot mai singure. 


29 august 2008 


Visul săracilor într-o Românie-cazinou 


Sociologii din lumea întreagă au fost intrigați să observe că 
săracii votează masiv cu dreapta. În unele țări, cum este şi România, 
săracii sunt principalii contributori la banca de voturi a dreptei. 

Săracii votează de cele mai multe ori cu dreapta, împotriva 
interesului propriu. Mai multe studii recente au descifrat enigma: este 
triumful speranței asupra interesului propriu. Săracii sunt expuşi când 
dreapta vine la putere, dar ei nu observă, căci ei se visează viitori 
bogătaşi. 

Întrebaţi fiind americanii, într-un sondaj recent, dacă se plasează 
în primii 1% dintre bogaţii Americii, 19% dintre ei se cred ca făcând 
parte din această castă, a celor mai bogaţi 1%. Nu trebuie să ne mirăm 
şi nici să-i credem nebuni, aceşti oameni se consideră un fel de pre- 
bogaţi, sunt cei care speră sau poate au interpretat anumite semne în 
acest sens. 

De aceea admiraţia săracilor se îndreaptă spre cei bogaţi şi acest 
lucru aproape că ar fi normal. Anormal este însă că spre cei bogaţi se 
îndreaptă şi solidaritatea lor, astfel că este greu să articulezi proiecte 
sociale sau politice care se bazează pe solidaritatea celor mulți. 
Empatia cu cei săraci vine mai degrabă din zona intelectualilor în 
Occident sau în America şi mai puțin din zona semenilor lor. 

Decât să recunoască faptul că au nevoie de ajutor, săracilor le 
este mai simplu să viseze că va veni ziua cand vor spune adio 
patronului, vor arunca sculele cât colo şi se vor muta la vilă. 

Îmi aduc aminte că primul mare câştigător la loto de după 
Revoluţie, un tânăr din Tulcea, a emis fraza celebră: de azi n-am să 
mai muncesc niciodată! Degeaba vin sociologii şi arată că mobilitatea 
socială este tot mai lentă, că sunt tot mai multe şanse ca fiul să nu 
poată depăşi condiţia tatălui. În ţara tuturor posibilităților, Statele 
Unite ale Americii, un un studiu al OECD din 2007 arată că dacă cel 
puţin unul dintre părinţi se află în cohorta de 20% a celor mai săraci 
din societate, copilul are 40% să nu depăşească condiţia familiei. 

De ce ignoră oamenii datele ştiinţelor sociale, dar şi pe cele ale 
evidenţei? Nu ar putea să observe realitatea pe baza unei logici simple 
că nimeni dintre cunoscuțţii lor nu s-a îmbogăţit miraculos, nimeni din 
familie, nici dintre colegii de muncă? Pur şi simplu s-a produs o 
puternică mutație la nivelul imaginarului. Politica de comunicare a 
dreptei, în variantele ei liberaliste sau neoliberaliste, foloseşte deja de 


decenii ceea ce psihologii numesc efectul Seherezada (mai nou sociologii 
îi spun storytelling, adică arta de a spune poveşti). 

Conducătorii campaniilor electorale ştiu deja foarte bine că 
realitatea nu este importantă, realitatea este percepție, aşa încât nu 
trebuie să te simţi inhibat când promiți maselor. Să dăm tuturor o 
şansă - este un discurs al câştigătorilor la loto, toată lumea este 
fascinată de sloganul manipulator: 100% dintre câştigătorii la loto şi- 
au încercat şansa. 

La Cluj avem un exemplu care nu mai are nevoie de prea multe 
explicații: fenomenul Caritas. În campania din Franţa, Sarkozy le-a 
spus francezilor: Împreună, totul este posibil! şi a învins cu ajutorul 
voturilor celor săraci. 

Un specialist în storytelling observă că istoria este marcată de 
poveşti şi mituri universale, dar astăzi arta de a spune poveşti 
electorale şi publicitare produce o ruptură a imaginarului cu poveşti 
care nu au osatură de înţelepciune şi normă etică, ca poveştile lui 
Homer sau Shakespeare, ci produc doar canalizare de emoții spre 
modele artificiale, populează spațiile simbolice cu istorii degradate şi 
personaje fără substanţă. 

La noi, efectul Seherezada este tot mai des întâlnit; e uşor ca fetele 
de liceu să se viseze în rol de Moni sau burlacul bătrâior pe post de Iri. 
Preşedintele Băsescu le spunea românilor că merită tot ce este mai 
bun, Oprescu a vorbit despre autostrăzi zburătoare care traversează 
capitala, Geoană trimite oameni în Cosmos, Guvernul Tăriceanu face 
planuri de autostrăzi sau aeroporturi, chiar dacă în patru ani a dat în 
folosință doar cinci kilometri din Autostrada Transilvania. 

Nimeni însă nu-i opreşte să le spună că sunt doar poveşti şi că ar 
fi frumos să vorbească despre proiecte concrete cu plan şi sursă de 
finanțare, cu termene de execuţie şi date despre impactul prezumat. 

Fascinaţia poveştii este regula dominantă în politica de azi. 
Dispare Vadim şi buticul lui naţionalist pentru că poveştile eroice de 
tip clasic, cu Mihai Viteazu sau Avram lancu, nu mai au trecere la 
săraci. 

Discursurile dreptei de la noi  desubstanţializează şi 
depolitizează narațiunea politică. Andreea Esca intră în manualul de 
istorie nu doar prin efracție editorială, ci pentru că ea înlocuieşte cu 
siguranţă ceva şi în imaginarul săracilor. Aici avem o deplasare spre 
dreapta importantă, care, din păcate, nu este observată de PSD sau de 
alte forme politice de stânga. Cum şi unde se regăseşte solidaritatea 
celor slabi printre normele sociale de azi? Nu este nicăieri, poate are 
forma unui teledon, când poți să-ţi linişteşti conştiinţa dând ceva unor 


năpăstuiți. Guvernul Tăriceanu practică perfect un sincretism 
ideologic care depolitizează orice. la toate măsurile de stânga pe care 
le visează PSD, pe unele nu ştiu dacă le-ar accepta un guvern PSD, şi 
arată că dreapta şi stânga sunt doar invenții. Unii ar putea să spună că 
sunt epuizate valorile stângii pentru că nu te mai aplaudă nimeni dacă 
spui că munca este o valoare. Nu este aşa, însă trebuie să recunoştem 
că nu la asta visează societatea narcotizată de poveşti, ea visează să se 
îmbogăţească printr-o minune. 

Particularitatea României este şocantă şi în ceeea ce priveşte 
mitul antreprenorului, figură centrală a liberalismului în Occident. 
Românii nu visează să facă o afacere care să-i îmbogăţească; de două 
decenii, 80% dintre români cred că oamenii de afaceri de succes au 
realizat asta prin noroc, mită, corupție sau alte metode imorale. 

Nici întreprinderea nu este la noi ca la francezi, „celula de bază a 
societății” ci, mai degrabă, un loc de unde să pleci rupând uşa la 
sfârşitul celor opt ore de muncă. Costel Busuioc este mai uşor model 
decât Dan lordăchescu sau Angela Gheorghiu, pentru că ultimii au 
muncit foarte mult pentru a face carierele de excepție. Stânga nu prea 
este pregătită pentru ameliorarea formei discursului, s-a bazat pe 
valori şi pe un conţinut pe care-l credea valoros o eternitate. Mereu 
defensivă, stânga a devenit un fel de asistentă socială care e greu să 
mai fie fascinantă, căci le aduce aminte săracilor de problema lor cea 
mai mare. 

În plus, poate să le deranjeze visul. Dreapta încearcă să lichideze 
şi ultima formă de proprietate: proprietatea socială. Stânga nu are 
curaj să lanseze proiectul apărării sferei personale a individului: acolo 
unde e vorba de munca lui, salariul, sănătatea sau educaţia copilului. 

Deageaba se luptă doar cu proiecte împotriva sărăciei, este 
nevoie de mult mai mult curaj. Dacă dreapta îi stimulează cu cinism 
pe săraci să viseze într-o Românie-cazino, stânga încă nu şi-a dat 
seama că a pierdut bătălia şi sărăcii sunt tot mai consecvenți în a alege 
speranța, uneori împotriva interesului propriu. 


5 septembrie 2008 


Fotbal şi politică 


Duminică, toată țara a văzut 10.000 de timişoreni într-o revoltă 
paşnică prin care au umplut Piaţa Operei din capitala Banatului 
pentru recuperarea simbolului lor sportiv: POLI. Televiziunile din 
Bucureşti au anunțat 2.000 sau 3.000 de participanți, deşi erau 
contrazise de propriile imagini. La prima vedere am putea spune că 
este un fapt de viață particular, o problemă doar a fotbalului, unde nu 
are rost să ne băgăm. Nu este aşa. Fotbalul este o parte importantă a 
spectacolului public, fenomen social generator de emoție colectivă. Ca 
spectator al istoricei înfrângeri cu Lituania de la Cluj, am asistat cum, 
de câteva ori, cei 20.000 de ardeleni din tribune au strigat minute în şir 
numele oraşului care a născut Revoluţia Română din 1989. Nu ştiu 
cum a ajuns bucureşteanul lancu să vândă unui italian simbolurile 
fotbalului timişorean şi nici nu ştiu cine are dreptate, juridic vorbind. 
Dar în aceste manifestări de revoltă publică nu este vorba doar despre 
fotbal. Este vorba despre politică şi despre relaţia dintre centru şi 
teritoriu. 

Fotbalul este o parte a procesului de tranformare a României 
într-o feudă Bucureştiului, o recentralizare după metoda exercitată în 
perioada comunistă. O spunem cu toții pe la colțuri, în pauze sau 
acasă, dar tot mai puțini au curajul de a recunoaşte un lucru pe care 
tot mai multă lume îl gândeşte. Sunt două milioane de telespectatori 
care nu pot să vadă campionatul naţional de fotbal, neavând nici 
măcar unde să plătească măcar un abonament, pentru că nişte 
şmecheri trafichează interesul public după bunul lor plac, fără ca CNA 
sau Federația Română de Fotbal ori organismele de protecție a 
consumatorilor să facă ceva. 

Putem face o paralelă între fotbal şi politică şi din rațiuni de 
similaritate, nu doar pornind de la acest fapt de viață uşor de luat ca 
pretext. În fotbal, ca în politică, cei care conduc au imunitate totală, 
pot face orice, dar nu păţesc nimic. Sunt multe mazete în fotbalul 
românesc, număr mare întrecut poate doar de domeniul politic, unde 
numărul  nechemaţilor este  înfiorător de mare. Arbitrajele 
funcționează în fotbal aproape cum funcționează justiția, adică ba 
legate la ochi, ba dând decizii în compensație. Performanţa 
politicenilor în a aduce fonduri europene seamănă perfect cu ultima 
excursie a României la Campionatul European din Austria şi Elveţia. 


De fapt, revolta provinciei la fotbal este generată de atitudinea 
sfidătoare a centrului față de comunităţile locale. Cel mai bine se vede 
aceasta din viteza cu care autoritățile centrale avansează în aplicarea 
proiectului legii descentralizării. Ne chinuim de 10 ani să facem 
descentralizarea administrativă, dar observăm că totul este doar o 
simulare sau, ca să folosim tot un termen din fotbal, o tragere de timp. 

Să vedem putin în ce ritm ametitor se adoptă după ce Guvernul 
Năstase promovase deja, în 2004, o lege-cadru a descentralizării. Abia 
în 2006, după doi ani, Guvernul Tăriceanu vine cu altă lege-cadru a 
descentralizării, mai completă, se spunea atunci. Grăbit, Guvernul însă 
mai aşteaptă doi ani pentru ca în februarie 2008 să adopte Hotărârea de 
Guvern nr. 138 privind aprobarea normelor metodologice de aplicare a 
Legii-cadru a descentralizării nr. 195/2006. Ameţitor, ca ritmul din meciul 
România-Lituania unde spectatorii au plecat cu gândul că puteam să 
jucăm încă două saptămâni şi nu am fi dat gol. 

Nu voi dezvolta aici starea precară a nivelului de 
descentralizare, dar este deja clar că descentralizarea este incompletă, 
trunchiată, nereuşindu-se apropierea de interesul cetățeanului, a unor 
atribuții şi decizii. Se amână transferul complet de resurse materiale şi 
financiare care asigură apropierea deciziei de realitatea economică şi 
care conferă o mai bună valorificare a resurselor. Tot mai des primarii 
se plâng că bugetele colectivităților locale sunt dependente în mare 
măsură de resursele bugetului de stat, veniturile proprii ale bugetelor 
locale nedepăşind 25% din necesarul de resurse locale, reforma 
finanţelor vizând, după model european, o cotă între 50 și 70%. În 
fine, relaţia fiscală dintre administraţia centrală şi autoritățile publice 
locale rămâne una de dependență, autoritățile locale fiind lipsite de 
acces la piața de credit. 

Problema descentralizării nu se reduce la problema pixului de 
Bucureşti, cum declara recent un coleg de partid, dar nici nu este de 
amânat până la Calendele greceşti, când vom deveni o mare putere 
economică, cum crede acelaşi lider. 

Şi în fotbal, dar şi în politică şi administratie, este necesar 
respectul pentru comunitățile locale şi drepturile lor stipulate în 
Constituţie, respect pe care nu-l arată deloc oligarhia de la toate 
nivelurile administraţiei centrale. Respectul comunităților locale 
înseamnă şi respectul simbolurilor lor, dar şi încrederea în capacitățile 
lor de a se auto-organiza. Bucureştiul pierde zilnic milioane de euro în 
procesul absorbției de fonduri europene, dar în timpul acesta mii de 
primari din comune şi oraşe de provincie fac proiecte şi aduc bani 
europeni sau proiecte finanțate de la Banca Mondială. 


Dacă nu vom proiecta urgent legi pentru a completa Legea- 
cadru a descentralizării sau dacă vom continua să tragem de timp, 
prelungind centralismul acesta care distruge solidaritatea națională, 
revolta provinciei se va va întinde pe tăcute până ce se va crea o falie 
greu de trecut între capitală şi restul țării. Dacă Parlamentul va 
stimula sau va tăcea în fața acestei atitudini moştenite de la bolşevici, 
autorităţile centrale vor deveni centrala unei cleptocraţii care va sufoca 
România. Aşa cum începe să arate că a sufocat şi fotbalul românesc. 
Sper că bucureştenii din scaunele puterii să înțeleagă un lucru pe care 
francezii îl ştiu dintr-un decret apărut la Paris în 1852: „Se poate 
guverna de departe, dar se poate administra numai de aproape.” 

Deocamdată nu putem constata decât că statul este o vacă 
îngrăşată pe păşunile noastre din provincie, dar mulsă doar la 
Bucureşti. 


8 septembrie 2008 


Ostaticii politicii 


Ascult cu interes povestirile oamenilor despre cum au devenit 
membri de partid. Mulţi au visat să participe la o lume nouă, au vrut 
să pună umărul. Pe cei mai mulți i-a adus la partid altcineva, un om 
de încredere, un prieten, o rudă, un şef. Unii s-au înscris în partide 
fiindu-le frică de viitor, gândind că în lumea asta trebuie să ai pe 
cineva, cineva trebuie să te apere la nevoie. Am întâlnit şi mulți 
oameni care s-au înscris din revoltă sau pentru o nedreptate care li s-a 
întâmplat. O parte, deşi nu o recunosc, au vrut să fenteze competiția 
socială (care şi-aşa nu e dreaptă), să obțină o funcție, un post în 
administrație, să facă mai mulți bani. Sunt şi unii care au fost obligați 
să se bage ca să-şi protejeze afacerile sau funcțiile obținute prin muncă 
şi profesie. 

Când ne uităm de aproape, vedem că 99% dintre membrii de 
partid nu vor ajunge niciodată consilieri, parlamentari sau miniştri. 
Vor avea mereu obligaţii: să cotizeze, să meargă la sedinţe nesfârşite, 
să meargă îmbrăcaţi în culorile partidului în campanie, să facă 
propagandă. Şefii lor de la partid vorbesc despre el cu apelativul 
„membru”, cu referire vulgară la scârbavnicul mădular. Sunt criticați 
şi umiliți la şedinţe, de foarte puţine ori au dreptul să vorbească. Când 
vor să spună ceva critic, pot critica doar adversarii. 

În schimb, fără a muşca din tortul puterii, vor trebui să 
gestioneze cotidian damnarea publică. El, ca membru de partid, este 
considerat partizan, deci are o gândire bolnavă de ideologie, 
contaminată. Ca şi cum ar trebui mari procese cognitive pentru a 
aprecia cât de greu trăieşti, cum circuli prin oras, dacă îți ajung banii. 
Penelistul, pesedistul sau pedelistul înregimentat devine automat 
excrocul ce fură țara, nesimțitul care fuge de justiție, porcul ce se 
tăvăleşte prin grădina de trandafiri a patriei. 

Are însă o boală pe care o resimte de la început şi de care unii nu 
se vindecă până la capăt: sindromul Stokholm. Este un ostatic care îşi 
iubeşte călăii, şefii lui de partid, mai mari sau mai mici. Este un ostatic 
în toate sensurile şi foarte greu găseşte resorturi să încerce a se rupe 
din această condiţie. În perioadele de conflict pe care le-am avut în 
ultimii ani cu conducerea de la Bucureşti a PSD, m-au contactat mii de 
oameni prin e-mail, telefon sau oprindu-mă pe stradă ori trăgându-mă 
deoparte la multele noastre congrese pentru a mă felicita şi a spune că, 
subiectiv, sunt alături de mine. Doar atât pot ei, respect şi solidaritate 
mută. Dacă toți aceşti oameni nu ar fi fost ostatici şi ar fi avut resorturi 


să-şi manifeste libertatea s-ar fi putut schimba un întreg regim politic, 
nu doar nişte amărâte de hotărâri ale partidului sau cei dintr-o 
conducere fără de har. 

Membrul de partid este un ostatic pentru că altfel nu s-ar putea 
lăsa târât într-un act de imbecilitate cosmică, cum a fost ultimul 
protest al Partidului Conservator față de experimentele CERN. Să 
mergi să protestezi în fața ambasadelor, ca profesor de fizică sau 
chimie, împotriva unui experiment ştiinţific doar, doar vei mai 
sensibiliza nişte bieți rătăciți speriați de sfârşitul lumii, este o dramă 
pe care nu o poți explica decât prin lipsirea totală de orice libertate. 

Ostatic fiind, nici pesedistul nu face nimic în fața unui lucru care 
îl revoltă dincolo de orice limită. Trădarea PUR i-a trimis pentru patru 
ani în opoziție şi am asistat la jurămintele tuturor că niciodată nu vor 
mai tracta partidul lui Voiculescu spre Parlament. Şi acum, de la 
Bucureşti, primeşte sarcini de a se pregăti să cedeze locuri pentru cine 
ştie ce parașutați politici sau să poarte din uşă în uşă portretele unor 
foşti adversari, doar pentru că nişte băieți din conducere au nevoie de 
ciutacii sau cristoii lui Felix. 

Nu poţi face nimic, îmi spune un prieten, muncitor la o firmă de 
cablu, ostatic şi el la PNL. Dacă aş spune că Guvernul a făcut doar 5 
kilometri de autostradă, că e totuşi puțin pentru patru ani, aş fi 
îndemnat de şefi şi colegi să tac, oricum şi ei ştiu asta. Ce vină am eu, 
spune el colegilor de serviciu când îl critică, puteam eu să schimb acest 
ritm? 

Ostatic este şi pedelistul care a trebuit să nu crâcnescă atunci 
când nişte penelişti, colegi de campanie, au venit să ocupe poziții în 
partidul său şi acum trebuie să asiste cum echipa de aventurieri, 
venită fără de bagaje şi merinde, se luptă să ia poziţii în fața pediştilor 
vechi, care s-au luptat cu Iliescu sau Constantinescu. El trebuie să tacă 
şi o să tacă, cu siguranţă, chiar dacă aceştia vor reuşi. 

Ostaticului politic i se cere mereu să urască oameni care nu i-au 
făcut nimic şi pe care doar i-a văzut la televizor. Este trimis să 
vorbească oamenilor despre nişte aşa-zise programe politice care 
pentru el şi ai lui nu au nicio logică, sunt simple înşiruiri de 
promisiuni. 

Când dumneavoastră, cei fără de partid, vă simțiți trădați de 
politicieni, înşelați în speranța că lucrurile merg spre mai bine, 
gândiți-vă că există pe lume cineva care este într-o situație mai 
proastă: membrul simplu de partid. Nu este liber să protesteze, este 
singur, nu are niciun sprijin din partea societății civile, este privit 
strâmb de dumneavoastră, fericiții independenţi. Poate că s-a năruit şi 


singurul lui sprijin: visul că lumea poate să fie schimbată în bine, iar el 
poate face ceva pentru asta. Plăteşte destul pentru această naivitate şi 
încă ar mai putea face un lucru pe care nu-l pot face cei independenți: 
să schimbe clasa politică. 

Au rămas puțini, doar unul dintr-o sută de clujeni mai este 
membrul vreunui partid. Dar dacă toți oamenii înscrişi în partide ar 
vorbi, protestul lor ar putea dărâma scena şubredă a politicii 
româneşti. Schimbarea se poate face doar acolo, în interior, restul e 
iluzie. Poate nici n-ar trebui să vorbească, doar să fluiere, profilactic, 
cinci minute la fiecare şedinţă de partid. 


12 septembrie 2008 


Mulţi fac politică de foame 


Interviu acordat site-ului www.ziare.com 


R.: Chiar există Bin Laden? 

V.D.: Cum să nu existe, este real, chiar dacă ar putea să nu fie viu. E 
chiar mai real decât un pensionăr care cade în stradă şi trece lumea pe 
lângă el fără să-l ridice cineva. Oamenii sunt personaje pe jumatate 
imaginare, iar percepția este mai tare ca realitatea. Este mai cunoscut 
decât 99% din laureaţii premiului Nobel. Avem şi nenumărate manele 
cu Bin Laden, trebuie să existe măcar pentru că noua ordine mondială 
trebuia să poarte un nume. 


R.: Cum v-aţi pregătit pentru accelerarea particulelor în tunel şi de 
ce vi se pare că savanții caută Duhul Sfânt? Nu mai bine ar căuta 
soluții la foamete? 

V.D.: Zic statisticile că aproximativ 24.000 de persoane mor în fiecare 
zi de foame sau de boli cauzate de foamete. Nu interesează pe nimeni, 
lumea se preocupă de alte lucruri. Foametea nu are trecere. Marile 
imperii mor de indigestie, singura consolare a infometaţilor poate fi, 
cum îmi spunea tata, prin 1980, că socialismul va muri de foame iar 
capitalismul de indigestie. Malthus a oferit o explicaţie şi a trasat o 
spaimă privind creşterea densității. Dacă mor pe zi de foame câţi scrie 
la statistică, pe an înseamnă opt milioane şapte sute şaptezeci şi şase 
de mii. Mai mor milioane bune din cauza unor boli care sunt eradicate 
la cei bogați şi aşa se obține echilibrul cinic al lumii. Am citit multe 
cărți de geostrategie, dar lucrul pe care mi-l aduc aminte cu tristețe 
este că dacă fiecare familie de chinezi ar avea frigider, s-ar distruge 
stratul de ozon din cauza freonului. 


Nu mă pregătesc pentru sfârşitul catastrofic, acesta ar putea veni ca o 
eliberare. Mi-e frică doar de sfârşitul dorinţei de a trăi, când nu mai 
visezi, nu mai speri şi probabil nici nu mai crezi că merită să laşi o 
urmă de gând pe hârtie pentru ceilalți. Mi-e frică “să nu mor înainte 
de moarte”, cum spune Evtusenko în titlul unui roman extraordinar. 
Mi-e frică de moartea ființei sociale. Încă nu am niciun semn, am 
planuri pentru 30 de ani, cred utopic în progres şi mă zbat să-i 
conving şi pe alții să nu trăiască în genunchi. 


Îi las pe savanţi să-şi ciocnească protonii cât vor, sunt trist doar pentru 
faptul că noi ne luptăm să distrugem orice formă de cercetare 
ştiinţifică pentru ca unii din oligarhii post-revoluționari să privatizeze 
clădirile şi să fure terenurile. 


R.: Asta cu foametea mă duce cu gândul la politici sociale şi de aici, 
la PSD. Cum e în libertate? Sunteţi o ciocârlie sau o acvilă? 
Libertatea de-a avea idei fixe - şi dvs. ati avut un fix cu reforma 
social-democrației - nu periclitează procentele? 

V.D.: La noi nu există politici sociale veritabile. Îmi pare rău că 
guvernanţii nu sprijină Institutul de Cercetare a Calităţii Vieţii (ICCV). 
La PSD există oameni care cred sincer că a face politică înseamnă să ai 
grijă de cei neajutorați, am tot respectul pentru aceştia, dar politica nu 
se reduce la asta, însă cei mai mulți politicieni îşi aduc aminte de 
săraci în apropierea campaniilor electorale. Sper să nu se supere 
oamenii de bună credință care cred că mita electorală ajută la ceva, dar 
sunt titularul unui curs de proiectare şi evaluare a politicilor publice la 
universitate. Politicile sociale se testează, se fac evaluări şi scenarii, se 
implementează, se testează efectele etc. Bătălia veritabilă este doar cea 
pentru claxon: cine spune cel mai convingător poporului că el este cel care a 
adus mărirea de pensii. Maşina socială şi politică în țara noastră îşi 
consumă toată energia pentru claxon. Sunt ciocârlie în momentele 
lirice, vultur când cred că am dreptate, dar mai ales cucuvea. Vorbesc 
despre sfârşitul unor lucruri şi prevestirile mele s-au îndeplinit. 


Ideea fixă cu reformarea PSD este legată de misiunea mea. Colegii m- 
au votat să mă ocup de strategie şi de modernizarea partidului, eu ce 
era să fac? Apoi mai trebuie să ținem cont de un lucru: nu am venit în 
politică din mănăstire, dar vin totuşi de la Universitatea Babeş-Bolyai. 
Un loc marcat de normalitate, unde lucrurile nu erau perfecte, dar 
zilnic ne luptam să schimbăm ceva, să împingem căruţa înainte. Nu 
pot să accept că există oameni care se opun schimbării şi mersului 
înainte, care vor un viitor copiat după trecut. Sunt profesor de 
comunicare, mă ocup de marketing, şi relatii publice, nu mi-am dorit 
niciodată să mă ocup de ideologie şi reforma statului sau a instituțiilor 
politice. Dar din momentul în care am ajuns la Bucureşti, în urmă cu 
opt ani, am citit sute de cărți despre administraţie şi reforma statului 
ca să fiu util la un moment dat. Sunt atât de cretin încât lucrez la o 
carte, provizoriu intitulată România urgentă, cu proiecte politice şi 
politici de modernizare a României. 


R.: Ce e mai greu: să împingi bolovanul la deal, să se rostogolească 
şi s-o iei de la capăt, sau să încerci să faci reforma în PSD? 

V.D.: Reforma nu este un lucru complicat. Deşi a devenit un cuvânt 
interzis în PSD, un tabu. Este vorba de eliminarea unor mecanisme de 
dominare internă prin care vechea gardă bloca evoluția sau 
schimbarea internă, iar PSD pierdea teren politic. Principalul obiectiv 
al reformei trebuia să fie următorul: oamenii aşa-ziți providențiali nu mai 
pot ține loc de programme şi idei. Creativitatea şi competiţia trebuie să fie 
elementul central al vieții de partid, nu venerarea unor lideri. Una este 
respectul pentru părintele fondator şi alta este greşeala de a rămâne la 
stadiul inițial, pe principiul că el aduce voturi singur. Este greşit mai 
ales pentru că electoratul se schimbă continuu, îşi modifică 
preferinţele, evoluează, caută soluții diferite la probleme. Reforma este 
imposibilă cât timp nu există o dorință de a vedea dincolo de intresul 
personal sau dincolo de interesul de moment al echipei. Sunt sigur că 
nu va trece mult timp şi tot mai mulți colegi o să-mi de dreptate. Au 
început deja să-şi dea seama că stoparea reformei s-a făcut în 
beneficiul foarte restrâns al unora. Unii dintre cei care s-au văzut şefi 
în urma reformei au blocat evoluţia, s-au urcat în pod şi au tras scara. 
La ce le trebuie lor să-şi pună funcţia în joc, au făcut pace cu Iliescu, cu 
vechea gardă, ca să nu mai aibă nicio problemă de competiție. Pe 
măsură ce au apărut şi înțelegerile cu guvernul PNL şi resurse pentru 
primarii PSD, spaimele legate de CNSAS sau procesul comunismului, 
soluția cea mai simplă a fost o solidaritate pentru revenirea la o ordine 
cunoscută şi testată între 1990 - 1996, un fel de restaurație. 
Suspendarea de 30 de zile a lui Băsescu a dat speranţe, s-a văzut că se 
poate şi de atunci încolo au mai fost ceva reuşite, proiectul Oprescu, 
de exemplu. A reapărut nevoia de unanimitate în fața pericolului 
Băsescu, apoi s-au găsit deviaționişti (cu rezultate slabe în munca 
politică) şi o gândire simplă de simulat solidaritatea. Din păcate, unii 
acceptă această ordine de moment chiar dacă ştiu foarte bine că atunci 
când toți gândesc la fel, nimeni nu gândeşte cu adevărat! 


R.: De ce n-au prins până la capăt ideile Grupului de la Cluj? 
Porniserăţi foarte bine cu descentralizarea deciziei în partid, 
vorbeați la un moment dat despre credibilitate şi percepția publică 
şi până la urmă s-a confirmat principiul „la vremuri noi, tot noi”. 
Pot fi călărite timpurile? 

V.D.: A fost o izbucnire de luciditate a stângii româneşti şi mai ales a 
provinciei. A fost şi o perioadă de euforie, aproape doi ani în care am 
visat cu toții şi am realizat câteva lucruri. Apoi, Mircea Geoană şi-a dat 


seama probabil că nu poate mişca înainte căruța consistent şi s-a 
gândit că poţi avea beneficii şi dacă o laşi să meargă înapoi. Nu-i fac 
niciun proces de intenţie căci a încercat, cred că nu a putut, iar noi, din 
cauza unui accident, nu l-am putut sprijini destul, l-am lăsat singur cu 
propriile slăbiciuni şi lupii urlând în jur. Sensul principal al reformei 
era dispariția monopolului Bucureştiului şi a unei conduceri pusă prin 
numire şi vot în unanimitate. PSD avea douăzeci şi ceva de 
vicepreşedinţi din Bucureşti şi doi sau trei din țară. Judeţele erau 
paraşutate cu clienti politici, nu exista vot intern secret, totul era o 
variantă îmbunătățită a vechiului PCR. Năstase predase conducerea, 
iar noua generaţie era umilită de revenirea oamenilor vechiului PSDR. 
Vechea generație de politicieni este obişnuită cu monopolul resurselor 
şi distribuirea lor cu țârâita spre teritoriu. Dar aici PSD cu toți baronii 
locali reali sau imaginari este un mic începător față de Guvernul 
Tăriceanu. Actualul guvern a dus la perfecțiune distribuirea 
clientelară de resurse, la modul cum distribuie ar putea să stea la 
putere şi zece ani, dacă nu ar fi constituţia care să ceară alegeri din 
patru în patru ani. Miza de belire a unor organizații din Transilvania a 
fost în principal de a închide gura privind cererile de descentralizare, 
fiscală mai ales. Vedeţi că de la legea-cadru dată în 2004 de loan Rus, 
trecând prin cea a lui Blaga din 2006, până azi nu s-au făcut progrese 
semnificative. În această ecuație cea mai mare parte a echipei centrale 
s-a schimbat, dar unora dintre colegi li s-a părut mai simplu să caute 
vechea stabilitate. După ce ei au ajuns sus de ce să se mai facă alegeri 
cu vot secret, de ce să mai promovăm femei sau tineri aduşi din afară, 
doar aveau la îndeamnă oamenii de încredere? Sigur, am făcut şi noi 
unele erori mai ales în identificarea unor oameni care să materializeze 
ideile noastre, în credinţa că istoria nu face paşi inapoi şi în ideea că, în 
fond, comunismul a murit, el nefiind niciodată prea implementat la 
noi. Am greşit şi în modestia de a crede că nu noi trebuie să ne urcăm 
la volan după ce am construit maşina. Am idealizat un pic şi spiritul 
solidarităţii ardelene, dincolo de analiza oamenilor concreţi, dar cea 
mai importantă naivitate a fost cea după care noi, românii, suntem 
capabili să participăm la proiecte de echipă fără să fim stimulati 
individual. Încă mulți oameni fac politică de foame, din interes 
personal, din dorința de a împinge inainte o afacere. Am militat 
pentru un partid deschis, în care să vină tineri şi intelectuali, o stângă 
care să se ocupe de proiecte pe termen lung şi care să fie respectată. 
Am dorit o stângă care se adresează unor oameni concreți nu unor 
scheme ideologice de la începutul secolului XX, denumiri generice: 
muncitorii, țăranii, săracii etc. Nu va trece mult şi aceste idei vor 


învinge. Grupul de la Cluj, nu este un mit al presei cum a spus un 
coleg, ci un nume dat nevoii de schimbare în PSD. Este un vis al 
majorității încă tăcute. 


Cei care ne cântă prohodul sau ne critică sau se bucură că am fost 
învinşi greşesc sau se grăbesc. Doar dacă se va demonstra că aceste 
idei sunt deviaționiste (față de interesul public), supte din deget sau 
nerealiste (în comparaţie cu evoluția normală a lucrurilor), doar atunci 
Grupul de la Cluj a murit. Până atunci, sunt doar încercări de a ţine 
lumea pe loc pentru a maximiza profitul unor grupuri, multe emanate 
de regia lui decembrie `89. Doar ideile, oricât de generoase ar fi ele, nu 
mişcă mecanismele ruginite ale politicii. Poţi călări timpurile, dacă ai 
ouă, dar, ca la rodeo, nu poți sta mult în şa. 


R.: Spuneaţi că nici Ion Iliescu n-a fost „dizolvat” în urma 
rezultatelor obținute în Transilvania. Dar cum să dizolvi un 
personaj care aduce atâtea voturi? De ce n-are PSD curajul de-a se 
rupe de trecut, chiar dacă riscă să piardă atâta amar de voturi, 
asumându-şi patru ani de construcție din temelii pentru un viitor 
glorios? 


V. D.: Gluma cu dizolvarea lui Iliescu a fost serioasă. Am obținut 
86.000 de voturi când am candidat la Senat, în 2004, cu 20.000 mai 
multe decât cea mai bună performanţă a sa în județul Cluj. Nu este 
moral să dai lecţii despre munca politică într-un loc unde tu însuți nu 
ai reuşit. În rest, Ion Iliescu are locul lui în istoria partidului şi eu nu 
cred că am ce să-i reproşez. Niciunul dintre liderii de tranziție din 
Europa Centrală şi de Est nu a avut o asemenea longevitate politică şi 
aici cred că este una dintre problemele noastre şi un indicator, dacă nu 
o cauză, a stagnării. Cred că face ceea ce face cu intenție bună, doar că 
viziunea dânsului ia în calcul o realitate depăşită deja de evoluția 
socială. Grav este că este împins în față, unii se ascund după el, ca în 
bancul cu bunicul ținut în geam pentru a lua pensia. Cred că este un 
om de stânga, dar ar fi putut fi chiar actual, dacă ar fi crescut o 
generație de tineri care să consolideze o mişcare de stânga modernă la 
noi, dar jocul la aşteptare practicat în ultima vreme şi vremelnicele 
alianţe cu oameni compromişi, nu îl onorează. E un mit cu ghiotura de 
voturi voturile aduse, Iliescu are un public dar cei care nu-l votează 
sunt o majoritate covârşitoare. Nu eliminarea lui Iliescu însemna 
reformă, el putea să rămână în partid, am spus-o de la început. 
Modernizarea însă nu se poate face fără a aduce oameni noi şi idei noi. 


R.: Cum sună teoria compromisului la români? 

V. D.: Compromisul este considerat la noi un fel esenţă a politicii, deşi 
cea mai frumoasă definiție a politicii este ca artă a posibilului. 
Compromisul însă este o formă de justificare a mizeriilor mai mari sau 
mai mici. Compromisul este renunțarea la o valoare până mai ieri 
sfântă. Ne resemnăm şi începem să ne reconstruim universul fără acea 
valoare. Lumea noastră devine tot mai săracă în valori, stima de sine 
este afectată fără să ne dăm seama, întrăm într-un lanţ al slăbicunilor. 
Ajungem să ne scăldăm în ceea ce numim pragmatism, viața se 
goleşte, încep să dispară oameni din viața noastră, fiecare prieten 
pierdut ia cu sine o valoare în care credeam odată. Nu te mai poți 
întoarce la viața normală, te influențează o culpabilitate şi incapacitate 
de a te uita în urmă, în ochii celor dragi, te împinge mereu înainte... 
Nu ştii practic spre ce mergi, dar te chinui să contabilizezi succese 
sterpe. Marele compromis al românilor este încercarea de a nu plăti 
costuri sociale. Lupta noastră pentru reformă în PSD m-a convins că 
aşteptăm să facă alții lucrul pentru noi pentru că beneficiile se întind 
oricum asupra tuturor. Când vin unii la mine şi îmi spun că nu trebuie 
să cedăm, să ne luptăm pentru modernizarea partidului le spun că 
atunci când cineva se luptă să schimbe ceva nu ajunge să-l aplauzi, ci 
trebuie să-l sprijini, să-l împingi de la spate, să pui umărul, să-i iei o 
parte din greutate. Fiecare dintre noi trebuie să adoptăm schimbarea şi 
să participăm la ea chiar dacă ne afectează. Dacă loan Rus devenea 
preşedinte al PSD, cum vroiau mulți dintre colegii noştri, problema 
reformei nu se rezolvă de la sine. Rezolvarea presupunea să ne 
schimbăm fiecare dintre noi o parte dintre proastele obiceiuri şi 
reflexe. Colegii noştri ar fi trebuit să se prindă că este necesar să mergi 
până la capăt, nu poţi face pauze de o bere între etapele reformei şi 
modernizării. Noi nu puteam şi să centrăm şi să dăm cu capul, aşa 
cum ne cere câteodată mai ales presa. 


R.: Înseamnă că în politică sunt numai indivizi care sunt în stare să 
mănânce rahat şi, de la atâta exercițiu, percep faptul că beau parfum 
de roze? 

V. D.: Nu este chiar aşa. În politică, ca într-o gară, sunt tot felul de 
oameni. Problema este că li se face un prost instructaj la coborârea din 
tren. Politicenii sunt mai degrabă nişte tipi dezorientați care alternează 
stări de spaimă şi intenţii generoase, cu cele de ticăloşie. Nu cred că 
procentul de ticăloşi este diferit față de cel din populaţia civilă. 
Problema este că majoritatea sunt clienţii unor stapâni ce domină 


politica de 20 de ani. În Parlament 90 % dintre ei pot spune un nume 
dacă sunt întrebaţi: Mă, tu omul cui eşti? Şi-au sacrificat singuri 
libertatea, speriați de grupul oligarhic din vârf. Apoi au început să 
facă confuzii. Prima este că au ales prost între a fi şi a avea, identitatea 
prin a avea este una falsificată. Apoi nu au înţeles că arma principală în 
politică este să convingi, nu să intimidezi. Nu ştiu dacă lumea percepe şi o 
estetică politică. Dar cel mai grav este că nu îşi dau seama că electoratul 
se formează, ei îl formează, după chipul sau asemănarea lor. Minţi 
electoratul, te minte şi el. Migrezi tu de la un partid la altul, trece şi el. 
Nu-ţi pasă de țară, îşi bagă şi el picioarele şi o taie dincolo. 


R.: Credeţi în teoria că fiecare nație îşi are conducătorii pe care-i 
merită? Mă chinui de câţiva ani să răspund la întrebarea: românii 
sunt tâmpiţi? 

V. D.: Da, sunt convins că nu putem arde etapele şi nu poți schimba 
destinul istoric, decât rareori. Popoarele se cunosc după modul în care 
îşi asumă înfrângerile, iar istoria noastră învățată la şcoală nu 
consemnează niciuna. Nu sunt tâmpiţi, sunt smecheri şi nu au avut 
niciodată ocazia să-şi descopere demnitatea, astfel că nu au ce pierde. 
Nu sunt mândri, sunt doar orgolioşi; au fost atât de umiliți încât nu 
mai cred într-un Dumnezeu doar al lor. Cred că Dumnezeu se uită pe 
vizetă la ei doar duminica şi în sărbători religioase, când sunt pregătiți 
să-l primească. Românii au încercat să păcălească istoria retrăgându-se 
în păduri din fața duşmanului. Nu am construit cetăți şi orase căci era 
pericolul să ni le strice năvălitorii şi imperiile ce se luptau pe-aici. Dar 
acum nu mai avem unde să ne ascundem, acum trebuie să facem ceva, 
nu putem să scăpăm fără muncă şi fără jertfă, cum spunea Eminescu. 
Nu ne mai putem fofila (ce verb!). 


R.: Cum sună viitorul pentru Vasile Dâncu? Vă băgaţi picioarele de 
tot în politică? Că unii nu vor să iasă din ea decât cu picioarele 
înainte. 

V. D.: Viitorul sună a plin. Încerc să am curajul de a mă comporta ca 
un om normal. Nu îmi bag picioarele, dar nici nu mă căsătoresc cu ea, 
politica. Am ales să schimb terenul de bătălie, aşa cum eu mi l-am ales 
şi în momentele de deviere de la conformism. O să fac politică mult 
mai al dracului, Parlamentul nu este singurul loc în care se poate face 
ceva, nici chiar ultimul loc unde se poate dormi. În opt ani, am lucrat 
la grajdurile politicii, am spălat şi toaletele, am spălat vase, am fost şi 
în sălile de bal şi în locuri în care s-au luat decizii mari, bune sau rele. 
Vreau să scriu despre toate acestea, nu vreau să îngrop o cunoaştere 


obținută cu multă muncă şi suferință. Machiavelli a fost concediat şi 
timp de şapte ani a devenit țăran, s-a retras la țară unde prindea sturzi 
în capcane şi vorbea cu tăietorii de lemne. Şi-a terminat acolo Arta 
razboiului şi Principele. Chiar dacă a eşuat în marele lui vis de a trezi 
măreția în sufletul Principelui, perioada de retragere i-a folosit, cel 
puțin pentru fixarea posterității. Nu vreau să las ceva la mijloc, sunt 
mulți oameni care mă opresc pe stradă, îmi scriu sau îmi telefonează, 
unii vin la mine cu proiecte de schimbare a României. Nu cedez, voi 
face în viitor multe proiecte, dar concreteţea lor va fi determinată şi de 
receptivitatea celor din jur. Vreau să lucrez la o serie de rapoarte 
despre starea națiunii şi, mai ales, la o publicaţie care în mod periodic 
să lanseze temele de dezbatere publică pe care le consider necesare 
pentru ca România să iasă din stagnare şi din această cacofonie care 
ține loc de dezbatere publică şi proiecte politice. Vom avea câteva 
teme urgente: Ce este social-democraţia de tip vest european şi cu ce 
se deosebeşte ea de ceea ce avem acum? Ce trebuie să facem urgent 
pentru ca România să ia, din mers, ritmul Europei? Ce se întâmplă în 
Transilvania din perspectiva descentralizării şi relației cu Centrul? 
Starea identității şi solidarității ardelene. Cât de realiste sunt şi ce 
lipsuri au strategiile regiunilor de dezvoltare a din zona noastră? Mă 
interesează şi mecanismele prin care statul român îşi poate încă păstra 
anumite prerogative absolut necesare, zone în care se încearcă a fi 
înlocuit de rețele de corupție sau grupuri de interese nelegitime. 
Studiem mecanisme de inovație politică şi modul în care think-tank- 
urile pot schimba starea de lucruri. Am 46 de ani şi stau pe marginea 
râului, unde vorba lui Sun Tze, dacă ai răbdare, cadavrul dușmanului 
tău nu va întârzia să apară, plutind la vale. Parcă deja se vede ceva în 
zare. Scriu, citesc, conduc proiectele de cercetare ale doctoranzilor 
mei, voi face cercetări de opinie şi de branding, voi avea timp mai 
mult să scriu în presa scrisă si să apar în emisiuni regulate de analiză 
politică. 


R.: Ce blat ați fi în stare să faceți cu PDL? Dar cu PNL? 

V. D.: Un blat pentru pizza. Serios vorbind, între partidele politice 
româneşti trebuie să apară contracte police, nu alianţe sau târguri de 
doi lei. Dacă aş fi un dictator, un tiran luminat, aş cere 100 de CV-uri 
de la PSD, o sută de la PNL şi tot atâtea de la PDL. Aş alege pe bază de 
proiect 50 dintre ei pentru a face un guvern al schimbării şi partidele 
le-aş invita să facem nişte contracte politice de respectare a unor 
principii şi proiecte concrete. Nu cred că principiile ce stau la baza 
alianțelor de acum au ceva comun cu interesul public sau cel național. 


R.: V-ar plăcea să fiți Elena Udrea? 

V. D.: Nu mi-ar plăcea să fiu femeie. Îi cunosc pe Elena Udrea şi pe 
soțul ei şi nu împărtăşesc linşajul misogin al bărbaţilor din politică la 
adresa femeilor. Politica noastră merge prost, dar nu din cauza Elenei 
Udrea. Să fim serioşi! Mona Musc a fost informatoare şi acum e târâtă 
prin procese, iar miile de securişti bărbați sunt absolut OK. Noi avem 
o problemă cu bărbații din politică, femeile fac şi ele ce pot. Ce 
proiecte politice îşi asumă bărbaţii? Aproape niciunul. Ar trebui măcar 
să ne asumăm proiectul de a da femeilor pe mână proiectele familiei, 
sănătății, educaţiei. Dar pentru a intra femeile în politică, trebuie să 
iasă nevestele politicienilor. 


R.: Ne uităm la povestea Traian Băsescu - „un copil timid”. Dvs. ce- 
ați fi făcut? 

V. D.: Nu mi-aş lăsa copiii, soția sau neamurile să se amestece în 
ciorba mea politică. În locul lui Traian Băsescu le-aş fi dat niste şuturi 
în fund unor femei de la PD care au tot împins-o în față pe fata 
preşedintelui, pentru propria lor devenire. Cocoloşirea copiilor de şef 
este, în partide, o modalitate de a avansa pentru unii. Fata lui Traian 
Băsescu nu este un copil, decât pentru părinţi, dar ea nu are ce să 
caute într-o funcție de partid, chiar dacă ar fi deşteaptă ca Einstein. Ar 
fi contestată oricum. Acesta este lucrul pe care nu-l înţeleg la Traian 
Băsescu, de ce nu pune capăt carierei politice a fetei sale cu fermitatea 
care o arată cu alții. A câştigat până acum printr-o strategie inteligentă 
de diferenţiere față de ceilalți politicieni, în tot ce a făcut, dar această 
vulnerabilitate îl va măcina. 


R.: Ce fel de persoană este Traian Băsescu? 

V. D.: A vorbit decent despre noi, cei de la Cluj şi asta ne-a făcut mulți 
duşmani în partid. Când eram ministru mi-a tras cea mai straşnică 
înjurătură, iar eu am spus despre domnia sa, în direct la Realitatea TV, 
un lucru absolut bădărănesc. Nu îl cunosc pe preşedinte, dar vreau să 
fiu sincer, mai ales că nici nu pot să înjur la comandă. Regăsesc la 
preşedinte o slăbiciune a mea: predilecția pentru lupta cu orice preţ, 
chiar dacă eşti singur şi ceilalți sunt mulți. Este o caracteristică a celor 
timizi, care se ruşinează să fugă din fața pericolului. Nu întotdeauna 
este bine, uneori o iei în barbă. Câteodată dă cu pumnul prea repede, 
ca să fie primul, deşi dacă ar aştepta, adversarul de carton s-ar prăbuşi 
singur, de frică. A ales să se bazeze pe popor şi asta este ca mersul pe 
nisipuri mişcătoare. Dacă ar fi ales să se bazeze pe rețelele unor foşti 


tovarăşi şi pretini i-ar fi fost un pic mai simplu, chiar dacă nu şi mai 
moral. A început mai multe războaie şi trebuie ca, până la final, să 
câştige măcar unul dintre ele. Alege calea cea mai grea şi nu se prea 
gândeşte să caute aliaţi, este obişnuit să facă totul singur, cu mâna lui. 
Probabil că vaporul nu se conducea prin lungi deliberări democratice. 
Partidul Democrat-Liberal îi va atârna tot mai greu de gât. Dacă a ştiut 
de târgul cu Vadim înseamnă că a cedat un moment logicii de partid şi 
aici nu poate decât să piardă, aici adversarii lui sunt mai tari. Cred că 
înfiorat sincer la vederea imensităţii şantierului care este România şi în 
biroul de la Cotroceni se simte destul de singur. Umblă cu pungi de 
mere printre cumpărătorii de la Carrefour Orhideea, pentru că acolo se 
simte mai în largul său decât în politică. Cred că tânjeşte după o viață 
simplă. In locul domniei sale, m-ar îngrozi imaginea lui Emil 
Constantinescu, preşedintele care s-a declarat învins de Securitate, la 
final. 


R.: Prin urmare, unde e Bin Laden? 

V. D.: Este personificarea Răului din raiul capitalist. Deci este peste 
tot, dar mai ales în fiecare dintre noi. E duşmanul invizibil şi trebuie 
să-l tratăm ca păcatul originar. Să fim cu ochii în patru căci este este 
peste tot. Când nu producem ceva pentru stăpânii noştri, când hulim 
sau ne bântuie idei egalitariste sau elemente de mândrie națională 
retrogradă, bin laden-ul din noi îşi face simțită prezenţa. Să-l combatem 
tovarăşi, să-l lovim cu săgeata de lemn, cum ne îndemna demul 
bătrânul baladist Ştefan Augustin Doinaş. 


Interviu realizat de Cristian Mihai Chiş, 16 septembrie 2008 


Ingeri bătrâni 


Nu mă satur să recitesc o povestire a lui Gabriel Garcia Márquez 
intitulată Un domn foarte bătrân cu nişte aripi enorme. Este o poveste 
despre un bătrân cu două mari aripi albe (să-i zicem înger) găsit într-o 
curte a lui Pelayo, politistul, şi Elisandei, după o ploaie. Este ținut în 
coteț cu găinile, devine o atracție de circ, loc de pelerinaj pentru 
bolnavii disperaţi, stăpânii casei reuşesc să-şi facă o pensiune de pe 
banii câştigaţi de pe urma îngerului ciudat. Este ignorat apoi, pentru 
că vin atracţii de circ mai tari, atenția lumii mutându-se într-o altă 
parte. 

Îmi aduc aminte de această povestire aproape în fiecare zi, 
pentru că politica noastră se ocupă, în ani electorali, aproape în 
exclusivitate de ei, bătrânii noştri pensionari. Sunt cel mai mare grup 
social, iar politica românească a devenit un uriaş circ de păcălire a 
bătrânilor. Politicienii umblă cu alba-neagra printre ei în căutare de 
voturi. Bătrânii de azi sunt cei pe care s-a sprijinit comunismul pentru 
a face marile proiecte de sacrificiu social. Postcomuniştii reconvertiți 
se sprijină şi ei tot pe voturile lor şi dacă nu ar fi atât de trist aş putea 
scrie că politica românescă se bazează doar pe un marketing adresat 
senectuții şi pe un cleptocratism al proprietății publice. 

Bieţii bătrâni sunt victimele unei atenții direcționate electoral. 
Stau la cozi infernale pentru medicamente şi sunt păcăliți cu mici 
reduceri electorale, deşi au contribuit o viaţă la fonduri de sănătate şi 
la construcția de fabrici de medicamente. De sărbători fac maraton 
prin oraş pentru a găsi oase mai ieftine, adidaşi de porc sau labe de 
pui. 

Politicienii, mari iubitori de proverbe şi vorbe de duh, au înţeles 
proverbul cine n-are bătrâni să şi-i cumpere într-o manieră de 
marketing, electoral: toți vor să-şi cumpere bătrâni pentru o duminică. 
Bătrânii sunt inventariați cu grijă acum şi sunt duşi la vot cu limuzine, 
ca vitele la abator. S-au inventat organisme politice în partide special 
pentru bătrâni şi eufemisme pentru a-i peria (la PSD se numnesc 
seniori), iar primarii le dau pişcoturi şi diplomă celor care împlinesc 
cincizeci de ani de căsătorie. „Oamenii de vârsta a treia merită atenția 
şi grija noastră pentru efortul pe care l-au depus în timpul vieții. O 
viață liniştită, tihnită şi lipsită de griji este esenţială pentru cei care 
sunt la o vârstă înaintată”, a spus cu îngrijorare bine simulată primul 
ministru Călin Popescu-Tăriceanu, la Baia Mare, unde a participat la 
Festivalul Nunta de Aur. 


L-am auzit pe Radu Mazăre cum a explicat rețeta triumfului său 
electoral, aceasta fiind „am dat gratis de mâncare la babe o dată pe 
lună“. „De acum o să le dau de două ori, iar babele mi-au rămas fidele. 
Mă iau babele şi mă aruncă pe sus, ca pe fotbalişti”. Nu am văzut pe 
niciunul dintre liderii providenţiali prezenţi în sală să aibă vreo mică 
tresărire de decență şi să-l trimită în mă-sa pe cocalarul cu limuzine şi 
gagici. 

Obsesia măririi pensiilor pe care o flutură toți politicienii este o 
dovadă de impotenţă şi lipsă de gândire sau imaginație. Din când în 
când se măresc pensile, cu adevărat. A doua zi însă şmecherii 
capitalismului românesc scumpesc produsele cu creşterea respectivă, 
iar guvenul măreşte prețurile la utilități cel putin cu procentul creşterii 
pensiei. De fapt, bieţilor pensionari li se trec nişte bănuți pe sub nas, ei 
fiind imediat recuperati de sistem. 

Am participat, ca sociolog, la multe sesiuni ale comisiilor cu 
relevanţă pentru protecția socială din Parlamentul European. Crezi că 
te afli pe altă planetă când vezi despre ce se discută acolo. În toate 
țările normale şi cu politicieni decenți scopul ca sfârşitul vieții să se 
producă într-o manieră demnă este o preocupare serioasă, nu 
electorală. Se caută mereu formule pentru întărirea autonomiei 
individuale a persoanei în vârstă şi a autodeterminării în materie de 
mobilitate. Am fost la o conferință specială privind adaptarea 
cartierelor, mobilierului urban şi transportului public pentru 
persoanele cu mobilitate redusă. Experții inovează pentru găsirea 
unor formule cât mai flexibile pentru reangajarea vârstnicilor, pentru 
ajutorul la domiciliu sau pentru a înființa rețele de solidaritate socială. 
Tinerii care nu fac armată participă la aceste reţele, iar bătrânii 
participă ca voluntari la centre pentru îngrijirea copiilor, creşe, şcoli 
sau grădinițe. La noi, expresia solidaritate intergenerațională nu are 
aproape niciun sens, fiecare guvern se plânge că sunt prea mulți 
vârstnici şi prea puţini salariați. Nicio urmă de gândire cu 
premeditare, nicio intenţie de a realiza cu bună credință politici sociale 
pentru a rezolva decent această problemă. 

Nivelul de civilizaţie al unei țări se vede cel mai bine pe chipul 
bătrânilor. Timpul lasă urme adânci oriunde în lume pe fețele lor, dar 
ochii nu îmbătrînesc decât de tristețe. Părinţii şi bunicii noştri sunt 
nişte îngeri bătrâni cu ochii trişti. Sunt, cum zice Ana Blandiana într-o 
poezie: Prea trişti pentru bunevestiri/Prea slabi pentru sabia de foc/Se lasă 
îngropați dormitând/Ca nişte semințe pe care le sameni/Cu durerile 
reumatice la încheieturile aripelor/lot mai ascunse-n pământ/lot mai 
moşnegi/tot mai oameni. 


Îngerul lui Márquez şi-a luat zborul într-o dimineață, asta am 
uitat să vă spun la început. Îngerii bătrâni din poezia Anei Blandiana 
devin pe zi ce trece tot mai oameni. Noi, cei aflați la amiază, într-un 
individualism criminal, îi ignorăm cu egală răceală şi pe cei tineri. Ne 
vor împinge şi ei în cotețul de păsări când ne va veni rândul. Măcar 
noi, politicieni sau votantii politicienilor de azi, o merităm cu asupra 
de măsură, pentru noi asta va fi o plată corectă. 


18 septembrie 2008 


Minunata lume veche 


Înainte de 1989 trăiam o interesantă şi fabuloasă piesă de teatru. 
O ţară întreagă simula un comportament de normalitate. Simularea 
devenise o a doua natură, la nivelul întregii țări, de la cei mici, până la 
cei mai mari, toată lumea participa la o imensă coregrafie. Oamenii se 
prefăceau că muncesc, statul se prefăcea că îi plăteşte. Cei mai 
înverşunați activişti se grăbeau să meargă acasă pentru a asculta 
România liberă şi căutau soluții pentru a-şi trimite odraslele în 
străinătate pentru a scăpa de minunatul nostru învățământ. 

Ca într-o piesă din teatrul ionescian, dedublarea cunoştea 
situații pe care nici imaginația nu le-ar fi putut născoci. Bunăoară, 
povestea unui intelectual clujean, intelectuial veritabil, nu politruc, 
este demnă de romanele lui Márquez. Îşi trimite versurile la revista 
literară unde era cenzor, iar acolo, el cenzorul, adică celălalt, 
procedează conform rolului, adică îşi cenzurează propriile versuri, 
taie, respinge, reformulează. Aplaudam conducători despre care ştiam 
că sunt semi-analfabețţi, totul era însoțit de un gest de complicitate 
prin care ceilalți înțelegeau că ne-am păstrat normalitatea, doar că 
facem şi noi ce fac toţi, ne prefacem, ne adaptăm, facem ce se spune, 
dar credem ce ştim noi că este bine. Credeam că se poate menţine 
credința chiar dacă la orele de învățământ politic puneam materia în 
locul sufletului şi pe Marx în locul lui Isus. Acest ritual straniu ne 
alunga totuşi, în multe momente din viața adevarată, spre ficțiune, 
spre lectură şi evaziune. Visam fără speranţă, citeam cărțile marilor 
spirite trăind alături de ei existente mărginite doar de limitele 
imaginației. 

Politica nu era luată în serios, cel puțin aşa cred acum, după 
două decenii, cel puţin aşa îmi amintesc acum. Era un fel de melodie 
pe care n-o mai aude nimeni, ca muzica de fond dintr-un mall, 
evenimentele politice veneau cum vine un nou anotimp rece. Îti iei 
ciorapi mai groşi, căciulă şi bocanci, nu ai nicio speranţă, decât poate 
nădejdea că o să țină cât mai puţin. În rest, politica era un ritual care 
cuprindea un lanţ de simulări şi piese de teatru uneori absurde, dar un 
circ bun de făcut glume acasă sau între prieteni. 

Principalul ritual era vizita de lucru a tovarăşilor de la Bucureşti. 
Se plimbau vitele dintr-o fermă în alta la venirea lor, se plantau copaci 
fără rădăcină care se uscau a doua zi. Vizitele de lucru erau presărate 


cu indicații ce se corectau după aceea, regia era serioasă, 
standardizată, uşor de replicat şi multiplicat. Îmi spunea tata 
câteodată, înainte de a fi la un pas de arestare: stai liniştit băiete, la noi 
n-a reuşit nici capitalismul, vom strica sigur şi maşina comunismului, 
furăm din piese. 

La Jucu am văzut cum renaşte minunata lume veche şi la noi, la 
Cluj. Am văzut cum capitalismul de cea mai înaltă tehnologie se 
pleacă în fața virtutilor minunatei lumi a comunismului simulat. S-a 
inaugurat, pentru a două oară, fabrica Nokia! Se mai întâmplase o 
dată, în campania electorală de la locale, în 11 februarie. Acum venirea 
tovarăşului premier a reinaugurat-o şi dacă vom avea un guvern cu 
PD-L în compoziţie se va mai inaugura o dată, probabil, în campania 
preşedintelui Băsescu. Nu mai întreb ce s-a întâmplat în 11.02.2008 
când Marius Nicoară a primit primul telefon şi Emil Boc al doilea 
telefon, trebuie ca acum să cântăm bucuria de pe feţele celor 1.600 de 
muncitori fericiți că domnii capitalişti au venit şi în satul lor. 

Nu suntem unici, dar credeam că suntem mai decenti. Eu, 
cârcotaşul, va trebui să îmi cer scuze bucureştenilor pe care i-am 
criticat că au reinventat vizitele de lucru săptămânale şi televizate ale 
cuplului Oprescu -Lăriceanu, pentru a vedea țara cum creşte o capitală 
nouă sub soarele răsărit datorită apariţiei Marelui Bărbat. Îmi voi cere 
scuze şi moldovenilor care inventau des vizite de lucru pentru 
Băsescu, Geoană sau Voiculescu. 

În fine, am intrat şi noi în rândul lumii. Semnele întoarcerii sunt 
mai vechi, cunoaştem regia, încă nu ne-am pierdut reflexele. Baronii 
locali au devenit un fel de prim-secretari, deasupra partidelor sau 
instituțiilor, ei îşi pun deja casca de constructor şi pot conduce 
oaspetele de la Bucureşti, pot da indicaţii prețioase şi pot să strige la 
muncitori în limbaj gros de şantier. Trebuie să fim vigilenți, căci 
lucrurile se mişcă rapid, trebuie să rezonăm odată cu țara. Decadenţa 
capitalistă a artei burgheze patronantă de elementele duşmănoase de 
la ICR trebuie eliminată printr-o decizie a Senatului. Grijă mare la 
exprimare: în România am rezolvat problema națională, tovarăşii din 
Harghita şi Covasna pot să-şi facă referendum pentru Regiunea 
Autonomă Maghiară. Dar despre Transilvania să nu vorbim, 
Bucureştiul ştie ce face, băgați la bulău elementele duşmănoase care 
cer descentralizare! Bătrânii securişti dau deja bobârnace peste nasul 
CNSAS şi îşi arată în public sculele de torționari pe care au fost 
determinaţi să le ascundă o viață. 

La Jucu, într-o frumoasă zi de toamnă arămie, am primit vizita 
conducătorului guvernului nostru care va face din România a şaptea 


putere economică din Europa. Pe fețele oamenilor se citea fericirea de 
a trasforma sapa în SIM şi brazda în călimară. Astăzi poate vom 
învinge şi votul uninominal, procesul comunismului îl vom 
transforma în procesul capitalismului şi minunata lume veche va veni 
înapoi. 

În hărmălaia isterică a începutului de campanie, mă uit la 
Observatorul de la televiziunea camaradului Felix şi văd un reportaj 
despre vizita de acum trei săptămâni a tovarăşului Iliescu în China, un 
mic eşantion dintr-un lung serial. E bine, viitorul nu ne mai sperie. E o 
lume pe care o ştim, avem reflexe, avem gesturi pentru a simula totul. 
Nu trageţi, tovarăşi! 


25 septembrie 2008 


Duşmani ai poporului şi deşertul politic 


Acum că se apropie campania electorală avem parte de un peisaj 
al unei Românii isterizate de politică. Şefii partidelor se aruncă într-o 
luptă care ar trebui să dea imaginea unei mini-apocalipse. Strategii de 
campanie le spun, probabil, că trebuie activati membrii şi 
simpatizanţii. Unii mai şcoliți cred că este nevoie să se facă demarcări 
clare de teritoriu şi marcaje ideologice. Fiecare idee trebuie marcată cu 
fierul roşu al ideologiilor, să se ştie că este de stânga, de drepta sau de 
centru. Comunicatorii cu pretenţii de spin doctors le spun liderilor că 
este nevoie să se spună poveşti credibile în care trebuie să apară trei 
roluri măcar: Duşmanul (Zmeul, adică), Salvatorul (adică partidul său) 
şi Victima, care este poporul. Oamenii trebuie să ştie clar că sunt 
victime ale adversarului politic şi că îşi datorează partea de fericire 
acelui Făt-Frumos care apare pe ritmurile din We are the champions. 

Construirea instituției dusmanului poporului devine astfel cea 
mai importantă preocupare de precampanie şi campanie, suntem într- 
un proces de direcționare a emoțţiei negative spre adversarii politici. 
Pentru PNL şi Tăriceanu duşmanii poporului sunt foştii colegi de 
guvernare şi peremiştii. Există şi un dusman pe care-l înfierează mai 
puţin în public, dar care este considerat indezirabil doar în şedinţele 
de partide: PSD-ul lui Geoană şi Iliescu. Pentru Boc şi pedelişti, 
duşmanul poporului este combinaţie de penelişti şi pesedişti, dar mai 
ales maleficul 322, adevărat 666 al numerologiei politice. Partidul 
Social Democrat are un duşman „de moarte”, cum ar zice 
prezentatoarele de la sport, aflat în combinația Băsescu - PD-L, dar şi 
un duşman de bun de pus în discursuri: dreapta şi guvernul corupt şi 
neperformant al liberalilor. 

În toată această nebunie şi bătaie cu noroi un singur lucru 
creează contrast prin soliditatea şi permanenţa lui: suferința 
oamenilor. Ea nu va dispărea niciodată, însă politica şi politicienii ar 
trebui să caute soluții, să-i întrebe pe experți ce ar trebui făcut pentru a 
schimba câte ceva. Dacă politicienii s-ar uita mai atent, ar constata că 
foamea este încă cel mai mare duşman al poporului. Sunt peste trei 
milioane de români aflați sub limita stabilită pentru un trai decent. 
Pentru milioane de țărani bătrâni, fără pensie sau cu pensii de 
batjocură, duşmanii cei mai mari sunt izolarea şi singurătatea. Din patru 
în patru ani primesc cupoane de motorină sau mici stipendii pentru 
recoltă, iar la alegerile locale primarul le aruncă nişte lopeţi de balast 
pe ulițele noroioase. Atât, în rest doar o lungă aşteptare a copiilor 


plecați la oraş sau în Europa. Pentru bătrânii pensionari de la oraş, 
țintă privilegiată pentru toate partidele, pensile mărite sunt repede 
anulate de creşterile la prețurile utilităţilor şi produselor de strictă 
necesitate, iar duşmanii lor principali - boala şi mizeria, rămân să-i 
însoțească până la cimitir. Profesorul de română sau de matematică nu 
are timp să se preocupe de duşmanii politicienilor care-l momesc cu 
creşteri salariale în campanie, căci este învins de ruşinea că nu-i ajung 
banii pentru cărți sau pentru o haină mai bună. 

Politicienii nu se pot apropia de electorat pentru că au probleme 
cu identificarea duşmanului poporului. Duşmanii din ficțiunea 
politicienilor nu au nicio legătură cu duşmanii adevăraţi care-i 
îngenunchează pe români. Solidaritatea ar însemna un război 
împotriva suferinţei, sărăciei, bolii, singurătăţii pe care să-l ducem toți, 
fiecare cu mijloacele lui. 

Politica noastră este bolnavă de individualism pentru că nu este 
în stare să renunţe la bătaia de stradă nici atunci când ar trebui să 
încerce a gândi la ceea ce ar trebui să se întâmple în viitorii patru ani. 
Măcar din în patru ani ar trebui ca elita politică să facă efortul de a se 
lupta cu un duşmanii reali, nonfictivi ai românilor. 

Nu poți face nimic acum, îmi spune un bun prieten, jurnalist de 
politică, nimeni nu te va urma dacă faci proiecte serioase, ştii că 
politica este circ şi spectacol, nu doar la noi. Suntem şi prea săraci, nu 
avem cultură politică, iar instituția duşmanilor fictivi este mai 
eficientă. În plus, din proiectele de cadouri electorale, le mai pică şi 
oamenilor câte ceva. Trebuie să faci compromisuri pentru a rămâne în 
luptă, îmi spune un politician important, încercând să mă convingă să- 
mi schimb o decizie. Mulţi gândesc aşa la început, dar trebuie să te 
adaptezi, să faci compromisuri. 

Ştiu cum e, am făcut şi eu compromisuri. Dar compromisul este 
renunțarea la o valoare până mai ieri sfântă pentru noi. Ne resemnăm 
şi începem să ne reconstruim universul fără acea valoare. Lumea 
noastră devine tot mai săracă în valori, stima de sine este afectată fără 
să ne dăm seama intrăm într-un lanț al slăbiciunilor. Viața noastră se 
goleşte, încep să dispară oameni dintre noi, fiecare prieten pierdut ia 
cu sine o valoare în care credeam odată. Nu te mai poți întoarce înapoi 
la viața normală, te influențează o culpabilitate şi o incapacitate de a te 
uita în urmă, te împinge mereu înainte... Nu ştii practic spre ce mergi, 
dar te chinui să contabilizezi succese sterpe. 

Politicienii, captivi în cuşca politicii, nu mai au curajul să dea 
ochii cu viața reală. Nu se pot închipui decât eterni candidați, mereu 
aleşi, întotdeauna utili prin experiența deosebită câştigată. Fiu al 


compromisului, politicianul român se isterizează din patru în patru 
ani în confruntarea reală sau simulată cu duşmanul fictiv din alt 
partid sau chiar cel din partidul propriu, dar nu are curajul de a se 
uita înapoi pentru a vedea că duşmanii adevăraţi i-au nimicit firava sa 
armată şi el mărşăluieşte tot mai singur prin deşertul politic. 


28 septembrie 2008 


Tati, de ce ţinem noi cu ungurii de la CFR? 


Fotbalul este o lume pe care nu putem s-o ignorăm, chiar dacă 
nu suntem îmbolnăviți de microbul respectiv. Ca un infectat fără 
posibilitate de vindecare, am urmărit fenomenul CFR Cluj atât ca 
sociolog, cât şi ca microbist. Un spectacol total şi o lume care nu se 
reduce la cele 90 de minute de pe gazon, fotbalul creează idoli, zei 
tangibili care trăiesc ca şi zeii grecilor, nu în cer, ci undeva între cer şi 
pământ. Seamănă cu noi, îi putem imita, ne putem cumpăra haine ca 
ale lor sau îi putem urî. Când Pelé vine din ghetou sau Platini dintr-o 
familie săracă, aceşti zei alimentează şi ideea că undeva există 
dreptate, că şi copilul de țăran sau de muncitor are o şansă să devină 
bogat sau celebru. Fotbalul creează o lume fictivă care însă nu se 
desprinde niciodată totalmente de lumea reală. Când Franţa a devenit 
campioană mondială, jurnaliştii, dar şi sociologii francezi au scris că 
fotbalul a salvat națiunea franceză şi că ea poate redeveni, pornind de 
aici, o mare putere pe harta geostrategică. După ceva ani, francezii s- 
au mai dezumflat, dar visul nu era chiar o tâmpenie. Deşi unii spun că 
este o ciumă emoțională, psihologii recunosc că fotbalul reuşeşte să 
creeze un simulacru de comunitate, o întoarcere la unitatea pierdută. 
Suporterii trăiesc adevărate tranşe de grup şi recreează un fenomen 
despre care sociologii spun că a dispărut o dată cu modernitatea: 
societatea organică. Adică o comunitate cimentată de o solidaritate 
organică, nu mecanică, artificială. Brandul clubului este pentru 
microbist ceea ce era rudenia sau vecinătatea, un liant pentru o 
fraternitate spontană şi puternică. La înscrierea golului bărbaţii 
participă la un spațiu emoțional pe cale de dipariție din viața ordinară: 
cel al confruntării directe, al luptei de ring şi victoriei obținute prin 
confruntare corp la corp. În fine, competiţia din pătratul de iarbă 
conţine ceva ce a dispărut din social: regulile stricte şi egalitatea de 
resurse: 11 contra 11, porți egale, niciun privilegiu. O egalitate de 
şanse care a dispărut de mult din competiția socială. 

Fotbalul ne ţine legați de comunitate, regiune sau țară. Este 
ultima rădăcină, după ce politicienii şi-au bătut joc de sentimentul 
național, de sentimentul datoriei civice, iar oamenii de afaceri sunt 
obligați să se uite doar în balanțele economice. Marele merit al 
fotbalului este că poate fortifica identități, poate să adune în jurul 
terenului energiile psihice risipite ale unei comunități. Identitatea 
noastră ardeleană este un problematică. A fost mereu contestată 


dinafară, Bucureştiul sau Budapesta deopotrivă încercând s-o tragă 
spre etnicizare şi exclusivism. Ni se recunoaşte doar dreptul de a cânta 
cântece patriotice, orice diferență era persiflată sau privită ca o 
trădare. Voi nu sunteți ardeleni, ci români, ni se spune nouă invariabil 
de la Bucureşti. Voi nu sunteți ardeleni, sunteti unguri, primesc 
replică maghiarii noştri, de la Budapesta. 

Din nefericire, fotbalul ca explozie emoțională nu are doar darul 
de a amplifica solidaritatea internă, ci are şi defectul de a redeschide 
rănile, acolo unde ele sunt. Aici la Cluj, suntem o comunitate 
fragmentată, ruptă în două, cu puține speranţe de reface ruptura. 
Echipa de fotbal construită de Paszkani şi Mureşan a fost privită cu 
suspiciune. A suferit din cauza centralismului bucureştean. Orice 
echipă din provincie care face performanță sau amenință a deveni 
campioană este sabotată sistematic de oligarhia coruptă de la 
Bucureşti. Arbitrii au lucrat împotrivă de o manieră sistematică, iar 
valizele cu bani ale lui Becali au fost privite ca o metodă normală de a 
ne opri ascensiunea. În plus, profesioniştii dezbinării transilvane au 
adus mereu în memoria publică un episod de acum peste şaizeci de 
ani: participarea echipei noastre, după dictatul de la Viena, în 
campionatul Ungariei. Dar un român şi un ungur care au înlocuit 
contractul de manageriat cu sentimentul rar al prieteniei, Arpi şi luliu, 
au pus în practică un proiect de întreprindere fotbalistică modernă, 
fără a se sinchisi de maneliştii sau lăutarii din media de pe Dâmboviţa. 
Ne-au adus la început bucuria de a-i bate pe bucureşteni, de a deveni 
campioni ai țării şi a ne mândri cu întreprinderea lor, lipsită de sprijin 
din partea autorităților locale. Sunteţi niste țărănoi, ne-au spus ciobanii 
de pe Dâmboviţa, ungurilor, sunteți finanțați de masoneria de la 
Budapesta, cum să fiți arbitrați la Craiova de un ungur? 

Tati, de ce ținem noi cu ungurii de la CFR?, a venit într-o zi să mă 
întrebe fiul meu tocmai întors de la grădiniță. 

Miercuri seara, CFR a adus la Cluj primul peisaj european. Un 
stadion european, un public care nu s-a comportat mioritic şi un 
rezultat care ne-a făcut să fim mândri că suntem ardeleni. Mă uitam în 
jur şi nu-mi venea să cred. O bucurie reținută, parcă ne era frică să ne 
bucurăm prea tare, să nu hăhăim în salonul select al UEFA. Un prieten 
ceferist se întreba la berea de după: oare ăştia de la Chelsea nu ne-au 
lăsat cumva? Oare nu a fost o altă întâmplare? Stăteam tăcuţi parcă 
fricoşi să nu ne bucurăm cu tot sufletul, să nu ni se deschidă operaţia... 
După un meci Brazilia-Argentina, terminat cu 0-1 pe Maracana, un 
ziarist inspirat a titrat: 100.000 de morți pe Maracana. Miercuri seara, în 
Gruia, au fost 20.000 de ardeleni fericiți. 


Vine meciul de cupă cu Universitatea Cluj şi visul meu de 
sociolog bolund începe să-mi dea târcoale iar. În jurul unei 
performanțe de excepţie, cum este CFR 1907, s-ar putea reclădi pozitiv 
identitatea clujeană, poate chiar şi cea ardeleană. În fața 
profesionalismului şi excepționalității, oare rănile vechi nu s-ar putea 
închide? Vom putea oare să scăpăm de stereotipurile pe care ni le 
insuflă cei care ne dezbină? Mergând spre casă, de mână cu fiul meu, 
încerc să-i răspund altfel întrebării pe care mi-a pus-o acum câteva 
săptămâni, nu mai încerc să-i explic unde este minciuna. 

Adrian, ținem cu ungurii de la CFR pentru că noi, clujenii, suntem 
unguri cu toții. Că dacă ti-aş zice că suntem ardeleni cine ştie ce întrebări 
suplimentare îmi vei pune. 


3 octombrie 2008 


Sidromul Pinocchio 


Despre minciuna din politică se vorbeşte de mii de ani. Cu 
înțelegere sau cu viclenie, cu oroare câteodată, dar cele două 
fenomene au fost mereu puse în legătură. Avem şi un tratat intitulat 
Arta minciunii în politică, tratat din 1733 şi atribuit lui Jonathan Swift. 
Unii contestă paternitatea lui ilustră, dar sunt destule argumente 
pentru ca acesta să fie considerat autor. În epoca modernă, basmul lui 
Collodi şi personajul Pinocchio au furnizat suportul pentru creearea 
unui tip caracterial şi a unui sindrom de personalitate. În fața multora 
care analizează basmul dintr-o perspectivă biblică, marele scriitor 
italian Eduardo Sanguineti spunea că este un text capital al culturii 
moderne. Meritul lui Collodi a fost acela de a fi realizat o povestire 
organică folosind un colaj extraordinar de situaţii deja existente şi 
cunoscute, Pinocchio este contrariul acelei groaznice cărți numite 
Cuore: aceasta te învață numai să plângi, în timp ce basmul cu păpuşa 
de lemn te învață să râzi şi să te descurci întotdeauna şi în orice 
situație. 

Miorita noastră venită parcă din paradigma lui Cuore, inimă de 
copil, este străină de poporul căreia i-a fost impusă ca mit fondator, 
popor care parcă se apropie mai mult de modelul descurcărețului 
Pinnocchio. 

Dacă cineva spune că politicienii mint, ori i se zice că e prost şi a 
aflat doar acum, ori că este un pleonasm. Minciuna în politică este 
aproape normală, cred unii analişti. Este normal, pentru că politica 
este până la urmă un joc, o convenţie. Oamenii îi iubesc şi îi votează pe 
cei care sunt convingători, nu pe cei care sunt sinceri. Spectacolul face 
parte din politică şi odată cu el, în casa politicii, intră şi disimularea. O 
specie de aşa-zişi consultanţi politici, izraeliano-români, care se mută 
mereu la cei de la putere pentru a-i ajuta să piardă, vorbeşte des la 
televizor exhibând un fel de cinism al marketingului politic, făcând 
din şmecherie şi minciună un fel de esenţă a politicii. Minciuna e o 
armă folosită cu inteligență, spun ei, iar cine nu o foloseşte este exclus 
din jocul politic. Poate că minciuna este rentabilă, poate că a spune 
adevărul ar fi mai puțin pragmatic, în multe situații. 

Chiar dacă oamenii ştiu că sunt mințiți, nu cred că arta de a face 
politică se poate baza pe minciună. Cred că politica înseamnă, în 
primul rând, credinţa în valori şi mai ales instictul de a fi solidar cu 
oamenii din grupul tău de apartenență sau cu un grup aflat în 
dificultate sau în suferință. 


Unii ajung să facă din minciună un reflex, o a doua natură. Mint 
aşa cum respiră, mint aşa cum ar da bineţe, dincolo de postura sau 
situația în care se află. Minciuna începe să devină în politica noastră 
un poligon de întrecere. După ce în patru ani s-au făcut doar patru 
kilometri de autostradă, ministrul responsabil spune, fără să clipească, 
că în viitor se vor face 2.000 km, plus alte mii de kilometri de drumuri 
judeţene. Pardon, vine un alt partid, noi vom face mai mulți kilometri, 
în plus noi vom trimite oameni în cosmos. Vom face din România a 
şaptea putere economică din Europa, licitează şi premierul, deşi în 
clasamentul competitivităţii generale suntem la toate capitolele la 
coada clasamentului mondial, mult după Burkina Faso şi Zimbabwe. 
Românii împrăştiați prin lume sunt momiți cu 20.000 de euro, iar când 
nimeni nu crede, marele politician plusează: 25.000 euro şi credite cu 
dobândă subvenţionată de stat. La ultimele alegeri câştigătorul 
Bucureştilor a învins desenând cu mâinile prin aer autostrăzi 
suspendate peste marile bulevarde şi lumea nu a râs deloc, nici măcar 
nu i-a spus şmechereşte: hai, bre Sorine, lasă caterinca, noi te votăm 
oricum pentru că eşti şmecher de Primăverii. Un micut lider de opoziție 
spune că va lua fotoliile de sub fundul senatorilor propriului partid, 
după ce le vor fi câştigat chiar prin această gogoaşă. 

Nu, acestea nu sunt promisiuni, cum ați putea să credeţi, căci în 
această situație am putea crede că autorul lor a crezut că se pot face, 
dar n-a avut condiţii, nu a fost lăsat, s-a înşelat etc. Nu este cazul, 
acestea sunt minciuni spuse cu neruşinare şi lipsă de respect. 

Un om normal se poate întreba, firesc, cum poate cineva să îşi 
închipuie că ar putea să fie crezut spunând asemenea tâmpenii. 
Mincinoşii din politică îşi creează propria realitate, propria lume. 
Acolo sunt dictatori absoluți şi cumulează Ministerul Adevărului. 
Drama celor atinşi de sindromul Pinocchio este că povestea lor se 
termină prost, nu are happy end-ul poveștii lui Collodi. Mincinoşii mari 
ai politicii au un trist sfârşit: încep să creadă ei înşişi în minciunile lor. Se 
luminează şi se uită cu uimire la construcția lor genială. Se cred 
salvatorii lumii şi nu înțeleg de ce, la un moment dat, lumea îi 
ocoleşte. Trăiesc drama că sunt mari neînțeleşi, generoşii pe care 
popoarele nu-i merită. Când se va arunca cu roşii după ei se vor crede 
cristoşi răstigniți şi doar atunci când vor fi aruncați cu şuturi în fund 
de pe scenă se va vedea că au fost doar niste păpuşi de lemn şi cârpă, 
nişte marionete. 


10 octombrie 2008 


„U” şi CFR. Fotbal pentru minte, inimă şi ... literatură 


Dacă englezii au inventat fotbalul, iubirea pentru Universitatea 
Cluj a inventat poezia care se poate naşte din iubirea pentru fotbal: 
Mamă te iubesc, dar nu ca pe U! Este cel mai frumos slogan pe care a 
putut ieşi din sufletul mare şi chinuit de microbist. Un strigăt dureros 
şi trist, o iubire pe care n-o poate naşte decât deznădejdea. Pentru că 
„U” Cluj este doar iubire, o iubire a unor clujeni însinguraţi care, de 
aproape 100 de ani, caută inima oraşului crezând că este îngropată sub 
gazonul de pe Moina. O iubire pentru o echipă romantică pe care toată 
lumea o cunoaşte ca fiind iubitoarea jocului, nu a rezultatului. 

De aproape 25 de ani sufăr în tribunele de pe Moina. Am avut 
momente de fericire, am plecat de multe ori vorbind singur sau dând 
cu căciula de pământ. Mi-am cărat acolo soţia şi copiii, prietenii şi apoi 
studenţii. Am primit în schimb exact ceea ce am dus cu mine: visul că, 
într-o zi, lucrurile se vor schimba şi o să vină o mare performanță. În 
anii trecuți a fost ucis un suporter al CFR, anul trecut un cameraman a 
fost desfigurat de un gest barbar. Sunt semne ale neputinței şi ale unei 
frustrări pe care şepcile roşii au acumulat-o deja de decenii. Atâta 
iubire şi niciun titlu de campioană! E aprope incredibil cum nu simt acolo 
în iarbă jucătorii plătiți să fie eroi disperarea fanilor, disperarea unui 
oraş care visează dintotdeauna la o mare victorie. 

Stadionul a fost lăsat să se prăbuşească. Pe câtă pasiune în 
tribună, atât de puţină în teren! Jucătorii au fost risipiţi în lume şi în 
picioare tribune îndepărtate de Ardeal: Păcurar, Florescu, Cociş, Jula, 
Szekely sau Giurgiu. Neluțu Sabău a încercat să facă ceva, dar a fost 
determinat să plece. Dar cum se poate transmite iubirea dinspre 
tribună înspre cei cu sufletul în formă de portofel? 

Scandalul banilor lui Becali a întinat istoria clubului. Mulţi 
suporteri s-au închis în casă şi duminica umblă năuci prin oraş 
încercând să evite stadionul la ora meciului. Nimeni nu vorbeşte, dar 
toată lumea ştie despre tarele unui management care nu a stimulat 
performanța şi nici nu şi-a dorit prea mult victoria, cum spunea un 
cunoscut leitmotiv de pe vremea ziarului Sportul. 

Marţi după-amiază a fost la Cluj un meci fantastic, un tablou 
relevant pentru destinul dramatic al acestui oraş. Am stat la Bucureşti 
chircit pe un fotoliu, lângă un aparat de radio şi am ascultat transmisia 
grozavei încleştări. Ultimele meciuri din liga secundă ale Universității 
m-au îndepărtat de visul de a vedea vreodată o finală importantă între 
„U” şi CFR după care fanii celor două echipe să danseze îmbrăţişați 


pe străzile presărate cu berării. Aşa cum am văzut la Zurich astă-vară 
mii de români îmbrățişându-se cu italieni şi olandezi. 

Mi-am adus aminte de profesorul meu de limba română din 
liceul de la Năsăud, unul dintre oamenii care mi-au sădit în suflet 
pasiunea şlefuirii cuvântului. Într-o iarnă m-a invitat la el acasă ca un 
fel de premiu pentru câştigarea unui concurs. Când i-am trecut pragul 
m-a invitat să-mi arate ceva drag în bibliotecă şi am înţeles că pentru 
asta eram acolo. Am crezut că este vorba de vreo carte rară sau de 
vreun volum de versuri păstrat de timidul meu profesor la sertar. Nu, 
cu mâna tremurând mi-a scos dintre cărți o fotografie cu „U” Cluj, 
unde el fusese atacant. În seara aceea am renunțat să mai merg la 
admitere la Universitatea din Bucureşti. 

Pe Ion Moina, marți s-au întâlnit sufletul şi mintea. „U” Cluj este 
suflet 100%, iar CFR este rațiune şi inteligență. La CFR, Paszkany şi 
Mureşan au luat un proiect de la zero. Au pus totul într-un proiect 
făcut cu mintea. Nu au risipit speranţele şi visele unora, ci au făcut să 
vină oamenii spre stadion, au creat vise şi speranţe acolo unde nu era 
nimic. Mai bine de jumătate dintre cei douăzeci de mii de clujeni care 
umplu stadionul din Gruia acum speră că într-o zi vor putea să se 
mute de pe un stadion pe altul, speră că în fiecare duminică o echipă 
din oraşul lor joacă acasă şi... câştigă. 

Marţi seara un prieten m-a sunat să-mi spună ce frumos s-a 
mobilizat „U” Cluj. După ce echipa pierde acasă cu echipe slabe de 
liga a doua, de ce reuşeşte să joace atât de bine cu CFR? Să fie ura, ea 
să mobilizeze asemenea energii pierdute? Nu cred, i-am spus, deşi cea 
mai importantă caracteristică a urii este faptul că o avem la îndemână. 
Credem că iubirea ne solicită, ne angajează, ne consumă energia. Ne 
iluzionăm că ura e gratuită. Dar ura nu face copii, cum spune un poet, 
nici nu va naşte vreodată performanță. La şepcile roşii este probabil 
conştiinţa decăderii unui vis, a unui vis care se trezeşte doar în competiții cu 
cei mai puternici. 

Eterna rivală a Universității nu este CFR, cum spun crainicii 
neinspirați. Rivala este  nepăsarea, lipsa de profesionalism, 
amatorismul, puținătatea de spririt şi ambițiile mici ale celor care 
populează în ultimii ani birourile, vestiarele, banca şi gazonul. Inima 
mare a micului Dorinel şi părul alb al lui Remus Câmpeanu 
înflăcarează iar Clujul. Dar parcă mi-e şi frică să sper. 

Marţi seara fost o finală adevarată de Cupa României. 
Universitatea nu a fost învinsă, deşi a fost eliminată. „U” Cluj a 
câştigat această luptă cu propriile slăbiciuni. Însă cred că a învăţat că 
trebuie să viseze mai mult. A fi campion este un proiect unde trebuie 


pusă multă minte şi nu ajunge să pui doar suflet, nu ajunge căldura 
care vine dinspre sufletele dezgolite ale liceenilor din tribună. 

Marţi nu au fost trei ceasuri rele, a fost o zi frumoasă în care 
inima oraşului s-a auzit bătând sub iarba verde de pe loan Moina. A 
fost o înfruntare între inimă şi minte. Pentru două ore, ființa oraşului a 
fost acolo, pentru două ore oraşul a fost întreg. E o toamnă nebun de 
frumoasă la Cluj, cum zice Horia Bădescu. Şi un fotbal pentru minte, 
inimă şi literatură. Cântă, zeiță... 


17 octombrie 2008 


Domnului profesor, cu dragoste 


Nu credeam să vină o vreme în care va fi atât de actual un banc 
cu Radio Erevan, în care un român întreabă cum se pune aceentul 
corect: profesor sau profes6r. Răspunsul vine ca o condamnare: în 
România nu se pune accentul pe profesor. Am văzut că în România nu 
este prețuit dascălul, când Parlamentul a hotărât mărirea salariilor 
dascălilor, iar Guvernul s-a opus frenetic. Premierul Tăriceanu s-a 
opus majorării salariilor profesorilor, iar pe la televizoare, după doar 
câteva ore, au apărut zeloşi care au atacat întreaga breaslă, arătându- 
ne la nesfârşit un pensionar care le vorbea copiilor despre sex sau cu o 
profesoară care s-a filmat făcând striptease. Ca la comandă, profesorul 
a devenit inamicul public numărul unu. Numai ce se vorbise despre 
amărâtul lui de salariu şi deja criza mondială ne bătea la uşă. Jelania 
premierului cu lipsa de bani nu are nicio justificare atâta timp cât s-au 
găsit bani pentru imensa mită electorală dată primăriilor acum, înainte 
de alegeri. Colegiile baronilor locali sau centrali au fost umplute de 
bani de campanie, fără destinaţii precise. Nimeni nu s-a uitat că în 
cazul măririi cu 50% a salariilor era vorba de o creştere care se încadra 
în bugetul de 6% şi nici că ministrul şantierist de la laşi nu cheltuise 
decât aproape 4% şi deja este toamnă târzie. Politica o dovedit că este 
lipsită de orizont şi de proiect, că este doar un joc de politicieni miopi. 
Guvernanţii liberali nu s-au uitat nici măcar în sondaje unde ar putea 
să vadă că, opunându-se profesorilor, se opun opiniei a două treimi 
din propriul electorat. 

Apoi, Guvernul, ajutat de consilierii veniți din țările calde, a 
hotărât că este mai bine să-i mobilizeze pe alți sindicalişti împotriva 
dascălilor, ca şi cum ei sunt vinovați pentru sărăcia noastră. lar bruma 
noastră de solidaritate şi coeziune socială este încă o dată făcută praf 
la acțiunile demagogice ale unor politicieni. 

Profesorii nu vor face manifestații dure, nu vor trece cu raba de 
poarta Guvenului şi nici nu pot opri trenurile. Nu au bani să-şi 
plătească talk-show-uri şi nici nu pot lasă gunoiul neridicat să ne 
convingă prin mirosuri pestilenţiale. Ei se vor retrage spre alte 
profesii, nu mai suportă umilinţa şi, deja, în fiecare an, câteva zeci de 
mii de oameni ies din sistem. În timp ce toate țările investesc în 
educație, investiția cea mai profitabilă, în România politicienii cu 
resentimente pentru şcoală trag covoare asfaltice unul peste altul, 
cumpără maşini la preț de avioane şi nu se gândesc la viitor. Pentru ei, 
investiția înseamnă doar locul de unde se poate lua comisionul sau o 


modaliatate de a face demagogie electorală. Programele pe termen 
scurt ale clasei politice şi competiţia aberantă retează orice încercare 
de a gândi viitorul. Profesorii nu-şi trimit copiii la studii în străinătate, 
aşa cum fac politicienii, ei stau legaţi de şcoala noastră, cu tot cu 
familiile lor şi bucuria de a dărui îi ţine încă în clasă chiar dacă ar fi 
trebuit să plece de mult. Zidesc în copiii noştri ceea ce le oferim noi, zi 
de zi. Speranță sau dezgust, bucurie sau tristeţe, curaj sau frica de 
viaţă. 

Sistemul educațional românesc este într-o derivă grozavă. 
Managementul politicianist, lipsa de curaj a miniştrilor, blocarea 
ideilor de reformă, schimbările prea dese şi fără orizont ne-au adus 
aproape de dezastru. Profesorii ar trebui să primească acum creşterea 
de salarii, dar nu ca un cadou şi nici ca o reparaţie, ci sub formă de 
împrumut pentru declanşarea schimbării reale. Ei trebuie să accepte că 
performanța trebuie măsurată şi cum ea nu este identică de la un om 
la altul, nici salariile nu mai pot repeta uniformitatea comunistă. 
Trebuie să uite că trăiesc în țara şpăgii, a nepăsării şi privilegiilor, 
măcar pe timpul când sunt în fața copiilor. Sarcina lor este să sădească 
în mintea şi inimile copiilor noştri un viitor care să nu semene deloc cu 
prezentul. 

După peste douăzeci de ani de profesorat mă trezesc în 
dimineaţa în care am cursuri cu o bucurie care îmi taie respirația. Am 
trăit cele mai frumoase momente din viata mea la şcoală, iar cele mai 
urâte atunci când m-am îndepărtat de ea. Când am ales să mă apuc de 
meseria de dascăl aveam sufletul luminat de un film prin care se 
încerca să se mai repare ceva din ruptura rasială. Un film cu Sidney 
Poitier, ce se chema Domnului profesor, cu dragoste. Un film despre 
esența meseriei de dascăl, un film în care un profesor îmblânzeşte 
sufletele de barbari ale unor adolescenţi dintr-un cartier din Londra. 
Dar cea mai tare luptă a profesorului de culoare este cea cu un sistem 
educațional idiot, în fața căruia nu are nicio şansă. Acum profesorii 
români nu se luptă doar cu barbaria înnăscută, se luptă şi cu sălbăticia 
celor care nu înțeleg că şcoala este singura noastră şansă de a ieşi din 
această fundătură a istoriei. Acum, după vreo douăzeci şi cinci de ani 
de amăgire, citesc o recenzie apărută în acea vreme în Monthly Film 
Bulletin. Scrie acolo că filmul aspiră la un realism social justificat de 
frecventele aluzii la prejudecățile rasiale, la familiile destrămate, la clasele cu 
echipament şcolar insuficient şi aşa mai departe. Dar soluțiile pe care le oferă 
suferă de un optimism facil asemănător celor mai utopice cântece folk. Toţi 
elevii au inimi de aur, toți aspiră să se autoperfecționeze, toți vor ca domnul 
profesor să-i aprobe. 


Domnule profesor, mă bucur că nu aveam internet în copilărie şi 
că am înţeles greşit acel film, mai ales că, recunosc, ascultam (din 
păcate, ascult şi acum) utopice cântece folk. Şi, ca un rezultat al 
proastei educații făcute de filme, recunosc, domnule profesor, vreau să 
văd dezastrul societății românesti, criza crizelor, adică momentul în 
care te vei întoarce şi dumneata de la casierie cu plicul cu jumătate 
mai greu. Ştiu că o să-ți dai banii pe cărți sau o să-ți cumperi pantofi 
noi, nu vei face ca noi, politicienii, nu o să bei banii viitorului nostru 
la crâşma istoriei. Cu dragoste... 


24 octombrie 2008 


America nu crede în lacrimi 


O explozie de bucurie şi lacrimi a cuprins lumea la victoria lui 
Obama. Am vrut şi eu să câştige democratul, deşi i-am scris seara unui 
prieten „Noi, negrii din lumea întreagă, indiferent de culoarea pielii, 
ne bucurăm un pic prea repede, iar tu, stelist înrăit, să-ți aduci aminte 
că Steaua a avut 2-0, în minutul 10, cu Olympique Lyon”. Mi-a trecut 
acest lucru prin cap poate şi sub influenţa a două cărți pe care le am pe 
noptieră: Al Gore, Asaltul asupra rațiunii şi La Société des victimes, cartea 
sociologului francez Guillaume Erner. 

America este țara tuturor posibilităților, e adevărat, dar mai ales 
a celor de control social şi de management inteligent al unui corp 
social neomogen, mereu alimentat cu aluviuni de toate rasele şi 
culturile. Alegerea lui Barack Obama (după alegeri îşi va aduce tot 
mai mult aminte că este şi Hussein) a fost rezultatul unei mobilizări a 
victimelor, cu aspect de răscoală, de revoltă împotriva sistemului. 
Americanii săraci s-au ridicat împotriva unui sistem care a devenit tot 
mai impopular. Am auzit şi jurnalişti din Europa exclamând pe la 
televiziuni că nimic nu va mai fi ca înainte, frază pe care am auzit-o 
destul de des după 11 septembrie. E adevărat, după 11 septembrie s- 
au restrâns foarte multe libertăţi, a început un război de hărțuire şi 
inoculare a unor frici noi societăţii globale şi mai ales celei americane. 
Mi-au rămas şi mie în minte imaginile cu o ciupercă nucleară 
deasupra unui oraş american, imagini care l-au propulsat pe George 
W. Bush pentru un nou mandat. 

La frica de terorişti s-a adăugat acum frica de criza economică, 
frica de viitor. Alegerea lui Obama s-a făcut sub semnul fricii, nu ca 
efect al unei politici a încrederii. În calitate de cunoscător al teoriilor 
soft power americane, aş putea spune că săracii, cu puţinii lor bani, au 
mai salvat o dată sistemul american, iar acum şi-au mai cheltuit şi 
votul în acest sens. 

În orice sistem social, cei din clasele populare au devenit obiect 
al compasiunii generale, un sentiment deja democratic. Femeile, 
negrii, săracii, muncitorii sau funcționarii ce lucrează de le sar 
capacele, minoritățile de toate felurile, imigranții sunt astăzi 
considerați victime şi dau o mare luptă pentru a li se recunoaşte 
diferența, a primi certificat de victimă refuzând de multe ori chiar 
statutul de egal. America şi marii ei scenarişti ne-a mai oferit o utopie, 
cu un happy end rapid, formulă care poate direcționa foarte bine 
emoția colectivă: un negru preşedinte, o speranță pentru toți. 


Vă aduceți aminte de 1996, cum plângeau oamenii pe stradă la 
alegerea profesorului Emil Constantinescu. După alegerea lui 
Constantinescu, sistemul politic s-a consolidat şi multe dintre 
rămăşitele comunismului par mai vii azi decât erau în 1995. Ce a reuşit 
Emil Constantinescu a fost să ucidă prima izbucnire de speranţă. Şi 
Traian Băsescu a reuşit să stoarcă lacrimi şi speranţe în 2004, dar astăzi 
reuşitele luptei lui cu comunismul sau corupția sunt încă sub semnul 
îndoielii şi chiar ar putea să piardă această luptă, dacă nu va reuşi să-şi 
facă o armată profesionistă. 

Ştim din studiile de psihologie experimentală că indivizii pot fi 
docilizați prin şocuri emoționale: speranțe mari, dezamăgiri, iar 
speranţă, iar dezamăgire. După câteva şocuri, speranța schimbării 
moare definitiv. Ştiu de la un scriitor american cum se îmblânzeşte un 
cal sălbatic: se leagă puternic pentru că se smuceşte tare de două ori, a 
treia oară nu va mai încerca, poate să-l ducă şi un copil de dârlog. 

Sistemul acționează mai bine sub acoperire, în spatele unor 
aparenţe de schimbare şi având pe scaunele din față oamenii doriți de 
mase. Cu Ion Iliescu în față sistemul devenea transparent, îşi pierdea 
paravanul necesar. În luptă directă cu Traian Basescu se întorc, 
democratic, o serie de figuri şi metehne din trecut. Nu doar că se 
întorc, dar se şi legitimează, ne sfidează şi ne pun să plătim 
despăgubiri pentru perioada în care au trebuit să stea mai ascunse. 
Sistemul se simte bine în confruntare, ştie să anihileze pe cei care bagă 
levierul între roţile dinainte. 

Mi-am adus aminte că au trecut patruzeci de ani de la momentul 
în care Martin Luther King a lansat visul american al egalității 
oamenilor, dar a murit pentru asta. Înseamnă că masele, victime astăzi 
ale goanei după profit, pot schimba lumea doar prin sacrificiu, nu prin 
invadarea saloanelor puterii. Noi, românii, am văzut şi faptul că până 
şi revoluțiile, nu doar democrația, pot fi contrafăcute. 

America are astăzi şi o misiune istorică foarte complicată, a 
rămas prea singură în asigurarea ordinii mondiale şi este de înţeles că 
nu va putea să accepte aerul de libertate şi eliberare şi dansurile 
victoriei mai mult de o noapte. Mâine, toată lumea la treabă, nu se 
acceptă mahmureala şi refacerea după chef, ca la noi în Balcani. În 
mod obiectiv, nu cred că America îşi poate permite să fie cea care duce 
astăzi steagul libertăţilor şi eliberării individului din infernul 
capitalist, aşa cum speră dezmoşteniţii din lumea întreagă. Ne-a spus- 
o Obama, în primul lui discurs, America se poate schimba, dar rămâne 
America. 


Nu trebuie să ne agităm prea tare, să nu cerem stăpânilor să 
redevină sclavi. Nu ne-ar strica să fim realişti, să nu visăm degeaba. 
Citiţi, mai degrabă, ultima carte a unui politician remarcabil al 
Americii, care probabil a câştigat votul maselor, dar nu a fost lăsat să 
fie preşedinte, Al Gore. America ştie să folosească energia visului, stie 
să producă oameni puternici, ştie să treacă peste propriile slăbiciuni. 
Dar, cu siguranță, America nu crede în lacrimi! 


7 noiembrie 2008 


Grigore Leşe. Nu aplaudaţi, speriați cântecul 


Ce faci dacă rămâi singur cu cântecul? Dacă nu ai nici televizor, 
nici radio, prietenii sunt departe şi clubul Bamboo nu s-a deschis încă. 
Când nu te ajută nici studiile superioare să te minți şi nici nu poți să-ți 
fereşti privirea, ca de învăţătoarea care-ţi punea o întrebare prea grea. 
Când te țintuieşte mai tare decât mâna întinsă a politicienilor de pe 
afişele vulgare de campanie ce faci, prietene? Aşa-i că ai încurcat-o? 

A fost primul gând care mi-a trecut pe sub frunte când Grigore 
Leşe a deschis un concert Cluj cu cei şase bătrâni fârşeroți din 
Cogealac. 

Grigore Leşe a revenit cu un spectacol la Cluj cu gândul să se 
răzbune pe noi. După cinci ani, Grigore Leşe s-a întors să cânte la Cluj 
cu încrâncenarea ţăranului care vrea să arate ceva unui oraş care de 
multe ori ne-a copleşit cu ipocrizia şi micimea lui, pe noi, copiii de 
țăran, veniţi aici. A venit să-şi ia o revanşă într-un loc unde nu a fost 
înțeles pe deplin. Cred că oraşul acesta l-a rănit, l-a pizmuit şi la ținut 
pe loc în dezvoltarea lui artistică. Nu a mai venit să ne horească aşa 
cum o făcea când noi credeam că este un talent care se va pierde într-o 
zi, când noi credeam că este o fântână din care bei şi nu trebuie să-i 
mulțumeşti niciodată, căci era de datoria ei să-ți stea în drum. S-a 
pregătit mult, cred, pentru această reîntoarcere acasă. A vrut să ne 
arate cât de mult s-a schimbat şi că este atât de tare în voinţa şi geniul 
lui încât este în stare să facă ceva ce ura, în altă parte a vieții lui, adică 
spectacol. Ne-a arătat că viața nu poate fi povestită de oricine, că 
atunci când este adusă pe scenă, când este cosmetizată, aceasta nu o 
poate face oricine. A venit parcă spunând: domnilor, sunteți destepți, 
puțin snobi, hai să vă luați la întrecere cu cascada de simboluri din 
povestea satului din dans, din glas, din murmur sau din sunetul 
instrumentelor de lemn. Ne-a spus o poveste cu un profesionalism 
desăvârşit, ca un chirurg ne-a despicat coşul pieptului şi ne-a repornit 
inimile. Şi nici nu s-a uitat la noi. Nu i-a tremurat nici vocea şi nici 
mâna, privirea i-a rămas întoarsă acolo, în lumea satului, unde i s-a 
copt sufletul şi glasul. 

Unii dintre noi au putut învăța multe despre cântec, în timpul 
acela dăruit nouă de Grigore Leşe. Eu, copil crescut pe colinele de la 
poalele Tiblesului. Rămân să-i mulțumesc pentru că mi-a reamintit 
cântecul, mi-a readus imagini, sunete, mirosul de pământ reavăn de 
primăvară şi mirosul greu de argilă din ţintirim. Mi-am adus aminte 
ceva pe care îl lăsasem în copilărie în Runcul Salvei. Mi-am adus 


aminte cântecul, ceea ce mama plamădise în sufletul meu, cântându- 
mi în copilărie. Mi-a adus aminte tristețea Runcului şi a tuturor 
grănicerilor din familia mea care două secole au bătut drumurile 
Europei în războaiele străine de ei. Mi-a adus înapoi cântecul pe care, 
plecând la oraş, l-am lăsat necântat. 

Cu ochii vâlcele, cum zicea Grigore, mi-am adus aminte că 
pentru cântec nu este nevoie de cuvinte. Bătrînii din Cogealac cântau 
şi povesteau cu mâinile şi cu ochii o poveste pe care o înţelegeam fără 
cuvinte. Tehnica lor polifonică l-a integrat de fiecare dată firesc şi pe 
Grigore Leşe, astfel că nu i-am mai putut auzi cuvintele, doar tristețea, 
doar povestea tristeților pe care satul le adună în cântece cu speranța 
poate că Domnul s-o îndura să le uşureze viața dacă vedea-va atâta 
jale. Am auzit îngânatul care e şi acompaniament şi cântecul ființei 
care se alătură durerii celuilalt. Îngânatul copilului de la țâță şi ultimul 
cântec al bătrânului care trece dincolo, cu inima grea sau uşoară. 

Am învăţat că fiecare are cântecul său şi, uneori, sufletele se 
sincronizează în cor, alteori fiecare om cantă melodia lui, cântecele se 
pot amesteca şi murmurul care le conţine este vuietul vieții, muzica cu 
care oamenii încearcă să acopere muzica sferelor. Bătrânii fârşeroți 
cântau nişte cântece dintr-o altă lume, dar după cinci minute nu am 
mai înțeles nici cuvintele lui Grigore, erau toți într-o lume, bătrânii 
aromâni construiau un concert perfect, fiecare cântând povestea lui, 
totul armonizându-se în povestea care-i conținea pe toți, în cosmosul 
satului închis în sine şi deschis doar spre cer. O lume a satului în care 
lucrurile se amestecă: căsătoria cu moartea, cătănia cu hora, viața cu 
moartea. La un moment dat, povestea pe care ne-o spune Grigore îşi 
pierde linearitatea narativă. Cătănia se întâlneşte cu mireasa, cei 
plecați dincolo, cu cei plecați departe. Grigore ne spune povestea lui şi 
a rătăcirii lui prin lume. Cum Dumnezeu de seamănă atît de mult 
poveştile rătăcirii noastre? El a venit să ne spună o poveste despre 
viața de la ţară şi de ce e pribegia cea mai rea dintre bolile pământului. 

Mi-am adus aminte că oamenilor de la sat nu a avut cine să le 
cânte, trebuia de multe ori să-ți cânti tu cântecul. Cântecul bătrânilor şi 
al lui Grigore nu este cântec de spectacol, este pentru a ogoi sufletul 
cântărețului. Fiecare trebuie să-şi cânte cântecul, ca într-un performance 
inevitabil, într-o zi va trebui să ridici mâna sau să baţi din palme ca 
bătrânul cimpoier din Cogealac şi să-ți deschizi sufletul în cântec. 
Grigore ne-a mai reamintit că omul îşi făcea singur instrumente. 
Instrumentele de lemn ale unei civilizaţii ţărăneşti, care de multe ori a 
pierit sub fierul străinilor şi îl refuză la cântare, potrivite sunetului 
tristetii lui mute. 


Am aflat şi faptul că orice cântec îmbătrâneşte, nu ne mai 
spuneți prostia că un cântec rămâne veşnic tânăr. l-am văzut pe 
oamenii aceia bătrâni care nu făceau teatru, ei erau cântecul vieții lor. 
Ei erau cântecele pe care le cântau. Cântecele lor îmbătrâniseră odată 
cu ei. Şi vor muri odată cu ei. Cei care vor veni după, le vor putea 
învia, dar nu vor mai fi cântecele lor, vor fi cântecele acelora. 

Cu ochii ponor, cum tot Grigore zice într-un cântec, am început 
să gândesc tâmpenii mai mari decât mine. Adică m-am gândit că 
fiecare popor trebuie să lase ceva în lume. Şi dacă nu am ştiut să lăsăm 
cetăți, nici catedrale înalte, poate că poporul nostru poate lăsa în lume 
o dâră de cântec. Pe loc mi-am dat seama că nu se poate, căci satul cu 
oameni adevărați a intrat sub brazdă, iar noi, ceilalți, nu ne prețuim 
propria viață, deci nici cântecul ei. 

La final, s-a aprins lumina şi Grigore ne-a văzut stând în picioare 
cu ochii înlăcrimați. Nu a putut să plece pur şi simplu şi nu din cauza 
aplauzelor. Parcă ne-a spus, nu aplaudați, aplauzele alungă cantecul. 
Şi-a recunoscut în sală prieteni şi profesori, şi-a adus aminte de cei 
duşi şi ne-a spus că oraşul este destul de pustiu fără aceştia. Grigore a 
uitat de răzbunare. A început să horească din toată inima, cu drag de 
oameni, aşa cum numai el ştie să o facă. Şi mai mult, a vrut să ne 
pornească glasurile noastre. Parcă nu ați mai cântat de mult, ne 
dojenea ridicând palmele lui mari de plugar, ca două aripi de înger, 
vedea că nu putem decât a murmura şi ne dojenea doar din priviri. De 
ce v-aţi pierdut cântecul, ne spunea parcă. El ştia cât de greu este să-ți 
deschizi baierele sufletului după ce te-ai închis printre blocurile de 
beton. Ne era frică să nu stricăm magia, mergeam murmurând, 
împleticindu-ne după el, iar el mergea înainte ca un prapor, cu clopul 
ridicat, undeva spre cortină, trăgându-ne după el în întunericul din 
„Nu-i lumină nicări”. La final, profesionistul de la Bucureşti s-a 
reîndrăgostit de muzica lui. Încet, încet, o sală uimită a început să 
murmure, iar Grigore cânta cu tot sufletul. Nu aplaudaţi, speriați 
cântecul! Staţi, încă nu aplaudați, vreau să vă mai cânt una de 
dragoste. Dădea din mâini ca din două aripi îndemnându-ne să 
mergem după el. Greu de realizat, ce mai mulți nu au cântat niciodată, 
iar cei ce ne-am întâlnit măcar o dată în viață singuri cu cântecul, 
uitasem, nu mai aveam aer, coşul pieptului ne devenise prea mic. Ne 
era frică şi ruşine să mai încercăm. Frunză verde, iadăra... unii vor cânta 
pe stradă, pe măsură ce li se va dezgheţa sufletul. 

Una dintre fetele de pe scenă lăcrima uşor şi îşi ştergea lacrimile 
pe furiş, probabil pentru că-l vedea pe Grigore fericit pentru o seară. Şi 
atunci mi-am dat seama că Grigore Leşe s-a schimbat mult şi a meritat 


să se schimbe. El are o misiune mare, are un talent pe care nu are voie 
să-l risipească, un talent, cum spuneau bătrânii din satul meu, pe care 
Domnul i l-a dat să-l înmulțească, nu să-l piardă pe cărările lumii. 

E genial, spunea o doamnă lângă mine. Nu, doamnă, mi-am 
spus în barbă, ştergându-mi o lacrimă. E un biet om, un om întreg. 
Dar noi, ceilalți, suntem nişte umbre, nişte copii care şi-au lăsat 
sufletul în grădina copilăriei şi s-au rătăcit printre blocuri. 

Deci, ce faci prietene dacă într-o zi rămâi singur cu cântecul. 
Dacă el se uită la tine şi te țintuieşte cu degetul şi te întreabă: unde ti-e 
sufletul băiete, l-ai pierdut prin lume sau l-ai băut în crâşme, ori l-ai 
dat pe mândre. Dacă ai fost la întâlnirea cu marele nostru lăpuşan 
plecat la Bucureşti, poți spune: badea Grigore Leşe mi-o spus că 
sufletul e ca apa, oricât ai cheltui, nu se gată. Eu am ajuns acasă şi am 
scris în Jurnal: „Azi, 21 noiembrie, o plouat toată noaptea şi o trecut 
Grigore Leşe pe la noi, mi-o adus o scrisoare la ai mei, cei duşi şi cei 
care încă mai scurmă în țărâna de pe Dealurile Ţibleşului.” 


21 noiembrie 2008 


Unde fugim de criză? 


O societate ca a noastră funcționează pe bază de vorbe. E nevoie 
să schimbi subiectul din când în când, iar în rest totul merge de la sine, 
ca tonomatul. Acum este la ordinea zilei să vorbim despre criză. Ce-i 
drept, marele nostru Ion Luca, din Haimanale, o făcea cu mai mult 
har. Personajele lui vorbesc tot timpul despre criză, beau bere, se 
plâng, declamă, dar nimic nu se schimbă în viața lor. 

Acum, auzim în fiecare zi câte ceva despre criză. Televiziunile 
încearcă să dea dinamism situaţiei, ne vorbesc despre sute de 
concediaţi, de viitori şomeri (cu zecile de mii), dar totul este dezminţit 
a doua zi. Vine dezastrul, ne omoară criza, se fac concedieri, o să fie 
foarte rău! O prietenă din străinătate, soție de bancher, îmi spune că în 
Olanda, patria finanțelor, se iau măsuri dramatice de austeritate. 
Comunitățile, ţara şi familiile se reorganizează şi îşi reduc foarte mult 
costurile vieții. Renunţă la lux, la excursii în țări exotice. Se schimbă 
totul, nimeni nu aşteaptă să vadă ce va fi, nu aşteaptă să se anunţe 
oficial că a intrat criza. La noi, criza este doar suportul pentru 
demagogie cotidiană, un subiect drag tuturor. 

Ziarul financiar se întreabă cu ironie „Vine criza?”. Se fac tabele 
cu disponibilizări, dar greu se poate argumenta şomajul viitor. 
Oricum, avem cel mai mic şomaj din ultimii 18 ani, iar, în mare, 
şomajul e şomaj voluntar. Business Standard, ziar austriac, serios, ne 
spune hâtru, româneşte: „Dragi români, cică vine criza!” sau într-un alt 
titlu „Criză de larg consum”. Un ziar din Bacău este sugestiv „Pâş, 
pâş, vine criza”, un analist imobiliar zice în titlul unui articol: „Criza, 
când vine criza?”, iar un portal de ştiri pune un titlu savant, în stilul 
Caragiale, „E oficial: Criza vine şi în România”. 

Multă veselie, umor, un adevărat banchet platonician în 
aşteptarea crizei economice. Dar demagogia papagalică nu se opreşte 
aici. Vorbim dintr-o dată despre nevoia unui guvern care să scoată 
țara din criză. Un prim-ministru de calibru, cu importante cunoştinte 
despre crize economice. Parcă până acum nu a fost nevoie de 
competenţă la guvernare, doar criza ne va face să ne descoperim pe 
marii tehnocraţi pe care i-am ținut ascunși prin birouri sau buncăre. Să 
fim serioşi, ce pârghii are guvernul într-o situație de criză mondială, 
cu economie dependentă de importuri si cu slabe investiții şi proiecte 
publice? 

Poate că doar Mugur Isărescu va avea ceva mai multă treabă, ca 
guvernator al Băncii Naţionale şi ca un bancher inteligent ce este, dar 


povestea guvernelor care salvează ţările de criză în neoliberalismul 
fără concurenţă de astăzi este o poveste de adormit electoratul. 

Caut de câteva zile pe internet semnele crizei, articole, analize de 
pe Oxford Analytica, peste tot găsesc ştiri despre pachete anticriză 
legate de piaţa interbancară sau lichidităţi, dar nicăieri nu se vorbeşte 
atâta despre guvernul şi primul-ministru care salvează ţările. În 
schimb, citesc concluziile raportului Situația şi Perspectivele Economiei 
Globale în 2009, care au fost prezentate la Doha, în cadrul Conferinţei 
ONU pe tema Finanţării pentru Dezvoltare. Într-un scenariu mai puțin 
pesimist, economiştii de la ONU estimează pentru anul viitor un ritm 
de creştere a economiei mondiale de 1%. Economiile dezvoltate, care 
sunt însă şi cele mai afectate de criză, se vor contracta cu până la 1,5%, 
în timp ce economiile emergente vor cunoaşte o expansiune de 2,7%. 
Dar cum populaţia creşte mai repede în țările în curs de dezvoltare, 
venitul mediu global pe cap de locuitor va fi mai mic în 2009. 

Toate aceastea îmi aduc în minte primăvara lui 1981, la Lipova, 
unde, soldat fiind, aşteptam să vină inundațiile. Era un soare 
strălucitor de primăvară peste cazarma noastră, dar noi eram în 
alarmă, dormeam echipați, cu bocancii în picioare, pentru că urma să 
iasă Mureşul din matcă. Mergeam ziua şi înălțam digurile cu saci de 
nisip şi îi tot întrebam pe superiori: toarăşu căpitan, ce se aude, vine 
Mureşul? Vine, băieţi, e ca şi venit, a plouat mult în județul Mureş şi în 
munții Harghitei. Două săptămâni am tot aşteptat dezastrul, dar nici 
măcar soarele nu s-a obosit să se ascundă după vreun nor. Eram 
bucuroşi, pentru că scăpaserăm de instrucție şi programul idiot al 
sergentului major Hărăbor, de loc de undeva din Vrancea, dar ne 
uitam cu dezamăgire la riglele ce ieşeau din apă pe la poduri şi unde 
apa nu mai creştea. 

Luam băutură în fiecare zi din oraş şi ne comportam ca în 
condiții tragice. Evident, gradații ne tratau mai omeneşte, mâncarea 
era mai multă şi mai bună, ofițerii plecau acasă mai repede, gradații 
vindeau sacii de iută şi nisipul pentru diguri. La casele de pe lângă 
albia Mureşului se vindeau ţuică şi vin de casă, unii au început să facă 
şi plăcinte. De la parcul auto se vindea benzină, cele două prostituate 
ale oraşului, Rodica si Muta, erau fericite că soldații aveau timp să se 
încoloneze „la paie”, cu plutoanele, când venea asfințitul. După vreo 
două săptămâni am fost anunțați că viitura cea mare nu mai vine. Ne- 
am retras în cazărmi, am lăsat doar un punct de observație undeva 
lângă un pod, într-o livadă de meri. 

L-am uitat acolo pe colegul nostru vreo lună şi ceva, dar nici el 
nu s-a sinchisit să vină în unitate, căci era boierul oraşului. A vândut 


mii de saci de rafie din digurile improvizate şi zeci de bascule de nisip. 
Era bine îmbrăcat, avea economii deja lăsate la cineva în oraş şi îl 
salutau toți superiorii. Deşi fusese porcar înainte, acum câştigase 
respectul comunității noastre. Era unul din cei pentru care dezastrul, 
care se răzgândise a mai veni, adusese numai lucruri bune. 

Eu nu contest că vine criza, dar nu înțeleg acest spectacol cu 
Petrică şi lupul. Ne întoarcem la minunatele pagini ale lui Caragiale 
despre criză (în Leac de criză sau Situațiunea) vorbim , vorbim şi totul se 
consumă în actul dialogic. Mutăm criza la guvern sau la primul 
ministru, să rezolve ei, iar noi ne vedem mai departe de treabă. 
Excursiile exotice de Crăciun şi Revelion nu se ratează, consumul 
aberant şi ostentativ de telefoane mobile sau maşini de superlux 
merge mai departe. Aşteptăm criza ca un semn că am intrat şi noi în 
lumea bună, criza ne apare ca un semn de normalitate. În fine, ne-am 
tras şi noi o criză. 

Unde fugim de criză, ne-am putea întreba, dacă am avea instinct 
de supraviețuire. Răspunsul este simplu, nu trebuie să plecăm nicăieri. 
Noi suntem în criză de câteva secole, criza nu a plecat niciodată de la 
noi. Cea care vine din import e, probabil, tot o criză, dar mai mică 
decât a noastră (vorba unui banc cu ciobani şi medici). Şi, oricum, 
criza cea mondială, nu şi-o va putea permite oricine... poate doar unii 
domni. 


5 decembrie 2008 


Efectul Tolea Ciumac în politică 


Decapitarea ministrului Gabriel Oprea pune un diagnostic pe 
momentul politic actual. Sistemul politic românesc este bolnav, iar 
grupurile de interese au invadat viața politică. Atacarea unor structuri 
ale siguranței statului de către crima organizată este semnul 
transformării statutului şi pierderii monopolului violenţei legitime pe 
care-l are statul, cum zice Max Weber, dar mai ales al pierderii 
autorității şi funcțiilor de asigurare a ordinii şi justiției sociale. 
Convoiul de 2.000 de interlopi şi cetățeni din Craiova, de la 
înmormântarea celebrului Caiac, transmis în direct la televiziuni, a 
arătat un model în care acolo unde instituțiile statului renunță la 
atribuțiile de ordine publică şi siguranța cetățeanului, în locul lor 
aceste atribuții sunt preluate de lumea interlopă şi grupurile de 
interese. Poliția şi politica din unele oraşe sunt în conexiune cu 
grupuri mafiote, aceasta fiind una dintre semnificațiile luptei 
împotriva generalului Virgil Ardelean. 

Cu generalul Ardelean la Interne, în funcția de control intern, 
interlopii politicii nu ar fi reuşit să-şi promoveze în funcții de 
conducere, mai ales la inspectoratele județene, politişti corupți sau 
afiliati unor grupuri de crimă organizată. După ce Liviu Dragnea a 
reuşit să impună aberaţia controlului total al judeţelor prin preşedinte 
de consiliu județean şi prefect de la acelaşi partid, lucru acceptat şi de 
PD-L, ce mai lipseşte din ecuația controlului total al resurselor unui 
județ? E simplu, şeful inspectoratului județean de poliție pus de 
grupurile de interese. Lucrare perfectă, ecranaj total. 

Am văzut şi clanul Vanghelie trimițând presei armaghedoane 
(rimează cu vanghelioane) prin intermediul finului său Stochiţă, cu 
aberaţii despre Grupul de la Cluj, şi un complot pentru ruperea 
unității de monolit a PSD. Această aberaţie, lansată şi pe un 
armaghedon distribuit de un jurnalist de la o televiziune prietenă, 
arată lipsa de inspirație a marelui inchizitor, moralist şi păzitor al 
identității PSD, care este Marian Grămăticul. L-am văzut acuzând de 
corupție un vicepreşedinte de la Ilfov, îl văd cărând stindardul luptei 
anti-Băsescu şi nu pot observa o grozavă nepotrivire: niciodată PD (şi 
nici PD-L) nu a pus un adversar serios pentru marele lider din sectorul 
5, mereu a avut cel mai slab candidat. A trimis un candidat femeie sau 
un tânăr fără notorietate şi fără experiență. Nu cumva el este bufonul 
care simulează lupta cu preşedintele şi, prin aceasta, o devalorizează? 


Nu pot să nu mă mir cum liderii PSD nu observă capcana pe 
care le-o întinde grupul celor ce s-au opus alianței cu PD-L. Aceştia se 
luptă să distrugă alianţa şi caută soluţii pentru a crea un scandal din 
care PSD să iasă de la guvernare ca să fie posibilă o bătălie cu Traian 
Basescu în toamnă, alături de PNL şi UDMR. Obsesia că Băsescu vrea 
să rupă PSD este deja o tâmpenie veche şi e repetată de prea mult timp 
ca să mai reziste ca explicație. Dar dacă este repetată insistent, ea ar 
putea deveni realitate în cazul în care s-ar pune problema unui 
scandal în coaliția de guvernare şi PSD ar trebui să plece. 

În sociologie, acest fenomen se numeşte profeție care se 
autorealizează. Ce să mai spun de tâmpenia cu Grupul de la Cluj, care 
vrea să rupă PSD? Numai inteligența de primate dâmbovițene, pe care 
o etalează unii, poate agita acest pericol, după ce loan Rus şi cu mine 
ne-am dat demisiile din toate funcțiile, nu am candidat, am revenit la 
meseriile noastre şi ne simțim foarte bine aşa. Unii foşti colegi de 
proiect şi-au pus cenuşă în cap şi au spus că Grupul nu există şi nici n- 
a existat vreodată. Au fost iertați. Hoţilor înţeleg să le fie frică de Virgil 
Ardelean, dar de reformă sau modernizare politică, de descentralizare 
sau de autonomie decizională în administraţia locală cine să se mai 
sperie? Ele au fost îngropate şi a rămas doar ura unora care şi-au 
pierdut funcțiile sau complexul celor fabricați de minirevolta de la 
Congresul din 2005. Ce să înțelegem din invocarea Grupului de la 
Cluj, chiar în conditiile în care ne-am lăsat la vatră? Că este nevoie de 
noi, spaima şi ura celor care ne invocă ar trebui să ne mobilizeze? 
Mulţumim pentru atenţionare, ne gândim. 

Gabriel Oprea a plecat cu demnitate din funcția de ministru, dar 
cei care aplaudă victoria unor politicieni contestați nu de mult de toată 
lumea vor ajunge în scurt timp să regrete că nepăsarea noastră a 
produs în politică mici monştri pe care societatea i-a scăpat de sub 
control. l-am văzut des la televizor şi ne-au devenit familiari, 
simpatici. Unii aveau dosare penale barosane, dar în bulibăşeala 
noastră nu mai ştim cine este vinovat şi cine nu. 

Alţii erau agramaţi şi fără şcoală, dar presa i-a promovat pentru 
a lovi în partidele din care veneau sau pentru a face spectacol. Am 
populat lumea politică cu personaje bizare, cu giboni, cu hoți sau 
torționari şi aceştia încep să preia controlul. Numesc aceasta efectul 
Tolea Ciumac, ca să nu îi spun Frankenstein. Dan Diaconescu l-a creat 
pe Tolea, în disprețul decenţei televizuale, iar într-o seară, în direct, 
creația lui l-a ridicat pe sus şi l-a dus la tomberon. Mulţi din gibonii, 
hoţii şi golanii promovați şi priviți cu indulgență în politică deja 
aşteaptă cu tomberoanele la uşa politicienilor spilcuiți, marii lideri 


politici ai momentului, dar şi la uşile studiourilor sau redacțiilor de 
ziar. 


16 ianuarie 2009 


Povara stângii 


Discuţia despre înghețarea salariilor este un foarte bun prilej 
privind modul în care se răzbună politica pe cei care promit uşor sau 
despre cât de mult cântăreşte identitatea. Preşedintele a lansat ideea 
înghețării salariilor, dar dacă rămânem la această temă nu vom ajunge 
la niciun rezultat. 

Este o măsură care ar trebui gândită doar într-un sistem de 
compensare. Depinde, ea poate fi acceptabilă dacă se îngheață 
prețurile, de exemplu, condiție imposibil de realizat în economia 
sălbatică de piață. Sau dacă s-ar putea prezerva toate locurile de 
muncă, s-ar realiza astfel o altă condiţie şi aceasta la fel de utopică. 
Măsura nu este oportună pentru că poți arunca toate costurile crizei 
doar pe salariați, oameni care, oricum, suportă sistemul dezechilibrat 
de pensii din România. Aflat la guvernare, PSD are o dificultate 
suplimentară, povara identității. Cei de dreapta, în situaţii de criză, se 
ocupă de cei bogaţi, dau ajutoare structurale pe baza unor teorii cu aer 
savant, stânga însă este condamnată să-i apere pe cei mulți, adică pe 
cei care au suportat - în istorie - toate crizele economice ale 
capitalismului. 

Cum ar putea PSD, un partid de stânga, mă întreabă un 
jurnalist, să accepte o asemenea măsură? Din păcate, PSD trebuie să 
aibă un program de stânga adevărat, care se revendică prin credința în 
valori, nu doar prin gratuități şi cadouri pentru populaţie. Ce 
diferență a fost între PSD, PD-L şi PNL în privința promisiunilor de 
campanie, în timp ce criza mondială începuse, în februarie 2007, în 
SUA? Niciuna. Toate cele trei partide au dat dovadă de proiecte de 
comunicare cu accente de populism exemplar (de stânga, de dreapta - 
nu poți să-l cataloghezi). Din nefericire, politica românească nu se 
revendică de la sisteme de valori care să cristalizeze acțiunea politică. 

La vorbe şi promisiuni e liber în campanie, acolo unde nu există 
credințe ferme şi proiecte serioase ale partidelor. PSD a renunţat la o 
parte a identității sale când a ales să facă o coaliție în interes național 
cu PD-L. PSD trebuie să fie avocatul celor mulți în Guvern, dar va 
trebui mereu să negocieze cu PD-L, mai ales că a făcut greşeala de a 
lua toate ministerele care redistribuie bani de la buget. în locul 
negociatorilor PSD, aş fi împărțit frățeşte cu PD-L ministerele cu 
potențial de conflict social, mari consumatoare de fonduri, ştiind că nu 
vor fi bani în 2009. Probabil, nici pesediştii nu au putut să facă o 
proiecție veridică spre criză, s-au gândit, poate, că banii dați 


pensionarilor, salariaților în sănătate, educaţie sau funcționarilor 
conservă voturi ori aduc unele noi. Este adevărat, gândirea este 
valabilă pentru regiuni sărace şi în condiţii de belşug, când se poate da 
de la centru. 

Mulţi manageri politici din PSD provin din zone caracterizate de 
sărăcie, iar acest lucru afectează, dacă nu mă înşel, şi viziunea PSD, 
uneori. Sper să nu se supere foştii mei colegi, nu-i critic, îmi dau şi eu 
cu părerea, poate era mai inteligent să împărțim şi riscurile şi 
posibilele avantaje cu PD-L. Mai ales în condiţii de criză, alocaţiile 
sociale vor fi insuficiente, vor crea nemulțumiri. Oricâte ar încerca să 
facă miniştrii PSD responsabili, stânga ar putea pierde din simpatie. 
Dacă faci în patru ani 100 de km de autostradă (un mizilic într-o lume 
normală!), la noi poți deveni erou național, dar pentru scăderea 
nivelului de trai nu te iartă nici votanții tăi. 

Cred că PSD poate să-şi păstreze identitatea de stânga şi în 
condițiile coabitării cu PD-L (nici ei nu sunt cine ştie ce dreptaci!), însă 
venind mereu cu proiecte, cu imaginaţie, cu strategii creative de 
adaptare la criză. De multe ori, proiectele mici creează efecte mari, 
printr-o lege a epidemiilor sociale. Vor fi momente când, invariabil, 
pesediştii se vor opune în guvern unor măsuri, dar nu poate fi singura 
strategie de a rezista identitar. 

Cât despre păstrarea capitalului electoral, în condițiile crizei, 
trebuie mânuită cu atenție o asemenea intenţie (na, că fac versuri!) 
pentru că o poți păți, poți primi eticheta de demagog şi o pot crede 
asta chiar şi cei pentru care te-ai luptat, dacă o duc rău. Avem un 
paradox recent: PSD s-a luptat cu Guvernul Tăriceanu pentru bazinul 
său electoral: ruralul. A obținut câte ceva, a făcut concesii guvernului 
pentru măsuri de asistenţă a locuitorilor din rural. Când colo, pentru 
prima dată, la ultimele alegeri votul pentru PSD a venit din... urban. 
Ţăranii au primit prin biserici şi primării liberale câteva din miliardele 
de euro din deficitul lui 2008 şi au votat pe cei care aveau cheile de la 
cămară, nu pe cei care se luptau pentru banii lor de agricultură şi care 
le-au mărit pensiile, şi au readus unele subvenții. 

În condiţii de criză, fiecare gest politic trebuie cântărit, cercetat, 
făcut studiu de impact, este periculos să te conduci doar după instinct. 
Din păcate, încă nu cred că suntem capabili să creăm strategii de criză 
eficiente, cu toate bunele intenții ale Guvernului, pentru că majoritatea 
politicienilor români gândesc mai ales în termeni de cheltuire de 
resurse, nu ştim să gândim efecte programate creatoare de resurse. 
Povestea cu cota unică nu a fost verificată şi, în condiţii de scădere 


economică sau stagnare, nu cred că de la cota unică a venit creşterea 
recoltării de venituri la bugetul de stat. 

Cred că se pune o presiune prea mare pe PSD, pe baza faptului 
că este un partid de stânga. Când nu sunt bani, identitatea de stânga 
este o povară în sistemele neevoluate, care au conservat prea mult 
moştenirea comunismului. 

E o sarcină grea, dar PSD are o şansă de a se reforma (nu 
credeam să mai scriu vreodată această frază!) Să ne aducem aminte că, 
între 2001 şi 2004, PSD şi-a conturat ideologia de stânga, dar în 
administrarea ţării a făcut ce trebuia pentru integrarea în NATO şi 
încheierea negocierilor cu UE. 

Este un moment complicat pentru PSD, dar cred că îl va trece cu 
bine în colaborarea şi confruntarea cu PD-L, căci în guvern sunt 
oameni cu experiența guvernării 2001-2004, când nu s-a condus țara 
după ureche, ba din contră. Problema va apărea la partid, unde s-ar 
putea să se despartă apele. Sub presiunea crizei am putea să asistăm la 
apariția unor dispute de clarificare ideologică. Stânga baronilor sau 
cea a vechilor comunişti, bazată pe melodia gratuităţii traiului pentru 
popor, ar putea pierde teren în fața unui curent de social-democraţie 
cu spirit european, mai imaginativ, mai creativ, mai apropiat de calea 
a treia. Norocosul de Geoană mai are o şansă... pe care nu cred că o va 
folosi. 


31 ianuarie 2009 


Români şi unguri, prizonieri într-o lume mică 


Drama uciderii lui Marian Cozma este un eveniment care leagă 
România de Ungaria mai mult decât şedinţele comune de guvern, la 
care nu se hotărăşte nimic, mai mult decât autostrada noastră din 
visele ardelenilor, mai mult decât simpozioanele de multiculturalism. 
Spun ne leagă, nu în sensul că ne înfrățeşte, ci în sensul că pune în 
evidență granițele unei lumi în care avem un destin comun. 

În prima fază, când am auzit vestea înjunghierii unui sportiv 
român în Ungaria, ca români verzi, ne-a venit să scoatem cuţitele şi să 
trecem granița. Am auzit apoi că este vorba de un ţigan şi am răsuflat 
parcă uşuraţi. Bine că n-a fost un ungur! Am putut da drumul unui 
ritual de solidaritate emotionant, un manifest împotriva barbariei şi 
violenței. Mulţi au început să declame ode poporului maghiar, care s-a 
manifestat exemplar. Au scris unii chiar că se infirmă credința că 
ungurii ar fi naționaliști, iar relația lor cu noi ar fi una de conflict. 

Nimic mai fals, mergem prea departe cu efuziunea şi patetismul. 
Nimic nu s-a schimbat în relația noastră cu ungurii şi nici în ceea ce 
priveşte conflictul de vecinătate sau identitățile noastre născute din 
confruntarea de sute de ani din Transilvania. Ultimele două decenii 
au produs modificări majore în relația dintre români şi unguri, ne-am 
apropiat mult, am scăpat de multe spaime, dar să nu exagerăm: nu 
suntem frați. 

În schimb, suntem frați de suferință. Trăim într-o lume care a 
scăpat de întuneric doar de puţin timp. Am învățat acolo să urâm pe 
ascuns, să nu respectăm aproapele şi unii au învățat că totul este 
permis pentru a trăi un pic mai bine. O lume cu puţină speranţă, cu 
puțină lumină. Poate, ungurii au avut o rudă de salam în plus, dar nu 
e mare diferență. În lumea deschisă de căderea zidului Berlinului 
bâjbâim încă în căutarea sensului. Administraţiile noastre sunt bazate 
pe nepotism şi corupție. Politicienii care nu mai sunt aleşi în 
parlamentele noastre cer indemnizație de şomaj, pentru că nu au 
meserie, nu se pricep la nimic sau nu mai vor să muncească. 
Guvernele noastre, africane - cum inspirat a scris un prieten jurnalist - 
au ca principală preocupare creşterea prosperității conducătorilor şi 
spolierea statului. 

Altfel, cum se explică existenţa clanurilor mafiote de țigani şi în 
Ungaria, ţară pe care o credeam mai civilizată decât România. Pur şi 
simplu, politicieni şi poliţişti intră în relații cu lumea interlopă pentru 


mai mulți bani, pentru mai multă putere. Ca în Craiova noastră, unde 
politica şi țigănimea au găsit un limbaj comun: banul. Dacă românii şi 
ungurii ar avea stat, atunci haitele de țigani infractori ar fi în puşcărie 
sau în diferite cimitire. Un stat adevărat nu ar tolera cultura 
infracțională care năpădeşte chiar şi instituţiile statului, nu ar avea 
cum să aplice filosofia drepturilor universale ale omului în condiţiile 
unei violențe de ev mediu. Ungurii din Veszprém au ieşit cu lumânări 
din solidaritate cu nefericirea echipei de handbal, dar şi ca un protest 
mut față de propria lor condiţie: oricând, ei sau copiii lor pot fi 
victimele unor hoarde de sălbatici ocrotiți de corupția din politică, 
justiție, poliție şi administraţie. 

Noi, sociologii, am învățat încă de la primele cursuri că statul are 
monopolul violenţei legitime. lar în România sau Ungaria, dacă statul 
ar mai fi în viață, atunci ar folosi acest atribut: adică violența 
împotriva violenţei. Dar noi nu credem în ordine sau lege, nu ne 
interesează aceste lucruri, aleşii noştri se distrează aruncând cu 
mâncare sau băutură în campania electorală, iar restul este circ 
televizat zi de zi. Amărâtul de cetățean se bucură şi el de un mic şmen 
care i-a ieşit în campanie: a luat o bere şi nişte mici pentru votul acela 
care oricum nu-i folosea la nimic. Din păcate, prea multă țigănie se 
combină cu eşantioane de democrație, iar mai grav este că ţigănia nu 
este doar apanajul culturii romilor. 

A devenit un model de a trăi în afara legii, normelor şi 
civilizației pentru unii locuitori de pe plaiul mioritic şi, probabil, şi de 
pe întinderea nesfârşită a Câmpiei Panonice. Romii au scăpat de 
țigănie, nu mai trebuie să se plângă la Oficiul pentru Combaterea 
Discriminării, deja ea a devenit un stil de viață şi pentru o parte din 
majoritățile care îi detestă şi îi discriminează. La noi, miniştrii de 
Interne se schimbă din două în două săptămâni pentru ca mafiile să-şi 
asigure reprezentarea în guvern şi fiecare şef de partid să aibă un 
serviciu de informații personal. La modul în care am ajuns să ne 
împuşcăm pe străzi, cred că putem raporta, cu mândrie patriotică, 
faptul că suntem mult mai tari decât ungurii, i-am bătut la acest 
capitol. Şi pe mine m-a impresionat gestul sutelor de maghiari care l- 
au omagiat pe românul Cozma. 

La întrebarea dacă noi am fi făcut la fel în cazul în care un 
sportiv maghiar ar fi fost ucis în România, cred că am fi făcut la fel, 
poate eram chiar mai patetici. Sigur, una dintre condiţii ar fi ca 
ucigaşul să fi fost tot țigan. Nu ştiu cum ar fi reacționat ungurii dacă 
ucigaşul ar fi fost etnic maghiar. Îmi aduc însă aminte că sondajele 
privind relațiile interetnice, pe care le-am făcut aproape zece ani în 


România, arătau că una dintre puţinele asemănări atitudinale între noi 
şi unguri era respingerea față de ţigani. Aici eram, cu adevărat, 
asemănători; frați, aş putea spune. O atitudine nedreaptă față de o 
etnie năpăstuită de vremi, gestul unor bolnavi care îi urau pe unii mai 
bolnavi decât ei. 

Acum, să nu ne grăbim prea tare pentru a decreta că s-a sfârşit 
orice conflict cu ungurii şi că începem un mileniu de pace. Nu a trecut 
decât o săptămână de la momentul în care Preşedintele României a 
fost nevoit să le spună „never” unor politicieni unguri care caută, ca şi 
cei români, doar calea uşoară de a câştiga voturi. Avem încă multe 
lucruri pentru care ne putem duela, dincolo de bătălia pentru Ardeal. 
Vom mai cânta pe la chefuri S-o suit Horty pe cal şi o să le spunem 
cuvântul acela jignitor şi nedrept, care în traducere înseamnă om fără 
fară, iar ungurii o să ne mai spună, la supărare, budos olah. 

Dar avem şi un lucru care ne apropie, fără să fim frați: români şi 
unguri, suntem prizonierii unei lumi mici, pline de violenţă, corupție 
şi barbarie. O lume unde speranța moare în fiecare zi şi unde oamenii 
din Veszprem, Seghed, Nădlac, Deva şi Piteşti au iesit cu lumânări în 
mâini, speriați. Nu ştiu câți dintre ei auziseră înainte de Marian, 
handbalistul, sau înțelegeau ipocrizia bătăliei televiziunilor pentru 
audienţă, dar toți au simtit că sunt singuri în fața morții, că statul care 
ar trebui să-i apere este doar o mascotă pe care conducătorii o folosesc 
pentru a merge la furat. 


13 februarie 2009 


Mândru că sunt român? 
Participare tardivă la o emisiune moderată de Robert Turcescu 


În drum spre aeroport, ascultam o emisiune de radio moderată 
de Robert Turcescu, cu profesionalism, cu dinamismul care l-a făcut 
cunoscut, dar, mai ales, cu o suferință nedisimulată în detaşare de 
subiect, despre mândria de a fi român în condiţiile hăituirii 
conaționalilor noştri din Italia. 

Aş fi vrut să particip prin telefon, dar trebuia să urc în avion, aşa 
că piticul mi-a rămas pe creier şi nu mă pot abține să nu mă bag, chiar 
tardiv, în această dezbatere. Mai cred că această dezbatere ar fi 
important de făcut şi la ea ar trebui să participe intelighenţia noastră 
(pe unde o mai fi ea?) pentru a lămuri o serie de lucruri legate de 
identitatea de român şi sursa emoţiilor legate de ea. Am asistat în 
emisiunea lui Robert la un adevărat concert identitar. 

Moderatorul se chinuia să stăvilească şi să canalizeze indignarea 
celor care nu înțelegeau de ce trebuie să plătim toți pentru câțiva romi 
care fură sau violează. Întrebările şi afirmațiile care curgeau în valuri 
se refereau la câteva lucruri cărora, din nefericire, nu le-am dat un 
răspuns clar în dezbaterea publică la zecile de talk-show-uri zilnice cu 
Nikita, Magda Ciumac, Sexi Brăileanca, Crin Antonescu, Sergiu 
Andon, Sever Voinescu sau Mădălin Voicu. 

Unu: prima întrebare se referea la nedreptatea care se poate 
crede că ni se face, adică de ce să suportăm toți pentru unii. Sunt 
câțiva infractori care pătează obrazul întregii națiuni, spunem cel mai 
adesea. Răspuns: este pentru că mecanismul de identificare 
psihologică este acelaşi şi la bine, şi la rău. Adică, am luat emoție 
pozitivă şi mândrie din faptele celor puţini care au făcut cultură, 
istorie sau sport, marii români, ne hrănim mândria cu Brâncuşi, Eliade 
sau Cioran. 

Acest beneficiu nemeritat are drept costuri faptul că trebuie să 
suportăm şi partea rea. Şi aceştia, răii, sunt tot puţini, dar relevanti. 
Cu ei avem o legătură chiar mai puternică, legătura 
contemporaneității. Nu poți lua din istorie doar nectarul zeilor, nu 
poți selecta doar partea care-ţi convine, ceilalți se uită la tine ca 
prezenţă în spațiul lor de proximitate, ei nu au niciun motiv sau destul 
timp ca să aleagă doar partea convenabilă ţie. 

Străinul are dreptate să ne pună vize sau să ne dea afară din țara 
lui, pentru că partea noastră rea îl deranjează, îl amenință, lui nu-i 
putem cere să facă socoteli de compensare, să pună el în balanţă ce 


avem noi bun cu ce avem rău şi să facă judecăţi istorice. El se 
întâlneşte cu partea delincventă a românităţii şi, pentru omul simplu, 
amenințarea unui delincvent în metrou este mai puternică decât 
emoția estetică resimțită, eventual, în momentul când a văzut Pasărea 
măiastră sau Poarta sărutului. 

Evident, dacă a ajuns să le vadă, căci statul român nu a făcut 
vreodată prea mari eforturi în această direcție. La Hădăreni şi în alte 
sate unde au fost făcute linşaje împotriva unor romi delincvenţi, noi, 
românii buni şi înţelepţi, ne-am comportat mult mai violent decât 
italienii. Românii care s-au adunat să-i linşeze pe romi nu s-au gândit 
la țiganii de treabă şi lunga conviețuire cu ei. 

A doua problemă: sunt câţiva infractori, spunem, restul 
românilor sunt serioşi. Nu ştiu dacă procentul de delincvenţă este mai 
mare la noi decât la alţii, probabil că nu, dar în contactul cu societatea 
italiană, delincvenţa românilor a depăşit pragul de acceptabilitate al 
locuitorilor de acolo. Sigur că italienii au delincvenții lor, mafioţii lor 
periculoşi, dar tipurile de infracțiuni pe care le fac româno-romii 
şochează prin încălcarea unor tabuuri ale civilizaţiei. 

Violul femeilor bătrâne sau al fetițelor este unul din actele 
ritualice care apar, de secole, mai ales în războaie, iar în civilizația 
contemporană ele şochează. Grav este că noi vedem la Ştirile de la ora 
5, zilnic, indivizi care şi-au violat mama, fiica sau nepoata de trei ani, 
iar acest lucru nu ne mai provoacă un cutremur moral. Ne-am obişnuit 
cu aceste lucruri, au intrat parcă în domeniul ficțional, le eliminăm din 
calcul atunci când evaluăm nucleul nostru cultural identitar. Ne 
indignăm doar din când în când, atunci când vreo televiziune de ştiri 
descoperă că mor alți domni Lăzărescu, pentru că acesta a devenit, 
deja, un stereotip cultural. Această scădere a pragului de sensibilitate 
la violenţă şi crimă ne face totuşi diferiți de italieni, nemți sau englezi. 

Degeaba dăm vina pe jurnalişti sau politicieni, nu sunt ei 
principalii fabricanți pentru starea de respingere a românilor, când 
este vorba de 30% din infracțiunile din Roma, nu este vorba nici de 
mecanismul ţapului ispăşitor, ci de o pondere prea mare a noastră pe 
tabloul criminalității. Este deja o realitate statistică, metodă statistică 
pe care o folosim, inconştient, şi noi când spunem că marea majoritate 
a românilor nu sunt infractori. 

Trebuie să recunoaştem acest prag de sensibilitate joasă, această 
obişnuire cu crima şi violența, este indicator al gradului de civilizație. 
Conflictul cu celelalte societăți se naşte din decalajul de civilizaţie, 
chiar dacă noi ne mințim că nu este aşa. Nivelul unei civilizații este 
dat de nivelul cel mai de jos, nu este rezultatul unei medii aritmetice, 


aşa cum nivelul culturii se verifică la vârf, unde tot excepția face 
regula, nu media. 

Trei: pe ce fundamentăm sentimentul de mândrie sau ruşine, pe 
ce ne bazăm? Nu este normal să ne legăm mândria şi multumirea de o 
calitate pe care nu am dobândit-o prin muncă ori talent. Ne-am născut 
români, aşa cum suntem determinaţi ca bărbat sau femeie, iar în 
interiorul categoriei românilor intră atât infractorii, cât şi geniile. Când 
ne împăunăm cu meritele marilor români, facem o greşeală de 
generalizare. Când alţii ne introduc în aceeaşi categorie cu infractorii 
este, de fapt, acelaşi procedeu. 

Mândria de a fi român ar trebui să fie un proiect, nu o staţie 
terminus. Ar trebui să urmărim mereu să construim motive pentru a fi 
mândri că suntem români. Dacă dascălul reuşeşte în misiunea lui, 
dacă arhitectul construieşte frumos şi unic, dacă jurnalistul găseşte 
miezul întrebării sau al răspunsului, înseamnă că lucrăm la proiectul 
mândriei de a fi români. Înţeles aşa, sentimentul de mândrie se 
deosebeşte radical de cel de ruşine. 

Nu mai este opusul lui, devine proiect de civilizaţie şi cultură şi 
iese din domeniul emoțţiei sau al şmecheriei. Se poate lucra la proiectul 
mândriei de a fi român, dar pare absurd să spui că lucrezi la proiectul 
ruşinii de a fi român, chiar dacă unii trag, tare, fără să-şi dea seama că 
fac asta. 

Patru: ne punem prea des întrebarea dacă suntem sau nu 
mândri, dar nu prea ne interesează răspunsurile. În emisiunea lui 
Robert Turcescu oamenii aduceau mai mult argumente când vorbeau 
de ruşinea că sunt români, când vorbeau despre mândrie, parcă era 
ceva dat, un fel de ADN de român bun, stricat în fiecare zi de corupție, 
şpagă, nesimţire sau individualism. Nu cred că filosofia românului 
bun de la natură, dar stricat de civilizație, este profitabilă. Nici teoria 
cea cu tapii ispăşitori - după care suntem buni, dar avem politicieni 
corupți, medici şpăgari, profesori violenti, țigani infractori care ne fac 
de ruşine - nu merge. 

Este simplist şi incorect, ne mintim încă o dată, ne ferim de a da 
un răspuns unei întrebări serioase. Mândria nu este dată prin talentele 
extraordinare şi valori moştenite, iar ruşinea este doar excepția. 
Mândria trebuie să fie operă de civilizație, de zi cu zi, proiect de 
educare, de culturalizare, de credință şi promovare a valorilor. 
Ruşinea vine din nerealizări, din rateuri, din rebuturile acestui proiect. 

Raportul dintre cele două este mereu schimbător, dar numai aşa 
putem lega mândria de a fi român de viață, de realitate. Altfel, vom 
considera fals că mândria vine de undeva din transcendent, doar 


ruşinea provine de la viață. Am asistat la magnifica scenă de pe 
stadionul din Zurich, astă vară, la meciul cu italienii, când 10.000 de 
oameni îmbrăcați în tricolor s-au ridicat de câteva ori în picioare şi au 
strigat minute în şir: mândru că sunt român. Am lăcrimat emoționat, 
chiar dacă aveam sentimentul că nu înțeleg bine motivația acelor 
oameni. Nici acum nu ştiu, vorbeam cu noi înşine, cu italienii din 
tribună, cu cei de acasă sau cu elveţienii rătăciți pe stadion. 

În final, totuşi, sunt mândru că sunt român? Îmi doresc să fiu 
mândru, adică vreau să fiu din ce în ce mai mândru. Am chiar şi un 
program personal pentru asta. Nu mă întreb prea des, dar recunosc 
că, uneori, răspunsul e NU, dar de cele mai multe ori este DA. Spunea 
comicul francez Coluche, Da, sunt mulțumit că sunt francez: Pe de o 
parte, pentru că sunt francez, pe de altă parte pentru că îmi place să fiu 
mulțumit. 

Eu sunt mândru că nu sunt infractor, că sunt profesor ŞI mulți 
studenți mă plac, sunt mândru că am mulți prieteni, sunt mândru 
când scriu un text din care cineva învață sau care mângâie vreo 
suferință ori umple vreo singurătate. Alteori, nu sunt mândru de 
defectele şi nerealizările mele, dar această ruşine nu o transfer 
italienilor, nici jurnaliştilor, nici politicienilor. Italienilor, dacă m-ar 
întreba, le-aş răspunde: Fierro di essere Romeno. 


20 februarie 2009 


Grupul de la Cluj a fost un nume dat renunțării 
la imobilism şi centralism de tip bolşevic 


Interviu acordat www.inpolitics.ro 


R.: Aţi mers la vot duminica trecută? Ce vă face să continuaţi să 
votaţi? Contează votul meu, al dumneavoastră, al oricărui cetățean? 
V. D.: Am votat, eu şi familia mea, din solidaritate cu colegul meu de 
partid, Pop Teodor Puşcaş. Altfel, nu aveam niciun motiv să merg la 
vot, ştiam că nu va aduce soluții urbanistice şi nici oameni 
providențiali. Cred că oamenii trebuie să mergă la vot, singura 
modalitate prin care se pot aduce oameni serioşi în politică, chiar dacă 
încă nu este cazul la noi, unde alegerile din anul acesta au fost 
alegerile cele mai viciate din istoria acestei democraţii. Cumpărarea de 
voturi a devenit o regulă, iar metodele de marketizare duse mult prea 
departe. În teoriile de critică socială europene apar - cu ocazia 
alegerilor - tot mai multe cărți care fundamentează antielectoralismul şi 
argumentele, tot mai solide, pentru a nu merge la vot. Am început şi 
eu un capitol pentru o carte pe această temă, dar m-am oprit din scris, 
pentru că nu ar folosi la nimic, oamenii sunt destul de dezamăgiți de 
democrația noastră originală. Merită să mergem la vot ca să ne vadă 
copiii noştri. Poate, peste 30 sau 40 de ani votul lor va primi 
consistență. Sunt utopii necesare, utopii care trebuie cultivate 
împotriva evidențelor pentru că, totuşi, democraţia, chiar falsificată, 
este mai bună decât dictatura. Lucrul acesta îl ştiu din experiență; 28 
de ani am trăit experiența sistemului comunist şi ştiu foarte bine. Dacă 
nu cultivăm măcar o iluzie, atunci nu suntem vii. 


R.: De ce credeți că nu mai merg românii la vot? Din cauza crizei, a 
politicienilor, a manelelor, a „vrăjelilor” şi „gogoşilor” pe care 
majoritatea politicienilor le servesc în fiecare campanie electorală? 

V. D.: Ca să pară europeni, o tristă aparenţă de modernitate, am putea 
spune. Dar nu e aşa, nu merg din lene, plictiseală, indiferență şi 
lehamite. Nu e niciun program filozofic sau civic în spate, pur şi 
simplu cei mai mulți nu merg pentru că nu le „iese“ nimic. De aceea la 
locale a plouat peste satele româneşti cu bani, ulei, zahăr, telefoane 
mobile, beri, mici, pături, cizme, găleți şi alte tipuri de mesaje cu un 
conținut adânc de program politic european. Guvernanțţii liberali au 
câştigat alegerile la sate, semn că mesajul lor a fost perfect integrat de 
o conştiinţă civică şi o cultură politică evoluate şi modernizate peste 
noapte. Nu merg oamenii la vot nici pentru că sunt dezamăgiţi de 


alegerile proaste pe care tot ei le-au făcut în trecut. Au votat de multe 
ori aiurea, la mişto, l-au votat pe unul că e mai diliu, au taxat cu sictir 
pe unii intelectuali care îşi încercau şansa, iar acum văd că lucrurile nu 
merg bine, dar nu ştiu de ce. În ruptul capului nu ar putea să accepte 
că ei sunt cei care au greşit când au votat hoţi, caricaturi sau şmecheri 
ce le-au promis fântâni cântătoare, şosele suspendate sau cine ştie ce 
alte fantasmagorii. Din păcate, mergem spre mai rău, candidaturile 
sunt tot mai demagogice, mai lipsite de substanţă, iar modul în care 
oamenii cântăresc candidaturile, tot mai defect. Tot din păcate, cu 
prezență mică sau mare, calitatea politicienilor este neschimbată. 


R.: Ştiu că sunteți fan al sportului cu balonul rotund. Este politica 
asemănătoare fotbalului? Mai ales din prisma scandalurilor care 
macină ambele domenii, atât de dragi românului. Consideraţi că 
fotbalul, la fel ca politica, se joacă în arenă sau în spatele uşilor 
închise, între „eminenţele cenuşii”? 

V. D.: Am scris destul de mult despre politică şi fotbal. Mă fascinează 
asemănările şi, mai ales, modul în care acest sport vulgar şi plin de 
manelişti este o ciumă emoțională care ne robeşte sufletele. Fotbalul 
seamănă cu politica, aşa cum toate lucrurile dintr-o societate sunt 
înlănțuite. Dacă în politică nu contează întotdeauna cine votează, ci 
persoana care numără voturile, în fotbal de multe ori contează doar cel 
care suflă şi cine ridică steagurile pentru off-side. Şi în politica noastră, 
ca şi în fotbal, se vorbeşte mult, dar rezultatele sunt tot mai proaste. 
Politica şi fotbalul sunt paradisuri ale valizelor cu bani şi multe 
posturi se moştenesc. Copiii arbitrilor devin arbitri, nevestele, copiii 
sau nepoții politicienilor devin politicieni. Conducătorii de cluburi se 
întâlnesc la DNA cu politicieni de marcă, transferul de jucători nu este 
diferit de migraţia politică şi galeria îţi strigă numele, în politică, dar şi 
în fotbal, doar dacă plăteşti. Bucureştiul trebuie să câştige mereu, iar 
Provincia trebuie să tacă şi să se mulțumească cu firimituri. 
Deocamdată, Clujul le strică şmecheriile dâmboviţene la politică şi 
fotbal, iar eu mă bucur că am fost primul care a avut curajul să sară la 
bătaie. Mandatul de antrenor sau cel de ministru de Interne e la fel de 
scurt, iar Mitică Dragomir, Hrebenciuc, Becali, Copos, Pinalti şi alții 
activează în culisele comune ale fotbalului şi politicii, hotărând scorul. 
Absenteismul din tribune seamănă leit cu cel electoral, iar cei care fac 
rost de bani nu retrogradează, îşi pot mereu cumpăra locul în Divizia 
Naţională. Sintetic: politica este un joc de fotbal asemănător cu cel din 
Occident, unde câştigă mereu cei care au bani pentru ca să merite 
victoria. 


R.: Şi ca să rămânem la acelaşi capitol, unde se situează Vasile 
Dâncu în momentul de față: la încălzire, pe banca de rezerve, în 
tribune, în fața televizorului? Când îl vom putea vedea, din nou, pe 
Vasile Dâncu „cu mingea la picior” pe arena politicii româneşti? 

V. D.: În cabina de transmisie, vorbind, precum prietenul Cornel Dinu, 
cu fraze prea lungi şi cuvinte formate din prea multe litere ca să fie 
înţelese de cei din teren. Am o cerere depusă la federaţie pentru a 
obține cartea verde şi a deveni jucător liber. Aş vrea să joc din nou 
doar în meciuri de binefacere sau să revin în competiție, dacă se va 
pune accent pe jocul de cap. 


R.: Care este în momentul de faţă starea PSD Cluj, mai ales după 
înfrângerea din 15 februarie, când candidatul PSD, domnul Teodor 
Pop Puşcaş, a obţinut doar şapte procente din voturile clujenilor? 
Cine este „vinovatul” pentru acest eşec? Ce ar fi trebuit să facă PSD 
pentru a obţine mai multe voturi de la clujeni? 

V. D.: Nu prea ştiu ce se întâmplă la PSD Cluj, pentru că mi-am dat 
demisia din toate funcţiile şi nu prea am avut contact strâns cu 
birourile. Am văzut în presă că au fost aduşi specialiştii de campanie a 
lui Oprescu, a venit Geoană cu mulți miniştri si am fost binecuvântaţi 
chiar şi cu prezenţa lui Marian Vanghelie. Unii lideri au refăcut 
legătura bună cu Bucureştiul, s-au dezis de apartenenţa la Grupul de 
la Cluj şi tot nu am câştigat. Delegaţia condusă de Mircea Geoană a 
fost aşteptată la aeroport de un grup de peste 100 de persoane şi acest 
semn de forță şi mobilizare mi-a dat speranţe. Din păcate, electoratul 
nostru nu a rezonat la această hotărâre şi mobilizare. Eu nu ştiu dacă 
există vreun vinovat, colegii mei trebuie să facă analize. Este clar însă 
că nu e productiv să cauţi un țap ispăşitor. Nici nu cred că există 
soluții miraculoase. Poate în afara uneia pe care o ştie oricine, munca. 
Dar nu am ce sfaturi să dau, aş vrea să ajut dacă pot, dar nu în cadrul 
unui proiect făcut de mine. În 2004, când am luat cele mai multe 
voturi, PSD Cluj câştigând cel mai mare număr de voturi la alegerile 
locale în judeţul Cluj, unde am învins Alianţa DA, unii cârcotaşi care 
se temeau de schimbul de generații, mă acuzau pe la colțuri că am 
greşit strategia, că a fost prea agresivă, prea opulentă, prea opresivă... 
Au avut acum ocazia să-şi facă strategia după cum au vrut deja în 
două alegeri. Vor putea şi de acum încolo, liniștiți, eu nu mă bag să 
trag de volan când stau în dreapta sau în spate. lar dacă vreunul din 
colegi obține la alegerile generale peste 86.000 de voturi cât am obținut 
eu pentru Senat în 2004, singur, ajutat de întreaga echipă, atunci eu mă 


ridic în picioare în fața lui, îmi ridic clopul şi timp de un ciclu electoral 
îi spun sensei. 


R: În ce direcţie se îndreaptă PSD Cluj în momentul de faţă? Ce le 
recomandati colegilor dumneavoastră pentru următoarea perioadă? 
V. D.: Se întoarce la matcă, devine, cred, o organizație normală. 
Probabil, se va concentra pe reconstrucție şi va renunţa la avangardă. 
Încerc să mă feresc să dau sfaturi, chiar şi atunci când mi se cer. 


R.: Este PSD un partid reformat ori s-a abătut de la calea pe care 
dumneavoastră şi colegii dumneavoastră ați dorit să o impuneți? 
Cine sunt vinovatii pentru starea PSD din momentul de față? Este 
PSD în agonie? 

V. D.: PSD este un partid la putere, iar la putere nu putem pretinde să 
facă reformă şi scandal intern. Ne-am oprit din reformă atunci când 
era mai uşor de făcut şi surprinzător, eliminarea unor baroni locali a 
început acum, când ar fi mai mare nevoie de linişte. Dar reforma şi 
modernizarea sunt lucruri atât de rare în societatea românească, încât 
merită salutate şi încurajate indiferent de contextul în care apar. 
Contrar a ceea ce cred unii adversari ai stângii, PSD nu se află într-o 
situație proastă, iar conflictul intern poate face şi unele victime 
necesare pentru ca partidul să se modernizeze. Şi votul uninominal a 
fost imperfect şi original, dar a eliminat o serie de elefanţi „greu de 
ucis” prin alte metode democratice. 


R.: Mai există „Grupul de la Cluj”? 

V. D.: Grupul de la Cluj a fost un nume dat nevoii de schimbare, 
renunţării la imobilism şi centralism de tip bolşevic. Acum este greu 
să fie vizibil, căci toți ochii sunt îndreptaţi spre femurul porcin al 
guvernării. După ce se va fi terminat împărțeala şi unii vor rămâne 
flămânzi, schimbarea şi reforma vor avea din nou suporteri. Sinceri şi 
dezinteresați, mânați doar de interes național, dar nu ştiu însă dacă-i 
vor mai găsi pe cei care să stea în față cu steagul ridicat în bătaia 
vântului. Recent l-am auzit pe Miron Mitrea spunând că în PSD 
„trebuie schimbat modul de a face politică”. Era să pic de pe scaun, 
sper că va da alt nume schimbării sau revoluției pe care o gândeşte şi 
nu se va revendica de la zbaterea noastră. 


R.: Cine conduce acum PSD? Cine este „Gigi Becali-ul” PSD? Dar 
eminenta cenuşie? 


V. D.: Conduce Mircea Geoană, iar ceilalți se rotesc pentru a nu roade 
sacul. 


R: Ce rol are Marian Vanghelie în PSD în momentul actual? ÎI 
vedeţi pe primarul sectorului 5 înscris într-o cursă pentru fotoliul de 
preşedinte al României? Îl putem compara pe Vanghelie cu Obama? 
V.D.: Marian Vanghelie este comparabil cu Obama, dacă spunem că 
Ferentariul este asemănător cartierului Manhattan. Orice se poate în 
România zilelor noastre, nimic nu pare scandalos, vulgar sau indecent. 


R.: Care este apelativul cu care trebuie să ne adresăm de acum 
înainte: profesorul Vasile Dâncu, analistul Vasile Dâncu, strategul 
Vasile Dâncu sau politicianul Vasile Dâncu? 

V. D.: Dom’ Profesor sau „Coach”, cum îmi spuneau adesea studenții 
de la sociologie. 


Interviu realizat de Augustin Stanciu, 3 martie 2009 


Televizorul mut 
Pentru George 


Faceţi un experiment care o să vi se pară, vă asigur, fascinant! 
Daţi drumul la televizor, altfel ştiu că nu se poate trăi, dar opriți-i 
sonorul! Şi dacă nu vi se pare prea mult, nu citiți şirul de cuvinte care 
fuge pe croll! Uitaţi-vă la televizor ca şi cum v-aţi uita pe fereastră! 

Închipuiți-vă că viața trece ca un râu pe la geamul 
dumneavoastră! Plimbaţi-vă cu telecomanda de pe un post pe altul 
după cum vă vine cheful! O să vedeți că viața începe să primească o 
altă culoare şi poate că televizorul va fi o mobilă mai interesantă, nu 
un duşman. O să vedeţi femei care citesc de pe prompter şi dau din 
cap mai să iasă din cadru, unele cu un nas mai mare decât ar trebui să 
poarte cineva filmat din profil. Dar un lucru e sigur: femeile de pe 
televizoarele noastre sunt mai frumoase dacă am tăiat sonorul, nici 
dezacorduri, nici accent pus aiurea. 

Din când în când, râul de imagini vă aduce politicieni prinşi în 
colț de jurnalişti şi văzuți aşa, nici nu par aşa de antipatici. Politicienii 
dau mult din mâini să împingă din gâtlej cuvinte pe care nu le au în 
vocabular, pentru că au citit prea puţin şi, unora, nici şcoala nu le-a 
prea plăcut. Dar fără cuvinte, politicienii sunt mai reali. Se vede că 
sunt relaxaţi, se vede că nu îi doare capul de criză, se observă că au 
venit să fie văzuţi. Văzuțţi şi atât! Sunt îmbrăcați ca la nuntă şi destul 
de des îşi ating nasul şi mai dau şi alte semne ale minciunii. Le vezi 
ochii alunecoşi şi dacă sunt puşi pe o canapea sau un fotoliu, se 
tolănesc într-un mod în care este clar că vor să ocupe tot spaţiul. Au 
fost învăţaţi de consilieri să se uite în cameră ori de câte ori au ocazia, 
dar ei coboară privirea pentru că nu au ce spune din privire, coboară 
ochii şi îşi pipăie nodul cravatei, cu nelinişte şi spaimă. 

Jurnaliştii veniţi la talk-show-uri cu politicienii se sprijină cu 
sictir în cot şi privesc totul cu dispreţ, de regulă nici măcar nu se întorc 
spre interlocutor. Observi pentru prima dată că ei se îmbracă ciudat, 
nouă din zece refuză costumul sau cravata, culorile hainelor vor să 
atragă atenţia. În general, un jurnalist nu are nimic pregătit, nici notițe, 
nici date sau studii, vorbeşte ca un academician despre orice, la orice 
oară, cu oricine şi oricât timp. Pentru prima dată poți observa gesturile 
de respingere pe care jurnaliştii le fac față de partenerii de discuție. 

Dacă ajungeţi pe nişte posturi de folclor sau manele, ori de câte 
ori vei ridica ochii spre televizorul- fereastră, o să vezi şiruri de 
oameni care joacă neîncetat o sârbă sau o învârtită unde fiecare dă din 


picioare în legea lui. Nu poți ghici când se schimbă muzica şi nici cine 
se uită la asemenea tâmpenii: cine poate râde sau plânge la asemenea 
folclor, de „voie bună”, cum se spunea la un moment dat prin 
comunism. 

Spre seară vin vedetele şi se rotesc pe la toate studiourile 
pregătite să arate chiloți şi craci. Acolo, dacă ai ceva cultură vizuală, 
nu mai pricepi nimic. Unghiurile de filmare devin tot mai ciudate, 
decolteul este un centru de interes mai tare decât orice şi o să mai 
observi că toate paraşutele prezente țin un microfon în dreptul 
buzelor. Probabil cântă, poți să te gândeşti, doar nu recită sonete de 
Shakespeare. Seara, personajele inventate în noaptea trecută de 
genialul Dan Diaconescu (nu glumesc!) fac o tură pe la ceilalți colegi 
din showbiz, urmând să încheie în studioul OTV o zi foarte grea. ÎL poți 
vedea pe Dan Diaconescu uitându-se ca un gospodar veritabil la 
ființele din bătătură, privindu-le cu înţelegere şi iubire. Zâmbeşte 
enigmatic şi trage cu coada ochiului la cameră cu dublu înțeles şi 
văzând seria de frankensteini produsă, te întrebi dacă e un tip genial, 
un regizor grozav sau doar un caracalean care si-a deşertat papornița 
la oraş şi a descoperit că poate găsi acolo proşti mai mari ca el. 

Dacă eşti microbist, o să poţi vedea acelaşi meci de vreo 10 ori pe 
săptămână, iar pe posturile locale de televiziune noul primar are la el 
nenumărate blocnotesuri şi pixuri lungi (oare când voi vedea un 
primar care are stilou la el, fără însă să aibă degetele pline de 
cerneală?) cu care ascultă atent cererile cetățenilor. Şi publicitatea este 
mai suportabilă la televizorul mut, căci nu poate fi ridicat sonorul care 
te sperie la fiecare ecran publicitar. Transmisiile de la fața locului sunt 
minunate la televizorul mut, un fel de leitmotiv pentru viitorul 
televiziunii: nişte fătuțe, de regulă fără pile sau unele prea virtuoase, 
trimise la munca de jos, stau prin stradă, în apă până la genunchi sau 
în rahat, dacă s-a spart vreo conductă de aia, se uită fix la tine, nu 
înţelegi ce vor, în schimb, oamenii trec pe lângă sau chiar prin fața ei 
ca şi cum nici nu ar exista. Ehei, unde sunt vremurile de altădată, când 
lumea se aduna să-i pună coarne protevistului care transmitea din 
mijlocul maselor sau țigănuşii îi furau portofelul şi telefonul antenistei 
care era în direct şi nu putea mişca! 

Dacă treci pe la preoţii de la Trinitas TV, o să vezi cu surprindere 
că atunci când apar cadre cu icoane sau fresce, camera urcă de jos în 
sus, de la picioare spre chip, deşi parcă ne aşteptăm să fie invers. 
Atâţia ani ne-au criticat femeile că ne uităm la ele de jos în sus şi noi 
nu ştiam că, de fapt, ne închinăm la icoane cu acea ocazie. 


Prietenul meu de la Bucureşti, cel care mi-a dat ideea 
televizorului mut, merită o ţuică făcută de tata. Am descoperit cum 
poți transforma un duşman în prieten, cum poate cu adevărat 
televizorul să fie o fereastră spre lume. Televizorul fără sonor ar putea 
face lumea mai bună, păcat că Octavian Paler s-a dus dincolo fără să 
apuce să descopere această minune a civilizației: televizorul mut! 
Maestrul mi-a spus odată că îşi iubeşte patria când nu umblă pe stradă 
şi când nu se uită la televizor. Maestre, televizorul mut este acceptabil, 
mă lasă să-mi iubesc țara, mai greu este cu mersul pe stradă. 


26 februarie 2009 


Ardelenii au nevoie de o tribună 


Lupta dintre Bucureşti şi Cluj nu a început o dată cu bătălia mea 
cu primarul care este, cum mi-a scris un jurnalist ieri, veche de 
aproape 100 de ani, dar Clujul nu a reacționat. Ar fi normală lupta 
dacă ar exista o competiţie creatoare între o capitală a Nordului şi una 
a Sudului. 

Din fericire, imaginea de astăzi a acestei competiții ne arată că 
nu este vorba de un ethos de conflict între cele două oraşe, nu sunt 
identități care să se fi creat în oglindă, ci este vorba doar de o 
nomenclatură administrativ-mediatică, obişnuită cu zeciuiala, care îşi 
apără nişte privilegii câştigate de-a lungul timpului. În ultimii ani, mă 
opresc zilnic o grămadă de oameni pe stradă ca să mă felicite sau să 
mă încurajeze pentru lupta mea cu miticii. Le-am spus multora că se 
înşeală, că nu este nicio luptă, că ar putea fi dacă noi, ardelenii, nu am 
avea prostul obicei să ne băgăm piuneza înapoi şi să exclamăm stoici: 
Dacă trăbă, trăbă! Altfel, luptele noastre rămân mici războaie 
individuale, pe care le stinge timpul şi care nu pot aduce mari 
schimbări, cel puțin imediat. 

Plecarea lui Boc la Bucureşti şi echipa de 22 de funcționari de la 
Primărie (aşa scrie presa de Bucureşti, dar mă îndoiesc asupra 
exactității) nu a fost, probabil, cel mai inteligent lucru pe care putea să- 
| facă premierul, dar nici nu poate justifica linşajul mediatic la adresa 
clujenilor făcut de media din Capitală. Clujenii care ajung acum la 
Bucureşti sunt tratați ca emigranții români de la Roma, îmi spunea un 
fost student, ce lucrează la o filială a unei firme străine. L-am auzit şi 
pe Adrian Năstase, în spiritul ironiei sale uşor arogante, cu imunitatea 
încă sus, că a propus un schimb de populații între Cluj şi Bucureşti, 
pasămite, ca să ne coste mai puțin guvernarea. Probabil, şi Adrian 
Năstase este partizanul ideii că locuitorii Bucureştiului sunt 
proprietarii Capitalei României şi ar trebui să ne pună taxă de intrare 
dacă vor. 

Este cea mai mare eroare pe care o fac prietenii noştri de pe 
malurile Dâmboviţei. E adevărat, Bucureştiul este al locuitorilor de pe 
acolo, iar noi nu putem să revendicăm Ferentariul sau Balta Albă, 
Lipscanii ori Dămăroaia, nici Carul cu Bere, nici Hanul lui Manuc. 
Acolo bate, probabil, inima oraşului lor, acolo putem şi noi, ardelenii, 
să gustăm din farmecul discret al Balcanilor, evident, contra cost, ca 


orice turişti. Aceste lucruri, bune sau rele, sunt parte din identitatea 
lor şi proprietatea lor, materială sau spirituală. Dar Capitala nu, ea 
este a României. Ministerele, Guvernul sau sediul administrației 
centrale nu sunt proprietatea lui Vanghelie sau Crin Antonescu. Nici 
funcţiile de ministru sau secretar de stat şi nici cele de experți ori 
funcționari nu sunt proprietatea bucureştenilor. 

Capitala ar trebui să fie nu doar rezultatul unei conjuncturi 
istorice, ci şi rezultatul unui minim consens. Capitala trebuie să te facă 
să te simți mândru de ea, ea este centrul simbolic al statelor-națiune şi 
ar trebui să ţină la acest statut. Când îşi alege primarul sau când îşi 
gândeşte strategiile urbanistice, Capitala României ar trebui să se 
compare cu alte capitale europene, să încerce să respecte reguli sau 
stiluri de viață de acest nivel. Cum spun microbiştii, capitala face parte 
din altă divizie, iar locuitorii unei capitale au o responsabilitate în 
plus, căci ea este cea care dă tonul, concentrează o parte a culturii 
semnificative, reprezintă ţara în ochii lumii. Din nefericire, Bucureştiul 
este astăzi urât chiar de locuitorii lui, iar pentru noi este un loc pe îl 
putem iubi sau accepta doar „la pachet” cu România ori obligați de 
conjunctura istorică a faptului că este localitatea care concentrează 
funcţiile capitalei! Din păcate, pe harta mentală a majorităţii 
românilor, Bucureştiul nu mai este adevărata şi incontestabila capitală. 

Cine a vizitat fosta capitală a Germaniei, Bonn, în ultima vreme 
ar putea observa un fenomen interesant: este un oraş pe jumătate 
mort, un oraş pustiu, aproape părăsit. Şi-a pierdut funcția de capitală 
şi, acum, locuitorii lui observă cum se degradează un oraş părăsit, un 
oraş care nu mai adună toate energiile Germaniei. 

Apar în prezent nişte tembeli, cei care vor să restrângă libera 
circulaţie în România. Îmi aduc aminte de perioada lui Ceauşescu, cu 
arestarea țăranilor din Gara de Nord, când cumpărau pâinea produsă 
pe câmpiile lor. O gureşă, asemănătoare cu unii jurnalişti de astăzi, 
Carmen Dumitrescu, dacă ţin bine minte, înfiera pe bieții bătrâni, 
fugărindu-i cu Miliția prin Gara de Nord. Rareori am văzut ceva mai 
trist, ceva mai nedrept, ceva mai ticălos. Linşajul mediatic al clujenilor 
de astăzi este ceva mai soft, dar la fel de trist. 

Clujul a furnizat în anii din urmă miniştri, secretari de stat, şefi 
de autorități, în general, specialişti care nu s-au făcut de râs. Îmi 
spunea un bătrân bucureştean, fost ministru, că, probabil, tehnicienii 
din Cluj sunt apreciați la locurile de muncă datorită centrării pe 
sarcină, pe profesie şi pentru că nu provin dintr-o cultură 
instituțională bazată pe corupție şi şmen. Se şmecheresc unii pe 
parcurs, dar cei mai mulți nu au reflexul şmecheriei. Nici nu prea 


aveau cum să-l deprindă, deoarece Clujul a fost mereu colonizat de la 
Bucureşti sau din Sud cu guvernanti. 

În perioada interbelică, conducătorii instituțiilor importante 
erau numiți de Bucureşti, iar în perioada comunistă, prim-secretarii şi 
majoritatea şefilor erau aduşi din Sud sau din Moldova. Paradoxul 
este că oraşul Cluj nu a respins asta şi chiar a câştigat în perioada 
interbelică din acele implanturi culturale. Pentru că principala 
caracteristică a unei capitale este deschiderea, păstrarea intactă a 
puterii de atracție, de absorbţie a valorilor, chiar de seducţie. 
Bucureştiul ceauşeştilor şi bolşevicilor era mult mai deştept şi mai 
pragmatic, era, cu adevărat, o capitală. Clujul absoarbe tot ce este în 
Transilvania, români şi maghiari, şi asta îl face să rămână o capitală 
adevărată, spirituală şi culturală, indiferent că are sau nu firman de la 
Bucureşti pentru asta. Posibilitatea de atracţie a valorilor este condiția 
menţinerii acestui statut privilegiat în orice ţară. În primii ani de 
democrație, Bucureştiul ne-a sărăcit comunitatea de intelectuali de 
marcă: Augustin Buzura, Liviu Maior, Grigore Leşe, Teodor 
Cătineanu, oameni care au plecat la Bucureşti şi au rămas acolo. l-am 
pierdut noi, i-a câştigat România! 

Acum, bucureştenii vor să pună barieră, vor să se închidă între 
ziduri şi, cumva, aş putea înțelege enervarea băieților din Bucureşti 
față de clujeni. Este justificată de bătăliile pe care au început să le 
piardă cu Clujul: le-am încurcat socotelile la fotbal, Liga Campionilor 
este o căciulă cu mulți bani, a venit acum şi politica să-i enerveze: 
preşedinte din Dobrogea, premier din Cluj. Când am ajuns la 
Bucureşti împreună cu Vasile Puşcaş şi loan Rus, nu am avut senzaţia 
că nu suntem doriți, am fost mereu primiți cu simpatie. Toată lumea 
cu care vorbeam se revendica de la rădăcini ardelene - şi nu de la 
Gheorghe Lazăr, care le-a dus şcoala la Bucureşti - ci căutându-şi 
radăcini de sânge, reale. 

Degradarea României din ultimii ani se vede cel mai bine pe 
obrazul Capitalei. Vedeţi noii idoli şi proaspetele vedete, Zăvoranca, 
Nikita, Ogică, Dârţă, Naomi, Magda Ciumac! Televiziunile nu sunt o 
excepție, degradarea este profundă, personajele amintite au 
corespondențe şi în politică, şi în administrație. Acum, bucureştenii au 
devenit intoleranți, rasişti. Cele aproape patru sute de posturi de la 
cancelaria primului ministru, inventate de Tăriceanu, erau ocupate de 
pile, neveste, amante, cu rădăcini în Mogulia şi Oligarhia. Greu de 
reformat, greu de redus numărul de posturi pentru că, în Bucureşti, 
interesul național se confundă adesea cu cel al funcționarilor de stat! 
Boc nu trebuia să desființeze Cancelaria, trebuie să dea o lecție de 


management eficient, să-i dea afară şi să-i supună pe toți la concurs, să 
arate că vine cu o altă cultură, pe care este hotărât s-o impună cu bâta! 
Când o capitală îşi pierde forța de atracție, este începutul sfâşitului. lar 
semnul cel mai important este intoleranta, chiar violenta respingere a 
celor care pot aduce mereu sânge proaspăt. Cred că niciodată Capitala 
României nu a fost în această situație, nu a atins acest grad de anomie 
şi degringoladă. lar noi, clujeni sau nu, nu avem niciun motiv de 
bucurie. O ţară fără o capitală a sufletelor, fără un loc unde se află 
timona, este o ţară în derivă. 

E greu să inventăm acum o altă capitală, suntem obligaţi să o 
ajutăm să se trezească pe cea pe care o avem. Chiar să o colonizăm 
când are nevoie de noi. Dar, mai ales, trebuie să reacționăm când este 
cotropită de miticism, ţigănie, prostie sau corupție. Capitala Românei 
este problema tuturor, oraşul lor mă interesează mai puțin, pot să şi-l 
urce pe autostrăzi supendate, să-l bălăngăne în gondole aeriene sau 
să-l mute în Cartea Recordurilor! 


5 martie 2009 


Acesta nu este un război cu Bucureştiul 


Dacă am interpreta dezbaterea de presă pe care o stimulează 
media clujeană ca fiind un război cu Bucureştiul, atunci am fi în 
adevarată epopee sau în absurd. Absurd ar fi motivul pentru care a 
început această polemică. Emil Boc şi echipa lui migrantă de la 
primărie nu ar fi un motiv destul de serios de război. Dacă 
bucureştenii acuză de nepotism, de fapt, nu fac decât să arate că şi noi 
facem ca ei, chiar dacă ne dăm mari europeni. Emil Boc poate fi o 
ocazie, un prilej, un pretext, dar, în niciun caz, motivul pentru o 
dispută! 

Nerealizările mandatului de primar rămân, chiar dacă presa 
clujeană a făcut un efort imens să le ascundă, să le împacheteze în 
proiectele ce se spunea că vor veni, în tunele pe sub Cluj, zgârie nori, 
metrouri şi alte fantasme pentru fraieri. Nici azi nu avem spital de 
urgenţă, centuri ocolitoare, stadion, filarmonică, promisiunile 
importante ale primului mandat. Şi acum mulți jurnalişti, poate, mai 
au reflexul de a-l sprijini pe fostul primar, dintr-un reflex mecanic, 
poate pavlovian, când se aprinde becul la guvern, mulți câini de pază 
ai democrației încep să saliveze. Este involuntar, cum să-i critici 
pentru asta, mai ales că este criză! 

Dacă nu ar fi absurd, am fi într-o adevărată epopee: până la 
urmă, şi războiul din Troia a început dintr-un motiv mai mult decât 
vulgar, frumoasa Elena. Mai sunt două lucruri de precizat: majoritatea 
celor care scriu în paginile cotidianului Ziua de Cluj, nu vor să 
încălzească ciorba lui Sabin Gherman, aici avem o altă dezbatere. Am 
încercat să fac distincţia clară între legătura noastră cu oraşul 
Bucureşti şi legătura cu România şi capitala ei. Dacă unii sudişti sunt 
fericiți să interpreteze tot ce este discuție despre regiuni ca fiind 
secesiune, nu-i mai puțin adevărat că mulți ardeleni abordează îngust 
şi emoțional o problemă pentru care nu au soluție, dacă ar veni 
întrebarea: bine, şi ce facem a doua zi? 

Nu poți respinge, ca boul, un proiect pe care strămoşii l-au visat 
de secole, ai şansa să-l faci să funcționeze. România este un asemenea 
proiect, imperfect, poate încă nu este eficient, dar noi suntem parte a 
lui, noi îl construim alături de frații noştri din celelalte provincii 
istorice. Am terminat tot ceea ce se putea face pentru asta, nu este 
necesar să mai depunem eforturi, nu mai trebuie să facem nimic? 
Putem spune că am făcut tot ceea ce se putea pentru ca proiectul 


România să reuşească pe deplin? Cred că am făcut prea puțin sau 
aproape nimic. 

Nici măcar nu este vorba de Cluj în această dezbatere, este vorba 
de Transilvania. Clujul trebuie încă să se reinventeze pe sine pentru a 
se transforma într-o comunitate adevărată. În această dezbatere este 
vorba, până la urmă, de modernizarea României şi descentralizare. 
Acesta este esenţialul şi una dintre luptele pe care trebuie să le dăm în 
fiecare zi. Democraţia şi administraţia nu pot rezolva problemele 
oamenilor de la distanță, de o manieră generică. Fiecare regiune are 
profilul ei, urgențele ei şi chiar identități culturale distincte. 
Descentralizarea este o urgență majoră: banii trebuie cheltuiţi acolo 
unde se produc, pe programe votate de comunitățile locale. 

Controlul asupra cheltuirii banului public este o altă cerință 
legată de descentralizare şi el se poate face doar acolo unde avem 
efectele, cel care face cheltuiala, dar şi beneficiarul. Într-o administraţie 
centralizată, responsabilitatea se depersonalizează şi acesta este cel 
mai mare rău. Guvernul Tăriceanu a dat în campania electorală pentru 
consum trei miliarde de euro din Fondul de Dezvoltare, fond 
alimentat de vânzarea BCR. 

Dacă ardelenii ar fi fost în situația de a planifica singuri ce ar 
face cu un miliard care le-ar fi reveni, probabil că politicienii noştri i-ar 
fi investit în autostradă, nu în cadouri electorale. Descentralizarea şi 
regionalizarea sunt necesare, pentru că trebuie să existe un raport între 
resursele produse şi alocare de resurse. Sunt de acord cu orice taxă de 
solidaritate pentru regiuni sărace, sunt principii socialiste ale coeziunii 
şi solidarităţii, care se aplică şi comunității naționale, dar nu pot să 
accept ca o regiune să producă resurse pentru toți şi să fie ultima 
atunci când este vorba de alocarea de fonduri pentru drumuri sau 
repararea şcolilor. 

Nu ne batem cu bucureştenii, nu acesta este fondul problemei. 
România este o ţară supercentralizată, o moştenire a comunismului, 
dar asta nu e singura explicaţie. Şi țările care au venit după monarhii 
puternice sunt destul de centralizate, chiar dacă mult mai rațional. 
Centralizarea are avantajul că se poate conduce cu oameni puțini şi 
chiar mai puţin pregătiți. Centralizarea ar putea să folosească resursele 
mai bine, pentru proiecte mari, dar la noi nu mai este cazul. Rămânem 
centralizați, pentru că moştenirea luată de unii în 1989 să nu se 
disipeze. 

Încă avem o clasă politică în mare măsură validată înainte de 
1989, clasă politică ce se ține cu dinţii de putere. Toţi aceştia ştiu că 
acela care are toate resursele în mână, are puterea. Deci nu se poate 


face nici justiție, nici presă liberă, nici transparenţă atâta timp cât toate 
resursele sunt centralizate. Mai este un lucru, odată transmisă puterea 
comunităților, ele nu o vor mai lăsa din mâini, iar nomenclatura de la 
centru rămâne fără resurse. Trebuie să fim realişti, nici comunițătile 
locale nu sunt sută la sută pregătite să ia puterea şi s-o administreze. 
Sunt încă mulți primari sau oameni politici care aşteaptă mereu ordine 
de la centru, care nu îşi dau seama cât de important este mandatul 
primit de la comunitate prin vot. 

Bine, prieteni, într-o zi ardelenii o să aibă tribună. Dar v-aţi 
gândit la tribuni? Pe o tribună a Ardealului nu se poate urca oricine, 
mulți s-ar urca degeaba, doar să fie văzuți mai de departe. Cei care se 
urcă trebuie să ştie că nu se mai pot da jos, nu pot să mai facă pauză. 
Tribuna nu este tonomat, unde bagi banul şi se coboară scara. Va 
trebui să găsim o metodă de solidaritate pentru ca să ne întreținem 
instrumentele colectivităţii, presa fiind locul public unde ar trebui să 
se întâlnească ideile, emoțiile şi proiectele; fără presă proiectul colectiv 
nu are şanse. Degeaba ne plângem sau facem pe aroganții! Trebuie să 
ne luptăm pentru orice drept, nimeni nu ne face cadou nicio formă a 
libertăţii. Aici este lupta noastră, a ardelenilor, aici este sensul 
solidarității ardelene. Cât timp vom înțelege asta, nu vom pierde 
războiul, poate doar bătălii mai mici. 

Nu e vorba de niciun război cu Bucureştiul. Este o luptă cu noi 
înşine, cu superficialitățile şi micimile noastre, mai ales cu lipsa de 
participare la proiecte colective. 


13 martie 2009 


Fără inimă 


Nu este un început despre poezia omonimă a lui Nichita 
Stănescu, apărută în Măreţia frigului, deşi mai bine am vorbi despre 
poezie decât despre politică. Despre politica noastră dîmbovițeană 
este greu să vorbim în termeni prin care asociem umanitatea cu 
existența inimii, cu iubirea sau solidaritatea. Nu, politica noastră nu 
are inimă, dar nu din cauza faptului că mult prea des spunem că este o 
curvă. 

Cu siguranță, multe dintre femeile pe care viața le-a învins în aşa 
hal, s-au prăbuşit, undeva la începuturi, sub povara unei mari iubiri. 
Poate altele au căutat, ori mai caută încă, imaginea unui bărbat care 
există doar în visele devenite tot mai încețoşate. Este un misoginism 
vulgar să asemuim politica cu o femeie, indiferent cât de jos a căzut 
aceasta din urmă în lupta cu viața. Nici politica românescă nu merită 
asta pentru că politica noastră este doar o construcție fără de inimă. 
Nu ştim ce este: animal de pradă sau Golem, mutant defect genetic, ori 
poate un fel de lichen crescut pe trunchiul social, sau tufa de vâsc 
verde crescută din putregaiul unui arbore deja mort. Un copil ameţit 
de poveşti ar putea spune că este o vrăjitoare care fură inima celor care 
intră în peştera ei. 

Politica noastră a renăscut într-o noapte de Crăciun în care ne- 
am ucis conducătorul, fără judecată, fără a da o şansă ca viitorul să se 
nască pe o minimă analiză a trecutului. Uciderea lui Nicolae 
Ceauşescu i-a ferit pe mulți de a da explicaţii , a blocat naşterea unui 
sistem politic care să se se bazeze pe un pic de lumină şi un fir de 
adevăr. Un tap ispăşitor a fost de ajuns pentru ca victimele să se 
îmbrățiseze cu călăii, ca palmele pline de sânge să fie şterse discret de 
cămăşile albe ale victimelor comunismului. 

Cei care au ucis în noaptea de Crăciun azi sunt eroii zilei, se uită 
la noi cu scârbă de dincolo de geamul fumuriu al limuzinelor şi ne cer 
să le pupăm mâna ca şi marilor eroi. Slujitori ai dictatorilor care şi-au 
ucis stăpânul, azi sunt apostolii lumii noi. 

Politica noastră nu şi-a putut recâştiga inima nici în cele două 
decenii care au urmat pentru că ura a fost singurul combustibil care îi 
mâna pe oameni să facă politică. Vechii activişti care au câştigat chiar 
dacă s-au trecut, cu voia noastră, ultimii pe listă, au avut nevoie să-şi 
păstreze scaunele şi proprietățile furate. Vechea aristocratie ieşită din 
puşcării nu avea cum să aducă o perspectivă luminoasă, o rază de 
speranţă, din sufletele lor chinuite şi familiile risipite prin lume sau 
prin țărână. Fiindcă mai erau puţini în randul lor s-au adunat lichele şi 


netalentaţi, frustrați sau acoperiți care-i supravegheau înainte. Încet, 
încet au început şi ei să semene cu duşmanii lor, cu torționarii. Şi-au 
promovat în politică nepoții şi copiii, secretarele şi amantele. Nu au 
vrut nici ei să-şi închipuie viitorul. S-au închis în ură şi în căutarea 
vechilor proprietăți, iar după dispariţia lui Corneliu Coposu, chiar că 
nu a mai rămas nimic. Nici urmă de jenă, nici un pic de demnitate. 
Oamenii au devenit doar subiect electoral. Campania - singura rațiune 
a carității, iar candidatura, singurul cadru de exersare a solidarității cu 
ceilalți. În campanie, orfelinatele sunt platou de filmare, bătrânii 
circulă gratuit sau fac excursii la mânăstiri, dar după alegeri totul 
revine la normalul de dinainte. Decorurile sunt puse în magazie 
pentru alegerile care vin, maşinile Dacia sunt înlocuite cu jeep-uri şi 
limuzine, iar satele sunt din nou părăsite timp de patru ani, pînă la 
viitoarele alegeri. Copiii nu mai sunt păpuşile cu care se pozează 
politicienii şi nici batrânii din azile nu mai sunt sărutați pe obraz de 
doamnele parlamentar. 

Închişi în partide ca în nişte țarcuri, politicienii încep să-şi spună 
unii altora poveştile pătimirii lor. Ceilalţi, fără excepție, devin 
duşmani pentru că, spun ei, fură din averea poporului. Mă uitam cu 
stupoare cum la întâlnirile comitetelor naționale ale partidelor, 
bărbaţii se pupă, exact ca în filmele cu mafia, chiar dacă s-au văzut 
recent. Am înțeles mai târziu, după discuţii cu mulți colegi care nu 
ştiau de ce-i întreb eu: cu toţii se aflau în competiție, dar dădeau astfel 
un semn că nu sunt în conflict deschis. Un fel de semn de supunere, 
aşa cum un animal învins îşi pune gâtul aproape de gheara 
duşmanului ca un semn că se predă. Un semn că sunt în aceeaşi barcă. 
După ce ies de-acolo, de la sedințele unde se iau marile hotărâri, se 
urăsc destul de sincer şi cu mai multă putere. Uneori se urăsc mai 
mult între ei, decât îi urăsc pe adversarii lor. Am descoperit singur că 
sunt colegi care te pot urî cu o mare putere doar pentru că ocupi o 
funcție sau pentru că te văd des la televizor. 

De ce să investeşti ură când poate că o doză de indiferenţă ar fi 
de ajuns? Această întrebare mi-o puneam într-o seară aşteptând pe 
aeroportul Otopeni când nişte politicieni se bucurau că un ministru 
din partidul lor era dat pe mâna justiţiei şi altul putea să-l urmeze 
peste câteva zile. Nu legea şi nici sentimentul de dreptate nu erau 
motorul patimei cu care discutau, ci ura. O ură pe care am văzut-o la 
mulți atunci când în interiorul partidului cer vot secret, o ură gratuită, 
o ură care avea în spatele emoției ideea că altcineva a fost prins, a 
plătit, iar ei vor scăpa prin acest sacrificiu, aproape ritualic. Cel puțin 
pentru o vreme, căci mecanismul urii este greu de oprit, el trebuie 


mereu alimentat cu noi şi noi capete care cad. Ca într-un mecanism 
descris mai demult de scriitorul Cornel Nistorescu cu câinii din Delta 
Dunării: sunt aduşi vara de turişti, iar toamna rămân fără de mâncare 
şi se mănâncă unii pe alții. Rămâne în iarnă unul singur care moare şi 
el, singur, plin de răni, lihnit de foame. 

Când ura din interior guvernează partidele, cum să ne putem 
închipui măcar vreo urmă de sensibilitate pentru singurătatea 
copilului orfan, sărăcia şomerului sau viața mohorâtă a bătrânilor. O 
politică fără inimă sau, cum spunea Julien Benda, în 1928: „Secolul 
nostru va fi fost secolul organizării intelectuale a urii politice”. 

Ura a devenit principala pasiune politică şi a început să se 
întindă şi în interiorul partidelor, ca un virus distrugător. Faptul că 
pesediştii se urăsc tot mai sincer cu pedeliştii nu mai este o ştire 
interesantă. S-a trecut la faza următoare: în fiecare partid camarazii se 
urăsc între ei cu destulă putere. lar ura nu poate să ducă doar la nimic, 
la deşert, la moarte. lar moartea ei, a politicii noastre, este doar o 
prelungire firească a acestui joc absurd. 

Dincolo de mize, dacă noi, românii, am învăța să ne îmbrățişăm 
din când în când am avea fericita ocazie să auzim o inimă care bate... 
A celuilalt dar, mai probabil, inima noastră. 


Epilog 
Scrisul ca o armă 


Încă mai cred că ideile pot schimba lumea chiar fără să 
întâlnească un batalion de baionete, cum credea Napoleon. Nu mi-am 
pierdut încă naivitatea de a crede că suntem obligați ca, atunci când 
vrem să cucerim lumea, în primul rând să ne gândim să o schimbăm. 
Este o crimă să îți propui să cucereşti lumea folosindu-te de defectele 
ei şi să vrei să exploatezi aceste defecte ale oamenilor doar pentru a te 
ridica deasupra lor sau a-i conduce, a-i domina sau supune. 

O bună periodă de timp am crezut (şi mai cred încă) faptul că 
ideile mele, răspândite zilnic, se vor întâlni cu cele ale altor oameni şi, 
încet, vom putea constitui o echipă pentru schimbare, un colegiu 
invizibil, care va creşte pe zi ce trece şi va reuşi să facă ceva. Dacă nu 
va putea să răstoarne muntii inerției măcar va ajuta ca lucruri mici să 
se întâmple, cărămizile din care sunt construite marile lucruri şi 
evenimente. Prima schimbare este una mică, dar importantă, cea în 
care începi să vezi diferit unele lucruri din jurul tău. Şi nu doar că le 
vezi, ci începe să-ți pese de lumea din jur. Începi să contabilizezi şi alte 
griji, te doare suferința din jur şi nu te mai gândeşti la comunitate ca la 
o ghenă, şi nici la patria ta ca la o hartă agățată pe peretele clasei întâi. 

Dar există şi pauze de respirație, momente în care îţi pierzi 
speranţa şi chiar dorința de a mai participa la iluzia schimbării sociale. 
Aceste momente se amestecă cu cele în care ai energia să crezi şi 
răbdarea de a căuta argumente printre lucrurile abandonate pentru că 
le-a trecut timpul sau sunt stricate. În fiecare dimineață avem un 
motiv să reîncepem să credem, să construim speranțe şi să facem ceva 
pentru lumea asta. Motivul este acela că beneficiem încă de un miracol 
care se repetă: suntem vii. Trăim deci, ne bucurăm de soare, de 
prieteni, de copii sau de iubire, simțim în coşul pieptului o pasăre 
speriată care dă din aripi peste cenuşa zilei de ieri. Dacă simți asta nu 
poți să nu te gândeşti că merită să pui un pic de pasiune în paşii pe 
care-i faci spre celălalt. Că nu poți să te opreşti din a iubi, din a crede 
în ceva, din a da şi altora o parte din minunea care se reînnoieşte în 
fiecare dimineaţă. 

Încerc să-i învăţ pe studenţii mei că nu te poți opri la capătul 
rândului când scrii şi nici nu poți rămâne la capătul ultimului curs, 
atunci când înveți. Pentru a deveni un intelectual pentru comunitatea 
ta trebuie să te uiţi în jur şi să descoperi urmele suferinței sau semnele 


nedreptății pe care o suferă cei mulți. Trebuie să te dedici mai ales 
celor care te refuză, care nu ştiu că au nevoie de tine. Ei sunt împinşi 
de viață sau de sistemul politic şi social într-o debara a societății şi nu 
vor vedea niciodată prea mare parte din lumea care se construieşte pe 
spinarea lor, cu munca lor, cu ajutorul energiei pe care ei o cheltuie 
alergând după false valori şi gadget-uri strălucitoare. 

O ţară normală produce intelectuali pentru a se apăra de întuneric, 

prostie şi ignoranță, lucruri rezultate din dominație şi polarizare 

socială. O cultură vie produce intelectuali ca mecanism de apărare. 

În primii ani de viață, când deschideam ochii în Runcu Salvei, 
un sat năsăudean de sub Munţii Tibleşului, se săpa pentru stâlpii de 
curent, iar tatăl meu, „Poetul” - cum îi spuneau oamenii, era un fel de 
instituție. Duminica dimineața mă trezeam în sunetul vocilor țăranilor 
care stăteau la coadă, oameni cărora le scria scrisori, petiţii, cereri; 
altora le construia o galenă (adică un fel de radio), le dădea o injecție, 
unii veneau să le repare televizorul, mulți să îi ajute cu un sfat pentru 
a trimite copilul la şcoală la oras sau pentru a împrumuta o carte. 

Şi astăzi, tatăl meu este cel mai respectat om al comunității, nu 
pentru că a scris câteva volume de versuri sau pentru că este membru 
al Uniunii Scriitorilor, ci pentru că a fost scrib, bibliotecar, depanator 
radio-TV, consultant şcolar, asistent medical şi orice altceva a trebuit 
să facă. În urma lui, satul pierdut printre dealuri a trimis în lume doi 
parlamentari, trei membri ai Uniunii Scriitorilor şi mulți ingineri sau 
profesori. 

Cred că dacă fiecare intelectual şi-ar respecta menirea am putea 
ieşi din această groapă a istoriei, am putea scăpa de acest destin second 
hand. Poţi visa la o schimbare prin scris chiar şi în condiţiile unei 
societăți fără de valori şi fără de memorie socială. Evenimentele nu 
lasă urme în conştiințele oamenilor, parcă suntem o națiune de gumă. 
Destinul nostru pare o ciungă de ros care se întinde lung şi inutil. Am 
avut inundații distrugătoare în ultima vreme, dar totul a rămas la 
nivelul unor ajutoare de urgență şi a unui scandal mediatic de o 
săptămână. 

Pe Valea Trotuşului, aproape în fiecare an, oamenii fug; din calea 
apelor ca din calea turcilor. Deşi nu se face nimic, oamenii votează 
aceleaşi echipe de la primărie cu o inconştiență ieşită din comun. 
Nimeni nu face un proiect pe termen lung pentru îndiguiri sau pentru 
a regulariza albia râurilor. Nici măcar vreo lege care să-i pedepsească 
pe cei care taie pădurile fară cap sau măcar pentru a interzice 
construcția de locuințe în zona inundabilă nu apare. Nimic... La 
toamnă sau la primăvară vor ieşi din nou apele, Realitatea TV va 


transmite în direct, Tatulici se va indigna în cizme de gumă şi 
pelerină, oamenii vor fugi iar pe dealuri şi istoria va continua să 
meargă în cerc pentru fiecare generație. Un fel de refuz al istoriei ne 
aduce în situația de a uita, de a nu acumula nimic, visând alandala şi 
amăgindu-ne cu speranţe de doi bani. 

A scrie este un gest de disperare. Sunt oameni care scriu pentru 
a redeştepta copilul din oamenii prea grăbiţi să mai dea ochii cu 
propria lor ființă. Mulţi scriu pentru ca să vadă dacă au vreun feed back 
care să le arate că nu s-au dilit de tot. Alţii, probabil, scriu ca să se dea 
deştepţi, dar cel mai important este că scrisul rămâne. Este ca un fel de 
piatră, care nu zboară în vânt, ca vorba, el rămâne undeva în Univers. 
Poate fi luat de fiecare şi folosit ca o armă, sau poate ca o cărămidă. 
Cuvintele scrise pot fi cărămizi pentru o lume pe care o putem ridica 
spre soare fără autorizație de construcție sau certificat de urbanism. 
Fără a da şpăgi sau a fi prieten cu primarul. Lumea de cuvinte poate fi 
de multe ori mai reală decât lumea de sânge şi sudoare. Dacă fiecare 
intelectual şi-ar îndeplini menirea, am putea să depăşim acest destin 
ghebos. Cuvintele mint mai puțin decât imaginile care ne dau iluzia 
transparenţei imediate, directe. 

Vin alegerile şi avem nevoie de mari depozite pentru a le umple 
cu vorbele fără de viaţă ale politicienilor-copie, zâmbitori de pe afişele 
electorale. Scrisul este o aroganță pe care încă pot să şi-o permită cei 
care încă se simt vii şi care nu verifică dacă trăiesc pipăindu-şi 
portofelul cu cărțile de credit. Arestaţi-i, domnule procuror, 
dumneavoastră aveți salariul prea mic pentru a fi generos cu 
intelectualii care o iau razna din când în când. Oricum, nu se vor anula 
pensiile speciale şi o să vină vremea când se va sancţiona portul ilegal 
de cuvinte şi vom intra în normalitate. 

Deci, ce ați spune dacă vă invit să încercăm a ieşi din submarinul 
politic ce ne ţine prizonieri? Acceptați că trăim absurd şi ar trebui să 
vină cineva care să ridice chepengul şi să ne strige: „Irezirea!”, 
„Deşteaptă-te, române!”, „Fiţi atenţi!”, „Grijă mare!” etc.? Ce-o să 
faceţi, o să vă prefaceți că nu aţi auzit sau o să aşteptaţi rezultatul 
alegerilor ca să puteți spune cu cine ați votat? O să vă uitaţi la 
televizor pentru a căuta o soluție la spaimele de viitor? 

Atunci luați un creion şi o hârtie, iar la mijlocul foii albe scrieți 
patru cuvinte: „EU NU MĂ PREDAU! Apoi o să vă vină să nu mai 
treceţi pe-acolo o vreme, o să vă fie teamă, poate, de obrăznicia scrisă. 
O să scrieți apoi: „EU NU VREAU SĂ TAC!” şi aşa mai departe... 


i Ţara telespectatorilor fericiţi. Contraideologii. Editura Dacia, Cluj, 1999 


